**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**ФИЛОЛОГИЯ, ӘДЕБИЕТТАНУ ЖӘНЕ ӘЛЕМ ТІЛДЕРІ ФАКУЛЬТЕТІ**

**МЕМЛЕКЕТТІК ТІЛ КАФЕДРАСЫ**

|  |  |
| --- | --- |
| **Келісілген:** Факультет деканыф.ғ.д., профессор\_\_\_\_\_Қ. Әбдезұлы" 20" маусым 2013 ж. | Университеттің ғылыми-әдістемелік кеңесінде бекітілдіХаттама №\_6\_ «\_21\_»\_06\_ 2013 ж.Бірінші проректор \_\_\_\_\_\_\_\_\_\_\_\_\_\_\_\_М. М. Бүркітбаев"\_\_\_21\_"\_\_\_06\_\_\_\_ 2013 ж. |

# ПӘННІҢ ОҚУ-ӘДІСТЕМЕЛІК КЕШЕНІ

### Қазақ тілі мен әдебиеті

### \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Мамандық: 5В060200 Информатика

Оқу түрі: күндізгі

**Алматы, 2013**

Пәннің оқу-әдістемелік кешенін құрастырған ф.ғ.к., доцент

А. Т. Аширова

ПОӘК Эксперименттік білім беру бағдарламасы мен Элективті пәндер каталогінің негізінде әзірленді.

**Мемлекеттік тіл кафедрасының мәжілісінде қаралып ұсынылды**.

« 11 » маусым 2013 ж., хаттама № 1

Кафедра меңгерушісі \_\_\_\_\_\_\_\_\_\_\_\_\_\_\_\_\_ Х.Ә. Қарабаева

 (қолы)

### Факультеттің әдістемелік (бюро) кеңесінде ұсынылды.

 « 14 » маусым 2013 ж., хаттама № 9

Төрағасы (Төрайымы) \_\_\_\_\_\_\_\_\_\_\_\_\_\_\_\_\_\_\_\_\_\_\_\_ С.Ш.Ақымбек

 (қолы)

**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

# Филология факультеті

5В060200 Информатика мамандығы бойынша білім беру бағдарламасы

|  |  |
| --- | --- |
|   |  Филология факультетінің  Ғылыми кеңесінде  бекітілді № хаттама « » 2013 ж. **Факультет деканы \_\_\_\_\_\_\_\_\_Қ. Әбдезұлы** |
|  |  |
|  |  |

**Негізгі элективті модуль 2 «Қазақ тілі мен әдебиеті»** 3 кредит **бойынша**

**СИЛЛАБУС**

(kaz 1002) **« Қазақ тілі мен әдебиеті »** \_3\_\_ кредит **бойынша**

2 курс, орыс/қазақ бөлімі, көктемгі семестр

Пән оқытушысы: филология ғылымдарының кандидаты, доцент

**Аширова Анар Тишибайқызы**

Байланыс телефондары: 3773339, 3773330\*1325, мемлекеттік тіл кафедрасы

e-mail: anara\_314@mail.ru

**кафедра:** 326 фил.фак.

**Модульдің МАЗМҰНЫ:**

**Мақсаты:**.

**Коммуникативтік мақсат:** Студенттердің сөйлеу дағдысын қалыптастыру, мәтіндерді түсініп, талдай білуге үйрету. Кәсіби-іскери сөйлеу шеберлігін меңгертіп, өз ойын ауызша және жазбаша жеткізе білуге машықтандыру. Іскери кездесулерге қатысып, өз көзқарасын дәлелдей алуға, шағын шығарма, эссе, іскери хаттар жаза алуға үйрету. Әрбір ресми-кеңселік құжаттың заңдық күші бар екендігін ескере отырып, олардың практикалық қажеттілігін, өзара айырмашылығы мен ұқсастықтарын ажырата білуге және оларды тіркеу, құжаттау ресімдерінің ережелерін қатаң сақтауға үйрету. Оқу курсының мазмұнында қарастырылатын теориялық материалдарды практикалық-лабораториялық жұмыстар жүргізу арқылы үнемі бекітіп отыру.

**Міндеттері:**

* Берілген сұрақтарға дұрыс жауап беруге үйрету;
* Белгілі бір тақырып бойынша өз ойын дұрыс жүйелі түрде айта алатын дәрежеге жеткізу;
* Мәтінмен жұмыс істеу барысында көлемді мәтінді оқып түсінуге, мәтіннің мазмұнын өз сөзімен жеткізе білуге дағдыландыру;
* Естігені бойынша қабылдаған мәліметті қорытып, өз ойын айта білуге үйрету т.б.
* Іс қағаздарын мемлекеттік тілде жүргізуге байланысты білімін тереңдетіп, біліктілігі мен дағдыларын қалыптастыруға бағыт беру.

Қазақстан Республикасының қазіргі таңдағы экономикалық даму деңгейі, басқа елдермен халықаралық байланысының нығаюы, әлемдік қауымдастықта ықпалының артуы біліктілік деңгейі әлемдік стандарттарға сәйкес келетін, өз елінің тарихи құндылықтары тілі мен тарихына, мәдениетіне құрметпен қарап, ғаламдану үдерісінде мемлекетіміздің жедел дамуына үлес қосатын мамандарды даярлаудың қажеттігін туғызып отыр. Сондықтан мемлекеттік тілді меңгерген білікті мамандарды қалыптастыру, даярлау оқу мазмұнының негізгі міндеті болып табылады.

Бағдарламаның мазмұны тіл үйренушінің қарым-қатынасқа түсу салаларын ескере отырып, сөйлеу әрекетінің 4 қағидатына (тыңдалым, оқылым, айтылым, жазылым) негізделген тіл үйренушінің мақсаты, тілді қолдану саласы, коммуникативтік жағдаяттар компоненттері, контекспен байланыстылығы тіл бірліктерінің қолданыстағы қызметіне сай анықталады. Модульде тілдік құзіреттілікті қалыптастыру коммуникативті-функционалдық грамматикаға негізделеді.

Осы тұрғыдан алғанда, ең басты мақсат – тұрмыстық, әлеуметтік тақырыптардағы мәтіндер негізінде тіл үйренушілердің сөйлеу біліктілігін жетілдіру, лексикалық қорын, грамматикалық білік-дағдыларын қалыптастыру, қазақ тілі грамматикасы туралы білімін дамыту.

 **Жалпы құзырет**:

құралдық:

**–** мемлекеттік тіл - қазақ тілін өзара қарым-қатынас пен мәдениетаралық қатысымда қолдана алу;

- қазақ тіліндегі ғылыми және публицистикалық мәтін мазмұнындағы ақпараттарды түсіну; алған мәліметтерді кеңейту; өз көзқарасын дәлелдеу мақсатында немесе түрлі мәселелерді шешуде қолдана алу;

- қазақ тілін меңгертуге арналған мультимедиалық, электронды оқу кешендерін тіл үйрену барысында ұтымды қолдана білу;

- БАҚ, сайттардан алынған материалдарды сұрыптап, өңдей алу, қатысымда қолдана алу дағдысын қалыптастыру.

**тұлғааралық:**

– мемлекеттік тіл ретіндегі қазақ тілін құрметтеу және толеранттық негізінде тұлғааралық және мәдениаралық қатысымға қабілеттілік, ұлтаралық, мәдениетаралық қарым-қатынас ережелерін сақтай отырып, қазақ тілінің мемлекеттік мәртебесін нығайтатын ресми шараларға қатысуға, қолдануға, іске асыруға қабілетті болуы.

**жүйелік**:

– қазақ тілінің лексикалық және грамматикалық жүйесі арқылы ойды жеткізу, әңгімелесушіге әсер ету, қазақ тілінде мәтінді сипаттау, хабарлау, талқылау үшін пайдалану,

- тілдер мен әдебиет үдерісін Қазақстандағы, әлемдегі әлеуметтік‑экономикалық, мәдени‑тарихи, саяси жағдайлармен, ҚР конституциялық‑құқықтық негіздерімен үйлестіруге бейімділік

**Пәндік құзірет**:

 - тіл білімі мәселелерін: олардың негізгі лексика-грамматикалық түсініктерін, олардың басқа ғылымдармен байланысын, қазақ тілінің даму тенденциясы мен қазіргі жағдайын, Қазақстандағы тарихи‑мәдени және тарихи‑әдеби үдерісті меңгеруге қабілеттілік.

- қазақ тілінің жүйесін пысықтау, қазақ тіл бірліктерінің құрылымы мен қолданылуы барысында халықтың тарихы мен мәдениетімен байланыстыру, ауызша және жазбаша мәтіндерді құрастырғанда берілген коммуникативті жағдаяттарға байланысты іргелі білімдерді қолдану қабілеті

- компьютермен өңделген мәліметтерді; түрлі типтегі мәтінді редакциялау, тілдік әдіс-тәсілдерді қолдану, филологиялық ақпараттарды жинауға, сақтауға және өңдеуге арналған ақпараттық технологияларды жүзеге асыруға қабілеттілік.

- филология ғылымындағы жаңа жетістіктерді өз мамандығына бейімдеп тиімді меңгеруге дайындық.

**Пререквизиттер:**

 - жалпы білім беретін орта мектептегі қазақ тілі мен әдебиеті пәні

**Постреквизиттер:**

 - кәсіби қазақ тілі, қазақ тілі мен әдебиеті, мемлекеттік тілде іс қағаздарын жүргізу.

 Қазақ тілі мен әдебиеті курсы таңдау пәндерінің бірі ретінде университеттің орыс және қазақ бөлімдерінде бакалавр сатысында жүргізіледі. Бұл жұмыс оқу бағдарламасы кредиттік технология бойынша әзірленіп, география мамандығына арналған.

Кредиттік технология бойынша оқытудың басты ерекшелігі – студенттердің білім деңгейлерін өз бетінше көтеруіне бағыттау.

Қазақ тілі мен әдебиетін үйретудің бұл курсында студенттердің тілді орта мектепте оқып үйренгені, тілдік жүйе жайлы түсініктерінің қалыптасқаны ескеріліп, жоғарғы оқу орнында оны ары қарай толықтыру қолға алынады. Осыған орай мәтіндер әр тақырыпқа арнайы дайындалып, әр сала бойынша лексиканы меңгеруге бағытталады.

|  |  |
| --- | --- |
| **Апта** | **«КAZ 1002» - «Қазақ тілі мен әдебиеті»,**  **3 кредит** |
| **Тақырыптың атауы** | **Сағат** | **СОӨЖ тапсырмалары** |
| **I тақырыптық блок\*\*** |
| **1** | **1 дәріс** Ресми, іс қағаздар тілі - қазақ әдеби тілінің бір тармағы**1 семинар** Ресми іс қағаздары стиліа) мазмұны мен мәні;ә) қолданыс аясына қарай түрлері2.Ресми құжаттар түрі, ерекшеліктеріСөз тіркесіТерминдер | **1****2** | Тілдік стильдердің қолданылу аясы ерекшеліктері (талдау, кестемен жұмыс)  |
| **2** | **2 дәріс** Ресми құжаттардың кейбір стильдік ерекшеліктері және оларды жазуда ескерілетін емле қағидалары**2 семинар** Ресми құжаттардың стильдік ерекшеліктерін жазу, талдау Реттік сан есімдер арқылы жасалатын күрделі тіркестердің ерекшеліктері1. Реттік сан есім
2. Қысқарған сөздер
3. Жалқы есімдер
4. Тасымал

5. Орфоэпия | **2** **1** | Ресми құжаттардың дұрыс жазылу үлгілерін көрсету,Тәжірибеде қолдана білу.  |
| **3** | **3 дәріс** Басқару органдарының басқару-реттеу қызметіне қатысты құжаттар:Өмірбаян-резюме, өмірбаян, өтініш,Арыз, түсініктеме түрлері, ерекшелігі1.Жіктеу есімдігі2.Жалқы есім3.Реттік сан есім4.Етістіктің өткен шағы**3 семинар** 1. Өмірбаян, өмірбаян-резюме жазу, талдау.
2. Өтініш , арыз, түсініктеме жазу, талдау
 | **2****1** | Жеке адамға қатысты құжаттарды дұрыс жазып қолдану. Фразеологизмдерді қатыстыра отырып сөйлем құрастыру. |
| **4** | **4 дәріс** Алқалық ұйым іс қағаздары:Хаттама құрылымы ерекшелігі1.Изафеттік құрылым2.Сан есім**4 семинар** 1. Хаттама үлгісін жазу, талдау
2. Хаттамадан көшірме үлгісін жазу, талдау
 | **1****1****1** | Хаттама мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау. Тестпен жұмыс. |
|  | **СӨЖ** |  | Тілдік стильдердің қалыптасуы мен дамуына әсер ететін экстралингвистикалық факторлар тақырыбына реферат жазу |
| **IІ тақырыптық блок\*\*** |
| **5** | **5 дәріс** Қызметтік хат: хаттың түрлері, құрылымы, ерекшеліктері 1. Жіктеу есімдігі
2. Сан есім
3. Қалау рай
4. Шартты рай

**5 семинар** 1. Ақпараттық хат, хабарлау, шақыру хат жазу, талдау
2. Қызметтік хат жазу, талдау
3. Постскриптум, бұрыштама қою үлгісі
 | **2****1** | Қызметтік хат жазу мәтінінде қолданылатын стандарт тілдік бірліктермен жұмыс. Тәжірибеде қолдану. |
| **6** | **6 дәріс** Жеке іс парағы, сауалнама, жеке карточка түрлері, ерекшелігі1. Жіктеу есімдігі
2. Жалқы есім
3. Реттік сан есім
4. Модаль сөздер (бар, жоқ)
5. Өткен шақ

**6 семинар** 1. Жеке іс парағын толтыру,талдау.
2. Жеке карточка, сауалнама толтыру,талдау
 | **1****1****1** | Жеке іс парағы мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау. |
| **7** | **7 дәріс** Басқару органдарының басқару-реттеу қызметіне қатысты құжаттар:Мінездеме, анықтама, хабарландыру, аннотациялық парақҚұрылымы, ерекшелігі1.Жалқы есім2.Өткен шақ --ған/-ген,-қан/-кен.3.Сын есім4.Ырықсыз етіс5.Жедел өткен шақ**7 семинар** 1. Мінездеме жазу, талдау

2. Анықтама, хабарландыру, аннотациялық парақ толтыру | **1****1****1** | Мінездеме мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау.  |
| **7** | **АБ 1** |  |  |
| **8** | **8 дәріс** Азаматтық қарым- қатынастарды реттейтін құжаттар:Қолхат, сенімхат құрылымы, ерекшелігі1.Жалқы есім2.Өткен шақ --ған/-ген,-қан/-кен.3.Сын есім4.Ырықсыз етіс5.Сан есім**8 семинар** 1. Қолхат деректемелерін талдау, үлгісін жазу
2. Сенімхат деректемелерін

 талдау, үлгісін жазу | **2****1** | Сенімхат мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау.  |
| **9** | **9 дәріс** Кітап – алтын қазынам* М.Әуезовтің шығармалары

Құрмалас сөйлем жүйесіндегі орын тәртібі, олардың семантикалық, функционалдық ерекшеліктері**9 семинар** М. Әуезовтың «Абай жолы» романының «Қайтқанда» тарауы  | **2****1** | Тақырып бойынша презентация дайындау. |
| **10** | **10 дәріс** Д.Исабеков шығармаларыСөйлем құрылымындағы ой мен олардың айтушы мен тыңдаушы арасындағы қатынаста түсініктілігі.**10 семинар** Д.Исабековтың «Әпке» әңгімесі бойынша талдау | **2****1** | Д.Исабековтың «Әпке» қойылымына пікір жазу.  |
|  | **СӨЖ** |  | Стандарт тілдік бірліктер туралы түсінік реферат жазу. |
| **IІI тақырыптық блок\*\*** |
| **11** | **11 дәріс** Сөз өнері - өлеңдеАқиық ақын* М. Мақатаев
1. Анықтауыштық қатынастың берілуі.

**11 семинар** М.Мақатаевтың «Аққулар ұйықтағанда» поэмасы | **2** **1** | М.Мақатаевтың өлең, поэмаларын талдау.  |
| **12** | **12 дәріс** Ақын өлеңдері толғантады* М. Шаханов
1. Салыстыру қатынастарының берілуі

**12 семинар** М. Шахановтың «Отырар» дастаны | **2****1** | М. Шахановтың ақындық бейнесі туралы ой бөлісу.  |
| **13** | **13 дәріс** Қазіргі танымал жазушылар* Р.Мұқанова

1.Себеп-салдарлық қатынастың берілуі.**13 семинар** * Р. Мұқанова «Мәңгілік бала бейне»

 әңгімесі | **2****1** | Р. Мұқанованың «Мәңгілік бала бейне» қойылымына пікір жазу, пікірталас өткізу.  |
| **14** | **14 дәріс** Қазіргі танымал жазушылар * Д. Рамазанның «Алланың әмірі» әңгімесі

1. Күрделі сөйлемдер жүйесі**14 семинар** * Д. Рамазанның «Алланың әмірі», «Келіндер», әңгімесі
 | **2****1** | Өздеріне ұнайтын жас жазушылардың әңгімелерін талдау.  |
|  | **АБ 2** | **1** |  |
| **15** | **15 дәріс** БАҚ материалдары қызықтырады* сұхбат
* мақала
* хабарлама
* жарнама
	1. Күрделі сөйлем құраудағы жалғаулықтардың рөлі мен маңызы. Сөйлемнің функционалдық­семантикалық ерекшеліктері.

**15 семинар** Баспасөз материалдарын талдау * + - сұхбат
		- мақала
		- хабарлама
		- жарнама
 | **2****1** | Ақпарат көздерімен (оқулықтар, баспасөз беттері, зерттеулер, интернет, т.б.) Есеп беру. |
|  | **СӨЖ** |  | Стандарттылық – ресми-іс қағаздар стилінің даралаушы белгісі |
|  | **Барлығы** | **45 сағ** |  |

**Аралық бақылау кестесі**

**1 кезең**

|  |  |  |  |  |
| --- | --- | --- | --- | --- |
| Бақылау  | Өткізу түрі  | Өткізу уақыты  | Ең жоғары балл (максимум балл) | Тапсырмалар  |
| Аралық бақылау №1 | Жазбаша тапсырмалар кешені | 7- апта | 20 | ***Іс қағаздарын талдау***1. Ресми іс қағаздар стилі
* Ресми құжаттардың белгілері
* Кеңсе іс қағаздарының белгілері
1. Құжаттардың үлгілерін жазу:

Өтініш, өмірбаян, ұсыныс-мінездеме, мәлімдеме, қолхат, анықтама. Үлгілерді толтыру, орысша нұсқасын қазақ тіліне аудару, анықтама беру. |
| Аралық бақылау №2 | Жазбаша тапсырмалар кешені  | 14- апта | 20 | 1. «Мен таңдаған шығарма»

тақырыбына шығарма жазу.  |

 **Пәннің оқу-әдістемелік қамтамасыз етілуінің картасы**

|  |  |  |  |
| --- | --- | --- | --- |
| **№** | **Пәннің атауы** | **Авторы және оқулықтың аты** | **Әл-Фараби атындағы ҚазҰУ кітапханасындағы саны** |
| **негізгі** | **қосымша** |
| **қаз.** | **орыс.** | **қаз.** | **орыс.** |
| 1 | Қазақ тілі мен әдебиеті | Дүйсембекова Л.С. "Іс қағаздарын қазақша жүргізу". Оқу құралы. Алматы. "Ана тілі" баспасы, 2003ж. 2011 ж. | 40 |  |  |  |
| 2 |  | Дүйсембекова Л.С. Қазақ тілі: "іс қағаздарын жүргізу". Оқу құралы. Алматы. баспасы, 2011ж.  | 29 |  |  |  |
| 3 |  | Алдашева А., Ахметжанова З., Қадашева Қ., Сүлейменова Э. Ресми іс қағаздары. Астана, 2006 | 50 |  |  |  |
| 4 |  | Ақанова Д.Х., Алдашева А.М., Ахметжанова З.Қ., Қадашева Қ.Қ., Сүлейменова Э.Д. Ресми - іскери қазақ тілі: 1-деңгей, 2-деңгей, 3-деңгей. Алматы, 2005 ж. | 20 |  |  |  |

* **Жұмысты бағалау**

|  |  |  |
| --- | --- | --- |
| Апта | Сабақ түрлері мен студенттермен жұмыс | Апталықбалл %  |
| Семинар саб.Жоғары балл %  | СӨЖ, СОБЖЖоғары балл % | АБЖоғары балл % |
| **1 - 7 апта** |
| 1  | 9 |   |  | 9 |
| 2 | 9 |   |  | 9 |
| 3 | 9 | 2 |  | 11 |
| 4 | 9 | 3+3 |  | 15 |
| 5 | 9 | 3 |  | 12 |
| 6 | 9 | 3+3 |   | 15 |
| 7 | 6 | 3 | 20 | 29 |
| Барлығы: 100 |
| **8 – 15 апта** |
| 8 | 9 |   |  | 9 |
| 9 | 9 |   |  | 9 |
| 10 | 9 | 2 |  | 11 |
| 11 | 9 | 3+3 |  | 15 |
| 12 | 9 | 3 |  | 12 |
| 13 | 9 | 3+3 |   | 15 |
| 14 | 6 | 3 | 20 | 29 |
| 15 |   |  |  |  |
| **200 балл** |
| **Қорытынды емтихан: 100 балл** |
| **Барлығы: 300 балл** |

**Білім және құзіретті бағалау тәртібі**

|  |  |  |
| --- | --- | --- |
| **№** | **Студент жұмысының және сабақтың түрлері** | **%** |
| 1 | Аралық бақылау жұмыстары |  20+20 |
| 2 | Практикалық сабақтарға қатысуы және белсенділігі |  120 |
| 3 | Жеке және топтық тапсырмалар (СОБЖ) |  40 |
| 4 | Қорытынды бақылау(емтихан) |  100 |
|  **БАРЛЫҒЫ: 300**  |

**Аралық бақылау (жазбаша) және емтихан өткізу формасы – жазбаша**

**Білімді бағалау шкаласы:**

|  |  |  |  |
| --- | --- | --- | --- |
| **Әріптік жүйе бойынша баға** | **Балдардың сандық эквиваленті** | **%-дық** **құрамы** | **Дәстүрлі жүйе бойынша баға** |
| А | 4,0 | 95-100 | «Өте жақсы» |
| А- | 3,67 | 90-94 |
|  В+ | 3,33 | 85-89 | «Жақсы» |
| В | 3,0 | 80-84 |
| В- | 2,67 | 75-79 |
| С+ | 2,33 | 70-74 | «Қанағаттанарлық» |
| С | 2,0 | 65-69 |
| С- | 1,67 | 60-64 |
| D+ | 1,33 | 55-59 |
| D | 1,0 | 50-54 |
| F | 0 | 0-49 | «Қанағаттанарлықсыз» |
| I (Incomplete) | - | - | «Пән аяқталмаған»(*GPA санағанда есептелмейді)* |
| P (Pass ) | - | 0-6065-100 | «Сынақ»(*GPA санағанда есептелмейді PA)* |
| NP (No Рass) | - | 0-290-64 | «Сынақтан өтпеді»(*GPA санағанда есептелмейді)* |
| W (Withdrawal) | - | - | «Пәннен бас тарту»(*GPA санағанда есептелмейді GPA)* |
| AW (Academic Withdrawal) |  |  | «Академиялық себептермен пәннен шығарылуы(*GPA санағанда есептелмейді)* |
| AU (Audit) | - | - | «Пән тыңдалды»(*GPA санағанда есептелмейді)* |

**Академиялық мінез-құлық және әдептілік саясаты**

Толерантты болыңыз, басқалардың пікірлерін құрметтеңіз. Қарсылықтар нақты формада тұжырымдалсын. Плагиат және басқа әділетсіз жұмыстарға жол жоқ. СӨЖ, аралық бақылау және емтихан тапсыру барысында көшіруге және басқадан көмек сұрауға, басқа адамдардың шығарған есептерінің көшірмесін алуға, басқа студенттің орнына емтихан тапсыруға жол берілмейді. Курстың кез келген мәліметін бұрмалаған студенттің қорытынды бағасы «F» болады.

*Кафедра мәжілісінде қарастырылды*

*№ 1 хаттама «28» тамыз 2013ж.*

**Кафедра меңгерушісі ,** ф.ғ.к.,доцент Х.Ә.Қарабаева

**Дәріс оқушы,** ф.ғ.к., доцентА.Т.Аширова

**Семинар тақырыптары**

**1 семинар** Ресми іс қағаздары стилі

а) мазмұны мен мәні;

ә) қолданыс аясына қарай түрлері

2.Ресми құжаттар түрі, ерекшеліктері

Сөз тіркесі

Терминдер

**2 семинар**

 Ресми құжаттардың стильдік ерекшеліктерін жазу, талдау Реттік сан есімдер арқылы жасалатын күрделі тіркестердің ерекшеліктері

1. Реттік сан есім
2. Қысқарған сөздер
3. Жалқы есімдер
4. Тасымал

5. Орфоэпия

**3 семинар**

1. Өмірбаян, өмірбаян-резюме жазу, талдау.

Өтініш , арыз, түсініктеме жазу, талдау

**4 семинар**

1. Хаттама үлгісін жазу, талдау

Хаттамадан көшірме үлгісін жазу, талдау

**5 семинар**

1. Ақпараттық хат, хабарлау, шақыру хат жазу, талдау
2. Қызметтік хат жазу, талдау

Постскриптум, бұрыштама қою үлгісі

**6 семинар**

1. Жеке іс парағын толтыру,талдау.

Жеке карточка, сауалнама толтыру,талдау

**7 семинар**

1. Мінездеме жазу, талдау
2. Анықтама, хабарландыру, аннотациялық парақ толтыру

**8 семинар**

1. Қолхат деректемелерін талдау, үлгісін жазу
2. Сенімхат деректемелерін талдау, үлгісін жазу

**9 семинар** М. Әуезовтың «Абай жолы» романының «Қайтқанда» тарауы

**10 семинар** Д.Исабековтың «Әпке» әңгімесі бойынша талдау

**11 семинар** М.Мақатаевтың «Аққулар ұйықтағанда» поэмасы

**12 семинар** М. Шахановтың «Отырар» дастаны

**13 семинар** Р. Мұқанова «Мәңгілік бала бейне» әңгімесі

**14 семинар** Д. Рамазанның «Алланың әмірі», «Келіндер», әңгімесі

**15 семинар** Баспасөз материалдарын талдау

* + - сұхбат
		- мақала
		- хабарлама
		- жарнама

**СОӨЖ тапсырмалары**

|  |  |
| --- | --- |
| **1** | Тілдік стильдердің қолданылу аясы ерекшеліктері (талдау, кестемен жұмыс) |
| **2** | Ресми құжаттардың дұрыс жазылу үлгілерін көрсету. Тәжірибеде қолдана білу. |
| **3** | Жеке адамға қатысты құжаттарды дұрыс жазып қолдану. Фразеологизмдерді қатыстыра отырып сөйлем құрастыру. |
| **4** | Хаттама мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау. Тестпен жұмыс. |
| **СӨЖ** Тілдік стильдердің қалыптасуы мен дамуына әсер ететін экстралингвистикалық факторлар тақырыбына реферат жазу |
| **5** | Қызметтік хат жазу мәтінінде қолданылатын стандарт тілдік бірліктермен жұмыс. Тәжірибеде қолдану. |
| **6** | Жеке іс парағы мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау. |
| **7** | Мінездеме мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау.  |
| **8** | Сенімхат мәтінінде қолданылатын стандарт тілдік бірліктермен жұмыс. Фразеологизмдерді қатыстыра отырып сөйлем құрау.  |
| **9** | «Кітап – алтын қазынам» тақырыбы бойынша презентация дайындау. |
| **10** | Д.Исабековтың «Әпке» қойылымына пікір жазу. |
| **СӨЖ** Стандарт тілдік бірліктер туралы түсінік реферат жазу. |
| **11** | М.Мақатаевтың өлең, поэмаларын талдау. |
| **12** | М. Шахановтың ақындық бейнесі туралы ой бөлісу. |
| **13** | Р. Мұқанованың «Мәңгілік бала бейне» қойылымына пікір жазу, пікірталас өткізу.  |
| **14** | Өздеріне ұнайтын жас жазушылардың әңгімелерін талдау.  |
| **15** | Ақпарат көздерімен (оқулықтар, баспасөз беттері, зерттеулер, интернет, т.б.) Есеп беру. |
| **СӨЖ** Стандарттылық – ресми-іс қағаздар стилінің даралаушы белгісі |

**Дәріс тақырыптары**

**1 дәріс** Ресми, іс қағаздар тілі - қазақ әдеби тілінің бір тармағы

**2 дәріс** Ресми құжаттардың кейбір стильдік ерекшеліктері және оларды жазуда ескерілетін емле қағидалары

**3 дәріс** Басқару органдарының басқару-реттеу қызметіне қатысты құжаттар: Өмірбаян-резюме, өмірбаян, өтініш, арыз, түсініктеме түрлері, ерекшелігі

1.Жіктеу есімдігі

2.Жалқы есім

3.Реттік сан есім

4.Етістіктің өткен шағы

**4 дәріс** Алқалық ұйым іс қағаздары: Хаттама құрылымы ерекшелігі

1.Изафеттік құрылым

2.Сан есім

**5 дәріс** Қызметтік хат: хаттың түрлері, құрылымы, ерекшеліктері

1. Жіктеу есімдігі
2. Сан есім
3. Қалау рай
4. Шартты рай

**6 дәріс** Жеке іс парағы, сауалнама, жеке карточка түрлері, ерекшелігі

1. Жіктеу есімдігі
2. Жалқы есім
3. Реттік сан есім
4. Модаль сөздер (бар, жоқ)
5. Өткен шақ

**7 дәріс** Басқару органдарының басқару-реттеу қызметіне қатысты құжаттар:

1. Мінездеме, анықтама, хабарландыру, аннотациялық парақ
2. Құрылымы, ерекшелігі
3. 1.Жалқы есім
4. 2.Өткен шақ --ған/-ген,-қан/-кен.
5. 3.Сын есім
6. 4.Ырықсыз етіс
7. 5.Жедел өткен шақ

**8 дәріс** Азаматтық қарым- қатынастарды реттейтін құжаттар:

1. Қолхат, сенімхат құрылымы, ерекшелігі
2. Жалқы есім
3. Өткен шақ --ған/-ген,-қан/-кен.
4. Сын есім
5. Ырықсыз етіс
6. Сан есім

**9 дәріс** Кітап – алтын қазынам

* М.Әуезовтің шығармалары

Құрмалас сөйлем жүйесіндегі орын тәртібі, олардың семантикалық, функционалдық ерекшеліктері

**10 дәріс** Д.Исабеков шығармалары

Сөйлем құрылымындағы ой мен олардың айтушы мен тыңдаушы арасындағы қатынаста түсініктілігі.

**11 дәріс** Сөз өнері – өлеңде. Ақиық ақын М. Мақатаев

Анықтауыштық қатынастың берілуі.

**12 дәріс** Ақын өлеңдері толғантады. М. Шаханов

Салыстыру қатынастарының берілуі

**13 дәріс** Қазіргі танымал жазушылар. Р.Мұқанова

Себеп-салдарлық қатынастың берілуі.

**14 дәріс** Қазіргі танымал жазушылар. Д. Рамазанның «Алланың әмірі» әңгімесі

Күрделі сөйлемдер жүйесі

**15 дәріс** БАҚ материалдары қызықтырады

* сұхбат
* мақала
* хабарлама
* жарнама

Күрделі сөйлем құраудағы жалғаулықтардың рөлі мен маңызы. Сөйлемнің функционалдық­семантикалық ерекшеліктері.

**Дәріс – 1**

**Тақырып 1. Ресми, іс қағаздар тілі - қазақ әдеби тілінің бір тармағы**

***Лекцияның мақсаты*:** Ресми-іс қағаздар тілінің қалыптасу тарихы мен зерттелуі.

***Негізгі сұрақтар:***

1. Қазақ ресми-іс қағаздар тілінің қалыптасу тарихы.

2. Қазақ ресми-іс қағаздары тілінің зерттелуі

**Қазақ ресми-іс қағаздар тілінің қалыптасу тарихы**

Қандай құбылыстың болмысын өткенін, тарихи даму жолын білмей тұрып, оның қазіргі күйін жете білу мүмкін емес. Мәселеге ғылыми тұрғыдан қараудағы ең маңызды нәрсе – негізгі тарихи байланыс, яғни белгілі бір құбылыс өзінің дамуында қандай басты-басты дәуірлерді өтті деген тұрғыдан қарау. Р.Сыздықова «Қазақ әдеби тілінің тарихы» атты еңбегінде: «Тіл тарихындағы жеке кезеңдер, соның ішінде әдеби тіл сипатын алу кезеңі ешқашан тұтқиылдан, тақыр жерден пайда болмайтыны белгілі. Олардың бастауы, қайнар көздері болуы шарт» - деп жазды. Жұмыстың бұл тарауындағы қазақ ресми-іс қағаздар тілінің қалыптасу тарихына қатысты көне түркі жазба ескерткіштеріндегі ресми-іс қағаздарына тән тілдік элементтер, орта түркі жазба ескерткіштеріндегі ресми-іс қағаздар, жаңа түркі дәуіріндегі ресми-іс қағаз үлгілері, ХІХ ғасырдағы қазақ іс қағаздар тілі, ХХ ғасырдың басындағы ресми-іс қағаздар тілі, қазіргі қазақ ресми-іс қағаздар тілі қарастырылады. Қазақ іс қағаздары тілінің тарихы сол тілдің иесі болып табылатын халық тарихымен, іс қағаздарын қатынас құралы ретінде қолданған қоғам тарихымен тығыз байланысты екендігі даусыз. Сондықтан қазақ іс қағаздар тілінің тарихын зерттеуде екі принцип басшылыққа алынды. Бірінші принцип-қазақ іс қағаздар тілінің тарихын, оны туғызған, тілдік қатынас ретінде пайдаланған қоғам тарихымен тығыз байланыста, бірлікте қарау принципі. Өйткені тілдің дамуы қоғамның дамуына, оныңэкономикалық, мәдени өміріндегі елеулі өзгерістер тілдің негізін өзгертпегенімен оған өз әсерін тигізбей қоймайды. Ал ол әсердің мәнін жете түсіну үшін қоғам өмірінде пайда болған құбылысты білудің маңызы бар. Ресми-іс қағаздар тілі тарихын қоғам тарихымен байланыстыра қараудың қажеттігі де осыдан келіп шығады. Екінші принцип – қазақ іс қағаздар тілінің қалыптасу кезеңдерінде кездесіп отыратын түрлі тілдік фактілерді, тілдік ерекшеліктерді қазіргі қазақ тілімен салыстыра қарау принципі.

**Қазақ ресми-іс қағаздары тілінің зерттелуі**

Қазақ тіл білімінде ресми-іс қағаздар тілін зерттеуге арналған арнайы еңбек болмағанмен қазақ әдеби тілінің тарихына байланысты жазылған зерттеулер мен жазба ескерткіштер тілін зерттеуге арналған еңбектердің бұл тақырыпқа да қатысы бар екендігі даусыз. Бұл еңбекте ресми-іс қағаздар тілінің тарихы көне түркі жазба ескерткіштері жазылған кезеңнен басталып қарастырылатындықтан ескерткіштер тілін зерттеуге арналған Ғ. Айдаров, Ә. Құрысжанов жеке авторлығымен шыққан еңбектердің түркі тілдері тарихын, оның ішінде қазақ ресми-іс қағаздар тілінің тарихын зерттеуде өзіндік маңызы бар екндігі сөзсіз. Қ. Өмірәлиев «VIII-XII ғасырлардағы көне түркі әдеби ескерткіштері» еңбегінде қарастырды. «XV-XIX ғасырлардағы қазақ поэзиясының тілі» еңбегінде жазбалар тіліне талдау жасай келіп, оны ауыз әдебиеті, басқа да жанр нұсқаларымен салыстыру нәтижесінде ол ескерткіштер бір ғана стильде жазылмағандығын анықтайды. Ғалым өз пікірін: «VIII ғасырдың басында жазылған «Тоныкөк», «Күлтегін», «Могилян» сияқты ескерткіштер жазба әдеби нұсқалар. Олар- хан жарлықтары мен шежірінің алғашқы үлгі-нүсқалары»-деп қорытады.

Түркі тілдері, оның ішінде қазақ тілінің тарихы үшін де өте құнды деректердің бірі болып табылатын XIV ғасырда жазылған жарлықтар тілін зерттеуге арналған А. Ибатовтың «XIV ғасырдағы хандар жарлықтарының тілі» еңбегі де іс қағаздар тілінің қалыптасу кезеңін көрсететін, нақты материалдарға ғылыми талдау жасалынған құнды зерттеу жұмысы. А. Ибатов: «Жарлықтар сан жағынан өте аз және іс қағазы болғандықтан, көлем жағынан да шағын болып келеді. Бірақ соған қарамай, онда қолданылған сөздер мен олардың неше алуан өзіндік ерекшеліктері- қазіргі тілдердің қалыптасып тұрақталу тарихын байыптап аңғару ісінде бірден-бір қажет материалдар»-деп, жарлық мәтіндері тілінің қазіргі ресми-іс қағаздар тілінің қалыптасу тарихын зерттеуге қажетті, құнды материал екендігін атап көрсетеді.

Т.Р.Қордабаевтың «Тарихи синтакси мәселелері» атты еңбегі XV-XIX ғасырлар арасындағы қазақ тілінің синтаксистік құрылысына жалпы шолу жасаумен бірге қазақ би-сұлтандарының, ру басыларының XVIII ғасырда Ресей патшалығымен жазыскан ресми хаттарының да синтаксистік құрылысын талдауға арналады. Ғалым: «Тіліміздің синтаксистік құрылысы бұрыннан бар амал-тәсілдердің, элементтердің, фактілердің бірден-бірге толығуы, жетілуі, айқындала, дәлдене түсуі арқылы да, немесе олардың ескеріп жойылуы, жойылғандардың орнына жаңа амал-тәсілдердің, конструкциялардың, элементтердің бірте-бірте еніп, орнығуы, қалыптасуы арқылы да байып, жетіліп отырған»-деп жазады. Еңбекте XVIII ғасырда жазылған ресми-іс қағаздары тіліндегі септік жалғауларының, шылаулардың, қызметі, сөйлем мүшелері және олардың бір-бірімен байланысы талданып, құжаттардағы жай сөйлем және құрмалас сөйлем синтаксисі қарастырылады. Ресми-іс қағаздар тіліне байланысты ғылыми пікірлер мен тұжырымдар I. Кеңесбаев, М. Балақаев, С. Исаев, Р. Сыздықова, Е. Жанпейісов, Б. Әбілқасымов т.б да ғалымдардың қазақ әдеби тілінің тарихына XVIII ғасырдан бастап талдау жасағанмен оған дейін де қазақ әдеби тілін танытатын үлгілердің болғанын жоққа шығармайды. Ол жөнінде: «XVIII ғасырдан бұрын да қазақ көркем әдеби тілін танытатын үлгілер бар болғанын ескере отырып, әдеби тіліміздің тарихын әзірге қолымыздағы талдау объектісі боларлық материалдары бар XVIII ғасырдаң бастадық»-деп жазады. Бұл еңбекте XVIII, XIX, XX ғасырлардағы қазақ ресми-іс қағаздар тілін танытатын материалдарға талдау жасалады. Р.Сыздықова еңбектерінің қазақ ресми-іс қағаздар тілінің даму, қалыптасу кезеңдерін анықтап, талдау, ерекшелігін көрсету мақсатында жүргізілетін зерттеу жұмыстары үшін маңызы зор. XVIII ғасыр мен XIX ғасырдың I жартысындағы ресми қағаздардың тілі туралы: «Аталған кезеңдегі қазақ даласында тіл тәжірибесінің және бір түрі болды. Ол-қазатың хан, сұлтан, старшындарының орыс империясының әкімшілік орындарына және бір-біріне жазысқан әр түрлі сипаттағы қағаздары мен хаттарының тілі болды. ...ресми документтерді қазақтың сол тұстағы көркем әдебиеті үлгерінен бөліп қарау қажеттігі даусыз, өйткені, екіншіден, тіл мен стилі жағынан өзгеше болып келеді»-деп атап көрсетеді. Ғалымның тілдік норма, тіл мәдениеті, функционалдық стильдер т.б да мәселелерге арналған еңбектерінде де ресми-іс қағаздарының тілі мен стиліне қатысты мәселелер сөз болады. Б.Әбілқасымовтың «XIX ғасырдың екінші жартысындағы қазақ әдеби тілі» атты еңбегінде ресми-іс қағаздар үлгілеріне әкімшілік орындарының бұйрық-жарлықтары, қазақша жазылған заң жинақтары мен ережелер, кейбір эпистолярлық стиль материалдары жатқызылады. Ғалым: «Жалпы іс қағаздарының сыртқы формасы мен стильдік жүйесі дүние жүзінің бірсыпыра тілдерінде, оның ішінде көршілес елдер тілдерінде,өзара ортақ болатын тәрізді. Сондықтан қазақ тіліндегі ресми-іс қағаздарының қалыптасуына негіз болған көне түркілік іс қағаздарының қалыптасуына негіз болған көне түркілік іс қағаздары үлгілері мен орыс тіліндегі іс қағаз үлгілері бірін-бірі жоққа шығарған жок»-деп, іс қағаздарына тән ерекшелік- олардың негізгі баяндау формасы мен стиль тұрақтылығы, дәстүр жалғастығы сақталатындығын атап көрсетеді. Қазақ ресми-іс қағаздар тілін қалыптастыруда алғашқы қазақ баспасөзінің зор маңызы болғандығы мәлім. Ресми-іс қағаздар тіліне байланысты ғылыми пікірлер ғалымның «Алғашқы қазақ газеттерінің тілі» еңбегінде де айтылады.

Қазақ ресми-іс қағаздар тіліне қатысты алғаш жазылған зерттеу жұмысы Н.Ергазиеваның «Қазақ тіліндегі ресми-іс қағаздар стилінің қалыптасуы және дамуы» атты кандидаттық диссертациясы. Зерттеуші өз жұмысында ресми-іс қағаздар лексикасының, оның ішінде ресми-іс қағаздары терминдерінің қалыптасып, дамуына ерекше көңіл бөледі. Жұмыста ресми-іс қағаздары терминдерінің лексика-семантикалық топтарына талдау жасалынып, ресми-іс қағаздар стилінің құрылымдық-морфологиялық ерекшеліктері анықталады.

Қазақ тілінің мемлекеттік мәртебе алуымен байланысты іс қағаздарын қазақша жүргізу мәселесі қолға алынып, ресми-іс қағаздарының тілін зерттеуге де ден қойыла бастады. Оның кейбір мәселелері соңғы жылдары қазақ тілінде жазылған бірнеше кандидаттық диссертацияның зерттеу нысаны болды.

Ресми-іс қағаздар тілінің зерттелуіне жасалған шолу соңғы жылдарға дейін ресми-іс қағаздар тілі арнайы зерттеу объектісі ретінде алынбаса да жоғарыда аталған еңбектер оның тарихына, стиліне қатысты кейбір мәселелердің ғалымдар назарынан тыс қалмағанын байқатады. Қазақ тілінің қоғамдық қызметіне байланысты 1990 жылдарға дейін ресми-іс қағаздар тілін зерттеу мәселесі өзекті болған жоқ. Қоғам дамуының ықпалына, мемлекеттегі қоғамдық-әлеуметтік өзгерістерге, тіл саясатына байланысты соңғы жылдары қазақ тілі білімінде функционалдық стильдер проблемасына қатысты мәселелер көтеріліп, оның жеке тармақтарын зерттеу қажеттігі туып отыр. Қазақ іс қағаздары тілінің қалыптасуы, даму барысын ғылыми сараптау елегінен өткізіп, қазіргі іс қағаздар тілінің даму тенденциясын анықтау қазақ тіл біліміндегі бүгінгі өзекті мәселелердің бірі.

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Саурықова К.Д., Қарымсақова Р.Д., Омарова Б.А*. Қазақ тілі: Ресми іс қағаздар тілін оқыту. – Алматы: Қазақ университеті, 2000.

 *Алдашева А., Ахметжанова З., Қадашева Қ., Сүлейменова Э.* Ресми-іс қағаздары. – Алматы: Сөздік-Словарь, 2001.

 *Әбілқасымов Б.* Көне қазақ тіліндегі ресми іс-қағаздары//Қазақ әдеби тілінің тарихи көздері. – Алматы: Ғылым, 1989.

**Дәріс – 2**

**Тақырып 2.** Ресми құжаттардың кейбір стильдік ерекшеліктері және оларды жазуда ескерілетін емле қағидалары

***Лекцияның мақсаты*:** Қазақ ресми-іс қағаздар стилінің ерекшеліктері мен қағидалары.

***Негізгі сұрақтар:***

1. Қазақ ресми-іс қағаздар стилінің жанрлық түрлері мен нормасы

2. Қазақ әдеби тілінің стильдік тармақтары

Қазіргі қазақ тілі-бұл көркем әдебиет тілі, ғылым тілі, іс қағаздар тілі, газет-журнал тілі, біз күнделікті қарым-қатынаста қолданатын ауызекі сөйлеу тілі. Бұлардың барлығында қолданыста бірдей емес. Көркем әдебиет тілі ғылым тілінен өзгеше, ресми-іс қағаздар тілі ауызекі сөйлеу тілімен бірдей емес, газет-журнал тілі өз алдына ерекше. Нені айтуымызға, мәселенің не жайлы екендігіне, қарым-қатынас ерекшелігіне байланысты тіл ерекшеленіп, өзгеріп отырады. Ғылым тілі-қатаң түрде баяндау, сипаттау, ойды негіздеп жеткізумен ерешелінсе, көркем әдебиет тілі мәнерлілігімен, бейнелілігімен, ал ресми-іс қағаздар тілі дәлдігімен, анықтығымен, ресмилігімен ерекшеленеді. Яғни тіл, белгілі бір мақсатқа қарай жұмсалу, белгілі бір талаптарды орындау барысында түрленіп, ерешеленіп отырады. Белгілі бір сөздер грамматикалық құрылымдар ғылым тілінде ғана қолданылса, енді бірі тек көркем әдебиетте, енді бірі тек ресми-іс қағаздар тілінде қолданылады. Яғни бір тілдің негізінде түрлі тілдік арналар, нақтылай айтсақ түрлі тілдер қалыптасады. Себебі мәселе әр түрлі тілдер туралы емес,бір қазақ тілінің түрлі арналары, ерешеліктері, түрлері туралы. Лингвистикада бұл стиль терминімен де аталады. Әрине ол стильдің айырмашылықтары өте елеулі, маңызды. Тіліді терең білу- оның барлық стильдерін игеру. Тілдегі осындай стильдердің қызметінің арқасында тіл байып, мәнерленіп, түрленіп отырады. Егер жазушы да, публицист те, ғалым да ортақ бір ғана мәнермен, бірдей құрылымдармен жазса әрине тілдің өзіндік көркемділігі, ерешелігі, мәнері, байлығы көрінбес еді. Тіл стильдері тілдің байлығы ғана емес, оның өзіндік заңдылығы да. Себебі тіл стильдері тіл дамуымен бірге, жүздеген жылдар бойы қалыптасады. Олар тілдің өзіндік ерекшелігін, мүмкіншілігін анықтайды.

VI-VIII ғасырлардағы көне түркі жазба ескерткіштер тілінде қазіргі қазақ іс қағаздар тіліне тән элементтер мен құрылымдық ұқсастықтар, ресми-іс қағаздар стилінің өзіндік белгілері, қазіргі іс қағаздар тілінде қолданылатын кейбір реквизиттер бар. Қазір қолданылып жүрген іс қағаздарының аттары аталмаса да құрылымдық, мағыналық, прагматикалық аспектіде қарастырғанда қазіргі іс қағаздар үлгілерінің терең тамыры VI-VIII ғасырлардағы көне түркі жазба ескерткіштерінде жатқандығын байқауға болады. Оның арғы тегі сонау хун, көне түркі дәуірінен басталып, түп-төркіні көне үйсін, қаңлы, қыпшақ тайпаларының тілдік дәстүрінен өрбіп, орхон-енисей ескерткіштер тілімен ортақтығын сақтай келе, М. Қашғаридың «Диуаны» мен Ю. Баласағунидың «Құтадғу білігі» тілімен жалғаса түсіп, туыстығын кейінгі дәуірдегі қыпшақ тілдерінен тапқан-дербес түркі тілдерінің бірі. Сондықтан қазақ тілін әрі көне, әрі жаңа тілдер санатына қосуға толық негіз бар. Көне түркі ескерткіштерін түрколог-ғалымдар В.Томсон,В. Радлов, Ғ. Айдаров,М. Томанов, А. Аманжолов т.б зерттеп, оның дыбыстық, құрылымдық ерекшеліктерін жан-жақты талдаған. Жоғарыда айтылған Орхон-Енисей ескерткіштер тілінде іс қағаздарының жеке түрлері кездеспегенімен, оларға тән тілдік бірліктер мен стильдік ерекшеліктер кездеседі.

Іс қағаздарын жазу стилінде, безендіруде жоғарыда сөз болған XVIII ғасыр іс қағаздар стиліндегі XIX ғасырдың I жартысындағы ресми-іс қағаздар стиліндегі ерекшеліктер сақталады. Мысалы, жоғары лауазымды атайтын стандарттар: патша хазратлары, генерал-губернатор хазратлары т.б. Бұл дәуірде де араб сөздерінің көбірек қолданылғанын атауға болады.

Бұл кезеңге тән тағы бір ерешелік-ресми-іс қағаздар стиліне тән стандарт сөздер мен тұлғалардың пайда болып, тұрақтала бастауы. Мысалы, бұйрық-жарлықтардағы міндеттеу ұғымын білдіретін етістік тұлғасы көбінесе шартты рай мен керек сөзінің тіркесі арқылы берілген.

Бұл кезеңдегі ресми-іс қағаздар стилінің тағы бір ерекшелігі қазақ сөздерінен жасалған терминдердің қалыптаса бастауы. Мысалы, приказ-бұйрық, распоряжение- жарлық, положение-ереже, прошение-арыз,подпись-қол, начальник-ұлық, тюрьма-абақты, кибитковладелец-үй иесі т.б

**Қазақ әдеби тілінің стильдік тармақтары**

Әдеби тіл-жүйелі қалыпқа түскен, стильдік тармақтары бар, қоғамдық қызметі әр алуан тіл. Әдеби тіл жалпы халықтық тілдің ең жоғары формасы болып есептеледі. Қоғамның, мемлекеттің дамуына байланысты, сол мемлекет тілінің байлығы, мәдениеті артып, қолданылуы аясы да кеңейе түседі. Мемлекет тілі-ресми қарым-қатынастың, көркем әдебиеттің, ғылымның, іс қағаздарының, өнер-білімнің, баспасөздің тілі. Тілдің қалыпқа түсуі, дамуы халықтың жазба мәдениетімен тікелей байланысты. Яғни тілдегі сөздердің бір ізге түскен айтылу нормасы, жазылу нормасы, қолданылу нормасы болу керек. Қоғам дамуына байланысты тілдің тек грамматикалық құрылысыы жетіліп, лексикасы молығып қана қоймай, сонымен бірге, қазақ әдеби тілінің стильдер жүйесі, функционалдық стильдері де дамиды.

Стиль-латын сөзі, қазақ тіліне аударғанда жазу құралы деген мағына береді. Латын тілінде кейіннен стиль сөзі «жазу мәнері» деген мағынада қолданылатын болған. Лингвистикада «стиль» жазу мәнері сөзге сендіру тәсілі, мәнерлі сөйлеу және белгілі бір әдеби жанрға тән тілдік құралдар жүйесі деген сияқты көптеген мағынада қолданылып келді. Қзіргі қазақ әдеби тілінің мындай стильдік тармақтары бар:

Ресми-іс қағаздар стилі;

Публицистикалық стиль;

Ғылыми стиль;

Көркем әдебиет стилі;

Ауызекі сөйлеу тілінің стилі;

Ғылыми- көпшілік әдебиеттер стилі. Бұл стильдің пайда болуы ғылым мен техниканың дамуымен тікелей байланысты. Бұған қазақ тілінде әр салада жазылған ғылыми шығармалар жатады.

**Публицистикалық стиль.** Публицистика-көпшілік, әлеумет мағынасын беретін латын сөзі. Қазір қоғам өмірі үшін маңызды мәселелерді талқылау деген ұғымда жұмсалады. Публицистикалық стильге газет-журнал тілінің, әдеби сын мақалалар тілінің, әлеуметтік памфлет, очерктер тілінің стилі жатады. Қазіргі әдеби тіл жүйесінде публицистикалық стиль өзіне тән дербестік, ерекшеліктерімен қалыптасып, дамып келеді.

**Көркем әдебиет тілінің стилі.** Тіліміздегі басқа стильдерге қарағанда көркем сөз стилінің аясы кең. Мұнда барлық стильдердің элементтері кездеседі. Тілдік тәсілдер көркемдік мақсатқа жүмсалады. Образды сөздер жиі қолданылады. Әр жазушының өзінің талғамына қарай тіл ерекшелігі, қолдану тәсілі болады.

**Ауызекі сөйлеу тілінің стилі.** Сөйлеу стилі белгілі бір жағдайда тікелей қатынас стилі болғандықтан, ол сөйлеудің ауызша формасымен тығыз байланысты. Ауызша сөйлеудің еркіндік басым келеді. Сөйлеу лексикасының өзіндік ерекшеліктері бар. Оған қатысты сөздер 1) адамның күнделікті тікелей қрым-қатынасы кезінде, емін-еркін сұхбат, әңгіме үстінде қолданылады,2) алдын-ала сұрыпталмай, сөйлеу үстінде әңгіменің желісіне қарай туып отырады, 3) тақырыптың аясы өте кең, яғни тақырып жағынан шек қойылмайды, қоғам,табиғат, адам өмірінң барлық жағын да қамтуы мүмкін.

**Ресми-іс қағаздар тілінің стилі**. Ресми-іс қағаздар стилі кейде кеңсе стилі, ресми стиль, іс қағаздар стилі деп те айтыла береді. Ресми-іс қағаздар стилінің ерекшелігі, онда факті дәл көрсетіліп, бір ізбен, жүйелі жазуға айрықша мән беріледі. Өйткені іс қағаздары да, ресми құжаттар да ерекше қатынас жасау құралы болып саналады. Бұл стиль ел билеу, мемлекет жұмыстарын жүргізумен байланысты. Іс қағаздары бейтарап тонмен, ресми түрде жазылуы керек, дегенмен де кейбір іс қағаздарында экспрессивті, эмоционалды бояуы бар тілдің құралдар да қолданылады.

Көптеген сөздер белгілі бір стильге телулі болады да, қолданылу жағынан шектеліп отырады. Мысалы, тағайындалсын, міндеттелсін, осы анықтама берілді, мәселе көтеру, алғыс жариялау, сөгіс жариялау, түсініктеме сияқты сөздер ен сөз тіркестері ресми-іс қағаздар стиліне тән.

Іс қағаздары белгілі бір форма бойынша жазылады. Іс қағаздарының үлгілеріне өтініш, сенімхат, қолхат, анықтама, акт. Мәлімдеме т.б жатады. Қатынас құралдарының бұл түрлері де күнделікті өмір қажеттілігімен туып, өз алдына орныққан бөлек жүйе болып саналады. Іс қағаздарының әрқайсысының бұрыннан белгілі бірыңғай сөздер мен сөз тіркестері, сөйлем үлгілері болады. Іс қағаздары көбінесе сол үлгі бойынша жазылады. Іс қағаздарын жазу-жаттығу, дағдылану арқылы меңгеріледі. Сөйлем баяндауышы ашық райда (пайдаланылады, қаралады, қолдануда ескертілді), я бұйрық райда (орындалсын, шешілсін, келісілсін, жеткізілсін, іске қосылсын) тұрады. Көнерген сөздер, диалект сөздер, қазіргі қазақ тілінде ескіріп, айналымнан шыққан тіркестер қолданылмайды.

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Алдашева А., Ахметжанова З., Қадашева Қ., Сүлейменова Э.* Ресми-іс қағаздары. – Алматы: Сөздік-Словарь, 2001.

 *Әбілқасымов Б.* Көне қазақ тіліндегі ресми іс-қағаздары//Қазақ әдеби тілінің тарихи көздері. – Алматы: Ғылым, 1989.

**Дәріс – 3**

**Тақырып 3.** Басқару органдарының басқару-реттеу қызметіне қатысты құжаттар

***Лекцияның мақсаты*:** Басқару органдарының басқару-реттеу қызметіне қатысты құжаттар: Өмірбаян-резюме, өмірбаян, өтініш, арыз, түсініктеме түрлері, ерекшелігі

***Негізгі сұрақтар:***

1. Функционалдық стильдердің жалпы сипаты

Стильдер шығу тегі, қалыптасу негізіне қарай жинақталып, ресми-іс қағаздар, публицистикалық, ғылыми көркем әдебиет стильдері топтастырылып кітаби-жазба стильдер деп аталып келді. Қазіргі тіл білімінде бұл функционалдық стильдер деген жалпы атпен аталады. Мұндағы функционалдық сөзі стильдердің қай салада жұмсалатындығын аңғартады. Мысалы, іс қағаздар-кеңседе, басқару саласында, көркем әдебиет стилі-проза, поэзия,драматургиялық шығармаларда, публицистикалық стиль-газет-журнал, радио, телевизия, жалпы бұқаралық ақпарат құралдарында қолданылады. Бұлардың сөз қолданысының мәтін құрылымының өзіндік ерекшелігі бар. Әр сөздің негізгі мағынасымен қоса қай стильде қолданылып тұрғанына қарай қосымша стилистикалық реңкі болады. Мәселен ауызекі сөйлеу тілінде Маржан анықтама алды десек, іс қағаздар тілінде Есенова Маржанға анықтама берілді деп жазылады. Мысалы тілдің барлық стилінде дерлік қолданылатын өмірбаянға тоқталайық. Ресми-іс қағаздар стилінде **өмірбаян** үлгісі төмендегідей болып келеді:

[**ӨМІРБАЯН**](file:///C%3A%5CProgram%20Files%5CIsJurguz%5CTheory%5CT010505%5CA0105051.HTM)

Өмірбаянды жұмыскер өз қолымен бір данада жазады. Оған (өмірбаянға) - өз өмірінің негізгі сатыларын уақтылы бір ізділікпен, еш өзгертусіз толтырады.

ӨМІРБАЯН деректемелері:

* құжаттың аты - ӨМІРБАЯН;
* мәтіні;
* күні;
* қол қою.

Өмірбаян мәтінінде келесі сұрақтар қамтылады:

* аты-жөні, фамилиясы, әкесінің аты;
* туылған жылы;
* білімі (қайда, қашан, қандай оқу орны);
* қай уақыттан еңбек қызметі басталды;
* бір жұмыстан екінші жұмысқа ауысу себептері;
* әскери атағы (егер бар болса);
* жанұя жағдайы;
* алғыстары;
* үйінің мекен-жайы.

Мұнда іс қағаздар тіліндегі өмірбаянға тән өзіндік белгілер бар. Ал төмедегі **өмірбаян** көркем әдебиет стилімен жазылған:

*Мен ескіше жыл басы деп есептелетін «Наурыз күні» киіз үйде туыппын. Қазақ даласының ең суық жағын жайлайтын біздің елдердің бірсыпырасы XX ғасырдың бас кезінде де қыс айларын киіз үйде өткізеді екен.*

*Ол күні жер сілкінбеген, күн түгл ай да тұтылмаған, есте қаларлық боран да болмаған, ең аяғы қалжа сүйегіне иттер де таласа алмаған. Менсіз де үбірлі-шүбірлі бір қора үйде тағы бір бала туа салған да басқа балалардың атына ұйқастыра ат берілген.*

*Әрине, ол күннен менің есімде қалған еш нәрсе жоқ. Болысым кім, патшам кім.. табым кім, онда менің жұмысым болмауы керек. Кейін ондайды ұнатпасам да ол кезде тістеген мен шаққанға да енжар болған сияқтымын, жылауық болмаппын.*

Келтірілген мысалдардан көріп отырғанымыздай өмірбаянға тән өзіндік стиль бар.

Мәселен құжат ретінде ресми іс-қағаздар стилімен жазылатын өмірбаян қысқа жазылса, әдеби-публицистикалық өмірбаян көлемі әр түрлі болып келеді. Тіпті С.Мұқановтың «Өмір мектебі», Б.Соқпақбаевтың «Менің атым - Қожа», С.Сейфуллиннің «Тар жол тайғақ кешуі» сияқты көлемді, өмірбаяндық шығармалар да кездеседі. Өмірбаян бірінші жақта жазылады.

Стильді қалыптастыруға тілдің қызметі негіз болады. Стильдердің әрқайсысының өзіне тән, мысалы эстетикалық ( көркем әдебиет стилі ), ғылыми (ғылыми стилі ), ресми қарым-қаынастық (ресми-іс қағаздар стилі) қызметі олардың әрқайсысының өзіне тән ерекшелігін айқындай түседі. Осыған орай функционалдық стильдердің әрқайсысы өздерінің ішкі қызметтерін дұрыс атқару үшін әдеби тілден өзіне қажетті сөздер мен сөз орамдарын, формалар мен құрылымдарды іріктеп алады.

Функционалдық стильдердің әрқайсысы қыжеттіліктен туып, бірте-бірте қалыптасқан. Оларды ешкім ойлап тапқан немесе құрастырған жоқ. Оны тудырған тілдің даму заңдылығы. Олардың әрқайсысының лексикасы, фразеологиясы, грамматикасы мен өзіндік мәнері бар. Стиль дегеніміз – тек сөйлеу, жазу мәнері ғана емес, әр стильдің өз тақырыбы, өз мазмұны, өз қолданыс аясы бар. Ауызекі сөйлеу тілінің стилі күнделікті тұрмыстық сюжеттермен шектелсе, ресми-іс қағаздар тілінің стилі басқару саласында, сотта, құқық қорғау саласы, мекемеаралық қатынас т.б. салаларда қолданылады.

Публицистика тілі саясатпен, үгітпен, түрлі қоғамдық құбылыстармен тікелей байланысты. Әр стильдің әрқайсысының өз қолданыс аясы мен тақырыбы болғандықтан олардың арасында параллелизмнің болуы мүмкін емес.

*Үй жинадым. Содан кейін нанға барып келдім. Ресми-іс қағаздар тілінде: Өзіме тиесілі тұрғын үйде тазалық жұмыстарын жүргізгеннен кейін қажетті азық-түлік товарларын алу үшін сауда орталығына бардым.*

Мазмұны сақталғанымен, лексикалық ерекшелігі, құрылымы өзгертілді. Бірақ бұлай айтылмайтыны да, жазылмайтыны да белгілі.

Функционалдық стильдің 3 негізгі белгісін атап көрсетуге болады. Олар:

1. әр функционалдық стиль қоғамдық өмірдің белгілі бір саласын бейнелейді, олардың өзіндік қолданыс аясы, өз тақырыбы бар;
2. әр функционалдық стиль қарым-қатынастың белгілі бір жағдайын көрсетеді – ресми, бейресми т.б.;
3. әр функционалдық стильдің өзіндік ұстанған бағыты, тілінің негізгі мақсат-міндеті бар;

Бұл белгілердің барлығы тілдік емес яғни, экстралингвистикалық факторлар. Бұлар әр функционалдық стильдің өз өрісін, негізін ұғыну, түсіну үшін өте маңызды. Ең бастысы олар функционалдық стильдің тілдік бейнесін айқындайды.

Функционалдық стильдер нормасы – оның негізгі сипат белгілерінің бірі. Тілдік норма тілдің барлық стильдік тармақтарына бірдей және міндетті. Тілдік норма – тілдің өзі ұсынған тәртіп. Норма сөзін терминдік мағынада емес, қалыпты сөз ретінде жұмсасақ «тәртіптілік, жүйелілік, дұрыстық, қалыптасқандық» деп түсіндіруге болады. Яғни, жалпылай сипаттайтын болсақ, тілдің дұрыс айтылу, дұрыс жазылу, дұрыс қолданылу нормалары бар. Ауызша тіл мен жазбаша тілдің нормалары, функционалдық стильдердің әрқайсысының өзіндік стилистикалық нормалары бар. Бұл нормалар сол стильдегі сөздердің, құрылымдардың формалардың қолданысын анықтайды.

Әр функционалдық стильдің өз жанры болатыны – табиғи құбылыс. Әр стильдің қызметі олардың жанрларында көрініс табады. Олар сол стильдің ішкі талабы мен ұстанған бағыты табады. Олар сол стильдің ішкі талабы мен ұстанған бағытына қарай пайда болып, қалыптасып, қызмет етіп отырады. Мысалы, көркем әдебиет стилінде – эпос, лирика, драма, роман, повесть, әңгіме, поэма, өлең т.б. Ғылыми стильде – монография, мақала, баяндама, реферат т.б.Ресми-іс қағаздар стилінде – заң, қаулы, жарлық, бұйрық т.б.

Ресми іс-қағаздар тілі ресми, қатаң, тұйық тіл ретінде қарастырылса, көркем әдебиет тілі бұдан мүлдем өзгеше бұл ашық тіл. Мұнда жазба тіл стильдерінің элементтері де, ауызекі сөйлеу тілінің элементтері де кездеседі. Бірақ жазба тіл мүлде өзгермейтін құбылыс емес. Қоғамның дамуымен бірге жазба тіл стильдерінің қолданыс ерекшеліктері, нормалары т.б. тұстары дамып, өзгеріп отырады. Бірақ олар түбегейлі өзгермейді, ұзаққа созылған процесс нәтижесінде жеке элементтері өзгеріп, кейбірі жаңаланып, кейбір тұстары толығып отырады.

Іс қағаздары мазмұны мен қызметіне қарай жеке адамға қатысты және қызметтік деп бөлінетіні белгілі. Бүгінгі таңда жеке адамға қатысты құжаттардың ішінен заман талабына қарай ең жиі қолданылатындарының бірі-резюме. Резюме сөзі түйін, түйіндеме, тұжырым, тұжырымдама деп аударылып жүр. Қазақ іс қағаздар терминдерінде бірізділіктің болмауы оны құжат мәтінінде жазу-жазбау тығырығына тірейді де, осыдан келіп құжат толтырушылардың көпшілігі орыс тілі арқылы енген нұсқасын пайдалануға мәжбүр болады. Резюме француз тілінен алынған термин. Айтылған немесе жазылған мәселенің қысқаша түйіні деген мағына береді.Белгілі ір шығарманың, айтылатын ойдың, ғылыми жұмыстың т.б резюмесі болады. Адамның жеке басына қатысты іс қағазының бір түрі ретінде жазылатын резюмеде белгілі бір адамның өмірбаяны, білімі, мамандығы, кәсіптік шеберлігі, біліктілігі, икемділігі т.б жайлы нақты, қысқа мәлімет беріледі.

Мәселен, **Арыз** - жиі жазылатын іс қағазының бір түрі. Арыз-ұйымбасшысының, лауазымы жағынан жоғары тұрған адамның атына белгілі бір ақпаратты, мәліметті, өтінішті жеткізу мақсатында немесе жеке адамның қандай да бір ұйымға немесе заңда тұлғаға өзінің құқықтары мен мүдделерінің іске асыру, қорғау үшін жазылатын іс қағазының бір түрі. Арыз көбінесе жеке адам атына жазылады.

Ал жеке тұлғаның немесе ұйымның заңмен бекітілген түрлі қажеттіктерін өтеу үшін, өздеріне берілген түрлі құқықтарды пайдалану үшін өтініш жасап жазған іс қағазын **өтініш** деп атаған дұрыс.

[**ӨТІНІШ**](file:///C%3A%5CProgram%20Files%5CIsJurguz%5CTheory%5CT010502%5CA010101.HTM)

Өтініш өтінушінің қолымен жазылады және хатшыға немесе құжатханаға тіркеуге беріледі, өтінушінің қолында қалған екінші данасына хатшы қабылданғаны туралы белгі соғады (айы – күнін көрсетіп, қолын қояды).

ӨТІНІШ деректемелері:

* құжаттың аты - ӨТІНІШ;
* күні, уақыты;
* мекен-жай иесі (кімге жазылған);
* кімнен жіберілді;
* мәтіні;
* қол қою;
* құжаттың орындалуы және іске асырылуы туралы мәлімет.

***Жұмысқа қабылдау туралы өтініш.***

Жеке іс жалпы қабылданған А4 формат қағазында жазылады. Жұмысқа қабылдау туралы ӨТІНІШ жұмысшының жеке іс құжаттамаларына қатталады. Жұмысқа қабылданғандығы туралы бұрыштаманы құрылымдық ұйымның жетекшісі немесе басшы қояды. Өтініш кадрлар бөліміне беріліп, содан кейін бұйрық шығарылады. Егер, өтініш беруші жұмысқа қабылданбаса онда оған жазбаша түрде немесе ауызша, сондай-ақ телефон арқылы хабарлайды.

Өтінішті жазу барысында: *ханым, мырза, төраға, төрайым* тәрізді қарату формаларымен қатар *басқа жұмысқа ауысуыма байланысты, отбасы жағдайыма байланысты, кезекті демалыс, кезектен тыс демалыс*сияқты тұрақты клише үлгілері қолданылады.

# Басқа қызметке ауысу туралы өтініш.

Өтініштің бұл түрінің ерекшеліктері: қызметкер осы уақытта атқарып жүрген қызметін жазады да, мәтінде ауысу себебін жазады.

Оқу демалысына, аяғы ауырлығына және отбасы жағдайына байланысты кету (демалысқа шығу) туралы өтініш.

Өтініш мәтініне сәйкес құжаттың – оқитын жерінен анықтама, ауруды куәландыру парағы болуы тиіс. Бұл анықтамаларсыз сұрақтың шешілуі мүмкін емес. Құжаттар өтінішпен бірге көрсетіледі.

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Саурықова К.Д., Қарымсақова Р.Д., Омарова Б.А*. Қазақ тілі: Ресми іс қағаздар тілін оқыту. – Алматы: Қазақ университеті, 2000.

 *Алдашева А., Ахметжанова З., Қадашева Қ., Сүлейменова Э.* Ресми-іс қағаздары. – Алматы: Сөздік-Словарь, 2001.

**Дәріс – 4**

**Тақырып 4.** Алқалық ұйым іс қағаздары: Хаттама құрылымы

***Лекцияның мақсаты*:** Іс қағаздары: Хаттама жазудың үлгісі.

***Негізгі сұрақтар:***

1. Қазақ іс қағаздар тіліндегі терминдер

2. Хаттама үлгісі

Мемлекеттік тілдің өз мәртебесіне лайық толыққанды қызмет атқарып, кеңінен қолданысқа түсу деңгейі ұлттық терминологияның дамуымен тығыз байланысты екені даусыз. Қазақ іс қағаздар тіліндегі көптеген терминдер орыс тілінен, орыс тілі арқылы басқа тілдерден енген. Олардың көпшілігінің қазақшаланған нұсқасы бар. Кейбірінің орыс тіліндегі нұсқасы да, қазақшаланған нұсқасы да қатар қолданылып жүр. Мысалы, резолюция-бұрыштама, резюме- түйіндеме т.б

Протокол терминінің аудармасы ретінде осы уақытқа дейін мәжілісхат, хаттама сөздері қатар қолданылып келді. Мәжілісхат терминінің мәжілістің мәжілісхаты сияқты қолданыстардағы үйлесімсіздігіне байланысты соңғы уақытта хаттама сөзі термин ретінде көп қолданылып, қалыптаса бастады. Бірақ хаттама термині мекеменің, ұйымның жиналысы мен мәжілістерінде қаралған, қорытындылынған мәселелерді көрсететін, тіркейтін құжат атауына сәтті табылған балама болғанымен, «дипломатиялық акт тәртібін реттейтін ережелер мен дәстүрлер жиынтығы» ұғымында қолданылатын дипломатический протокол, Протокольная служба президента сияқты тіркестерде қолданысқа жарай алмай тұр.

Хаттаманың қолға берілетін белгілі бөлігін осыған дейін хаттамадан көшірме деп атап келдік. Енді осындағы көшірме сөзі копия сөзінің аудармасы және оның мағынасын дәл беретіндіктен және копия мен выписканы бір-бірімен шатастырмас үшін хаттамадан көшірме емес, хаттамадан үзінді деген қолданыс дұрыс. Біріншіден, екі терминді бір сөзбен атағанша, әрқайсысының өз атауы болғаны дұрыс, екіншіден, копия мен выписка бір нәрсе емес, үшіншіден, үзінді сөзі хаттамадан үзінді деп аталатын құжаттың мағынасын көшірмеге қарағанда дәл ашады. Хаттамадан көшірме деп аталатын құжат хаттаманың бүкіл мазмұнының көшірмесі емес,тек қажетті бөлігінің мәтіні өзгертілмей жазылған, қолға берілетін нұсқасы. Кез келген құжаттың үзіндісі құжаттың толық мәтіні қажет болмаған жағдайда, құжатта жазылған бірнеше мәселенің ішінен біреуі ғана қажет болғанда немесе құжаттың толық мазмұнын құпия ұстау қажет болған жағдайда дайындалады. Құжат үзіндісінде жазылған мәліметтің растығын, дұрыстығын дәлелдеу үшін орыс тілінде «выписка верна» деп жазылып, жауапты қызметкердің қолы қойылып, мекеме мөрі басылады. Құжат үзіндісінің дұрыстығын, растығын дәлелдейтін жазба үзіндісі рас, үзіндісі заңды, үзіндісі дұрыс т.б. бірнеше нұсқада қолданылып жүр. Бұлардың ішінен үзіндісі дұрыс деген нұсқа іс қағаздар тілінде қолдануға икемді, растайтын жазба ұғымын бере алады. Құжаттың үзіндісі емес, көшірмесі берілген жағдайда көшірмесі дұрыс деп жазылады.

[**ХАТТАМА**](file:///C%3A%5CProgram%20Files%5CIsJurguz%5CTheory%5CT010207%5CA010101.HTM)

Хаттамалар – құжаттың аты жазулы баспаханадан басылған парақта немесе кәдімгі А4 қағаз беттеріне толтырылады.

Толтыру тәсілі мен көлемі жағынан хаттамалар стенография, фонография, конспект түрінде және сөйлеген сөздердің мазмұны жазылмаған ықшамды түрде болып келуі мүмкін.

Қысқа хаттамаларда (оның мәтінінде) күн тәртібі, сөйлеушілердің аты-жөні, сөйлеген сөздерінің тақырыбы және қабылдаған шешімдер көрсетіледі. Сөйлеген сөздерінің мәтіні келтірілмейді.

Толық хаттамаларда сөздердің барлығы көрсетіледі.

Хаттаманың толықтық дәрежесін жиналыстың өзі айқындайды. Бұл жағдайда құжаттың заңдылық жағын қамтамасыз ету қажет. Құжаттың заңдылық жарамдылығы барлық қажетті деректермен, олардың дұрыс толтырылуымен және хаттамадағы мәліметтердің шындыққа сәйкестігімен анықталады.

Хаттаманың мәтіні екі: кіріспе және негізгі бөліктен тұрады.

Кіріспе бөлігі ағымдағы және үздікті ақпаратты қамтиды. Ағымдағы ақпарат – «Бастығы», «Хатшы», «Қатысты» терминдерінің қолданылуы барысында беріледі. Бұл сөздерді сол жолдан бастап үлкен әріптермен жазады.

Үздікті ақпаратқа – басшылардың, хатшылардың, қатысушылардың аты-жөні, қызметі жатады. Оларды табулятордың екінші жолынан бастап жазады.

Коллегиялық орган мүшелерінің фамилиясы алфавиттік тәртіппен сызыңқы үтір арқылы жазылады. Сызықтарды 1 интервал бөледі. Егер, коллегия мүшелері 15 адамнан көп болса, онда олардың жалпы саны көрсетіліп, қосымша тіркеу парағы қосылады.

Шақырылғандардың фамилиясының қасына лауазымы, қандай мекемеде жұмыс істейтіні жазылады. Оларды тіркеу тәртібі, коллегия мүшелерін тіркеу тәртібіндей.

Кіріспе бөлім күн тәртібімен аяқталады. «Күн тәртібі» тіркесі сол сызықтың басынан басталып жазылады. Қызыл сызықтан күн тәртібінің пункттері басталып жазылады. Оларды араб таңбаларымен нөмірлейді. Қажетті сұрақтар күрделілік дәрежесіне қарай қаралады. Сұрақтар нақты болуы тиіс, «Әр түрлі мәселелер» пункті қарауға жіберілмейді.

Негізгі бөлім мынадай түрде жасалады: тыңдалды – баяндама жасап, сөз сөйленді – қаулы (шешім) қабылдады, әрбір сұраққа жеке-жеке тоқталу.

ТЫҢДАЛДЫ – БАЯНДАМА ЖАСАДЫ – ҚАУЛЫ сөздері сызықтың сол жақ басынан үлкен әріптермен жазылады.

Егер бірнеше сұрақтар талқыланса, ТЫҢДАЛДЫ сөзінің алдынан реттік нөмірлер қойылады.

Қызыл жолақтан баяндамашының аты-жөні, қызметі (атау септігінде) басталып жазылады.

Сызықша қойылып үлкен әріппен басталып баяндаманың қысқаша мазмұны жазылады. Егер, баяндаманың мәтінін баяндамашы оқыса онда қысқаша мазмұнның орнына «Баяндама тыңдалды» сөйлемі жазылады. «Баяндама жасалынды» сөзінен кейін қызыл жолақтан басталып атау септігінде сөз сөйлеушінің аты-жөні жазылады (жақшада қызметін көрсетуге болады), сызықшадан кейін үлкен әріппен қысқаша мазмұны жазылады.

Сұрақтар мен жауаптар БАЯНДАМА ЖАСАЛЫНДЫ бөлімінде тіркеледі. Сөздерін – сұрақтарды және жауаптарды жазбайды. Сөз сөйлеушінің аты-жөнінен кейін сызықша қойылып сұрақтың немесе жауаптың қысқаша мазмұны жазылады.

ХАТТАМА үлгі-формулярының деректемелері:

* мекеменің (ұйым, кәсіпорын) атауы – құжаттың авторы;
* құжаттың атауы - ХАТТАМА;
* мәжілістің өткен күні;
* индексі (нөмірі);
* жиналыс (мәжіліс) өткен орын;
* бекіту грифі (егер қажет болса);
* тақырыбы (жиналыстың, алқалық органның атауы);
* қатысқандар туралы мәлімет (саны, аты-жөні, лауазымы);
* күн тәртібі;
* негізгі және кіріспе бөлімнің мәтіні;
* қолы;
* келісім мөрі (қажет болса);
* құжаттың орындалуын және іске асырылуы туралы мәлімет.

Мәтіннің кіріспе бөлігінде қатысушылардың құрамы, күн тәртібі; негізгі бөлігінде тыңдалған мәселе, сөйленген сөздер және қабылданған қаулы көрсетіледі. Құжаттың соңында төраға мен хатшының қолы қойылады.

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Алдашева А., Ахметжанова З., Қадашева Қ., Сүлейменова Э.* Ресми-іс қағаздары. – Алматы: Сөздік-Словарь, 2001.

**Дәріс – 5**

**Тақырып 5.** Қызметтік хат: хаттың түрлері, құрылымы, ерекшеліктері

***Лекцияның мақсаты*:** Қызметтік хат: хаттың түрлері, құрылымы, ерекшеліктерін түсіну арқылы сұрақтарға жауап беру.

***Негізгі сұрақтар:***

1. Қызметтік хат

2. Хаттың түрлері

[**ҚЫЗМЕТТІК ХАТ**](file:///C%3A%5CProgram%20Files%5CIsJurguz%5CTheory%5CT010404%5CA010101.HTM)

Қызметтік хат ақпараттық, есептік немесе бастамалық түрде болуы мүмкін. Мәтінде құрылымдық бөлімге немесе қызметкерге қатысты іскерлік сұрақтар айтылады.

Қызметтік хатқа құрылымдық бөлімнің жетекшісі немесе жазған адамы қол қояды.

Негізінде қызметтік хаттың мәтіні екі бөлімнен жасалады.

Біріншісінде нақты дәлелдер, оның жазылуына себеп болған жағдайлар;

Екіншісінде айтылған сұраққа байланысты ойлар мен пікірлер айтылады.

Қызметтік хаттың уақыты, күні қол қойылған күнмен есептеледі.

1. Қызметтік хат алмасу қалай іске асырылады?

2. Қызметтік хаттың қандай түрлерін білесіз?

3. Құжат мәтінінде не қарастырылады?

4. Қызметтік хат мәтіні неше бөлімнен тұрады және оларда не айтылады?

5. Құжат мерзімі қалай есептеледі?

[**ХАТ**](file:///C%3A%5CProgram%20Files%5CIsJurguz%5CTheory%5CT010405%5CA010101.HTM)

Хатты басқаша байланыс түрімен (телефон арқылы, жеке әңгімелеу) сұрақ шешілмеген жағдайда қолданады.

Хаттың көптеген түрлері болады, оларға мыналар жатқызылады:

* [*Ілеспе хат;*](file:///C%3A%5CProgram%20Files%5CIsJurguz%5CTheory%5CT010405%5CT0104051.HTM)
* [*Шақыру хат;*](file:///C%3A%5CProgram%20Files%5CIsJurguz%5CTheory%5CT010405%5CT0104052.HTM)
* [*Ақпараттық хат;*](file:///C%3A%5CProgram%20Files%5CIsJurguz%5CTheory%5CT010405%5CT0104053.HTM)
* [*Хабарлау хат;*](file:///C%3A%5CProgram%20Files%5CIsJurguz%5CTheory%5CT010405%5CT0104054.HTM)
* [*Жарнамалық хат;*](file:///C%3A%5CProgram%20Files%5CIsJurguz%5CTheory%5CT010405%5CT0104055.HTM)
* [*Растау хат;*](file:///C%3A%5CProgram%20Files%5CIsJurguz%5CTheory%5CT010405%5CT0104056.HTM)
* [*Ескерту хат;*](file:///C%3A%5CProgram%20Files%5CIsJurguz%5CTheory%5CT010405%5CT0104057.HTM)
* [*Кепіл хат;*](file:///C%3A%5CProgram%20Files%5CIsJurguz%5CTheory%5CT010405%5CT0104058.HTM)
* [*Наразылық хат;*](file:///C%3A%5CProgram%20Files%5CIsJurguz%5CTheory%5CT010405%5CT0104059.HTM)
* [*Жауап хат;*](file:///C%3A%5CProgram%20Files%5CIsJurguz%5CTheory%5CT010405%5CT01040510.HTM)
* [*Шетелдік әріптеске хат;*](file:///C%3A%5CProgram%20Files%5CIsJurguz%5CTheory%5CT010405%5CT01040511.HTM)
* [*Коммерциялық хат;*](file:///C%3A%5CProgram%20Files%5CIsJurguz%5CTheory%5CT010405%5CT01040513.HTM)
* [*Инициативалық хат*](file:///C%3A%5CProgram%20Files%5CIsJurguz%5CTheory%5CT010405%5CT01040514.HTM)және т.б.

ХАТТЫҢ үлгі-формуляр деректемелері:

* мекеменің аты (министрліктің, басқарманың аты) – құжат авторы;
* ұйым туралы анықтамалық деректер (мекен-жайы, телефон, факс, банкідегі шот нөмірі);
* уақыт, күні;
* мекен-жай иесі (кімге жіберілді, бір хатта кемінде 4-тен көп емес мекен-жайлар);
* тіркеу нөміріне сілтеме және сұрау-құжаттың уақыты, күні, тек қана хат жазуға арналған балнкімен;
* мәтінге қорытынды мағынасы бар бұрыштама (сызықта 28-ден көп емес тыныс белгілері; ұзын жолақта басы сызықшаларға бөлінеді (1 интервалдан кейін жазылады), сызықшалардың соңына нүкте мен жақшалар қойылмайды);
* мәтін;
* қосымшасы туралы мәлімет;
* қол қою (қызметі көрсетіледі, қолы қойылады);
* мөр (егер қажет болса);
* орындаушы туралы мәлімет (орындаушының фамилиясы, телефоны сол жақ жолақтан, бланкінің төменгі бөлігіне жазылады);
* құжаттың орындалуы туралы мәлімет (машинкасының А.Ж.Ә., егер қажет болса даналардың саны);
* құжатқа түсірілген шектеулердің мөрі («құпия», «жасырын» және т.б.).

Хаттарды көлеміне қарай арнайы хатқа арналған А4 және А5 форматтарында жазады. Егер, хаттың сөйлемдері 10 (он) жолдан аспаса онда А5 бланкісінде жазылады (бұрыштама жазылмайды, мәтінді 1 немесе 1,5 интервалдан кейін жазады). Құжаттың аты хатқа жазылмайды.

ХАТ - мекемелерге немесе оның құрылымдық бөлімдеріне, нақты бір қызметкерге, мекеме басшысына жіберілуі мүмкін.

1. Хат дегеніміз не және оның атқарар қызметі қандай?

2. Хатты басқа байланыс түрлерімен алмастыруға бола ма?

3. Хаттың қандай түрлерін білесіз?

4. А4 және А5 бланкісіне жазылар хаттың себептерін көрсетіңіз.

5. Хат қандай жерлерге жіберілуі мүмкін?

# [ІЛЕСПЕ ХАТ](file:///C%3A%5CProgram%20Files%5CIsJurguz%5CTheory%5CT010405%5CA0104051.HTM)

Ілеспе хат бірге жіберілген құжаттың мақсатын немесе не істеу керек екендігін түсіндіру қажет болған жағдайда жазылады.

Мәтін: ***жібереміз, қайтарамыз, бекітуге / келісімге ұсынамыз*** сөздерінен басталады.

1. Ілеспе хаттың атқарар ролі қандай?

2. Құжат қалай әзірленеді?

3. Құжат мәтіні қандай сөздерден басталады?

# [ШАҚЫРУ ХАТ](file:///C%3A%5CProgram%20Files%5CIsJurguz%5CTheory%5CT010405%5CA0104052.HTM)

Шақыру қағазын мекемеге, бірнеше адамдарға және тиісті адамға жібереді. Хатта толық күн тәртібі, іс-шараның өтілетін орны, сөз сөйлеушілердің фамилиялары, іс-шараға жауапты адамдардың фамилиясы, телефоны, шақырылған жерге тиісті жол қаражаты және т.б. ақпараттар жазылуы мүмкін.

Хаттың мәтінінде үнемі: ***Сізді ... шақырамыз; оқушылардың ... жұмысының көрмесіне шақырамыз*** сияқты тұрақты сөз орамдары пайдаланылады.

1. Шақыру хаттың көздер мақсаты не?

2. Шақыру қағазында қандай ақпараттар жазылуы мүмкін?

3. Құжат мәтінінде көбіне қандай сөз орамдары пайдаланылады?

**АҚПАРАТТЫҚ ХАТ**

Ақпараттық хат мәтінінде қандай да бір іс-шара немесе нақты істер туралы хабарланады. Ақпараттық хаттар көмегімен мекеменің қызметін немесе әртүрлі өнімдерді жиі насихаттайды.

1. Ақпараттық хат мәтінінде не туралы хабарланады?

2. Ақпараттық хат көмегімен не насихатталады?

**ХАБАРЛАУ ХАТ**

Хабарлау хатты нақты тиісті мекен-жай иесіне жазады. Ол сұраққа жауап ретінде жиі пайдаланылады.

Хабарлау хаттың қалыпты сөздері: ***«Сізге ... ескертеміз», «Сізге төмендегі өзгеріс туралы хабарлаймыз...».***

Хаттың бұл түрі ақпараттық хат түріне ұқсас.

1. Хабарлау хат кімдерге жазылады?

2. Құжат мәтінінде жиі пайдаланылатын сөз орамдары?

3. Хабарлау хат қандай жағдайда жиі пайдаланылады?

**ЖАРНАМАЛЫҚ ХАТ**

Жарнамалық хатты нақты мекен жай иесіне жібереді. Ол жарнама қызметтері мен заттардың түрін жарнамалайды.

Хаттың мақсаты: адрес иесіне көрсетілген қызмет түрлерін пайдалануға немесе тапсырыс беруге жетелеу. Мәтін нақты, тиісті, толық ақпарат береді. Мәтіннің соңында мекеменің мекен-жайы, телефоны көрсетілуі мүмкін.

1. Жарнамалық хат кімдерге жіберіледі?

2. Құжаттың атқарар қызметі қандай?

3. Хаттың көздер мақсаты не?

# [РАСТАУ ХАТ](file:///C%3A%5CProgram%20Files%5CIsJurguz%5CTheory%5CT010405%5CA0104056.HTM)

Хаттың кілттік сөздері:

*Сіздің тапсырысыңыздың алынғандығын хабарлаймыз...;*

*Мекеме біріккен құрылысқа қарсы емес...;*

*21.02.2000 телефон әңгімесінің болғандығын... .*

Растау хаттың жіберілуі іскерлік қарым-қатынастардың міндетті бөліміне жатады, бақылау сұрағын алып тастауға мүмкіндік береді.

1. Растау хат қандай құжат?

2. Хаттың кілт сөздерін еске түсіріңіз.

3. Растау хаттың функционалдық қызметі?

# ЕСКЕРТУ ХАТ

Ескерту хат мәтіні қандай да бір іс-шараның, әрекеттің, оқиғаның уақытының орындалу мерзімі таяп қалғандығы туралы хабарлайды. Хат адрес иесінің жеке байланысынан да, телефон арқылы да жауап болмаған жағдайда жіберіледі.

Ескертеміз, аренда уақыты 20.03.2004 ж. күні аяқталады. «... дайындығы туралы» жауапты тездетулеріңізді сұраймыз.

Мәтін реферат түрінде берілуі мүмкін.

1. Ескерту хат ұғымына анықтама беріңіз.

2. Хат қандай жағдайда жіберілуі мүмкін?

3. Құжат мәтіні басқаша қандай түрде берілуі мүмкін?

**КЕПІЛХАТ**

Кепілхаттың мәтінінде адрес иесіне қандай да істің орындалу ақысына және көрсетілген қызметке (жұмыс, кеңсе, баспана) кепілдеме беріледі.

Хатты жіберуші - мекеме анықтаған міндеттемелерді өз мойнына алады, сондықтан хаттың құқықтық күші болады.

Мысалы: *«Өнімнің сапасына фирма кепілдеме береді».*

1. Кепілхаттың атқарар қызметі қандай?

2. Хатты жіберушінің рөлі?

3. Құжаттың құқықтық күші болуы мүмкін бе?

**НАРАЗЫЛЫҚ ХАТ**

Наразылық хатты негізінде тапсырыс беруші мекеме өнімді жеткізуші мекемеге – жұмыстарына дұрыс қарамай, берілген тапсырысты жөнді жеткізбеген жағдайда жазылады. Хаттың мәтінінде арызданушының талабы, егер қажет болса ақшаның нақты мөлшері өз есебіне аударылып жазылады.

Хатқа мекеменің басшысы немесе оның орынбасары қол қояды.

1. Наразылық хаттың жазылу себептері?

2. Хат мәтінінде жазылар жағдайлар?

3. Құжатқа кімдердің қол қоюға өкілеттігі бар?

**ЖАУАП ХАТ**

Жауап хаттың мәтіні бастама құжатқа байланысты болады. Сұрақ, сұрақ-жауап, өтініш, пікір, талап хаттарға **жауап хат** жазылады.

Жауап хат бастама (келген) хаттың индексі мен уақытына сілтеме жасайды, оған «№ -----күнінен...» түрінде жауап жазылады. Егер, бастама хат жеке адамнан келсе, онда келген құжаттың түскен уақыты сілтемеде көрсетіледі.

Мәтінде бастама құжатта ұсынылған шешімге жауап жазылады: шешімнен бас тарту, өтініштің орындалуы, сұраққа жауап.

Жауап нақты, дәлелді түрде берілуі тиіс. Егер хатта келіспеушілік жазылса, онда ол дәлел келтірілген уәж болуы керек.

Мәтінде мынадай тұрақты сөз тіркестері жиі қолданылады: *«Біз Сіздің ұсынысыңызды мынаған байланысты орындай алмаймыз...», «Өкінішке орай Сіздің өтінішіңізді қанағаттандыра алмаймыз...», «Сіздің өтінішіңіз мынадай себептермен орындалмады...».*

1. Жауап хаттың жазылу себептері?

2. Жауап хат не жағдайларға сілтеме жасайды?

3. Құжат мәтінінде жиі пайдаланылатын сөз орамдарын атаңыз.

[**КОММЕРЦИЯЛЫҚ ХАТ**](file:///C%3A%5CProgram%20Files%5CIsJurguz%5CTheory%5CT010405%5CA01040513.HTM)

Талап хаттарда мекеме келісімге отырған екінші мекемеге шарттарды орындамау және бұзу салдарынан болған шығынның орнын толтыруға талап етеді. Талап хаттарда осындай дәлелдерді куәландыратын құжаттардың көшірмесі болуы тиіс.

Көшірмелер негізгі құжатқа қосымша ретінде жазылады.

Шетелдік әріптестермен келісім жасалғанда несиелік (кредиттік) хаттар жазылады. Мұндай хаттарда сатушы затты сатып алушыдан валюталық есеп шоты немесе банктің кепілдемесі көрсетілген кепілдеме хат беруді сұранады.

1. Коммерциялық хат құжатының жазылуының алғы-шарттары?

2. Талап хаттардың жазылу себептері?

3. Шетелдік әріптестермен келісім жасарда жазылар хат үлгісі?

**ШЕТЕЛДІК ӘРІПТЕСКЕ ХАТ**

Хат мәтінінің нақты құрылымы болуы тиіс.

Бланкідегі сызықтардың өлшемі - 1 дюйма.

Хаттың деректемелері мынадай тәртіппен беріледі:

1 – мекеме эмблемасы немесе заттық белгісі, фирманың аты (қызметінің түрі);

2 – мекеме туралы анықтама (мекен-жайы, телефон/факсы, банкідегі шот №, бөлімдері мен бөлімшелерінің мекен-жайы);

Бұл реквизит тікелей 1 реквизит алдында орналасуы мүмкін.

3 - сандық және әріптік рет бойынша құжаттың тіркелу индексі (нөмірі);

Жауап хатта жіберілген бастама хаттың жіберілген нөмірі әріптік-сандық ретпен;

4 - әріптік-сандық түрде «th» қосылмай құжаттың уақыты жіберіледі;

5 – мекен-жай иесі:

 алушының аты жөні, фамилиясы;

 компанияның аты;

 көшесі, үйдің нөмірі;

 қала, сандық индексі;

 мемлекет, ел (мекен-жайы бойынша ашық пунктуациямен үтір-нүктесіз жазылады).

6 – тапсыру үндеулері 5 реквизиттен 4 жоларалық интервалдан кейін жазылады;

7 – хаттың бұрыштамасы (міндетті емес, бірақ жақсы мәнді білдіреді);

8 – хаттың мәтіні;

9 – сыпайылық қорытынды формуласы Dear Mr/Mrs/Miss/Ms түрінде қатынас жасау сыпайылық қорытынды формуласына сәйкес – Sincekebl Yeas (шын көңілмен сіздің), Dear sir/sirs/Madam қаратпалары – Yeas faithfully (өзіңіздің шынайы досыңыз) қаратпалары 2 сызықаралық интервалдан кейін жазылады.

10 – хат иесінің жеке қолы, қолдың төменгі жағында толық аты-жөні, келесі жолда құжатқа қол қойған қызметкердің аты-жөні 9 реквизиттен кейін 5 сызықаралық интервалдан жазылады.

11 – егер қосымша жазатын ойлар болса олар туралы мәлімет. (Encbosure – қосымша ой, №34. қазан немесе қысқартылған түрде – End: Contract. №11/sil5);

12 – мекен-жайлар мен көшірменің куәландырылғандығы және қайда жіберілгендігі туралы мәлімет.

1. Шетелдік әріптеске жазылар хаттың құрылымы қандай болуы тиіс?

2. Құжат бланкісіндегі сызықтардың өлшем бірлігі?

3. Құжатқа қол қойған қызметкердің аты-жөнінің жазылу тәртібі?

[**ИНИЦИАТИВАЛЫҚ ХАТ**](file:///C%3A%5CProgram%20Files%5CIsJurguz%5CTheory%5CT010405%5CA01040514.HTM)

Мұндай хаттардың көп түрі өтінішті білдіреді, жіберілген адамға қандай да бір сұрақты шешуге арналады. Бұл хаттың ең көп тараған түрінің бірі, олардың тақырыптар жиынтығына шек қойылмайды.

Сұрақ-жауап хатта сұрақ беруші қандай да бір іс-әрекетті, оқиғаны түсіндіруді сұрайды және жауап берушіні жауап хат жазуға жетелейді.

1. Инициативалық хат дегеніміз не?

2. Инициативалық хаттардың негізгі атқарар қызметі?

3. Сұрақ-жауап хаттың көздер мақсаты?

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Саурықова К.Д., Қарымсақова Р.Д., Омарова Б.А*. Қазақ тілі: Ресми іс қағаздар тілін оқыту. – Алматы: Қазақ университеті, 2000.

 *Алдашева А., Ахметжанова З., Қадашева Қ., Сүлейменова Э.* Ресми-іс қағаздары. – Алматы: Сөздік-Словарь, 2001.

**Дәріс – 6**

**Тақырып 6.** Жеке іс парағы, сауалнама, жеке карточка түрлері, ерекшелігі

***Лекцияның мақсаты*:** Жеке іс парағы, сауалнама, жеке карточка туралы оқып, сұрақтарға жауап беру.

***Негізгі сұрақтар:***

1. Кадрлар жөніндегі жеке іс парағы қандай құжаттың түрі.

2. Сауалнама және жеке карточка анықтамалары

[**ЖЕКЕ ІС**](file:///C%3A%5CProgram%20Files%5CIsJurguz%5CTheory%5CT010505%5CA010505.HTM)

Жеке іс – жұмысқа қабылданғандығы туралы бұйрық шығарылған соң жазылады. Жеке іс құжаттарымен жұмыс істеу ережесі белгіленбегендіктен әр мекемеде әртүрлі жүргізіледі.

Кейбір мекемелер жеке іс парағын барлық ұжым мүшелеріне толтырса, кейбіреулері басшыларға және жетекші мамандарға ғана жазады.

Жеке іс папкасына алғаш – жұмысқа қабылдауға қажетті құжаттар қатталады. Қызметкердің жеке іс папкасында басқа құжаттар да болуы мүмкін. Олар: жұмысын ауыстыру себебі, жанұя жағдайындағы өзгеріс.

Кадрлық құжаттамалармен жұмыс істейтін мамандар жеке істің дұрыс толтырылуына жауап береді.

ЖЕКЕ ІС папкасына келесі құжаттар тіркеледі:

* іс құжаттарының ішкі түрі;
* сауалнамаға (анкета) қосымша;
* жұмысқа қабылдау туралы өтініш;
* сурет карточкасымен сауалнама;
* жұмысқа қабылданғандығы туралы бұйрық (көшірмесі);
* білімі туралы құжаттары (көшірмесі);
* мінездемелер немесе жарнамалаушы хаттар;

Бұйрықтар көшірмесі қызметтік ауысу болған жағдайда жеке іске тіркелмейді. Жеке іс құжаттарына ішкі тізімдеме жасалады. Істегі әр құжат бөлек тізімге жазылады. Тізімді кадр құжаттамаларын жүргізетін мамандар жасайды және қол қояды. Оған жеке іс толтырылған уақытты көрсетеді. Бастапқы мерзімі – жұмысқа қабылдау туралы өтініштің жазылған күні, соңғысы жұмыстан босатылған күні.

Жеке іс папкасынан құжат алу тек басшының рұқсатымен болады. Алынған құжаттың орнына жұмысшының құжатты алу себебін растайтын анықтама бекітіледі.

Жеке іс папкасы жеке істерді тіркеу журналында жазылады. Жуналдағы нөмірлер саны – жеке істегі нөмірлер санымен сәйкес келуі тиіс. Жұмыстан шыққан жағдайда істің нөмірі қайта қабылданған жұмысшыға пайдаланылады.

Жылына бір рет жеке іс папкілеріне не үшін акт жасалғандығы туралы тексеріс жүргізіледі.

Жұмыстан босатылған жұмысшылардың жеке істері - жыл соңында жеке істер жөніндегі мекеме мұрағатына өткізіледі.

1. Жеке іс дегенді қалай түсінесің?

2. Жеке іс қалай жазылады?

3. Жеке іс папкасы қалай қатталады?

4. Жеке іс папкасына тіркелетін құжаттарды атап көрсетіңіз.

5. Жеке іс папкасынан құжат қалай алынады?

[**КАДРЛАР ЖӨНІНДЕГІ ЖЕКЕ ІС ПАРАҒЫ**](file:///C%3A%5CProgram%20Files%5CIsJurguz%5CTheory%5CT010505%5CA0105054.HTM)

Жұмысшы сауалнаманы (анкета) жұмысты бастаған күні өз қолымен толырады. Сұрақтарға жауапты толығымен береді, негізгі құжаттары: паспорты, еңбек кітапшасы, білімі туралы құжаты ешқандай өзгертусіз көрсетеді.

«Білімі» бағанында: «жоғары», «аяқталмаған жоғары», «арнаулы орта», «орта», «толық емес орта», «бастауыш» сияқты білімі, құжатына сәйкес көрсетіледі.

«Еңбек қызметінің басталуымен атқарған қызметі» бағанында: еңбек кітапшасында көрсетілген қызметі туралы мәлімет беріледі. Бір мекемеде әртүрлі қызмет атқаратын қызметкер - әр жұмысының уақытын жеке көрсетеді.

«Отбасы жағдайы» бағанында: үйленген бе?, жолдасы қайтыс болған, бойдақ (күйеуге шықпаған), өзімен бірге тұратын жанұя мүшелерінің тізімі (әрқайсысының аты-жөні, туылған жылы, күні, немен айналысады, жеке-жеке көрсетіледі) жазылады.

Жеке парақты кадр қызметтерінің құжаттамаларына жауапты маман тексереді.

1. Кадрлар жөніндегі іс парағы дегенді қандай құжат деп ұғынасыз?

2. Іс барысында қандай қосымша құжатты толтыруға тура келеді?

3. Құжатты толтыру кезінде еш өзгертусіз көрсетуге тура келетін

 құжаттар тобын атаңыз.

4. «Білімі» бағанында жазылуға тиіс тұрақты клише үлгілерін атаңыз.

5. Кадрлар жөніндегі іс парағын кім тексереді?

[**САУАЛНАМА**](file:///C%3A%5CProgram%20Files%5CIsJurguz%5CTheory%5CT010505%5CA0105055.HTM)

 САУАЛНАМАДА:

* Еңбек қызметі (жұмыс орны, мектеп бітіргеннен кейін атқарған қызметтерін ретімен жазады, егер студенттік жылдары қызмет істесе оны да көрсетуге болады).
* Арнайы білімі (әртүрлі білімділігі – компьютерде жұмыс істей алуы, шетел тілдерін білуі, қызмет берушіні не қызықтырады соның бәрі көрсетіледі)
* Жанұя жағдайы(күйеуге шыққан ба (шықпаған ба), күйеуі қайтыс болған, балалары бар болса оларды) көрсетіледі.

Сауалнамаға қосымша мәліметтер (фамилиясын өзгертуі туралы) енгізіледі.

Сауалнама бір данада жазылады. Оған білімі, ғылыми дәрежесі туралы құжаттарының көшірмесі қосылады.

Сауалнамаға жұмыс иесі және кадр бойынша құжатқа жауапты адам қол қояды. Жеке параққа жұмыс иесі қол қояды.

1. Сауалнама (анкета) өзімен қандай құжат түріне өте ұқсас келеді?

2. Сауалнама құжатында көрсетілуге тиіс негізгі пункттерді атаңыз.

3. Құжатқа қосымша мәліметтер енгізілуі мүмкін бе?

4. Сауалнама неше дана жазылады?

5. Сауалнамаға кімдер қол қояды, жеке параққа ше?

[**ЖЕКЕ КАРТОЧКА**](file:///C%3A%5CProgram%20Files%5CIsJurguz%5CTheory%5CT010506%5CA010101.HTM)

* жұмысқа алынған барлық қызметкерге тапсырылады;
* сұрақтардан және оларға жауаптардан тұрады;
* кадрлар қозғалысы және құрамы жөнінде анализ жасау үшін қолданылады;
* бір данада тапсырылады;
* жұмысшылар туралы алфавиттік картотекаға (компьютер болған жағдайда қызметкер туралы барлық мәліметтерді тіркеп қоюға болады) қойылады.

Жеке карточканы жеке іс қатынастары жөніндегі құжаттарға жауапты маман жұмысқа қабылдағандығы туралы бұйрық шыққан жағдайда толтырады. Толтыруға негізгі құжаттар – төлқұжаты, білімі туралы құжаттар, әскери билеті т.б. қаралады.

Карточканы толтыру тәртібімен уақыты қойылып, қызметкер өз қолын қояды.

Карточкалар алфавиттік ретпен шкафта сақталады.

Жұмыстан шығарылған жұмысшының карточкалары 1 (бір) жыл бойында арнайы бөлек картотекада сақталып, содан кейін қатталып мұрағатқа өткізіледі. Мұрағатқа өткізілу алдында әрқайсысына нөмір қойылады.

Т-2 карточкасының сақталу мерзімі – 75 жыл.

1. Жеке карточка ұғымына анықтама беріңіз.

2. Жеке карточка құжаты қандай үлгіде болады?

3. Жеке карточка құжаты не үшін қолданылады?

4. Жеке карточканы кім толтырады?

5. Т-2 карточкасының сақталу мерзімі білесіз бе?

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Саурықова К.Д., Қарымсақова Р.Д., Омарова Б.А*. Қазақ тілі: Ресми іс қағаздар тілін оқыту. – Алматы: Қазақ университеті, 2000.

**Дәріс – 7**

**Тақырып 7.** Басқару органдарының басқару-реттеу қызметіне қатысты құжаттар: Мінездеме, анықтама, хабарландыру, аннотациялық парақ

***Лекцияның мақсаты*:** Басқару-реттеу қызметіне қатысты құжаттардың түрлері: Мінездеме, анықтама, хабарландыру, аннотациялық парақ туралы оқып сұрақтарға жауап беру

***Негізгі сұрақтар:***

1. Мінездеме дегеніміз қандай құжат?

2. Анықтама құжатына сипаттама

3. Хабарландыру жазуды үйрену

[**МІНЕЗДЕМЕ**](file:///C%3A%5CProgram%20Files%5CIsJurguz%5CTheory%5CT010505%5CA0105053.HTM)

Мінездемені қызметкердің өз сұрауы бойынша, басқа мекеменің сұрауы бойынша және өзінің бастамасымен әкімшілік немесе мекеменің қоғамдық ұйымы (егер бар болса) жазады.

МІНЕЗДЕМЕНІҢ деректемелері:

* құжаттың түрі – МІНЕЗДЕМЕ;
* мәтіні;
* қол қою;
* мерзімі;
* мөрі.

Ережеге сәйкес мінездеменің мәтіні екі бөлімнен тұрады:

Кіріспе бөлімінде: фамилиясы, аты, әкесінің аты, туған жылы, туылған күні, білімі, қызметі, еңбек өтілі (стажы) көрсетіледі.

Негізгі бөлімде – іскерлігі, жұмысына жауапкершілігі, алған марапаттаулары, ұжымдағы адамдармен қарым қатынасы, қызметтегі өсуін жазады.

Егер, мінездемені қоғамдық ұйым немесе еңбек ұжымы бекітсе онда хаттаманың нөмірі мен мерзіміне сілтеме жиналыста қаралады. Мінездемеге мекеме жетекшісі, жетекші маман, қоғамдық ұйым жетекшісі қол қояды, мөрмен куәландырылады.

Мінездеме 2 (екі) данада жазылады.

1. Мінездеме дегеніміз қандай құжат?

2. Мінездеме не үшін жазылады?

3. Мінездемені кімдер әзірлейді?

4. Мінездеменің мәтіні неше бөлімнен тұрады?

5. Мінездеме неше дана етіп жазылады?

[**АНЫҚТАМА**](file:///C%3A%5CProgram%20Files%5CIsJurguz%5CTheory%5CT010406%5CA010101.HTM)

Анықтамалар екі түрде болады:

1. Өндірістік ұйым қызметінде нақты жағдайлар мен атқарылған істерді растайтын және көрсететін анықтамалар.

Анықтамаларды жоғарғы ұйымның немесе мекеме басшысының бұйрығымен жоспардың орындалуы, тапсырмалардың іске асырылуы туралы ақпарат алу үшін жазылады (беріледі). Оларды белгілі бір мерзімге (уақытқа) береді. Мұндай анықтаманың мәтіні екі бөліктен тұрады:

Бірінші бөлігінде анықтаманы жазуға себеп болған жағдайлар мен іс-әрекеттер жазылады;

Екінші бөлігінде нақты мәліметтер беріледі.

Анықтамаға тұжырымдар мен пікірлер жазылмайды. Бұл анықтаманың баяндау хаттан өзгешелігі.

Анықтамаға анықталған уақыт аралығындағы мәлімет тіркеледі.

Анықтаманың бұрыштамасында құжатта көрсетілген мәліметтердің уақыты немесе күні көрсетілуі мүмкін.

Мысалы: «2001 жылдың 1 кварталы бойынша...»

Анықтама жазылған істің жағдайын анық бейнелеуі тиіс, сондықтан жазылған мәліметтің тыңғылықты түрде берілуі және тексерілуі талап етіледі.

Анықтамада кестелер (таблица) берілуі мүмкін.

Мекеменің жетекшісіне жазылған анықтамаға жоғарғы ұйымның бұйрығы бойынша жазған адам және мекеме басшысы қол қояды.

Қаржы жөніндегі анықтамаларға бас есепшіде қол қояды.

Мекеме үшін шығарылған анықтама А4 формат парағында жазылады, ал ішкі анықтамалар таза параққа сол реквизиттермен жазылады.

Анықтаманың уақыты (мерзімі) қол қойылған күннен есептеледі.

2. Тұрғылықты жерін, оқуын, атқаратын қызметін растайтын анықтамалар: заңды дәлелденген анықтамалар болып саналады.

Оларды мекемелердің сұрап, талап етуіне қарай береді. Бұлар күнделікті және көп жазылатын анықтамалар түрі. Мұндай анықтамаларды жазуға А5 форматты трафератты бланкісі қолданылады. Трафераттық анықтаманың айрықша белгісі, ол мекен-жай иесінің мәтіннің екінші бөлігіне жазылуы.

Мәтін анықтама берілген адамның аты-жөні, әкесінің атынан басталып жазылады. Мәтіннің соңында анықтаманың қай мекемеге берілгендігі көрсетіледі. Мәтінде ескірген және керек емес сөздер қолданылмауы тиіс: «Осы анықтама», «шын мәнінде оқиды».

Мәтінге қол қойылып және мөр басылып куәландырылады.

АНЫҚТАМАНЫҢ үлгі-формуляры мына деректемелерден тұрады:

* мекеменің аты (ішкі анықтама үшін – министрліктің, басқару мекемелерінің, құрылымдық ұйымдардың аты) – құжат авторы;
* құжат түрі – АНЫҚТАМА;
* уақыты, нөмірі;
* жазылған, берілген жері (қала);
* бұрыштамасы;
* мәтіні;
* мекен-жай иесі;
* қосымшаның бар болуы туралы мәлімет (егер қажет болса);
* қол қою;
* мөр (қажет болған жағдайда).

1. Анықтама құжатына сипаттама беріңіз.

2. Анықтаманың қанша түрі болады?

3. Мекеме жетекшісіне жазылған анықтамаға кімдер қол қояды?

4. Қаржы жөніндегі анықтамаларға кімдер қол қояды?

5. Трафераттық анықтаманың айрықша белгісі дегеніміз не?

**ХАБАРЛАНДЫРУ**

*Хабарландыру – қандай да бір оқиға, шара т.б. туралы ресми хабарлау.*

**Конкурс туралы**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ тауарларды, жұмыстар мен қызмет көрсетулерді орталықтандырылған сатып алу бойынша \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ қалалық (\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ аудандық) конкурстық комиссия \_\_\_\_\_\_\_\_\_\_ қалалық (\_\_\_\_\_\_\_\_\_\_\_\_\_\_\_\_\_\_\_аудандық)\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ басқармасы үшін \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ бойынша жұмыстарды мемлекеттік сатып алу жөнінде ашық конкурс1 өткізетіндігін хабарлайды.

Сатып алынатын жұмыстардың толық тізбесі, олардың егжей-тегжейлі ерекшелігі, жұмыстардың орындалу мерзімі және өтетін орны конкурстық құжаттамада көрсетілген.
Конкурсқа Қазақстан Республикасы «Мемлекеттік сатып алу туралы» Заңының 8-бабының 1-тармағында көрсетілген біліктілік талаптарына сай келетін барлық ынталы өнім берушілер жіберіледі.
Конкурстық құжаттама пакетін \_\_\_\_\_жылғы \_\_\_\_\_\_\_\_\_\_ күнгі \_\_ сағат \_\_\_\_ минутты қоса алғандағы мерзімде, ал қалған күндері мына мекенжайда \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, сағат \_\_\_\_-ден \_\_\_\_-ге дейін ақысыз алуға болады.

Ынталы өнім берушілер байқауға қатысу үшін конверттерге салынған конкурстық өтінімдерді \_\_\_\_\_\_\_\_ қаласының (\_\_\_\_\_\_\_\_ ауданының) тауарларды, жұмыстар мен қызмет көрсетулерді орталықтандырылған сатып алу бойынша конкурстық комиссияға мына мекенжайда \_\_\_\_\_\_\_\_\_\_\_\_\_\_\_\_\_ сағат \_\_\_-ден \_\_\_\_\_\_-ге дейін тапсыруы тиіс.

Конкурстық өтінімдерді тапсырудың соңғы мерзімі \_\_\_\_\_ жылғы \_\_\_\_\_\_\_\_\_\_ күнгі \_\_ сағат \_\_ минутқа дейін. Конкурстық өтінімдер салынған конверттер \_\_\_\_ жылғы \_\_\_\_\_ күнгі сағат \_\_ минутта мына мекенжайда \_\_\_\_\_\_\_\_\_\_\_\_\_\_\_\_\_конкурстық өтінім тапсырған барлық келген ынталы өнім берушілердің көзінше ашылады. 8(000) 0-00-00-00, 0-00-00-00 телефондары бойынша қосымша ақпарат және анықтама алуға болады.

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Әбілқасымов Б.* Көне қазақ тіліндегі ресми іс-қағаздары//Қазақ әдеби тілінің тарихи көздері. – Алматы: Ғылым, 1989.

**Дәріс – 8**

**Тақырып 8.** Азаматтық қарым- қатынастарды реттейтін құжаттар: Қолхат, сенімхат құрылымы, ерекшелігі

***Лекцияның мақсаты*:** Азаматтық қарым- қатынастарды реттейтін құжаттар: Қолхат, сенімхат жазуды үйрену, сұрақтарға жауап беру.

***Негізгі сұрақтар:***

1. Қолхаттың негізгі құрылымдық ерекшелігі қандай?

2. Сенімхаттың өзге азаматтық қарым-қатынас құжаттарынан айырмашылығы неде?

[**ҚОЛХАТ**](file:///C%3A%5CProgram%20Files%5CIsJurguz%5CTheory%5CT010301%5CA010101.HTM)

Құжат үлгісі мынадай түрде болады:

* құжат атауы – ҚОЛХАТ;
* мәтін;
* мерзімі;
* қолы;
* мөрі.

Құжат мәтінінде қолхат берушінің қызметі (қажет жағдайда), аты-жөні, алған ақшаның мөлшері немесе басқа құнды дүниенің кімнен алынғаны (аты-жөні) толық көрсетіледі.

Қолхатта ақша көлемі алдымен санмен, сосын сөзбен жазылып көрсетіледі. Егер мәтінде қандай да бір жөндеулер, өңдеулер, өшірулер кездессе, құжат күшін жояды. Мәтін мен қойылған қолдың арасындағы бос кеңістік сызықпен толтырылады. Қолхат бір дана түрінде толтырылады және ақша түріндегі құжатпен бірдей дәрежеде сақталады.

Кейде қолхатта қатысушы куәлер көрсетіледі. Ол жағдайда куәлер қолхатқа өз қолдарын қойып растайды.

Ақшаны немесе құнды дүниені қайтарған жағдайда қолхат жойылады.

1. Қолхаттың негізгі құрылымдық ерекшелігі қандай?

2. Мазмұны мен құрылымдық жағынан қолхат қандай құжатқа ұқсас келеді?

3. Қолхатта ақша көлемі қалай көрсетіледі?

4. Құжат қандай себепті жағдайларда күшін жояды?

5. Қолхат неше дана етіп толтырылады?

[**СЕНІМХАТ**](file:///C%3A%5CProgram%20Files%5CIsJurguz%5CTheory%5CT010302%5CA010101.HTM)

Сенімхат сенім көрсетілген адамға сенім білдірушінің үшінші адам алдында сенім тапсыру құжаты болып табылады.

СЕНІМХАТ екі түрде болады:

* арнайы, мекемеден берілген;
* жеке, азаматтан берілген.

Арнайы сенімхаттар мекеме қызметкеріне қандай да бір келісімді аяқтауға, ақша алуға, құндылықты қажетті заттарды өз атынан алуға беріледі.

Мұндай СЕНІМХАТТЫҢ мынадай деректемелері болуы тиіс:

* мекеменің аты;
* мекеме туралы анықтамалық мәлімет;
* құжаттың аты;
* құжаттың уақыты, күні;
* құжаттың тіркеу нөмірі;
* құжаттың мәтіні;
* қызметкерлердің қолдары;
* мекеменің мөрі.

СЕНІМХАТТЫҢ мәтінінде келесі мәліметтер болуы тиіс:

* сенім берілген адамның қызметі, паспортының мәліметі;
* сенімхат бойынша іс атқарылатын мекеме;
* іс-әрекеттің түрі;
* сенім алған адамның қолының үлгісі;
* сенімхаттың уақытының мерзімі.

Сенімхат мекемнің бланкісінде жазылуы мүмкін.

Егер, сенімхат көрсетілген іс-әрекет ақшаға және материалдық құндылықтарға қажетті болса онда оған мекеме басшысы және бас есепші қол қояды. Көп жағдайда сенімхаттың типтік бланкілері қолданылады.

Жеке сенімхаттар жеке азаматтан айлығын, еңбек кітапшасына байланысты әртүрлі өнімдерін, зейнетақысын, жәрдемақысын, стипендиясын, банкідегі ақшасын (салымын), ақшалай және салымды алмасуларын алуға берілетін сенімі.

Аударылған сенімхаттарға нотариалдық куәландыру міндетті емес. Олар сенім берушінің жұмыс істейтін немесе оқитын жерінен куәландыруы мүмкін, тұратын тұрғылық мекен-жай мекемесінен және өзі емделіп жатқан әкімшілдік-стационарлық емдеу орталығынан беріледі.

Жеке СЕНІМХАТ келесі деректемелерден тұрады:

* құжаттың аты;
* құжаттың мерзімі (уақыты, күні);
* мәтін (сенім білдірушінің сенімді адамы және іс-әрекет мерзімі көрсетіледі);
* сенім білдірушінің қолы;
* сенім білдірушінің жұмыс істейтін мекемесінің, тұрғылықты мекен-жай ұйымының (өзі тұратын), немесе оқитын жерінің мөрі.

Сенімхаттар өзінде көрсетілген мерзімдегі іс-әрекетке беріледі. Егер, сенімхатта мерзімі (қанша уақытқа берілгендігі) көрсетілмесе онда берілген уақыттан бастап 3 (үш) жылға жарамды болады.

Сенімхат егер, берілген мерзімі, уақыты көрсетілмесе жарамсыз болып саналады.

Сенім білдірушінің тілегімен сенімхат нотариалды куәландырылуы мүмкін. Нотариалдық түрдегі сенімхаттар екі жақтың келісімімен жасалынады.

Сенім білдірілген адамға жүктелетін өкілеттілік мейлінше дәл, өте нақты, қатесіз сауатты баяндалуға тиіс.

1. Сенімхаттың өзге азаматтық қарым-қатынас құжаттарынан айырмашылығы неде?

2. Сенімхаттың неше түрі бар?

3. Арнайы сенімхат қандай жағдайларда беріледі?

4. Құжат мәтінінде қандай мәліметтер болуы тиіс?

5. Сенімхаттар қанша мерзімге беріледі?

**Пайдаланылған әдебиеттер**

*Ляззат Дүйсембекова* Қазақ ресми-іс қағаздары. – Алматы: «Ана тілі» баспасы ЖШС, 2005 ж.

 Құжаттар жинағы. Сборник документов. – Алматы: Алматы қаласы әкімдігі тіл басқармасы, 2004.

 *Саурықова К.Д., Қарымсақова Р.Д., Омарова Б.А*. Қазақ тілі: Ресми іс қағаздар тілін оқыту. – Алматы: Қазақ университеті, 2000.

**Дәріс – 9**

**Тақырып 9.** Кітап – алтын қазынам

***Лекцияның мақсаты*:** М.Әуезовтің шығармаларын талдау.

***Негізгі сұрақтар:***

1. Мұхтар Әуезовтың шығармашылығы

МҰХТАР ӘУЕЗОВ

**(1897-1961)**

М.Әуезов туындылары әлемдік әдебиеттің айдынына мөлдір бұлақ болып кұйылып, күллі адамзатқа ортақ рухани қазынаға айналды.

Мұхтар Омарханұлы Әуезов казіргі Шығыс Қазақстан облысының

Абай ауданында 1897 жылғы 28 қыркүйекте дүниеге келді. Әкесі Омархан, атасы Әуез Абай ауылымен іргелес отырып, айналасындағы адамдармен достық көңілмен араласа білген. Әуездің өзі Абайдың өлеңдерін сүйіп оқыған, түрік, парсы әдебиетінен хабары мол, ескіше сауатты, еліне қадірлі адам болған.

Атасы Әуез, әжесі Дінәсіл немерелеріне Абай өлеңдерін кайта-қайта айтқызып тыңдап отырған. Ол жөнінде жазушы: «Бір қыс, бір жазда Абайды түгелге жақын жаттап алдым», – деп кейін еске алады. Бұл жас Мұхтардың мейірін қандырған қайнар бұлақтың мөлдір суындай болып, оның болашақ өміріне, шығармашылық тағдырына игі әсерін тигізеді. Атасы Әуездің жәрдемімен, бір жағынан, сол кезде ел арасына көп таралған қиссалар мен аңыздарды, өлең-жырларды, екінші жағынан Абайдың шығармаларын көп тыңдап, жаттап өскен Мұхтардың бойында көркем әдебиетке деген ықылас, құмарлық ерте оянды.

1928 жылғы «Өз жайымнан мағлұмат» атты өмірбаянында жазушы: «Қазақ жазушыларынан, әрине, Абайды сүйемін. Менің бала күнімнен ішкен асым, алған нәрімнің барлығы да Абайдан. Таза әдебиет сарынына бой ұрғанда маған Абай деген сөз қазақ деген сөзбен теңбе-тең түскендей кездері бар сияқты. Абайды сүюім үнемі ақылдан туған, сыннан туған, сүйіс емес, кейде туған орта, кір жуып, кіндік кескен жерді сүюмен барабар болатыны бар» деп жазды.

Осы сөздердің өзінен-ақ жазушының бүкіл шығармашылығына, жан-дүниесіне Абай туындыларының әсер-ықпалы, үлгі-өнегесі айрықша екені көрінеді. Әкесі қайтыс болғаннан кейін он бір жасар Мұхтар Семей қаласында ағасы Қасымбектің тәрбиесінде болып, 1908 жылы бес жылдық орыс училищесіне түседі. Оны бітірген соң төрт жылдық мұғалімдер семинариясында оқып, 1919 жылы бітіріп шығады. Бұл кезең жазушының ғылым-білімге деген ізденісі, орыс әдебиетімен, Батыс Еуропа әдебиетінің таңдаулы үлгілерімен өте жақын, терең танысқан жылдары болды.

Семинарияның орыс тілі мен әдебиеті пәнінің окытушысы В.Попов өз естелігінде: "М.О.Әуезовпен тұңғыш рет 1916 жылы таныстым. Алдыңғы партада отыратын он сегіз жасар сыпайы, сұлу жас қазақтың денесі сыптай түзу, киімі сәнді, тап-таза, қою шашы қап-қара, кең маңдайы кере қарыс, қоңырқай жүзі байсалды, маңғаз, көзінде ақыл тұнып тұр... Қадір-қасиеті өз ортасынан өзгеше бөлек осы жігіт орысшаға өте-мөте жетік. Ал эрудициясына бәріміз таң қалатынбыз», – дейді. Бұдан болашақ жазушының жан-жақты білімі, жоғары мәдениеті, қарапайымдылығы мен адалдығы, ойының тереңдігі семинария қабырғасында жүрген кезінде-ақ ерекше байқалғанын көреміз.

1919 жылы Мұхтар Әуезов семинарияны бітіріп шығып, бірыңғай әдеби кызметпен шұғылдана бастайды. Ауыз әдебиетінің асыл нұсқаларын өңдеп, қазіргі өскелең өмір талабына сай әдебиеттің қажетіне пайдалану үлгісін өзінің жазушылық тәжірибесімен көрсетті. «Еңлік–Кебек», «Айман–Шолпан», «Қара қыпшақ Қобыланды» пьесалары соның куәсі.

М.Әуезов 1928 жылы Ленинград университетінің филология факультеті, Ташкент қаласындағы Орта Азия университетінің аспирантурасын бітіреді.

1917 жылдан басталған алғашқы шығармаларының өзінде-ақ жазушы қазақ елінің тіршілігі мен тынысына зер салып, терең үңіліп зерттей отырып, көптеген тарихи және әлеуметтік мөселелерді көрсетуге күш салды. Бұл М.Әуезов талантының жан-жақтылығын, білім-дәрежесінің молдығын танытты.

1917 жылы алғашқы шығармаларының бірі – «Қазақтың өзгеше мінездері» Ташкентте шығатын «Алаш» газетінде жарияланды. «Адамдық негізі – әйел» мақаласы Семейде шығатын «Сарыарқа» газетінде басылды.

Бұл мақалаларында казақ халқының ғасырлар бойы талай қиыншылықтарды басынан өткізіп күресе білгенін, сонымен бірге кейбір мінезіндегі сүйекке сіңген жаман әдеттерден арылу оңайға соқпайтынын дәлелдеп ашып көрсетеді. Мысалы, ел арасындағы парақорлық, жалқаулық, сауатсыздык, т.б. сияқты, түрлі келеңсіз әдеттерді сынай келе, солардан құтылудың бір жолы оқып-білім алуда жатқанын айтады. «Жалғыз-ақ үмітіміз, қаруымыз – оқығандарда. Оқығандар ендігі жас балаларды өздері үлгі болып, надандықтан шығарып, адамшылықтың жарық жағына сүйреуге міндетті.

Соларға «қазақтың мінезін тастап, айнымай қажымай, таза жүрекпен кемшіліктерге қарсы тұрып, бірлік жібіне жармасуынан басқа не тілей аламыз» деп жазған еді.

**М.Әуезовтің шығармашылығы**

«Адамдық негізі – әйел» атты мақаласында автор әйелдің қоғам өмірінде атқарар рөлін дәлелдеп, ашып танытады. Әйелді қоғамдық ортаның ұйтқысы ретінде бағалайды. Әйел басындағы тұман айықпай, халыққа адамшылықтың бақытты күні күліп қарамайды. Өйткені адам қоғамындағы адамгершілік ана тәрбиесінің нәтижесі. Ал өмірде әділет, мархабат, махаббат деген нәрсенің атын естімеген ананың адамдыққа тәрбиелеудегі өрісі қандай болмақ?

«...Ал, қазақ, мешел болып қалам демесең, тағылымыңды, бесігіңді түзе! Оны түзейін десең, әйелдің халін түзе!» – деп нақты, дәлелді тұжырымдайды. М.Әуезов казақ әйелінің бүкіл болмысына, жан-дүниесіне, сезім сырына терең үңіліп, ерекше ықыласпен суреттей білді. Әдебиеттің өшпейтін, мәңгілік тақырыбы – әйел болса, оны жан-жақты танытып, әсемдік әлемін жеткізе бейнеледі.

Әсіресе, адамды өмір сүруге ұмтылдыратын, сол өмірді сүйіп, бағалауға тәрбиелейтін «Абай жолы» сияқты таңғажайып шығармада, жан тебірентер әр түрлі қылық-мінездерімен, іс-әрекеттерімен бірін-бірі қайталамай толықтырып отыратын, қиналыс-ізденісі, сүйініш-күйініші еріксіз елжіретіп, өзіне тартатын бір топ әйелдер бейнесін жасады.

Алғашқы басылымдарынан-ақ, жас Мұхтардың ой-өрісінің кеңдігі, білім дәрежесінің молдығы қалыптаса бастаған азаматтық парасатының шамасы жақсы аңғарылады.

1917 жылы «Еңлік–Кебек» пьесасы қойылып, «Алаш», «Сарыарқа» газеттеріңде, 1918 жылы «Абай» журналында жиырмаға тарта еңбектері басылды.

Қазақ топырағында драматургиялық дәстүрінің жоқтығына қарамай, басқа елдер әдебиетінен үйрене отырып, жанр шарттарына толық сай келетін «Еңлік- Кебек» трагедиясын жасай білді. Драма заңдылықтарын жете меңгергенін танытты, оның ірге тасын қалады.

«Еңлік–Кебек» пьесасы Әуезов шығармашылығында, қазақ әдебиеті тарихында да айрықша орын алады.

1917 ж. мамыр айында Ойқұдық жайлауында Абайдың аяулы жары Әйгерімнің сегіз қанат үйінде «Еңлік–Кебек» пьесасы қойылды.

Пьесаның негізгі мазмұны: Әуезов туып өскен Абай елінде, Шыңғыстау жерінде XVIII ғасырдың сексенінші жылдарында болған қанды оқиға: бір-біріне жауласқан екі елдің батыры Кебек пен ару қызы Еңліктің бірін-бірі сүйіп табысқандарын екі жақтың да билеушілері кешірмейді. Мұның аяғы үлкен дау, ерегіске әкеліп, жан түршігер шешімге келеді де, екі жасты ат құйрығына байлап сүйретіп өлтіреді.

Автор халықтың аңыздық негізіне сүйене отырып, алғашкы нұсқаларға жаңаша өзгерістер енгізіп, шын мағынасындағы сахналық шығарманы өмірге әкелді. «Еңлік–Кебек» пьесасын автор бірнеше рет өңдеуден өткізіп, толықтырудың арқасында шытырман оқиғасы шыңыраудай терең, тіл көркемдігі керемет шұрайлы нағыз классикалық пьесаға айналды.

Пьеса өзінің өзек жарды сырын толғайтын Абыз монологінен басталады. Абыз бейнесі болашақты болжауды көксеген ел арманынан хабар береді.

Абыз – халық арманының қасиетті идеясын арқалаушы жан. Мысалы, мәтінге үңілсек:

Құйрығы жоқ, жалы жоқ

Құлан қайтіп күн көрер.

Аяғы жоқ, қолы жоқ

Жылан қайтіп күн көрер!

Жазушы Абыздың осы толғауынан белгілі Асан қайғының үніне үн қосып айтқан сөздерімен ұластырады.

Тұнығым ылай болды,

Уа, тұнығым ылай болды.

Қуғыншым кұмай болды

Құтылар кайран жоқ,

Сор қамар сыңай болды... (Асанша )

Алданар жоқ, арман көп.

Кәрім қайтіп күн көрер!

Жарастық жоқ, жалын жоқ,

Жарым қайтіп күн көрер!

Барары жоқ, байлау жоқ,

Ерім қайтіп күн көрер!

Бәріңнің де нәрің жоқ,

Елім кайтіп күн көрер?..

Бүкіл халқының ой-арманын, мұң-шерге толған тағдырын зарлап, күңірене жеткізуі тыңдаушыға ерекше әсер ететіні сондай, Абызбен бірге толғанып, үн қосып күңіренесің. Іштегі шерді сыртқа шығарғың келгендей, жалын атып аһ ұрасың, күрсінесің.

Абыз – имандылықтың насихатшысы, бұл – пьесада халық даналығының символы ретінде көрінеді. Драмада әр кейіпкер сөзі өзін таны деп тұрғандай.

**Батыр Кебек пен батыр Есен**

***Батыр Кебек****.* ...Өз көңілімді барласам, дүние бәрі дос. Жарқыраған күн де дос, тұнжыраған түн де дос. Бәріне де жаным шат!... Сүйерім мен сүйсінерім мүлде көп. Саусақ құрам – ән сүйем, жалын ұрам – жар сүйем. Қазірде, міне, сүйгендеймін, ынтығамын. Бірақ қайда сол, кім сол өзі, кезікпедім, таппадым. Тек алдымда нәркес қана қара көз. «Ізде мені, тап мені!» – деп, тұнжырап қана бір қарап, наз тастап қана бір кетеді!..

Бұл сөздер жалғыз Кебек сөзі емес, Кебек сияқты жас адамның ішкі толғанысы, жан сыры екені толық көрініс береді. Пьесада батырдың жігіттік адамдық қасиеттері, ақыл-парасаты Еңлік сөзіне берілген жауаптан анық байқалады. Драманың барысы халық поэзиясының дәстүрлі ізімен астасып жатыр. Еңліктің ата-анасымен қоштасу өлеңінен мұң боп төгілген көздің жасын көреміз. Жылап тұрса да ертеңіне үміт артқан Еңліктің жүрек жарды сырын танимыз. Мысалы:

Ата-анам ақ батаңды аттап кеттім,

Тентек ел талқысына тастап кеттім.

Болсам да шұбар жылан іштен шыққан,

Қарғамас деген сенім сақтап кеттім.

Туған ел, амандасам жас-кәріне,

Бірге өскен құрбы-құрдас, дос – бәріңе.

Жарасқан әзіл-сауық аға, жеңге,

Аласың мені не деп естеріңе!

Аман бол, Найза шоқы, тоғайлы өзен,

Өрістен қой асатын тұмсық кезең.

Бөрлі мен батыр шыққан Қарауылым,

Ен дала көркі болып жалғыз бізбен.

Білмеймін қандай асу жолда жатыр.

Құз бе екен, қиял ма екен таңдай татыр.

Сиынып аруақ пен бір құдайға,

Ұстадым етегіңнен баста, батыр!

*Енді бірде жас ару:*

Жар көрсе сүйінеді сағынған жас.

Толқытпай ауған көңіл ерікке қоймас.

Сұраймын уәдені ұстап келді ме деп,

Бауырына, жан батырым, айтшы жартас! –

*дей келе, өз құпиясын білдіреді.*

...Мен төкпеген жас, шертпеген шер бар ма еді бауырыңда. Игілік пен сәті сәскеде келтір жалғыз арман жанымды...жалғыз тірек жарымды!..

Алып ұшқан, асқақ албырт сезімді танып, қыз жүрегінің лүпілін естігендей әсерге бөленеміз.

Еңлік мінезінің ұстамдылығы, аз күндік қызыққа қызығу емес, баянды сүйіспеншілікті аңсаған жүрек дүрсілі, арман-тілегі Кебек пен арадағы диалогте жақсы ашылған. Осының бәрін жазушы мейлінше көркем бейнелейді. Сөз сиқыры, суреткерлік шеберліктің құдіретті күшін тани түсеміз.

***Батыр Есен****.* Ол даңғой, мақтаншақ, өркөкірек, оңай алдауға түсіп қалар аңғал түрінде суреттеледі.

Абыз сөзіне тосылып жауап таппай сасқалақтаған түрі... «Болды, баба! Тоқта, баба, толас бер. Жеңілдім, жеңдің сен мені...»

Ел намысы үшін жаумен егесудің орнына, өзіндей батыр Кебекпен бәсекелесуінен Есеннің үйтентек (ұсақ) батыр екеніне шүбә келтірмейміз. Бұл азаматтыққа үлкен сын екенін түсінген оқырман тағы еріксіз ойланады.

«Еңлік–Кебек» пьесасы қазақ әдебиетінде ғана емес, тарихы үлкен ірі әдебиеттердің осы жанрдағы үлгілерімен теңдес түсетін шығарма. М.Әуезовтің драматургия саласындағы еңбегі қазақ көркем өнерін ілгері дамытуда, ұлттық театр шаңырақтарын көтеруде ерекше рөл атқарды.

Драма театры 1926 жылы өзінің шымылдығын тұңғыш рет «Еңлік–Кебек» трагедиясымен ашады.

Әңгіме қазақ әдебиетінде нағыз көркем жанр ретінде М.Әуезов суреттеуінде жаңа тың, өзгеше сипатқа ие болды.

Жазушының еуропалық прозаның деңгейіндегі алғашқы көркем шығармасы 1921 жылы жазылған «Қорғансыздың күні» атты әңгімесі. Жазушы өмір шындығын, заман сипатын, адамның тіршілік-тынысымен байланыстыра, сабақтастыра шебер әңгімелеп жеткізеді. Оқиға басталғаннан-ақ оқушыны қорқынышты бір үрей сезімі билейді.

Тағдыр тауқыметін арқалаған жүдеу үйдегі соқыр әйел, кәрі әже, жас қыздың зарлап калуы кімді болса да тебірентпей қоймайды. Тек Ақан сияқты қатыгез, жауыз болыс қана міз бақпай, өзінің айуандық бет-пердесін біртіндеп ашады. Жас қызды зәбірлеп, зорлық көрсетуі Ақанның азғындығын, адамгершіліктен жұрдай екенін дәлелдейді. Сондай-ақ оқырман Ақан, Қалтай сияқтылардан ешқандай жақсылық күтуге болмайтынын түсініп, ұғынады. Қорлыққа жаны төзбеген, жауыздықтың құрбаны болған Ғазизаның әкесінің моласына барып, үсіп өлуі себебін жазушы өте анық та дәл шебер суреттейді: «Бұлардың басынан тағдырдың дауылы жаңадан ғана соғып өткен. Қораның алдындағы жас бейіт сол дауылдың салдарынан туған. Бұл әйелдердің қуаныш-қызығы да, үміт-қорғаны да сол суық қабірге өліктермен бірге көмілген. Ол қабірде жатқан – Ғазизаның әкесі – Жақып және жалғыз кішкене бауыры – Мұқаш».

«... Ғазизаның шашы азырақ дудырап қапты. Денесінің жартысын қар басқан. Әкесінің бейітіне жабысып, қасіретті өмірдің ақырғы қуатын сол жерге берген екен. Өлер сағатына шейін қабағын басқан қайғы бұл уақытта ыдыраған, ізі қалған жоқ. Балалық жүзінде: «Менде жазық жоқ, мен тазамын» деген ашық тазалықтың белгісі, қайғы - қасіреттен сейілген жас баланың ажары бар».

Әңгімеде жазушы ескі өмірдің бір елесін көрсетіп, пасық әрекеттерден аулақ болуға оқушыға ой салады. Мұнда автордың ең негізгі түйін-тұжырымы –жауыздық ешқашан да адамшылықты, тазалықты жеңе алмайды.

«Жетім» әңгімесінде жетімдік тауқыметін тартқан он үш жасар Қасым, өгейлік тепкісінен қашып, әке-шешесінің зиратына келіп қаза табады. Қараңғы түндегі табиғат құбылысы үрейі ұшқан баланың ішкі сезімімен тұтасып, өте әсерлі бейнеленген. «...Бір мезгілде, Қасым қорқып, дірілдеген жүрекпен маңайына жалтақтап әр нәрседен үркіп келе жатқанда, күн жарқ етті...» Жетім балаға рахымсыздық жасаған тас бауыр жандардан мейлінше түңілесің. Сондай-ақ, сол кездегі өмір шындығын жете тануға итермелейтін әмеңгерлік салтқа лағынет айтқан Рабиға "(Қыр суреттері"), құса болып – өмірін қиған Ғазиза ("Кім кінәлі?"), т.б. – бұлардың тағдыры бір-біріне ұқсас болғанмен, әрқайсысы өмір талқысында өзіндік ерекшелігімен әр қырынан көрінеді. Бұл әңгімелердің бәрінде жағымды кейшкерлер бір-бірімен тағдырлас, қорғансыз, жетім, жесір, көкірегі мұң шерге толған аяулы жандар. Жазықсыз құрбан кейіпкерлер тағдыры бұлай болып қала бермейтініне жазушы үлкен үміт, сеніммен қарайды. Бізді де сендіреді. Бұлардың аянышты халінен құтылудың жолы, азаттық үшін күрес екенін автор шындықты шынайы суреттеу арқылы жетеді. Ол «Қараш-Қараш оқиғасы» хикаятында анық көрініс тауып, әлеуметтік теңсіздік тартысы үлкен суреткерлік күпшен бейнеленеді. Демек, алғашқы мақала, алғашқы әңгіме, пьесаларының өзінде-ақ М.Әуезов ешкімге ұқсамайтын өзіндік даралығымен, көреген білімпаздығымен танылды. Өмірді жан-жақты қамтып, терең сипаттаған бұл дүниелер – жазушының реалистік қол таңбасының айғағы.

М.Әуезов қаламынан туған 30-40 жылдардағы әңгіме, хиқаяттардың қай-қайсысында болмасын кездесетін терең де нәзік психологизм, өзгеше үн мен тіл көркемдігі, жаңа сапа, ой-қиял жүйріктігі табиғи дарынымен тоғыса келіп, автордың суреткерлік талантын паш етеді. Бұл туындылар қазақ прозасындағы ерекше құбылыстың әсем үлгісі болумен бірге, ұлы эпопеяға бастар жолдың, шығар шыңның алғашқы дайындық баспалдақтары екеніне күмән келтірмейміз.

**Ұлылық үлгісі**

Мұхтар Әуезов Абай тақырыбын, Абай өмірі мен өнерінің мән-мағынасын бар ынта-ықыласымен, асқан сүйіспеншілікпен терең зерттеді. Жазушы ұлы ақынның өпшес мұрасын, тарихи тұлғасын өз халқының тыныс-тіршілігімен, бүкіл өмір жолымен бірлікте алып суреттеп көрсетті. Ол жөнінен автордың «Өз жайымнан мағлұмат» естелігінен талай сырды ұғамыз. Сондай-ақ жас ойшыл жазушылық міндеттің не екенін ерте танып, жете ұғына білді.

Тарихи бір дәуірді толық қамтитын қазақ даласының бүкіл тыныс-тіршілігімен, өмірін жан-жақты суреттеп көрсететін ұлы эпопеяға автор үлкен дайындықпен келді. «Абай жолы» романының негізгі арқауы – заман шындығы, сол кезеңде өмір сүрген адамдар арасындағы қарым-қатынас, күрес-тартыс, күйініш-сүйініш. Жазушы халық есінде сақталған естелік, әңгіме оқиғаларын, Абай туралы мұрағат материалын, ақынның өз мұрасын жинап, зерттеп, ой елегінен өткізе отырып, ұлы туындысына кеңінен ұтымды пайдаланды. Автордың өзі: «Биограф ретінде Абай өміріне қатысты материалдар жинаумен 1930 жылдан кейін айналыса бастадым. Өкінішке орай, бұл кезде ақынды жүзбе-жүз танитын адамдардан бірен-саран қариялардың ғана көзі тірі еді», – деп жазады. Абай туралы ұзақ уақыт материал жинаудың қиындығын былай жеткізеді: «Жалпы бұл кезеңдегі романға байланысты жұмыс сипатымды мен әлдеқашан көшіп кеткен керуеннің жұртына келіп, сөнуге айналған ошақ орнынан әлсіз қызуы бар соңғы шоқты тауып алып, оны демімен үрлеп қоздатып, жалынды алауға айналдырмақ болған кешеуіл жолаушының харекетімен салыстырар едім. Көне көз қариялардың күңгірт тартқан зердесі мені Абайдың жас дәуіріне жетелеп, жол көрсетіп отырды. Алпысты алқымдаған Әйгерімнің жүзінен мен оның ақын жүрегін жаулаған балғын заманындағы сұлу ажарын елестетуге тырыстым».

Бұл романдардың негізгі арқауы – өмір шындығы, сол өмірде әрекет жасаған тарихи болған адамдардың арасындағы қарым-қатынас, күрес-тартыс, күйініш пен сүйініш. Жазушы халық жадында сақталып қалған кейбір оқиғаларды, фактілерді, әсіресе Абай турасындағы мұрағаттық материалдарды, есте қалған мәліметтерді, ұлы ақынның қалған мұраларын кең, өнімді пайдаланған. Әйтсе де әрбір көркем әдебиетке тән ойдан қосу, сол арқылы өзінің нысаналанған ойын толығырақ, қонымдырақ етіп жеткізуге ұмтылуының да өте орынды екенін атап айтқан жөн.

Эпопеяның басты қаһарманы Абай болғандықтан, шығарманың өн бойындағы шытырман оқиғалар желісі, сан алуан кейіпкерлер әрекеті, тағдыры Абай төңірегінде шоғырланып, ілгері дами түседі.

Данышпан ақынды әлем жұртшылығына танытқан «Абай жолы» эпопеясы барлығы 4 кітаптан тұрады. Мұнда: Абайдай алыпты туғызған қазақ халқының өзгелермен қай жағынан да терезесі тең, дарынды, ақылды, ақ жарқын, жомарт, сері, өнерпаз халық екендігін, ешкімге ұқсамайтын өзіндік мінезі, ұлттық рухы, салт-дәстүрі бар екені эпопеяда жан-жақты суреттеледі.

«Бұл тамаша эпопея бізге тұтас бір әлемді сыйға тартты, табиғаттың тұрмыстың небір ғажайып картиналары мен адам құштарлықтарын сипаттауымен бізді іңкәр етті. Әуезов қаламымен тарих қайта тірілді, ауылдар өмірі, адамдар тағдыры бой көрсетті. «Абай» эпопеясы, – шығармашылықтың тылсым сырына, өмір мен өлеңнің өзара байланысына терең бойлаған туынды, ақын мен поэзия жайлы әлем әдебиетіндегі ең шоқтығы биік үздік шығарма»,–дейді М.Луконин.

Ш.Айтматов: «Бұл роман бүкіл түркі тілдес халықтардың, оның ішінде өткендегі көшпелі халықтардың да адамзат мәдениетіне қосқан зор үлесі... Әлемді көз алдыңа келтіру үшін, басқалардың көзіне түсу үшін, адам рухының қадір-қасиетін асқақтата көтеріп, жар салу үшін өз биігің – Мұхтар Әуезов сияқты асқар шыңың болу керек», – дейді.

«Абай жолы» эпопеясы туралы айтылған бұл пікірлердің бәрі – М.Әуезовтің ерекше талантына, халық алдындағы еңбегіне берілген өлшеусіз құнды баға.

Бұл роман арқылы жаңа ғасырдың жарқын жолына қадам басқан ұрпақтың бүгінгіні танып білуі кешегі тарихымызды жете білуімен сабақтасатыны дәлелдене түседі.

**Дәріс – 10**

**Тақырып 10.** Д.Исабеков шығармалары

***Лекцияның мақсаты*:** Д.Исабековтың «Әпке» әңгімесі бойынша талдау

***Негізгі сұрақтар:***

1. Д. Исабековтың өмірбаяны

2. «Әпке» әңгімесі

Исабеков Дулат 1942 жылы 20 желтоқсанда Оңтүстік Қазақстан облысы, Сайрам ауданында туған. Жазушы, драматург. Қазақ мемлекеттік университетін бітірген (1966). Қазақ КСР Телевизия және радиохабар жөніндегі мемлекеттік комитетінде аға редактор (1967-1968), Қазақ Совет энциклопедиясы бас редакциясында аға ғылыми редактор (1968-1970), «Жұлдыз» журналында бөлім меңгерушісі (1971-1976), «Жалын» баспасында редакция меңгерушісі (1976-1980), Қазақ КСР Мәдениет министрлігі репертуарлық-редакциялық коллегияның бас редакторы (1980-1988), Қазақ теледидарының бас директоры (1988-1992), «Жазушы» баспасының директоры, (1992-1995) Қазақстан Жазушылар одағының хатшысы болып істеген.

Алғашқы әңгімесі «Жолда», «Замандастар» атты жинақта 1963 жылы жарияланды. Кейін «Бекет» (1966), «Ащы бал» (1969), «Мазасыз күндер» (1970), «Қара шаңырақ» (1973), «Тіршілк» (1975) повестер мен әңгімелер жинақтары, «Қарғын» (1980) романы басылды. Таңдамалы повестері «Екі жиырма» (1983) деген атпен жарық көрді. Бірқатар шығармалары орыс тілінде аударылып, «Полынь» (1978), «Отчий дом» (1979), «Смятение» (1986) деген атпен басылды. Жекелеген туындылары венгр, неміс, поляк, чех тілдерінде жарияланды.

«Ректордың қабылдау күндері» (1975), «Әпке» (1977), «Ертеңді күту» (1979), «Мұрагерлер» (1982), «Алыстан келген ананас» (1984), «Кішкентай ауыл» (1986), «Анасын аңсаған қыз», «Ескерткіш операциясы», «Ескі үйдегі екі кездесу», т.б. пьесалары республикалық, облыстық театр сахналарында қойылды. Таңдаулы пьесалар жинағы «Жеті желкен» деген атпен 1987 жылы жарық көрді. Жекелеген туындылары бойынша «Гауһар тас», «Дермене», «Тауқымет» көркем фильмдері түсірілді.

**Дулат Исабеков**

**Әпке**

**(Екі бөлімді драма)**

*Қатынасушылар:*

**Қамажай**

**Омар –** *інісі*

**Тим, Тимур –** *інісі*

**Ермек –** *інісі*

**Наз, Назила –** *сіңлісі*

**Гауһар –** *Назиланың құрбысы*

**Кама, Кәмила –** *Тимурдың сүйген қызы*

**Сұлтан –** *Тимурдың досы*

**Сұлухан, Светлана –** *Сұлтанның қасындағы қыз*

**Қабен**

**Көрші әйел**

БІРІНШІ АКТ

*Сахна төрінен Қамажай мен Қабеннің тұлғалары көрінеді. Қараңғыдан шығып, олар бері жақындайды.*

*Қабеннің даусы.*

 «Мен сені үш күн бойы күттім. Адамды осылай қорлауға бола ма? Балалар оянып кетеді деп, телефон соқтырмайтын өзің. Сондықтан, бір парақ қағаз жазып отырмын. Қымбаттым-ау, күтудің де, шыдамның да шегі болады ғой. Неге келмейсің? Мені ұнатпайтын болсаң, күндіз телефонмен сөйлескенде оныңды ашып айт. Кісіні әуре-сарсаңға салып қойғаның не? Бүгін тағы да күтем. Екеуміз әуелгі келіскен жерде. Өтнемін, жүздесіп кет. Бүгін, сөз жоқ келгейсің. Өтінем, асыға күтем. Соңғы рет».

**Қамажай:**

 Бір алапат сезім кіріп кеудеме,

 Жұлқынғанда айта алмадым деп «неге»?

* Өмір деген жалғыз сенің үйің бе?

Халат тастап, далаға жүр киін де, -

Деді маған ыдыс жуып жатқанда.

Ән естілді,

Көктем кеткен жақтан ба?..

Дала кезген самал болып кеттім мен,

Оралдым ба баяғы бір шақтарға,

Толқын болып тулап шықтым далаға.

*Екеуі қол ұстасады. Бірақ ұстасқан қолдары еріксіз ажырай береді.*

 *\* \* \**

*Қамажайдың үйі. Шашылған, бей-берекет көрініс. Қамажай,Омар, Тимур, Нәзила, кішкентай Ермек. Ортада Тимур отыр. Ол ішкенге ұқсайды. Алдында бөтелке.*

**Тимур:** Кетіңдер. Бәрің де кетіңдер. Маған ешкімнің де қажеті жоқ. Өйткені, мен ешкімге де қажет емеспін. Анам болса бүйтпес едіңдер.

**Қамажай:** Саған не болған? Не айтып тұрғаныңды білемісің өзің?

**Нәзила:** Білмейді. Ол бүгін тұңғыш рет азамат болып, арақ ішіп келіп отыр. Азамат болғаныңыз құтты болсын.

**Тимур:** Батыр қараңды, сайрамай. Әзіліңді көтерер жайым жоқ. Бағана жұмыстан шаршап келгенімде біріңді таппадым. Құдай сендерге тек тіл берген.

**Қамажай:** Темір-ау, үйде болмасақ, қыдырып жүрген жоқпыз ғой.

**Тимур:** Қыдырып жүрсіңдер. Паркте. Жігітпен. Осы үйдің қамын ойлайтын жалғыз мен бе? (*Әкелері кіреді. Бәрі тұрған орын-орындарында қимылсыз қалады).*

**Тимур:** Ом. Наз... Қыдыр аралап жүрген екен десем, әкеміз екенсіз ғой.

*(Әкелері үй ортасына кеп, бәріне үнсіз көз тастайды).*

**Тимур:** Жылаған баланың үніне қарайламап едіңіз, енді не іздеп жүрсіз? Құдайға шүкір ер жеттік. Даусымыз да шықты, дауласып та жатырмыз. Көзіңіз өтіп кетер, сұқтанбай тез кетіңіз. Кетіңіз, кетіңіз...

**Қамажай:** Тимур...

*(Ол жайлап басып шығып кетеді. Оның соңынан әпкесі жүгіреді).*

**Тимур:** Әпке-е.

*(Ермек оянып кетеді де, сыртқа жүгіреді).*

**Ермек.** Әпке. Әпке.

**Қамажай:** Ермекжан. Әпке дегенің қалай? Мен сенің мамаңмын.

**Ермек:** Жоқ, сен әпкем екенсің. Менің мамам өліп қалған. Сен әпкем екенсің, әпкем екенсің.

**Қамажай:** Жоқ. Мен сенің мамаңмын. Әпке де, мама де, мама де.

\* \* \*

*Стол басында Қамажай, сіңлісі, сіңлісінің құрбысы тамақ ішіп отыр.*

**Нәзила:** Илансаң бар ғой, әпке, таңертеңнен бері Гауһар екеуіміз дым сызған жоқпыз.

**Қамажай:** Немене, ақшаларың болмай қалды ма?

**Нәзила:** Жоқ, өзің берген ақшам да болды, Гауһар да құр алақан емес. Ательге барып едік, адам көп екен, шаршап өле жаздадық. Так что, әпкешка, бүгін алдымызға күнжара қойсаң да жей береміз.

**Қамажай:** Ақшаларың болмаса, ательге неге барып жүрсіңдер?

**Нәзила:** Бұрынғы ақшалы кездерім еске түсіп... Ательеге ақшалы адамның баруы жаңалық емес. Қолыңнан келсе, ақшасыз барып көр. (*Күліп*). Жай айтқанымыз ғой. Әпке деймін, ательеге маркизет түсіпті. Гауһарда азын-аулақ ақша бар екен, мен одан қарыз ала тұрмақ едім. Кезекке тұрып едік, жете алмадық. Жете алмағанымыз да дұрыс болды. Әйтпесе, кейін қайдан тауып берер едік.

**Қамажай:** Неге?.. Тауып береміз... Тимур ертең айлық алады ғой.

**Нәзила:** Оның айлығы өзінен артылмайтын болды ғой. Өткен жолы мен оны паркте бір қызбен көргем. Меніңше, финанс жағын сол кісі басқаратын болуы керек. Ал, енді іске кіріселік.

*(Екі құрбысы сықылықтай күліп, тамақтан қарбытып жеуге кіріседі*).

**Қамажай:** Ойбай-ау,.. сендердің қарындарыңның аш екенін білмей қалдым ғой, тамақты мол жасайтын едім. Әлгі Темірбек бір жолдасымды ертіп келем деп еді. Сол екеуінің... Жарайды, сол екеуінің сыбағасын салып берейін.

**Гауһар:** Жо-жоқ, апа, керек емес. Бізге осы да жетеді.

**Қамажай:** Азаннан бері дым сызбасаңдар қайдан жетсін. Оларға... котлет қуырып бере салармын. Әкеліңдер ыдыстарыңды.

**Нәзила:** Біздің әпкешка бала сияқты. Не айтсаң, соған сене береді.

*Үйге Темірбек және гитара көтерген бір жігіт пен екі қыз сау етіп кіріп келеді. Бәрі көңілді. Қамажай тамақ қамын ойлап, аңырып тұрып қалады.*

**Нәзила:** Әпкешка, котлетті көбірек қуыр.

**Темірбек:** О-о, біздің үйде той боп жатқан-ау шамасы. Мамуля, мен білмейтін бұл қандай той.

**Қамажай:** Ә-ә... той емес... Жай, өзіміз. Жігіттер, қыздар, жоғары шығыңдар. Ермекжан, сен өз бөлмеңе бара ғой, кәне. (*Ол кетеді*). Ал, төрлетіңдер.

**Темірбек:** Мамуля, біздің үйде той жоқ дейсің, неге той жоқ? Той бар. Енді болады. Бүгін екі жылдан бері бір фирмада істеп келе жатқан менің ең жақсы досым Сұлтанның туған күні. Және ол біздің босағаны бірінші рет аттап отыр. Демек, біздің үйде бір емес, екі той өтуі тиіс. Ал, Кәмила, шығар сумкадағыларыңды.

**Кәмила:** Құп болады.

**Қамажай:** Темірбек-ау, мынауың... Күні бұрын неге айтпадың? Ұят боп қалды-ау, ә? Ылғи да асығыс. Тым болмаса, телефонмен бір ауыз айта салсаң етті.

**Темірбек:** Ничего, ничего, мамуля. Қуаныш атаулының ойда жоқта болғаны жақсы. Күні бұрын білген қуаныш – қуаныш емес. Эффектісі аз болады. Ал, Сұлтан, бұл кісі – менің әпкем, өзім мамуля деп атап кеткем. Мына қыз – қарындасым, оның қасындағысы – подружкасы. Екеуі институтта бірге оқиды. Ал, мына екі қыз – Кәмила және Светлана. Қазақша аты – Сұлухан. Аты – не очень удачный ат. Сондықтан Светлана деп кеткенбіз. Все мы уже знакомы, моя миссия окончена, теперь прошу за стол.

*Бәрі столға отырады.*

**Қамажай:** Ал, туған күнің құтты болсын, інішек. Қуаныштымыз. Темірбекжанның досы болсаң, менің де туған інімсің. Ал, өздерің отыра тұрыңдар, мен барып котлет... імм... тамақ дайындап жіберейін.

*Шығып кетеді.*

**Темірбек:** Наз, сен де осы үйдің қонағымысың? Мамуляға көмек бермейсің бе?

**Нәзила:** Мынау француз коньягі ма?

**Темірбек:** Болса қайтейін деп ең?

**Нәзила:** Бұл қымбат қой...

**Кәмила** (*жеңілтек үнмен*): Біз оны рестораннан алдық.

**Нәзила:** У-у, неткен байлық! Ал, біз Гауһар екуіміз ақшаның жоқтығынан күні бой тамақ та іше алмадық.

**Темірбек:** Байлық еш уақытта жұртқа бірдей бөлінбейді.

**Нәзила:** Таба алмай жүрген асыңның

 Ит жегенін көресің...

 Ретсіз бөлген дүниенің

 Айтшы құдай төресін...

**Темірбек:** Тоқтат! Тіліңді кесіп, язык отварной жасаймын.

**Нәзила:** Таптырмайтын деликатес! Менің тілім, міне (*Тілін көрсетеді*). Кішкентай-ақ. Төртеуіңе жете қояр ма екен? Жарайды. Өзім, закуска болғанша, ас үйге барып бірдеңе әзірлесейін, жоғары мәртебелі тақсыр... (*Иіліп тағзым етеді*).

**Темірбек:** Жоғалт көзіңді!

**Нәзила:** Құп болады, құп болады. Көзімді жоғалтайын.

*Лып етіп шыға жөнеледі.*

**Темірбек:** Сендер оның сөзін көңілдеріңе алмай-ақ қойыңдар. Ол былай... аздап... ненормальный-лау.

**Светлана:** Дегенмен, бізді ұнатпай қалғаны анық. Тілінің уы бар қыз екен.

**Кәмила:** Қазіргі заманда жұрттың бәріне бірдей ұнай беру шарт емес. Қазіргі ғасыр – ғылыми-техникалық прогрестің ғасыры ғана емес, субьективті пікірдің де ғасыры. Біреуге ұнау үшін әрекет жасау бекершілік. (*Сигарет тұтатады*).

**Сұлтан:** Біреуге ұнамауды мақсат ету де адамды рухани тұйықтыққа итермей ме?

**Кәмила:** Сен мені түсінбей қалыпсың. Біреудің қас-қабағына қарап, соның ақылымен өмір сүру, қайткен күнде оған өзің жайлы жаман пікір қалдырмауға тырысу – адамды ой бостандығынан айырады. Ал, ой бостандығы болмаған жерде... айталық, сен қолыңа гитара ұстап, туған күніңді думандатып, маған қарсы дау айтып отырғаныңа қарамастан, тіпті он екі мүшесі сау, қаланың ортасынан алған үш бөлмелі пәтеріңе, несиеге алған машинаңа қарамастан, мына сен... сыртын терімен қаптай салған тұлып болар едің.

**Сұлтан:** І-імм. С-солай де! Ашулануға тұрарлық сөз екен. Бірақ жақын досымның үйіне алғаш рет келіп отырғандықтан, шаңырақтың шырқын бұзғым келмей отыр. Дегенмен, айта қойшы, жұрттың бәріне бірдей ұнамауды мақсат еткен адам ғана ой бостандығының иесі санала ма? Обьективті пікір деген бар ғой.

**Светлана:** Жоқ.

**Сұлтан:** Қалайша? Обьективті пікірді жоққа шығарғың келе ме?

**Светлана:** Жоққа шығарғым келмейді. Өйткені ол болған емес. Обьективті пікір деген – субьективті пікірлердің жиынтығы.

**Сұлтан:** Ал, әйтпесе, жиырма бірінші ғасырдың жойқын нигилисі арамызда жүр екен ғой. (*Гауһарға қарап*). Бұған сіз қалай қарайсыз, қарындас?

**Гауһар:** Мен бейтаныс адамдардың алдында пікір айтпаймын.

**Сұлтан:** Бұл да өзінше жаңалық екен. Қалыс қалудың сәтті табыла кеткен түрі ғой.

**Темірбек:** Жолдастар, айтысты тоқтатуларыңды өтінемін.

**Светлана:** Жо-оқ, жалғастыра берсін. Мен үшін өте қызық. Меніңше, дастарқан басындағы адамдардың сөзінен-ақ бүтін бір қоғам мәдениетінің даму деңгейі көрінеді. Білімді жастардың айтысы да, тартысы да әлеуметтік биіктен басталуы керек. Обьективті және субьективті пікір дегенді мен күнде естіп, сол сөзді өзім қолданып жүрсем де, анығына жете алмаймын, Сұлтан, ол жөнінде сенің ойың қалай?

**Сұлтан:** Сен өз сұрағыңа өзің жауап беріп отырсың. Мен өз пікірімді айтсам, демек ол субьективті пікірім, ал көпшілікке ұнайтын ойымды айтсам, ол обьективті пікір.

**Кәмила:** Бұл – слишком арифметикалық жауап. Екіні екіге қосқанда төрт болады деген сияқты. Бұлай бастауыш мектептің оқушысына ғана түсіндіру керек. Айтпақшы, жақында бір бала мұғалімнің: «Екі алмаға үш өрікті қосқанда қанша болады?» - деген сұрағына ойланбастан: «Компот болады», - деп жауап беріпті. Мен сенің жауабыңа толық қанағаттана алмадым. Әлгі баланың жауабы сияқты жаңа мотивириовка жоқ.

**Сұлтан** (*гитарасын қағып-қағып жіберіп*): Мен үшін бұл соншалық маңызды мәселе емес.

**Кәмила:** Неге? Біздің әрбір құбылысқа деген өз пікіріміз болуы керек. Онсыз адам болудан қаламыз. Өз пікірі, өз ойы болмаған адам алдына ешқашан мақсат қоя алмайды. Демек, ол өз бақыты үшін қалай күресуді, өз ғұмырын қалай құруды да білмейді.

*Нәзила келіп, столға ыдыс-аяқтар қояды.*

**Сұлтан:** Ал, сен сол «бақыт» дегеннің не екенін білемісің?

**Кәмила:** Оны да білем. Бақыт деген... бақыт деген мына сендер түсінетіндей ылғи сәттілік емес. Бақыт деген – азап.

**Темірбек:** Аза-ап?.. (*Күледі*).

**Кәмила:** Иә, азап. Бірақ, ол бос сергелдең, күйбең тіршіліктің азабы емес, үлкен мақсатқа барар жолдағы азап. Шоқан, Абай, Махамбет... Қалай ойлайсыңдар, солардың бәрі рақат тұрмыс кешті дейсіңдер ме? Олардың бүкіл ғұмыры азаппен өтті. Азаттық үшін, ғылым үшін азап шекті. Міне, бақыт деген сол.

**Сұлтан:** Дұры-ыс. Олар артына өшпес із қалдырды. Ал, сен ше? Сен қандай із қалдырмақсың?

**Кәмила:** Мен ешқандай із қалдырмаймын.

**Сұлтан:** Құдайдың мұнысына да шүкір.

**Кәмила:** Иә, құдайға шүкір.

**Сұлтан:** Сондағы сенің айтпағың не? Жаңалық ашпайсың, диссертация қорғамайсың, демек азаптанбайсың. Сөйте тұрып, өз бақытым үшін күресе алам дейсің. Ол қандай бақыт, ол қандай күрес?

**Кәмила:** Ол - өз дегенімізше өмір сүру. Адам адам болып жаралғалы сол үшін күресіп келеді. Олар не үшін күресті, не үшін құрбан болды: сол күрес атаулыны – қарулысы бар, қарусызы бар – бәрін жиып-теріп келесі ұрпаққа қалдыру үшін ғана ма? Жо-жоқ. Сол күрестер мен жеңіс атаулының жемісі – мына, бізбіз. Алдыңғы ұрпақ соңғы ұрпақтың бақыты үшін мәңгі күресіп келді ғой, солардың тыныш ұйқысы үшін, солардың бейбіт тіршілігі үшін, керек болса, солардың бейғам өмірі үшін де күресті ғой. Окоптан жазылған хаттар солай дейді. Оны осы отырған бәрің де білесіңдер. Сол бақытты ұрпақ мына біздерміз. Біз қалауымызша өмір сүруге тиіспіз.

**Сұлтан:** Тырнақтап жиғанды етектеп төгіп алмаймыз ба?

**Кәмила:** Төкпейміз.

**Нәзила:** Өмір көрсетер оны. Жалпы, жалынды сөйлеген адамнан күдіктенемін. Өйткені, олар көп ретте жалған айтады. Меніңше, бақыт деген – сөз бен істің бірлігі, демек жалған сөйлемеу. Біз дастарқан басында ғана ақылдымыз, дастарқан басында сұлу сөйлеуді әбден меңгергенбіз. Ал, өмірде сол айтқанымыздың бірде-біреуін орындай алмаймыз. Сөзіміз бен ісіміз алшақ. Бұл – бақыт емес, сор.

**Светлана:** Бұл сіздің өмірден түйген философияңыздан гөрі бізге деген күдігіңізге көбірек ұқсайтын сияқты. Кама дұрыс айтады. Әңгіме жаңалық ашуда емес. Менің арғы атам, 18-жылы ақтармен шайқаста қаза тауыпты. Баламның бақыты үшін депті. Баласы Отан соғысында Сталинград түбінде белгісіз төмпешік болды. Балаларымның бақыты үшін деп мерт бопты. Ал, менің өз әкем Ауған соғысынан оралмады. Енді... енді біз неге бақытты тұрмыс құрмаймыз. Бүтін бір үш ұрпақ ғұмырын қиғанда келмейтін ол не деген бақыт.

(*Осы кезде* *Қамажай тамақ әкеп столға қояды*)*.* Келіңдер, жолдастар, бәріміздің бақытымыз үшін бокалдар шарапқа толсын.

**Бәрі:** Міне, ғажап сөз!

* Ал, құйыңдар!

**Сұлтан:** Кәне, апай, қарындастар, сіздер де бокалдарыңызды толтырыңыздар (*Құя бастайды*).

**Қамажай:** Жо-жоқ, мен мұндайды аузыма алған емеспін. Болмайды, болмайды.

**Светлана:** Болады, болады. Осы уақытқа дейін аузыма алмадым дегенге өз басым сенбеймін. Қазір үйренбесеңіз, кейін кеш болады. Мына іні-қарындастарыңыздың бақыты үшін алмауыңыз күнә. Және бұл Феодосиядан шыққан дүние жүзіне әйгілі шарап. Бұл бүгін ғайыптан-ғайып қолымызға түсіп отыр. Оның үстіне мен сөйлеп тұрмын, кәне.

*Қамажай бокалды аузына апарады.*

* Міне, міне, солай.
* Тағы, тағы.
* Аяғына дейін, бәрекелде-е.

**Қамажай:**  Уфф.

**Темірбек:** Ал, енді ауыр артиллерияға сөз берейік. (*Қолына коньякті алып, қарындастарына қарайды*). Сен де қылғытып салғансың ба?

**Нәзила:** Ім-ім. Ауыр артиллерияңнан маған да құй. Қазір үйренбесем, кейін кеш болады.

**Кама:** Жоқ. Бұл қыздың тәртібінің маған ұнайтын түрі жоқ.

**Нәзила:** Қазіргі заманда жұрттың бәріне бірдей ұнай беру мүмкін емес.

**Тимур:** На-аз! Доғар енді!

**Нәзила:** Мен басы артық сөз айтып қойдым ба? Кешірім өтінем.

**Светлана:** Ал, жігіттер, қыздар! Мына тосты жігіттің сұлтаны Сұлтанның бақыты үшін алғым келеді. Бәрекелде. Түгел алыңдар. (*Қамажай бәйек боп, бәріне тамақ сап беріп жатыр*).

**Қамажай:** Алыңдар, алыңдар. Ұялмаңдар!

(*Кәмила Темірбектің иығына басын қояды*).

Кәмила: С тобой так хорошо!

**Қамажай:** Сіңлім, шай ішші. Басың ауырып отыр ма?

**Кәмила:** Жо-жоқ. Я так хочу.

**Темірбек:** Котенок мой, маленкий! (*Иығынан құшақтайды*).

**Нәзила:** Ағамыз ақырында мысық алып тынатын болды.

**Қамажай:** Ә... Мейлің, мейлің... Ауырмасаң... ауырмасаң бопты.

**Кәмила:** Тим! С тобой так хорошо!..

**Нәзила:** Әпке, сіз температурасы көтерілген адамды ғана ауру деп санайсыз ба? Махаббат та ауру. Одан да адамның қызуы көтеріліп, қан қысымы жоғарылайды.

**Темірбек:** На-аз! Не болған саған? Тоқтат енді!

**Нәзила:** Жоқ, тоқтатпаймын. Әпкемнен, мына өз үйіңнің шаңырағынан, қарындастарыңнан ұялсаң етті. Өз туыстарыңның алдында бұл күнә.

**Қамажай:** Қой, қой деймін, Нәзила. Теміржанның достарының көңіліне тиме.

**Нәзила:** Олар бізді неге сыйламайды?

**Светлана:** Солай ма? Онда кешіріңіз. Сіздерге барлық жағдайды жасап, жарықты сөндіріп шығып кетсек қайтеді? Көршілерге барып қонып, таңертең бір-ақ келсек, сонан соң сүт қосып шай берсек. Сонда қонақжай қыз бола ма?

**Кәмила:** Тимур, сен сау бол. Мен кеттім. Сенің туыстарыңа ұнамайды екем...

**Темірбек:** Кама, тоқта!

*Үйден бәрі шығады. Гитарасын қасақана дарылдатып, Сұлтан шайқала басып, есікке беттейді.*

**Темірбек:** Тоқтаңдар, тоқтаңдар деймін, Сұлтан, Светлана!

*Үйде өздері ғана қалады. Төртеуі төрт бұрышта сілейіп тұр. Есік алдында Тимур.*

**Қамажай:** Не боп кетті, құдай-ау. Өң мен түстей. Теміржан, қарындасыңның балалығын кешір. Япырым-ай, әуре боп жасаған тамақты да іше алмадыңдар ғой.

**Тимур:** Құрып қалсын тамағың!

**Нәзила:** Әпке-е, мынау тағы да күнәға батты.

**Тимур:** Жоғалт әрмен көзіңді. Үй-и, осы қыздың қырсығы өтіп болды-ау. Тіліңді ыстық темірмен қарысам ба екен.

**Нәзила:** Сен «язык отварной» жасаймын деп едің ғой. Онда «язык жареный» болады.

**Тимур** (*жер тепкілеп*): Тоқтат деймін, тоқтат! Қылғындырып, қылғындырып өлтіремін, білдің бе? Қоздыра берме менің ашуымды. Қоздыр-ма!

**Нәзила:** Енді тісіңдіқайрасаң, тіпті қатып кетеді.

**Тимур:** Әй, сайтан алғыр! (*Оған тап береді. Нәзила басқа бөлмеге қашып кіріп, есікті тарс жауып алады*). Қашан күйеуге тиіп, қарасын батырар екен осы.

**Қамажай:** Туған қарындасына солай деп айта ма екен, Теміржан-ау.

**Нәзила** (*ішкі жақтан дауыстап*): Мен аспирантураны бітірмей тұрмысқа шықпаймын. Ал, қазір институттың екінші курсында ғана екенімді білетін шығарсың.

**Қамажай:** Нәзила, жетеді ғой, сөз таластыра бермесейші.

**Тимур:** Мұндай боларын білгенде, мен жолдастарымды үйге ертіп келмей-ақ, кафеге апарып сыйлайтын едім. Енді олардың бетіне қалай қарамақпын. (*Киімін киеді*).

**Қамажай:** Қайда бармақсың?

**Тимур:** Кеттім. Әлгілерді қуып жетуім керек.

*Есікті тарс жауып кетеді. Ішкі үйден Нәзила шығады.*

**Нәзила:** Гауһар, кешірші. Сен әбден жалғызсырап қалдың ғой. Қазір екеуіміз Феодосия шарабын ішеміз.

**Қамажай:** Нәзила-ау, мұның қалай? Өз ағаң ғой. Сонша қарсыласпасаң нетті.

**Нәзила:** Білмеймін. Мен дұрыс жасамаған да шығармын. Бірақ, әлгі қыздың тым еркінсіп, ұят-аятты естен шығарып бара жатқаны жаныма тиді. «Я так хочу» , - деп Тимурды құшақтап апты. «Котенок мой», - деп бұл да өліп бара жатыр.

**Қамажай:** Әйткенмен, ренжіп кетті-ау. Қазіргі жастарға ескерту жасасаң да жақпайсың.

 *Ыдыстарын алып, ас үйге кіріп кетеді.*

**Гауһар:** Біраз уақыт боп қалды. Мен қайтайын.

**Нәзила:** Қона кетсеңші.

**Гауһар:** Басқа бір уақытта... Қызық болды-ау,өзі. Осының бәріне мен кінәлі сияқты сезіндім де отырдым.

**Нәзила:** Бөлмелеріңде бәрібір бүгін ешкім жоқ қой. Екеуіміз әңгімелесейік.

**Гауһар:** Бүгін жалғыз жатқым кеп тұр.

*Қамажайдың інісі, аспирант Омар кіреді. Гауһармен бас изеп амандасып, портфелін қояды.*

**Қамажай:** Түу, Омар-ау, таңертең кеткеннен енді келдің бе? Әбден қарның ашқан шығар. Жуған матадай боп-боз боп кетіпсің ғой.

**Омар:** Дұрыс айтасыз. Таңертеңнен бері дым сызған жоқпын. Кітапханадан шығуға мұршам болмады.

**Қамажай:** Денсаулығыңды бұзып алмасаң жарар еді. Тамақ ысытайын.

**Омар:** Жо-жоқ, сіз олай әуре болмаңыз. Байқауымша, бұл үйде қонақтар боп кеткен сияқты. Демек, сіз менсіз де шаршаған болуыңыз керек. Маған екі стакан... тіпті, бір стакан ыстық сүт болса жетеді. Қалғаны осы жерден де табылатын сияқты.

*Қамажай шығып кетеді.*

**Нәзила:** Қалай, диссертация бітуге жақын ба?

**Омар:** Ім-м, жақын, жақын. Тіпті, дайын деуге де болады. Бірақ өзге ғалымдарға ұнағанымен, өз көңілім қанағаттанбайтын сияқты.

**Нәзила:** Осы уақытқа дейін қанағаттанбайтын не деген көңіл ол?

**Омар** (*ашуланып, көзілдірігін түзеп*): Есіңде болсын, сен менің ішкі жұмысыма араласпа. Бес жыл ма, он жыл ма, тіпті өмір бойы ма, ойлаған мақсатыңа жете алмасаң, көңілің қанағаттанбайды. Және мен ғылыми атақ үшін ғана тіршілік етіп жүргенім жоқ.

**Нәзила:** Ом, айтшы, бақыт деген не? Біз әлгінде осы тақырыпта дискуссия өткізіп, көп таластық.

**Омар:** Айтайын. Бақыт дегенді әр адам әр түрлі түсінеді. Диалектикалық материализм тұрғысынан келетін болсақ, бақыт деген...

**Нәзила:** Ом, біз мұны институтта да оқып жүрміз. Сенің өз топшылауың қалай?

**Омар:** Әр адамның жеке топшылауы дегенге мен түсіне алмаймын. Өйткені, белгілі бір қорытындыға келу үшін адам өз өмірінде басынан өткерген оқиғалар мен өзге адамдардың жалпы тіршілігін, санасын ойша таразылап, оны диалектикалық заңдылық арқылы топшылауы тиіс. Және оны жалаң ұғымға емес, ғылыми ұғымға негіздеген жөн. Демек, әрбір сұрақтың шешімін табу үшін белгілі бір ғылымға сүйену керек. Сонда ғана дұрыс жауап ала аласың.

**Нәзила:** Иә, сонымен. Тоқ етерін айтшы.

**Омар:** Сонымен, тоқ етерін айтсам, бақыт дегеннің өзін бірнеше салаға бөлуге болады. Семьядағы, қызметтегі, махаббат, тағы, тағылар. Осының бәрін синтездеп келген соң, сол жеке адамның өмірі мен қоғам мүддесіне, оның ішкі-сыртқы саясатына, халықаралық аренадағы беделіне көз жіберу керек. Қоғамсыз адам жоқ. Демек, әрбір адамның қуанышы, күйініші, өзі өмір сүріп отырған қоғам мүддесімен сәйкес келіп, өз тіршілігінде іздеген мақсатына жетсе, немесе соған жету жолында аянбай күрес жүргізсе, оның өмірі – бақытты өмір. Қорытып айтқанда, бақыт деген – жеңіс немесе жеңіске апарар күрес.

*Қамажай кіреді. Үш стакан сүті бар подносты Омардың алдына қояды.*

**Қамажай:** Бос сөзбен Омардың миын қатыра бермеші. Онсыз да ол қалжырап келді.

**Нәзила:** Жарайды, екеуіңізбен де келістім. Бірақ Омға қоятын тағы бір сұрағым бар. Айтшы, көп ізденетін жас ғалым. Әрі жас, әрі көрікті қызды үйіне жалғыз қайтарғанда өзін қалай сезінеді?

**Гауһар:** Нәзила, сенің мұның не? Мен өзім-ақ қайтамын ғой. Троллейбустың аялдамасы үйдің дәл іргесінде емес пе? Тура жатақханаға апарады.

**Омар:** Ім-м. (*Даусын қырнап*). Ім-мм, әрине, бұл ешқандай ілімде көрсетілмеген. Бұл жеке адамның тіршілігі. Қыз баланы түнде жалғыз қайтаруға болмайды. (*Киіне бастайды*).

**Гауһар:** Қойыңыз, әуре болмаңыз. Түу, Нәзила-ай, сен де қайдағыны шығарасың. Мұндай боларын білгенде мен бағана-ақ кетіп қалатын едім ғой. Сіз тамағыңызды ішіп алсаңызшы.

**Омар:** Мен сіздің қайтқалы тұрғаныңызды байқамаппын. Аңғырттық дегеннің өзі адам өміріне көп кесірін тигізеді. Жүріңіз. (*Сөзін жалғастырып, сыртқа беттейді*). Ал, байқамаған нәрсеңді еске түсірген адамға осындай сәтте шын риза екеніңді жасырмауың керек. Бұл ретте мен өз қарындасыма рақметімді айтамын. (*Есіктен шығады. Есік жабылған соң да Омардың даусы естіліп тұрады*).

* **.**..Диалектикалық материализм тұрғысынан қарағанда, қыз баланы үйіне апарып салу деген... (*Телефон шырылдайды*).

**Қамажай:** Алло. Мен ғой. Жай, өзіміз. Не істеп отырушы едім, балаларға тамақ беріп... Енді ыдыс-аяқ жууға кіріскелі жатырмын. Нәзила ма? Қолдары тимейді, сабақтары ауыр ғой. Өзімнен артылатын тірлік те жоқ. Не? Концерт? Филип Киркоровтың? Маған билет ап қойдың ба? Ой, көп рақмет. Жол-жөнекей бізге соға кет, бірге шығайық. Жарайды, сау бол.

**\* \* \***

*Қамажай еден жуып жүр. Шүберегін сығып, шелегін көтере бергенде, үйге Тимур кіріп келеді. Әлі ренжулі. Шкафты ашып ақ көйлегін, костюмін киеді.*

**Қамажай:** Қайда жиналдың? Тамақ ішпейсің бе?

**Тимур:** Жаңа асханадан ішкенмін. (*Галстугін байлайды*).

**Қамажай:** Жұмыстан шаршап келеді деп...

**Тимур:** Рақмет.

**Қамажай:** Омар Мәскеуге ұшады екен. Жетекшісі шақыртыпты.

**Тимур:** Тағы да ақша құртады десеңші.

**Қамажай:** Өз стипендиясы өзіне жетеді ғой...

**Тимур:** Жолына жетер. Онан соң не істемек?

**Қамажай:** Енді... бір мәнісі табылар. Диссертацияны абыроймен қорғап шықса...

**Тимур:** Әй, қайдам. Көп болды сандалғанына. Платон болам деп жүр ме екен?

**Қамажай:** Платон болмаса да, азамат болар. Ағаң ғой, әйтеуір.

**Тимур:** Бір жолдастың үйіне баруым керек еді. Қолың тисе мына костюмді үтіктеп қойшы.

**Қамажай.** Ойымнан шығып кетіпті ғой...

*Тимур бәтеңкесін қолына алып, әрі*-*бері қарайды*.

**Тимур:** Жұртқа көрсететін жөнді бәтеңкем де жоқ екен ғой, өзі.

**Қамажай:** Ертеңгі айлығыңа алайық. Өзің таңда... Несі бар?

**Тимур:** Ертеңгі жалақымды қарызыма берем.

**Қамажай** (селт етіп): Қарыз. Қарызы несі? Оны неге алып жүрсің?

**Тимур:** Ә-ә... Бір шаруаға қажет боп қалып еді...

**Қамажай:** Бір шаруаға... Омар Мәскеуге жүретін еді...

**Тимур:** Жүрсе қайтпекпін? Естідім ғой, естідім, неменесіне қайталай бересің? Барсын... Жүрсін!

**Қамажай:** Барады ғой, барады... Неге зіркілдейсің? Не боп кеткен саған, бұрын мұндай мінезің жоқ еді ғой. (*Нәзила мен Гауһар кіреді. Екеуі де көңілді. Тимурды көріп, күлкілерін тия қояды*).

**Нәзила:** Ә, сен үйде ме едің? Жұмыстан қашып жүрсің бе?

**Тимур:** Иә, қашып жүрмін.

**Нәзила:** Сыртта әнеугүнгі бас ауруы бар қыз күтіп отыр.

**Тимур:** Мені кім күтіп тұрғаныңда шаруаң болмасын.

**Нәзила:** Үстіндегі көйлегі ғажап екен. Біздің атымыздан құтты болсын айта бар. Гауһар екеуіміз маркизетке жете алмай жүрсек, ол шифоннан тіктіріпті. «Байлық не дегізбейді, жоқшылық не жегізбейді», - деген осы ғой.

**Тимур:** Иә, солай.

*Есікке беттейді. Нәзила сықылықтай күліп, оған оттық ұсынады.*

**Нәзила:** Мә, оттық ала кет. (*Лақтырады*).

**Тимур:** Оны қайтем?

**Нәзила:** Бізді әуелгіде танымай қалып, темекі тұтату үшін оттық сұраған.

**Тимур** (*ойланып тұрып, жердегі оттықты алады*): Қыршаңқы! (*шығып кетеді*).

**Нәзила.** Бүгін күн қандай тамаша! Әпке, бізбен бірге қыдырсаң қайтеді? Институттың жетпіс жылдығын атағалы жатырмыз. Алматы телестудиясы арнайы хабар жүргізеді. Бүгін репитиция болады. Солардың ішінде бір комментатор жігіт бар екен. Сол жігіт біздің Гауһарға ғашық боп қалды.

**Қамажай:** Бір-ақ күнде ме?

**Нәзила:** Жо-жоқ, он бес минуттың ішінде.

**Гауһар:** Рас, рас. Менің адресімді сұрады. Ол, ол ма, хабар жүргізгенде мені көбірек көрсетуге уәде берді. Бізбен бірге болсаңыз, комментатордың маған деген ықыласының арқасында бүкіл республикаға көрінесіз. Рас айтам.

**Қамажай:** Солай деңдер (*Қыздарға қосылып, ол да күледі*). Одан қашан қайтасыңдар?

**Гауһар:** Түнгі сағат оннан қалмаймыз.

**Қамажай:** Мен бармай-ақ қояйыншы. Комментаторларыңа ұнамай қалсам, сендерді де көрсетпей қояр. Үйде болайын.

**Нәзила:** Шынымен бармайсың ба?

**Қамажай:** Жоқ, өздерің-ақ бара беріңдер.

**Нәзила:** Олай болса... (*Шкафқа барып, көйлегін алады*). Мынаны бар ғой, ә, бүрмесін ұзартып, білдірмей қайта тіге салшы. Ертең театрға осыны кимесем, басқа көйлегім жоқ қой.

**Қамажай:** Жарайды, жарайды.

**Нәзила:** Әпке десе, сен ренжіп қалған жоқсың ба?

**Қамажай:** Мен бе? Мен не деп ренжимін? Денің сау ма?..

**Нәзила:** Алтын әпкесінен сол! (*Бетінен сүйіп, екі қыз шығып кетеді*).

*Қамажай шкафтан Тимурдың костюмін алып, тазалай бастайды. Үтікті қыздырып, дәкені сулап жүргізе бергенде, сырттан Ермек жылап кіреді. Ол үтікті тастай салып, інісіне жүгіреді.*

**Қамажай:** Құлыным, не болды, кім тиді саған?

**Ермек:** Марат ұрды.

**Қамажай:** Ол сені неге ұрады?

**Ермек:** Ол айтады, менің папам әскери ұшқыш дейді.

**Қамажай:** Несі бар, оның папасының әскери ұшқыш екені рас.

**Ермек:** Мен айттым, менің де папам әскери ұшқыш дедім.

**Қамажай:** Иә, ол да ұшқыш. Бірақ ол... Мараттың папасындай әскери ұшқыш емес.

**Ермек:** Неге?

**Қамажай:** Құлыным-ау, жұрттың бәрі әскери ұшқыш бола бере ме? Жарайды, шешініп, тынығып ал. Далада күн шыжып тұр. Саған қазір салқын компот берейін.

**Ермек:** Жоқ, ішпеймін.

**Қамажай:** Неге?

**Ермек:** Сен шыныңды айтпасаң, ештеңе де ішпеймін.

**Қамажай:** Ермекжан, сен не деп отырсың? Менің саған нені айтуым керек?

**Ермек:** Марат айтады, папаң сендерді тастап кеткен дейді. Ол ешқандай да ұшқыш емес дейді. Ол өтірік айтады ғой, ?..

**Қамажай:** Кейін, кейін түсінесің, құлыным. Кейін, кейін...

*Оны құшақтаған күйі басқа бөлмеге алып кетеді. Стол үстіндегі үтік қатты қызып, түтін шыға бастайды. Үйге кеше телефонмен сөйлескен Көрші әйел сөйлей кіреді.*

**Көрші әйел:** Кешіктім-ау деймін. Әлгі балшық боп кеткір байы құрғыр командировкаға барам деп... Барсаң, бар дедім. Мен де бір бейзабраз боп... Әй, Қамажай, ойбай, өрт қой мынау...

**Қамажай:** Бұл үйде ешқандай да өрт жоқ.

**Көрші әйел.** Қайдан білейін... Басы бос әйел ерсіз аттай секемшіл келеді. Ей, саған не болған, ұйықтап тұрғаннан саумысың?

**Қамажай:** Жаңа Ермек даладан жылап келіп...

**Көрші әйел:** Өзің де қосыла ұйықтап кеткенсің ғой.

**Қамажай:** Иә, қосыла ұйықтап кетіппін.

**Көрші әйел:** Шаршайсың. Себебі... Себебі, бұл үйде батарей жоқ, батарей. Батарей – ол еркек. Қанша маубас болғанмен, еркек жарықтық – батарей. Ойбүй, «Сасқан үйрек артымен сүңгір деген». Ал, жинал. Кешігіп қалармыз.

**Қамажай:** Қайда?

**Әйел:** Концертке де. Филип Киркоров бізге жыл сайын келе береді дейсің бе? Ой, шіркін-ай, десе дегендей-ақ өзі. Телевизордан көргенде, алла-ай, жүрегім дірілдейді-әй.

**Қамажай:** Ә-ә, концерт бар екен ғой. Иә, иә...

**Әйел:** Не болды саған?

**Қамажай:** Жай бір... басым ауырып... мазам болмай тұрғаны.

**Әйел:** Концертке ше?

**Қамажай:** Жоқ, бара алмаймын. Көңіліңе рақмет.

**Әйел:** Қап, ыңғайсыз болды-ау.

**Қамажай:** Неге ыңғайсыз?

**Әйел:** Жасыратын несі бар... Мен... мен кеше бір кісіге... Кісіге емес, бір жігітке уәде беріп ем. Билетті алған да сол бейбақ. Сені концертте таныстырмақ ем. Келмейтініңді естіп қатты қапаланатын болды ғой.

**Қамажай:** Япыр-ай, тіпті, қапаланар күйге де жеткен бе? (*Кекесінді түрде*). «Білмеген адам у ішеді» деген осы ғой. Бұлай боларын байқамай қалдым. Күні бұрын кешірім өтінемін.

**Әйел:** Амал қанша? Мен Алмаға телефон соғайын. Өкпелеп қалып еді (*Телефонға жетіп барып, тере бастайды*). Алло, өзің бе-ей? Қамажай капут болды. Такси ұста да, тез сарайға жет. Иә, иә, тура қазір. Ой, құрысыншы, күйеу, күйеу деп. Екі сағат балалардың қасында отыра тұрса қатын боп қалмас. Ал, шық тез. Бақытың бар екен, ә? (*Қамажайға қарап*). Мен кеттім. Жақсылап шай іш. Концерттен шыққан соң кіре кетермін.

**Қамажай:** Жолың болсын.

*Әйел шығып кетеді. Қамажай күйген костюмді орындықтың арқалығына кигізіп, сіңлісінің көйлегін алады.*

**Қамажай** (*өзіне*-*өзі*): Концерт... Бақыт...

*Көйлектің тігісін сөгіп, іс тігетін машинаға отырып, сырылдатып жүргізе жөнеледі.*

 \* \* \*

*Тимур кіреді. Асығыс. Қамажай оның алдына жүгіріп шығады.*

**Қамажай:** Темір, Теміржан. Кешірші мені. Әлгінде, Ермек даладан жылап келіп...

**Тимур:** Мамуля, не боп қалды?

**Қамажай:** Соны жұбатам деп жатқанда...

**Тимур:** Түу, айтсаңшы тезірек, менің бір минут та уақытым жоқ. Костюмді үтіктеп қойдың ба?

**Қамажай:** Жоқ... иә... жоқ... Бүлдіріп алдым...

**Тимур:** Бүлдіргені қалай?

*Орындық арқалығынан костюмін алып, күйген жерін көреді.*

**Қамажай:** Солай болды. Есімнен шығып...

**Тимур:** Көшеге киетін жалғыз костюмімді ақыры өртеп тындыңдар ма? Енді қайтемін?

**Қамажай:** ...Алармыз.

**Тимур:** Алармыз, көрерміз, бір мәнісі табылар... Немен аламыз, немен көреміз, бір мәнісі қалай табылады? Бір туфли ала алмай жүргенде...

**Қамажай:** Қайтемін, әдейі істеген жоқпын ғой...

**Тимур:** Ал, бүгін немді кием? Жиынға майкамен бармақпын ба?

**Қамажай:** Омардың костюмін кие тұр.

**Тимур:** Сонда, Мәскеуге ол майкамен кетсін бе?

**Қамажай:** Құдай-ай, енді не істесем екен. Білдірмей жамап берейін.

**Тимур:** Жамап? Енді жамау костюм киюім қалған екен ғой. Түу, осы үйден бір береке таппай-ақ қойдым-ау.

**Қамажай:** Неге олай дейсің? Береке таптырмай жүрген кім саған? Аузыңа не келсе, соны айта салатыныңды қайдан шығарғансың?

**Тимур:** Жалғыз костюмім жанып кетсе, енді не демекпін?

**Қамажай:** Жанбаса – құрып кетсін. Костюм, костюм деп төбемді оятын түрің бар ғой. Керек болса, баратын жеріңе жалаңаш бар. Мен бір әдейі өртегендей... «Осылар ренжімесін», «Осылар қабақ шытпасын», - деп жар құлағым жастыққа тимей жүргенде, естір сөзім осы ма? Даладан ашуланып келсеңдер – маған зіркілдейсіңдер, қуанып келсеңдер – маған еркелейсіңдер. Ал, мен кімге ұрысам, кімге еркелеймін (*Жыламсырап*). Мен де... адаммын ғой. Көңіл жырту мата жыртудан да оңай ма сендерге. Ал, кет басыңның ауған жағына. Кет!

**Тимур:** Қит етсе, көзінің жасы дайын тұрады бұлардың.

*Костюмін қолын алып, әрі*-*бері қарайды. Қолын бір сілтеп, қайта орнына қояды. Телефон шырылдайды.*

**Тимур:** Алло, а-а, Кама. Қазір, қазір. Бір шаруаға алданып шыға алмай жатырмын. Ал, ұштым.

*Трубканы орнына қояды. Қамажай шығады. Ашуы тарқаған.*

**Қамажай:** Қайда кеттің тағы? Қашан келесің?

**Тимур:** Мүмкін, келмеспін. Мені күтпей-ақ тамақтарыңды іше беріңдер.

**Қамажай:** Теміржан, байқа, төбелестен аулақ жүр...

*Көрші әйел кіреді. Көңілді.*

**Көрші әйел:** Қалай, бас қалай?

**Қамажай:** Қойған сияқты. Концерт жақсы өтті ме?

**Көрші әйел:** Айтпа дейім. Халық деген – жыш. Ана – ақ жалдар бар, қара жал – біздер бар. Қошқар көрген саулықтай, әй, маңырадық кеп. Дауыс... Дауыс деген, алла-ай, кеудең сыздайды-ей (*Әндетеді*).

**Қамажай** (*Чемоданға заттарын салып жатып*): Тағы да келетін шығар.

**Көрші әйел:** Қайдан келсін. Енді Римге кетеді. Одан Испания асады. Жұрттікі сол. Барам дейді – барады, алам дейді – алады. Біз сорлы ғой қоңырсыған қолаңсаның қасында «мияу-мияу» деп... Әй, мұндай өмірдің өлігінесс... Ойбай, астапыралла!

**Қамажай:** Амал қанша. Дарын деген баршаға бөліп шашылатын несібе емес.

**Көрші әйел:** Алла-ай, ылғи маған қарап айтты-ей. Тесіліп тұрып төккенде бүйрегіңнен қыл суырғандай болады. Әй, ит өмір-ай! Айтпақшы, әлгі жігіт дұғай-дұғай сәлем айтты. Сені келмейді дегенде, мәселен, менің алдымнан Киркоров шыға келсе, қандай болам, сол сияқты сілейді де қалды.

**Қамажай:** Сол күйі тұр ма екен байғұс.

**Көрші әйел:** Күлме досқа...

**Қамажай:** Келер басқа демексің ғой.

**Көрші әйел:** Иә, келмегенде не қалды. Алла-ай, түр мынау, кеуде мынау, ерін мынау... Сенің орныңда мен болсам, үий, шіркін-ай. Өзің де қызықсың. Қаңтарылып тұрмады деп... Қашанғы тұрсын.

**Қамажай:** Күте алмаған адамның маған да керегі жоқ.

**Көрші әйел:** Құдай біледі, Қамажай. Тән қиналса, ой тозады. Сенікі сол... Шіркін, жігіттің сұлтаны ғой. Киркоров емес, сенікін айтам. Концерттен шыққан соң кафе бардық. Әй, шампандаттық кеп. Қасымызда Алма болды.

**Қамажай:** Ә-ә, Алма бар екен ғой. Неге ерте қайттыңдар?

**Көрші әйел:** Ә-ә, қойшы. Сен болмағасын... А-а, мына чемоданың не? Бір жаққа жүргелі жатырсың ба?

**Қамажай:** Омар жүретін еді, Мәскеуге. Диссертациясы жөнінде шақыртып жатқан көрінеді.

**Көрші әйел:** Ә-ә. Айтпақшы, сол інің, тіпті, көп созып кетті-ау. Тезірек бітірмей ме?

**Қамажай:** Өз қалауы білсін. Менің міндетім – солардың қас-қабағына қарау. Бір білгендері бар шығар.

**Көрші әйел** (*сағатына қарап*): Ойбүй, жарайды. Мен қайтайын.

*Ол есікке беттей береді.*

**Қамажай** (*батылсыз*): Айтпақшы... сенде...

**Көрші әйел:** Иә,айта бер.

**Қамажай:** Артық-ауыс ақша жоқ па?

**Көрші әйел:** Өткен жолы беріп едім ғой.

**Қамажай:** Иә, есімде ғой. Тағы қажет боп тұрғаны. Інім бес күнге жүріп бара жатыр. Ақшасының жол қаражатынан артылмайтын түрі бар.

**Көрші әйел:** Ол жағынан ұяттымын. Әлгі командір қақпас ақшаға қатал боп алды. Машина ауыстырам деп шапқылағанына біраз болды емес пе? Командировкасынан келе сап ақшаны дайындау керек деп отырған. Әлі мың доллардай жетпейді. Өзіміз қарыз сұрағалы отырмыз. Әйтпесе, сенен аямайтынымды білесің ғой.

**Қамажай:** Иә, иә... мейлі, жоқ болса, қинап қайтемін. Бірдеңе етіп барып қайтар.

**Көрші әйел:** Солай боп тұр. Ал, сәлют!

**Қамажай** (*жай ғана*): Салют...

**Көрші әйел:** Әй, концертке бармағаныңды айтсайшы (*Әндетіп шығып кетеді*).

*Телефон шырылдайды.*

**Қамажай:** Алло.

**Қабен:** Мен ғой. Саламатсың ба?

**Қамажай:** Ә-ә... Сен бе едің. Саламат па?

**Қабен:** Даусың сынық қой, ауырып тұрған жоқсың ба?

**Қамажай:** Жоқ. Үй тіршілігінен шаршағандық шығар.

**Қабен:** Өткен жолы неге келмедің?

**Қамажай:** Мен бе?.. Мен... келдім.

**Қабен** (*күліп*): Неге алдайсың? Мен екі сағат күттім ғой.

**Қамажай:** Мен келсем, сен ұзап кетіп қалыпсың.

**Қабен:** Шынымен бе? Шынымен, сен келдің бе?

**Қамажай:** Иә, мен барсам, сен жоқсың.

**Қамажай:** Жоқ, сен жоқсың.

**Қамажай:** Сен жоқсың.

**Қабен:** Онда, мен бүгін дәл сол уақытта тағы келемін. Осы сөзің рас болса, шығамын деп уәде бер.

**Қамажай:** Иә.

**Қабен:** Қамажай. Не дейсің, тағы айтшы. Шынымен шығасың ба? Қайта айтшы деймін.

**Қамажай:** Иә, иә. Шығамын.

**Қабен:** Қашан?

**Қамажай:** Ертең.

**Қабен:** Сағат қаншада?

**Қамажай:** Кешкі сағат жеті мен таңғы сағат төрттің арасында.

**Қабен:** Сонда... тоғыз сағат бойы бір орында күтіп тұрайын ба?

**Қамажай:** Егер күткің келсе.

**Қабен:** Жарайды. Келістім. Таңға шейін күтем. Тек келсең болғаны...

 \* \* \*

*Үйде Омар, Нәзила, Гауһар. Қамажай кіріп келгенде, Нәзила орнынан ұшып тұрады.*

**Нәзила:** Жолдастар(*Қамажай аңырып тұрып қалады*). Біздің әпкейдің жеке мәселесін қарауға арналған үй жиналысын ашық деп жариялаймын. Түрлі себептермен жиналысқа екі адамымыз қатыса алмай отыр. Тимур қызбен кездесуге кетті. Ермек, түнгі сағат он бір болғандықтан, жиналысқа қатыса алмайтынын мәлімдеп, ұйықтауға кетті. Жиналыс ашық дегендеріңіз қол көтеріңіздер (*Өзі бастап бәрі қол көтереді*).

**Қамажай:** Ойбай-ау, сендерді... бұларың не? Мен ... сәл... кешігіп қалғаным...

**Нәзила:** Жолдас Оспанова, отырыңыз.

**Қамажай:** Мыналардың дені сау ма-ей. «Оспановасы» несі? Әпке, немесе әлгі мамуля демеуші ме едіңдер?

**Нәзила:** Сіз бұл жайында өзіңізге сөз берілгенде айтасыз. Сонымен іске кіріселік. Осы шаңырақтың белді мүшесі, әрі басшысы Оспанова Қамажайдың өзге семья мүшелерімен ақылдаспай, өз бетінше жұмысқа орналасқаны бәріміздің ашуымызды қоздырғаны белгілі. Бұл мәселе жөнінде кімнің қандай ойы бар?

**Гауһар:** Мен Қамажай апайдың ертеңгі жұмыс күнімен құттықтаймын. Бірақ, бізге айтпағанына өкпелімін.

**Омар:** Ғылыми тұрғыдан қарағанда, әрбір адам өз қоғамына қай жағынан болса да, пайдалы болуға тиіс. Өйткені қоғам – адам ойының жемісі. Қол еңбегі мен ой еңбегінің арасында айырмашылық жойылып, еңбекті творчество деп қарауға қалыптасып келе жатқан жаңа психологияның тұсында...

**Нәзила:** Сіз конференцияда лекция оқып тұрған жоқсыз, сондықтан нақты сөйлеңіз.

**Омар:** Ғылымға негізделмеген дәлел әлсіз болады, сондықтан сіздерге түсініктірек болсын деп...

**Нәзила:** Иә, әйтеуір, тез айтып болшы.

**Омар:** Бұл кісінің жұмысқа орналасуы заңды, бірақ біз үшін тым күтпеген жай. Демек, біздің семьяда шығын көп те, кіріс аз деген сөз. Бұл кісі финанс тапшылығын ескеріп, ұлттық табысқа өз үлесін қосуды ойлаған. Өзіміздің әлсіздігімізді, финанс тапшылығын сезіну – бізге рухани соққы. Ал, бұл кісінің әйтеуір бір кезде қоғам өміріне араласуы тиіс екенін ескеріп, кәсіп таңдау жағына өз басым қарсы екенімді білдіремін. Бұл мәселені өз қабырғамызбен кеңірек ойласып, жедел шешім қарастыру керек.

**Нәзила:** Болдың ба, әйтеуір.

**Омар:** Болдым.

**Нәзила:** Онда тезірек отырыңыз.

**Қамажай:** Е-е, міне, гәп қайда? Сендер менің жұмысқа орналасуымды намыс көріп отыр екенсіңдер ғой. Бұларың дұрыс емес. Сонда, мен үйде қол қусырып отыра бермекпін бе?

**Нәзила:** Жоқ, сіздің кондуктор боламын дегеніңіз ұнамайды.

**Гауһар:** Иә, иә.

**Омар:** Иә, иә.

**Қамажай:** Бұларың дұрыс емес. Жұмыстың жаманы жоқ. Ермекжан есейді. Үйде өзі қала тұрады.

*Үйге Тимур мен Сұлтан кіреді.*

**Сұлтан:** Саламатсыздар ма?

**Бәрі:** Саламатсыз ба?

**Қамажай:** Түн жарымында қайда жүрсіңдер? Түрлерің қату ғой, тыныштық па?

**Сұлтан:** Тыныштық. Өткен жолы ұятты боп қаппыз. Сіздерден кешірім өтінемін.

**Қамажай:** Иә, айып бізде де бар. Үйге келген қонақты қуып шыққандай болдық. Қарындасың балалық жасаса кешірерсің. Отырыңдар, неге состиып қалғансыңдар? Қазір шай қоямыз.

**Нәзила:** Сіздің ерте тұрып жұмысқа баруыңыз керек қой. Ұйықтамайсыз ба?

**Қамажай:** Жұмыссыз-ақ ерте тұруға үйренгенмін ғой.

**Тимур:** Жұмыс? Ол не жұмыс?

**Нәзила:** Сіздің мамуляңыз, құрметті тақсыр, ертеңнен бастап жұмысқа шығады. Автобустың кондукторы. Айлығы отыз мың теңге.

**Тимур:** Мамуля, рас па?

**Қамажай:** Рас, рас.

**Тимур:** Ал, біз ше?

**Қамажай:** Бізі несі? Онда не болушы еді?

**Тимур:** Біз дегенім... ім... ім-м.

**Қамажай:** Әй, сендерге не болған? Сөздеріңде береке жоқ қой. Бір нәрсені бүлдіргеннен саусыңдар ма?

**Тимур:** Мамуля...Біз... мен үйленемін.

**Қамажай:** Үйленемін?..

**Сұлтан:** Иә, үйленеді.

**Нәзила:** Осыған жетіп тындым де... Қош бол, бостандық!

**Қамажай:** Кімге?

**Тимур:** Камаға.

*Пауза.*

**Нәзила:** «Котенок мой хороший. Котенок мой курящий».

**Тимур:** Наз! Дәл қазір қалжыңдайтын ретің жоқ. Қойсаңшы!

**Қамажай:** Мен... мен не дейін. Бақытты болыңдар. Бірақ...

**Тимур:** Мамуля. Ом. Наз. Гауһар – сен де. Сендер, немене, менің үйленгеніме қуанбайсыңдар ма? Бәрі құшақтап... былай... бетімнен сүйіп, құттықтайтын шығар деп алып-ұшып келсем... Қайғылы хабар естігендей тұнжырадыңдар да қалдыңдар. Мен сендерге бөтенмін бе? (*Білегіне маңдайын қойып, қабырғаға сүйенеді*).

**Қамажай** (*көзіне жас алып*): Теміржан, қой, мұңайма! (*Келіп оны құшақтап, маңдайынан сүйеді*). Сені... сені бөтен деп... Тойды жасаймыз, дүрілдетіп тұрып жасаймыз. Ақша деген табылады...

**Тимур** (*басын көтермейді*): Менің Госстрахта ақшам бар...

**Қамажай:** Госстрах?

**Нәзила:** Вот страховшик! Зәлімін қарашы-ей өзінің.

**Қамажай:** Теміржан, көтер басыңды. Иә, жөнделіп тұр. Тоқтатыңдар күлкіні. Енді, ағаңның алдына бар. Ең әуелі соның рұқсатын алуың керек.

**Тимур:** Мен өзім де... солай етейін деп едім. Батылым жетпеді. (*Омарға жақындайды*). Ом, рұқсат бересің бе?

**Омар** (*галстугын түзеп*): Ім...мм... Семья – кіші-гірім мемлекет. Оны басқару үшін жалғыз махаббат жеткіліксіз. Семья басшысының бойында ұстамдылық, көргендік, кешірімділік, мейірбандық сияқты көптеген компоненттер жинақталуы тиіс. Оған қосымша, семья басшысы нәзік дипломат болғаны да жөн. Егер осы қасиеттер...

**Тимур:** Ом, бұл сенің рұқсат бермеймін деген сөзің емес пе?

**Омар:** Егер осы қасиеттер адам бойында қалыптасқан болса...

**Тимур:** Қалыптасқан.

**Сұлтан:** О-о, қалыптасқан, қалыптасқан. Үш айлық болды!

**Омар:** А?.. мұндай жағдайда, мен өз тарапымнан інімнің үйленуіне рұқсатымды беремін.

**Сұлтан:** Ура, жолдастар!

**Нәзила:** Гип-гип, ура!

**Қамажай:** Сұлтан-ау, сонда, той қашан болмақшы. Асығыс емес пе, әйтеуір?

**Сұлтан:** Жоқ, асығыс емес. Дайындалуға уақыттарыңыз бар. Бес күннен соң.

**Қамажай:** Бес күннен соң?! Ойбай-ау, асығыс болғанда қандай болмақшы сонда? Енді қайттім? Дайындалу керек, оны-мұны сатып алу керек... Ертең жұмысқа шығатын едім...

**Нәзила:** Бір күнге сұранасыз да.

**Қамажай:** Шықпай жатып па? Қызық болды-ау, өзі. Телефон соғып ескертейін десем, әлі ешқайсысын да танымаймын. Ертең ерте тұрып барып айтармын енді.

**Сұлтан:** Сонымен, ертең автобустар кондукторсыз жұмыс істейді.

 \* \* \*

*Түн. Бақ ішіндегі сәкіде Қабен отыр. Сағатына қарайды. Темекі тұтатады. Орнынан тұрып, әрі-бері жүреді. Қамажай Қабенге келеді.*

**Қабен:** Япыр-ай, сен, шынымен, келдің бе?

**Қамажай:** Көріп тұрсың ғой.

**Қабен:** Кейде өз көзіңе сенгің келмейтін кезің болады екен. Сені көрмегелі қашан. Осы күндердің бәрінде де менімен бірге болдың, Қамажай. Айтшы, сен мені ойладың ба?

**Қамажай:** Қолым тимеді.

**Қабен** (күліп): Міне, тамаша! Ойлағың келіп еді, бірақ қолың тимеді. Егер қыруар жұмыстан сәл ғана қолың қалт етсе, мені ойлайтын едің ғой, солай ма?

**Қамажай:** Тіпті, ол да мүмкін.

**Қабен:** Маған осы да жетеді. Мен үшін бұл сөз «сүйемін» деп мың рет айтқаннан да қымбат.

**Қамажай:** О, о-о! Сен тіпті, алқына сөйлеп, алыстап барасың ғой. Егер: «Қолым қалт еткенде сені ойлауым да мүмкін», - деген сөзім «сүйемін» деген сөзден мың есе қымбат боп көрінетін болса, онда бар ғой, мен еш уақытта қолымды қалт еткізбеуге тырысамын.

**Қабен:** Тамаша! Айта бер, сен қандай сөз айтсаң да, тыңдай беруге дайынмын. Мұнда кеп отыршы. Қамажай, мен бар ғой, мен... қалай айтсам екен... «Жақсы көремін» десем, жұрттың бәрі солай дейді, «сүйемін» десем, оны қазір екінің бірі айтатын болды. Сенің... сенің жұлдызың менімен егіз жаралған сияқты. Сен болмасаң, мен өзімді жалғыз қалған жетім баладай сезінемін. Сенесің бе осыған?

**Қамажай:** Е-е-е! Болмайды. Сен мені адастырып барасың ғой.

**Қабен:** Болады. Болады, Қамажай. Айтшы, сен бес минут тып-тыныш отыра аласың ба? Жарайды, үш минут.

**Қамажай:** Әрине.

**Қабен:** Уәде – құдай аты, оны бұзуға хақың жоқ.

*Қабен оны құшақтайды. Осылай ұзақ отырады. Қамажайдың қолы дірілдеп, оның шашынан сипағандай болады. Жарық сөнеді.*

 \* \* \*

*Қабен мен Қамажай есік алдына келіп тоқтайды.*

**Қамажай:** Міне, енді үйге де келдік. Енді қоштасайық.

**Қабен:** Бірнеше күн бойы жолыңды тосқанымда маған арнағаның осы бір-ақ сағат болғаны ма? Біраз жүре тұрсақ қайтеді?

**Қамажай:** Жоқ. Мен болмасам кішкентайымыз ұйықтамайды.

**Қабен:** Ал... менің... әлгі сөзіме сол күйі жауап бермедің ғой.

**Қамажай:** Қабен...ол...ол қиын сияқты. Бір сағатқа қиып тастап кете алмай тұрған інілерімді өмір бақи қалай қиямын. Мен... мен олардың әпкесі емеспін, анам көз жұмған сәттен бастап мен оларға ана болғанмын. Саған үйлену керек... Ал, маған інілерім мен сіңлімді тәрбиелеу керек.

**Қабен:** Қамажай, сен уайымшылсың. Қойшы, осындай сөздеріңді. Екеуіміз үй болған соң кішкентай Ермекті қолымызға аламыз.

**Қамажай:** Маған қалғандары да кішкентай.

**Қабен:** Онда бәрін де қолға аламыз.

**Қамажай** (*күліп*): Жо-жоқ. Ол болмайды. Мүлде қисынсыз.

**Қабен:** Қамаштай (*Құшақтамақ болады*).

**Қамажай:** Қой, бала болмайық. Бізге бала болу жараспайтын секілді.

**Қабен:** Сен жасыңа жетпей егделікке бой ұрмасаңшы. Кәрілік қайда қашады дейсің?

**Қамажай:** Мен сені түсінемін. Бірақ, амалым не? Үйдегі төртеуі төрт азамат болмай, өз басымның қамын ойлауға хақым жоқ. Өз жөнін тауып, әке кетті, талқаны таусылып, шеше байғұс арманда ол кетті. Тағдырдың соққысынан есеңгіреген естерін енді жинап, көкіректерінен қайғы ұмыт бола бастағанда: «Не болсаң, о бол», - деп өз жөніме мен кетсем, олардың күні не болмақ? Жо-жоқ, Қабен, кешір мені. Бақытыңа кедергі болғым келмейді. Сенің жолың басқа. Інілерімнің біреуі шығып қалса, ұят болар. Сау бол. Таңертең ерте жұмысқа баруым керек. Өмірімде бірінші рет (*Күледі*). Балалардың тамағы бар, жуатын киімі бар. О-о, тірлік деген бастан асып жатыр.

**Қабен:** Жұмысқа өзім-ақ орналастыратын едім ғой.

**Қамажай:** Егер жұмысқа сен орналастырсаң, мен саған борышты боламын. Тұрмысқа шықпаймын деп айту қиын боп қалады.

**Қабен:** Мүмкін, әлде де ойланарсың?

**Қамажай:** Ойланып болғаным осы.

**Қабен:** Тағы да күте тұрайын.

**Қамажай:** Жоқ, күтпей-ақ қой. Ал, сау бол. Қош. Қош!

ЕКІНШІ АКТ

*Баяғы үй. Барынша қатты қойылған музыка астында жастар биі қыза түскен, ішінде Тимур, Кәмила, Сұлтан, Светлана бар. Би ережесі сақталып жатқан жоқ. Нәзила мен Гауһар кіреді.*

**Нәзила:** Мәссаған! Бұл не жынойнақ тағы?

**Кама:** Бұл жынойнақ емес. День хорошего настроения!

**Нәзила:** Жоқ жерден мереке ойлап таба қоятын данышпан екенсіңдер ғой.

**Светлана:** Біле білген адамға, деннің саулығында өтіп жатқан әрбір күн – мереке.

**Нәзила:** Дұрыс, дұрыс. Билеңіз, билеңіз. Сіздің әрбір күніңіз мереке болсын деп, деніңіздің саулығына ылғи қуанып, түн жарымына дейін жігітпен секеңдеп билесін деп, арғы аталарыңыз бен әкелеріңіз майданда қанын төккен. Билей беріңіз.

**Қамажай:** Нәзила-ау, қойсаңшы. Теміржанды тағы да ренжітіп аламыз ғой.

**Нәзила:** Ол ренжиді деп енді үйден беземіз бе? Бәріміз бірдей оның әуеніне төңкерілгенде, ол біздің көңілімізбен неге санаспайды? Тимур, тоқтат енді! Жетер секендеуің! Ата сақалың аузыңа біткенше ұшып-қона беруден ұялсаң етті. Есің кіретін кез бола ма, жоқ па?

**Тимур** (*Қамажайға)*: Ма... мамулям... мен мына қызды терезеден лақтырып жіберемін.

**Қамажай:** Лақтырғаны несі?

**Тимур:** Кәдімгідей. Мені жолдастарымның алдында абыройдан жұрдай ғып бітті (*Нәзилаға қарай жайлап қозғалады*).

**Қамажай:** Теміржан, бір ашуыңды бер. Біз бесінші қабатта тұрамыз ғой.

**Нәзила:** Әпке, ара түспеңіз. Лақтырып көрсін. Ал, лақтыр. Лақтыр деймін енді. Лақтыра алмайсың ғой, қорқақ, жүрексіз. Мен болсам, лақтыра салар едім.

**Кәмила:** Тим, сонда біздің өз үйімізде қонақ күтіп, көңіл көтеруге де хақымыз жоқ па?

**Нәзила:** Бар. Бірақ бұл үйде жалғыз сендер ғана емес, бәріміз тұрамыз. Өзгелермен де санасу керек емес пе? Жақында Ом диссертация қорғайды, әпкем жұмыстан шаршап келді, мына бөлмеде бала ұйықтап жатыр. Билегіш боп бара жатсаңдар ресторанға барыңдар.

**Светлана:** Онда, сіңлім, ревизия жүріп жатыр.

**Нәзила:** Онда «Тастаққа» кетіңдер, тауға өрмелеңдер немесе айдалаға барып билеңдер. Ол жақта ревизия да, ремонт та жоқ.

**Светлана:** Қызғаныштан ішің өртеніп барады ғой, ә? Одан да бір жігіттің етегінен ертерек ұста. Сонда өзгелермен ісің болмайды.

**Нәзила:** Байқауымша, сіздер мықтап ұстаған болуларыңыз керек.

**Светлана:** Ол біздің шаруамыз. Айтшы, сіз неге далаға шықпайсыз? Әлде, сіз де әпкеңіз секілді үй бағуды жөн көрдіңіз бе?

**Нәзила** (*тістеніп*): Тым болмаса, шолақ ақылыңыз бар ма деуші едім, ол да жоқ екен ғой. Сізге сөз әуре қылмаймын (*дауыстап*). Шығыңыз үйден.

**Светлана:** Мына қыз бізді тағы да қуып шықты. Кетейік, жолдастар.

*Бәрі шығады.*

**Тимур:** Сұлтан, Светлана!

*Кәмила креслоға отырып, солқылдап жылап жібереді.*

**Қамажай:** Құдай-ау, маған бәрің де бірдейсіңдер. Қайсыларыңның сөзіңді сөйлерімді білмей басым қатты ғой.

**Нәзила:** Әпке, басыңызды қатырмаңыз. Ермектің қасына барыңыз.

*Қамажай кетеді. Іштен Омар шығады. Қолында портфелі бар, киініп алған.*

**Нәзила:** Иә, саған жол болсын?

**Омар:** Жұрт кетіп қалған ба?

**Нәзила:** Біз сені жұмыс істеп отыр екен десек, ұйықтап тұрғаннан саумысың?

**Омар** (*таңданып*): Кәмила неге жылап отыр?

**Нәзила:** Адам тек реніш-қайғыдан ғана жыламайды ғой, қуаныштан да жылайды.

**Омар:** Иә, ол не қуаныш?

**Нәзила:** День хорошего настроения!

**Омар** (иығын қомдап): Сенің сөзің мен шындық көріністің арасында байланыс жоқ сияқты. Жарайды, мен кеттім. Ертеңге дейін мақаламды бітіруім керек. «Ғылым академиясының хабаршысына» осы аптада бітірем деп уәде беріп едім.

**Нәзила:** Оған қарсылығымыз жоқ. Айтпақшы, Гауһар, сен де бірге қайт. Бүгін бәрібір бірігіп сабақ оқуға көңіл күйіміз соқпас.

**Гауһар:** Япыр-ай, мен құтты қонақ бола бермедім-ау...

**Нәзила:** Ом, Гауһарды үйіне дейін апарып салғаның жөн. Диалектикалық материализм тұрғысынан қарағанда...

 \* \* \*

*Сахнада жарық сөніп, қайта жанады. Қамажай тамақ дайындап отыр, Кәмила журнал оқып жатыр.*

**Кама**: Мамуля, скажи честно, сенің жігітің бар ма?

**Қамажай** (*күледі*): Оны қайтем?

**Кама:** Как қайтем? Қыдырасыз, көңіл көтересіз. А то. Үйде отыра бергеннен адам жалығады ғой.

**Қамажай:** Жо-жоқ, мен жалықпаймын. Сендермен қатар жүріп кісі жалығушы ма еді?

**Кама:** Сонан соң, қаладағы автобустар жақында кондукторсыз жұмыс істейді екен, сонда қайтесіз?

**Қамажай:** Тағы бірдеңе табылар. Есіңде болсын (*Күліп*), тұрғындарды еңбекке орналастыру бюросының белді қызметкері мені қамқорлығына алуды уәде еткен.

**Кама:** Жас па?

**Қамажай:** Жо-жоқ, қайдағы жас? Елуден асып қалған.

**Кама:** Біреу-міреуге алимент төлемей ме екен?

**Қамажай:** Онысын қайдам? Қайырымды кісі сияқты.

**Кама:** Білеміз ондайларды. Енді сіздің есіңізде болсын: елуден асқан еркектің жас әйелге деген қайырымдылығы қармаққа жем салып, ақ шабақты асырамақ болған балықшының пиғылымен тең (*күледі*).

**Қамажай:** Айтпақшы, сен бір... аяғым ауыр деуші едің. Қазір ештеңе демей кеттің ғой. Жүрегің айнығанын қойды ма?

**Кама:** Қойды ғой.

**Қамажай:** Онысы несі екен? Соған қарағанда, мінезі Теміржанға тартқан болды-ау. Онда аяқ киімнің жемірі болады. Бүгін лакталған туфли алдым. Жұмыстан келгенде бір қуанатын болды. Міне, көрдің бе?

**Кама:** Жақсы екен. Бірақ, ол енді ешкімге де тартпайды.

**Қамажай:** Ол қалай?

**Кама:** Мен оны... алдырып тастағанмын.

**Қамажай:** Не дейді?

*Қамажайдың қолынан туфлиі түсіп, орнынан тұра беріп, сылқ етіп отыра кетеді. Кәмила ұшып тұрып, оның басынан сүйейді.*

**Кама:** Мамуля, мамуля... сізге не болды? Дәрігер, дәрігер шақыртайын (*Телефонды тере бастайды*).

**Қамажай:** Керегі жоқ. Керегі жоқ (*Орнынан қалтырай көтеріліп, Кәмилаға жақындайды*). Мұның не, құлыным-ау... (*жылайды*).

**Кама:** Сіз... сіз соған бола ма? Бізге қазір баланың керегі не?

**Қамажай:** Қалай дедің? Не айтың?

**Кама:** Баланың қазір керегі не деймін. Мен жұмысқа орналасайын, пәтер алайық.

*Қамажай Кәмиланың бетінен шапалақпен тартып жіберіп, жылаған бойы теңселе басып шығып кетеді.*

*Кәмила кереуетке етпетінен түсіп, солқылдап жылай бастайды. Тимур кіреді.*

**Тимур:** Кама, саған не болды? (*Кәмила жылауын үдете түседі*). Бір жерің ауырып жатыр ма?

**Кәмила:** Тим... кетейікші. Кетейікші бұл үйден.

**Тимур:** Сен не деп жатсың? Кетейікшің қалай?

**Кәмила:** Менің бұл үйде тұрғым келмейді.

**Тимур:** Не, сені біреу ренжітті ме?

**Кәмила:** Иә, ренжіту былай тұрсын, мені ұратынды да шығарды.

**Тимур** (*орнынан тұрып*): Ұратынды шығарды? Кім саған қол жұмсаған?

**Кәмила:** Әпкең. Баланың жайын айтып едім. Соған бола шапалақпен салып-салып жіберді. Қазір денсаулығымның жоқ екенін айтқанымда өзің келісіп едің ғой.

**Тимур:** Солай де. Бұлар енді саған қол жұмсауды шығарған екен ғой. Неткен масқара бұл! (*Айғайлап*). Мамуля! Мамуля, бері келіңіз.

*Іштен сүйретіле басып, әлі жасын тыймаған Қамажай шығады.*

**Қамажай:** Иә, неге шақырдың?

**Тимур:** Мамуля, Камаға қол жұмсаған сіз бе?

**Қамажай:** Құлыным-ау, қол жұмсады дейтіндей...

**Тимур:** Жоқ, Каманы ұрғаныңыз рас па деймін?

**Қамажай:** Рас... Себебі...

**Тимур:** Себебінің керегі жоқ. Ар жағын айтпай-ақ қойыңыз.

**Қамажай:** Мен келінге қол көтеру былай тұрсын, осы уақытқа дейін мына сендердің маңдайларыңнан шерткен кезім болып па еді? Неге ұрдың деп себебін сұрамайсың ба?

**Тимур:** Себебін білемін. Көп болса, күшік тастаған шығар. Басы жас, әлі талай көтереді.

**Кәмила:** Иә, басым жас, әлі талай көтерем...

**Қамажай:** Сен де біледі екенсің ғой оны. Тас бауыр. Қатыгез қара жүрек-те-ер! (*Оны да шапалақпен салып жібереді*).

**Тимур:** Кама, жинал. Тезірек жинал!

**Қамажай** (*селт етіп есін жиып, көзінің жасын сүртеді*): Теміржан... Теміржан-ау, жинал дегенің не сөз? Жиналғаны несі?

**Тимур:** Кетеміз. Бұдан әрі бұл үйде тұра берудің жөні жоқ.

**Қамажай:** Теміржан, көкешім. Үйден безіп қайда барасыңдар? Құлыным, садағаң кетейін, кешір, кешір менің бір қателігімді. Сендерге көтерілген қолым неге сынып қалмайды. Кәмила, сен де кешір, жаным. Ашумен байқамай... басың жас қой, әлі талай көтересің.

**Тимур:** Кама, бол тез!

**Қамажай:** Теміржан. Бір ашуыңды берсеңші. Сендерге жамандық ойлаған жерім бар ма еді? Саған лакталған туфли әкелдім. Көресің бе? Міне!

**Тимур:** Керегі жоқ. Өзім-ақ аламын*.(Туфлиді столға қоя салады).*

*Үйге Омар, Нәзила, Гауһар кіреді. Нәзила кірген бетте жүгіріп кеп, Қамажайды құшақтай алады.*

**Нәзила:** Әпке, не болды саған? Көзіңдегі жасың не?

**Қамажай:** Екеуі... екеуі кетеміз деп жатыр. Қой десеңдерші. Омар, сен неге үндемейсің?

**Омар:** Мен... осылай боларын білгенмін. Ақыл айтсаң, азғырғандай көріп, жүре тыңдайтын адамға сөз әуре ғып керегі жоқ. Мен бұл дауға араласпаймын. Бір күні өздері түсінеді.

**Қамажай:** Бәрі өз бетімен. Жүректерің мұз боп кеткен бе, түге?

**Нәзила:** Жыламаңыз. Барсын кетемін десе.

**Гауһар:** Өз әпкеңізді осынша жылатып, сізге не болған?

**Тимур:** Ә-ә, сізге де тіл бітейін деген екен ғой. Менің әйелім сыйыспаған үйден жайлы орын тапқан екенсіз. Маған деген ашуыңыздың сырын түсінем. Менің кінәм сізге балмұздақ әпермегенім, кешкі баққа шақырмағаным ғой.

*Гауһар бетін басып жылап, үйден сытылып шығады.*

**Тимур** (*оның соңынан айғайлап*): Комментатор жігітіңе сәлем айт.

**Нәзила:** Түйсіксіз! Оның көңіліне неге тиесің? Ол жетім өскен қыз.

**Тимур:** Бәріміз де жетімбіз.

**Нәзила:** Бірақ, сен жетесізсің.

**Тимур:** Доғар енді. Бұл жолы кешірмеймін. (*Тап береді*).

**Қамажай:** Теміржан, құлыным! Қарындасыңа қалай қол көтермексің?

**Тимур:** Келініңізге сіз қалай қол көтердіңіз? (*Нәзила бетін басып, орындыққа барып отыра кетеді*). Осы үйде татулықтың ұйтқысы болудың орнына...

**Қамажай:** Иә, мен... іріткі салып жүрмін?

**Нәзила:** Ана орнына ана боп, түн ұйқысын төрт бөліп, жастық шағын ұмытқан әпкеңе осылай десең, сенен түңілмей кімнен түңілмексің? Кет, жоғалтыңдар көздеріңді.

*Олар шығып кетеді.*

**Қамажай:** Енді қайттім, енді қайттім?.. Бір шаңыраққа ие бола алмағаным ба? «Теміржан мен келінімді неге сыйыстырмадың?» - десе, анама не деймін? Не бетімді айтам?

 \* \* \*

*Нәзила мен Гауһар сабақ оқып отыр.*

**Гауһар:** Осыны жаттайсың кеп, жаттайсың, бәрібір ертең естен шығып кетеді. Біз осы шет тілінің маманы бола алмайтын шығармыз.

**Нәзила:** Жарайды, бүгінге осы да жетер. Бас тынықтырайық. Айтпақшы, комментатор жігіттен хабар болмай кетті ғой. Жолығып тұрасыңдар ма?

**Гауһар:** Келіп тұрады.

**Нәзила:** Сүйемін деп айтты ма?

**Гауһар:** Жоқ.

**Нәзила:** Неге?

**Гауһар:** Мен ыңғай бермей жүрмін. Алғашқы кезде бір түрлі ішім жылитын сияқты еді, қазір мүлде селт етпеймін. Өйткені, оның бойында табиғилық жоқ. Барлық қимылы, айтар сөзі тіпті, темекі тұтатқанына дейін алдын ала ойластырып қойған секілді. Оның үстіне, ол өзін тым сылап-сипап, көрікті боп көрінуге тырысады.

**Нәзила:** Оның несі жаман?

**Гауһар:** Сұлу еркектен жек көретінім жоқ. Және ылғи да иіс су жағып келеді.

**Нәзила:** Қызық екен. Жұрттың бәрі көрікті жігітке ұмтылса, сен одан теріс айналасың. Енді саған қандайы керек? Ақылды, ұстамды, байыпты, тағысын-тағылар ма? Ол да жаңалық емес.

**Гауһар:** Меніңше, ер адамның бойындағы әйел жақсы көретін қасиет екі-үш ауыз сөзбен бітпеуі керек. Адам жанының жұмбақ екенін білесің ғой. Бір адам кешке ішер асы жоқ, бірақ өмірге өлердей құштар, бір адам алтыннан сарай салдырған, бірақ өзін-өзі асып өлтіруге даяр. Адам жанына не керек, не жетпейді? Маған не қажет? Мен ер адамның бойынан өзіме ұнайтын, онсыз өмір сүре алмайтын қасиет тапқым келеді.

**Нәзила:** Таптың ба?

**Гауһар** (толқып): Таптым. Таптым, Нәзила.

**Нәзила:** Иә, ол... ол кім? (*Гауһар терезеге барып, ұзақ толқып тұрады*). Гауһар, айтсаңшы тезірек. Ұялма. Тарих пәнінен сабақ беретін мұғалім бе?

**Гауһар:** Жоқ.

**Нәзила:** Енді кім? Сен басқалармен сөйлеспеуші едің ғой.

**Гауһар:** Сен... сен ренжімейсің бе? Ренжімеймін деп уәде бер, әйтпесе айтпаймын.

**Нәзила:** Ал, ренжімеймін. Саған ренжіп жын ұрып па? Айтшы, кәне?

**Гауһар:** Мен... мен... Ом... Ом... (*бетін басады*).

**Нәзила:** Омар-ды? Қалай? Неге? Жоқ, жоқ, тұра тұр (*Басын ұстайды*). Омарды? Сен онымен тілдескен де адам емессің ғой.

**Гауһар:** Өзің айтшы, тілдесу міндет пе?

**Нәзила:** Иә... иә... міндет емес. Тіпті... әрі-беріден соң шарт та емес.

*Гауһар Нәзиланы құшақтайды.*

**Гауһар:** Нәзила, кешір мені, кешірші! Егер... сен өкпелейтін болсаң... мен... бәрін де ұмытам. Бәрін!

**Нәзила** (*ол да құшақтап*): Жоқ. Мен өкпелемеймін. Бірақ, бір түрлі екен. Ең жақын құрбың, ең жақын ағаң... Мүмкін... мүмкін, бұл дұыс та шығар. А? Солай ма?

**Гауһар:** Білмеймін.

**Нәзила:** Міне, мұндай сұраққа келгенде бәрі түк білмейтін боп шыға келеді. «Диалектикалық материализм тұрғысынан қарағанда қыз баланы үйіне апарып салу деген...» деп жүріп, біздің Омекең...

**Гауһар:** Жоқ, өтінемін, олай деме. Ол менің не ойлап жүргенімнен мүлде бейхабар.

**Нәзила:** Солай де. Енді не істемексің? Хат жазасың ба?

**Гауһар:** Сен кісіні өліп жатса да, келемеждеуіңді қоймайсың.

**Нәзила:** Мінезім солай. Не тапсам да, тілімнен табатын шығармын. Бірақ, сені келемеждеп не табам? Мен... бәрін түсінем. Түсінем деп жүріп, ештеңе байқамағаныма таң қалам... Адам жанының бұл да бір жұмбақ сыры ғой. Айтқаның дұрыс болды. Шын жүрегімнен тілектеспін.

**Гауһар:** Рахмет, Нәзила.

**Нәзила:** Көп жаса, иманды бол демегеніңе шүкір. Сөйтіп, сен де кеттім де. Омар қайда барады дейсің. «Сүйемін» десең, «дұрыс» деп жауап береді ғой.

**Гауһар:** Сен оны тым арзандатпасаңшы.

**Нәзила:** О-о (*күліп*). Міне, туған қарындасын шеттетудің алғашқы нышаны да байқалды. Сонда мен қайтпекпің?

**Гаһар:** Сенің де жігітің бар ғой...

*Үйге Қамажай кіреді. Түрінен шаршағаны білініп тұр. Қолында пакетке салынған кострюлі бар.*

**Қамажай** (*столға отырады*): Жаңа жатақханаға бардым.

**Нәзила:** Жай ма?

**Қамажай:** Теміржанға ет пісіріп апардым.

**Нәзила:** Немене, ол ауруханада жатыр ма еді соншалықты. Әйелі бар, үйінен ішсін.

**Қамажай:** Ішеді ғой... Қайда барады. Брақ уақыттары жоқ, асханадан тамақтанып жүр екен. Үйдің тамағын сағынып қалыппын деп қарбытып көп жеді. «Кешір, мамуля», - дейді. Сағынады ғой... қайда барады... Көзі шүңірейіп азып кетіпті. Ауырып қалмаса жарар еді. Кешке жақын барамын деді. Айтатын сөзім бар дейді. Өткен жолғы тірлігіне өкініп жүрген шығар. Тамақ іштіңдер ме?

**Нәзила:** Бізді қайтесіз. Демалыңызшы, әбден шаршапсыз ғой (*Есікті айқара ашып, Омар кіреді. Қолында телеграммасы бар. Қуанышты. Гауһар төмен қарайды.*).

**Омар:** Әпке! Сүйінші!

**Қамажай:** Ойбай, қалағаныңды ал. Ол не қуаныш?

**Омар:** Міне, телеграмма. Нәзила, оқып жіберші.

**Нәзила:** Кәне, әкелші бері.

**Қамажай:** Иә, оқышы тез.

**Нәзила** (*термелей оқи жөнеледі*): Алматы қаласы Абай даңғылы, 107-үй, 17-пәтер. Оспановқа. Қымбатты Омар Искакович! О-о, Искакович дейді. Кіші ғылыми кеңес сіздің жұмысыңызбен танысып шыққан соң оны «қанағаттанарлық» деп тауып, философия ғылымдарының кандидаты деген атақ алу үшін диссертация қорғауға шешім қабылдады. Диссертация осы жылдың 16 маусымында Мәскеу мемлекеттік униврситетінің акт залында өтеді. Сапарың сәтті болсын. Профессор Григорьев».

**Нәзила:** Ома-ар! Вот молодчина! (*Жүгіріп кеп, оның мойнына асыла кетеді*). Әпке, сіз неғып отырып қалғансыз, құттықтамайсыз ба? (*Қамажай жылап отыр*).

**Омар:** Әпке-ау, сізге не болған? Жылағаныңыз не бұл?

**Қамажай:** Жеттік-ау осы күнге, әйтеуір. Жолың болсын, жолың болсын...

*(Ақырын басып келіп, Омардың бетінен сүйеді*).

**Нәзила:** Гауһа-ар! Сен не, қуанбайсың ба?

**Гауһар:** Мен... мен..

**Нәзила:** Менді қоя тұр. Бұлай сәті түсе бермейді. Бол!

**Гауһар:** (*сасқалақтап Омарға жетіп келіп, оның қолын қысады*). Құттықтаймын!

**Омар:** Рақмет.(*Бәріне қарап*). О-оу, сіздер... Бұл қалай, мен бір тап диссертацияны қорғап шыққандай...

**Нәзила:** Қорғайсың, қорғайсың. Сен сияқты білімді жігіт неден сүрінбек.

**Қамажай:** Айтпақшы, бүгін қай күн?

**Нәзила:** 10 маусым.

**Қамажай:** Япыр-ай, келіп те қапты ғой.

**Нәзила:** Жұмыстан тағы сұранғалы отырсыз ба?

 **Қамажа:** Енді ... Әрине. Жол жабдығын әзірлеу керек.

**Нәзила:** Демек, ертең автобус тағы да кондукторсыз жұмыс істейтін болды ғой.

*Тимур кіреді. Гауһар тез жинала бастайды.*

**Тимур:** Сәлемсатсыздар ма? Бұл не жиын?

**Нәзила** (*«кетпе» дегендей Гауһардың қолынан ұстап*). Костюмің құтты болсын-ей. Өзің таңдап алдың ба, әлде «мысығың» әперді ме? Әпкем жаңа ғана: «Көзі шүңірейіп, азып кетіпті», - деп еді, жүдеген дәнеңесі жоқ, қайта толып келе жатыр екен ғой.

**Қамажай:** Назила, сарнай бермей қойшы, енді. Теміржан, кел, шешініп столға отыр. Қарындасыңның мұндай сөзіне үйренетін кезің болды ғой. Омар Мәскеуге жүргелі отыр. Диссертациясын қорғауға барады. Қорғауға.

**Тимур:** Ом, рас па?

**Омар:** Рас.

**Тимур:** Құттықтаймын! (*Келіп құшақтайды*). Сәтті болуын тілеймін. Әттең, банкетіңде бола алмайтыным өкінішті.

**Омар:** Неге?

**Қамажай:** Бола алмайтыны несі?

**Нәзила:** Не, 15 тәулікке түсетін болдың ба?

*Тимур үй ішінде әрлі-берлі жүреді. Әлденеге толқып, батылы жетпейтін сияқты.*

**Қамажай:** Айтсаңшы, жайшылық па?

**Тимур:** Мамуля, мен... біз... кететін болдық. Төрт жігіт осылай деп шештік.

**Қамажай:** Қайда?

**Тимур:** Ақтауға. Ертең жолға шығамыз. Бір аптадан бері айтуға батылым жетпей келді.

**Қамажай:** Не дейді? Ақтау? Сонау жердің түбіне... Теміржан-ау, мұның қалай? Бізге ерегесіп әдейі жасағаның ба бұл?

**Тимур:** Жоқ, мамуля. Бәріміз үшін игі сапар.

**Нәзила:** Өстім, ер жеттім, енді ешкімнің керегі жоқ. Мен өз басымды аулаққа алып қашамын, қалғандарың маған десең, бірің өліп, бірің қал. Солай ма?

**Тимур:** Наз, бұл игі сапар ғой...

**Нәзила:** Иә, өз басың үшін. Сол жақтан, бәлкім, адам боп ораларсың. Біз де өз күнімізді өзіміз көрерміз. Ақша көп. Әпкем айлық алады, мен стипендия алам, Омар диссертациясын қорғайды. Ол жетпесе, әкеміздің ай сайын төлеп тұратын алименті тағы бар.

**Омар:** Есің дұрыс па?! Нәзила. Тоқтат енді.

**Нәзила:** О-о. Сен де дауыс көтеретін бопсың ғой.

**Омар:** Тимур, жолың болсын. Саған өз басым ренжімеймін, қайта ризамын. Бәлкім, сенің шын мәніндегі өмірлік мақсатың сол жақтан күтіп тұрған шығар. Алаңдамай жүре бер.

**Тимур:** Сен... сен шын айтып тұрсың ба?

**Омар:** Мен ешқашан жалған сөйлемеймін.

**Тимур** (*Жүгіріп кеп, оны құшақтай алады. Ағалы*-*қарындасты үшеуі ұйпа*-*тұйпа боп жерге аунай кетеді.*): Рақмет, бауырым. Мен ол жаққа барған бетте аванс алып, сенің банкетіңе жіберемін. Ал, қошсау болыңдар. Мені вокзалда жігіттер күтіп тұр*.* Мамуля, Ермек қайда?

**Қамажай** (*жыламсырап*): Ұйықтап жатыр.

**Ти*м*ур:** (*басқа бөлмеге тез кіріп шығып*): Ұйқысының қаттысын-ай, бетінен сүйсем де, оянбайды. Ал, мамуля, сен мені кешір. Көп қуантудың орнына көп ренжіткен сияқтымын. Кешір...

**Қамажай** (*қолын жайып, оған ұмтылады*): Япыр-ай, өң мен түстей... Теміржан, енді қашан көрісер екенбіз.

**Тимур:** Демалыс алған сайын келіп тұрамын, мамуля. Бізге де қонаққа келесіңдер. Ал, Наз... (*Ол Нәзилаға жақындап, мүдіріп тұрып қалады*). Сенімен қалай қоштассам екен?

**Нәзила:** Терезеден лақтырып жібер.

**Тимур:** Осы сөздеріңді де сағынатын шығармын. Ал, сау бол. Телефон соғып тұр. Гауһар, сіз де сау болыңыз.

**Нәзила:** Салют. Ертерек аттан. Сол жаққа неғұрлым ертерек жетсең, сенің парасатты болуың соғұрлым жеделдемек.

**Қамажай:** Жылы киімдерін чемоданға салайын. Япыр-ай, табан астында... (*Заттарын жинастыра бастайды*).

**Омар:** Нәзила, құрбы қызыңның көзінше өз туысыңды ұялта бермесеңші.

**Нәзила:** Гауһар бөтен емес. Әсересе, оның бүгін бөтендігі жоқ.

*Гауһар ернін тістелеп, Нәзиланың қолынан қысады*.

**Омар:** Әсіресе, бүгін бөтендігі жоқдегенің қалай?

**Нәзила:** Оған сенің әлі өрең жетпейді... Әзірге екеуіңді оңаша қалдырайын.

**Гауһар:** Онда мен қазір кетемін.

**Нәзила:** Жоқ, мені ренжіткің келмесе, айтқанымды тыңда.

*Тимур қапшығын арқалап, есікке беттейді. Қамажай да қоса шығады.*

**Қамажай:** Теміржан, тентектікті ана көтерсе де, дала көтермейді. Сырт көз – сыншы. Байқағайсың. Менің де ақылым асып-тасып бара жатқан жоқ, сендерден бір мысқал кем, бір мысқал артық. Әйтеуір, қайда жүрсең де, абыройыңды ұмытпа. Сонан соң... жаманды-жақсылы үй болдың, енді жаманды-жақсылы... Әй, қойшы... айтуға аузың да бармайды екен.

**Тимур:** Түсіндім, мамуля. Бәрін де түсіндім.

**Қамажай:** Түсінсең бопты. Ақылың бар ғой. Кәмилаға да өзім хат жазып тұрармын. Ұрыспай-таласпай өмір сүріңдер. Ал, қиналсаңдар... балаларыңды алып келіп, өзім тәрбиелеймін.

**Тимур:** Мамуля. (*Бетінен сүйеді*). Жылама, мен соғысқа бара жатқан жоқпын ғой. Енді жыласаң, тек қуаныштан ғана жылайтын боласың.

**Қамажай:** Вокзалға дейін мен де барайын.

*Есікке Гауһар да беттейді.*

**Нәзила:**  Екеуің оңаша қала тұрыңдар. Диалектикалық материализ**м** тұрғысынан қарағанда, мұның ерсілігі жоқ.

*Екеуі оңаша қалады. Гауһар есік алдында үнсіз тұр. Омар қимылсыз отыр. Пауза ұзаққа созылады. Басқа бөлмеден Ермек шығады.*

**Ермек:** Мамуля. Мамуля (*Гауһарға қарап*): Сіз неге түрегеп тұрсыз? (*Орындық әкеп қояды*). Отырыңыз.

**Омар:** Ім...мм... кешіріңіз, менің ойымда болмапты....

**Ермек:** Менің самокатымды көрдіңдер ме?

**Омар:** Самокат. Ә-ә, міне, мына жақта. (*Самокатын әкеп береді*). Тамақ ішесің бе?

**Ермек:** Жоқ (*Есікке беттейді. Шығып бара жатып, екеуіне кезек қарайды)*. Омар аға, сен де үйленейін деп жүрсің бе?

**Омар:** Немене? Мұндайды сен қайдан білесің? Гауһар, кешіріңіз, бұл әлі кішкентай ғой.

**Ермек:** Кішкентай, кішкентай... Тимурға осылай дегенімде, ол да: «Сен кішкентайсың», - деп ұрысқан. Өзі бәрібір үйленді.

**Омар:** Жарайды, жарайды. Мен саған ұрыспаймын. Үлкендерге бұлай деп айтуға болмайды. Бар, ойнай ғой.

*Ермек самокатын сылдырлатып шығып кетеді.*

**Гауһар:** Мен... мен де кетейін.

**Омар:** Імм...отырыңыз... Мен... котлет қуырайын...

**Гауһар:** Жоқ, рақмет... Сау болыңыз.

*Сумкасын алып шығып кетеді. Омар тәтті бір сезімге беріліп, аңырып тұрып қалады. Нәзила кіреді.*

**Нәзила:** Оу, Гауһар қайда?

**Омар:** Імм... ол кетіп қалды.

**Нәзила:** Неге шығарып салмадың?

**Омар:** Шығарып салуға да, әрине, болар еді. Бірақ Ермектің сөзі бөгет болғаны.

**Нәзила:** Иә, ол не деп еді?

**Омар:** Сыртқа самокатын сүйреп шығып бара жатып: «Омар аға, сен де үйленгелі жүрсің бе?» - дейді. Кішкентай балалардың ойына мұндай сөз қайдан келеді?

**Нәзила** (*сықылықтай күліп*): Солай деді де. Жақсы айтқан екен.

**Омар:** Неменесі жақсы?

**Нәзила** (*паузадан соң байыпты күйге көшіп*): Омар, орынсыз болса, кешір,бірақ айтпасқа да хақым жоқ.

**Омар:** Ол не?

**Нәзила:** Гауһар жақсы қыз ба?

**Омар:** Қалай... Імм... сенің досың ғой.

**Нәзила:** Менің досым ретінде емес, өз басы қалай?

**Омар:** Жаман емес. Өмірден түйгені бар, ақылды қыз.

**Нәзила.** Сен оны ұнатасың ба?

**Омар.** Әрине... А-а, ұнатқаны қалай?.. Қалайша?

**Нәзила** (*ызаланып)*: Сүйесің бе деймін?

**Омар:** Немен-е? Сен мына маған, туған ағасына. Қалай ұятың жетіп айта аласың? Бұл не деген?..

**Нәзила:** Тоқтат ақылыңды, философ! Қазіргі философия ағасы мен қарындасының ашық сөйлесуін жоққа шығармайды. Және менің айтып тұрған сөзім пәлендей ұятсыздық емес, адамшылық (*Шығып бара жатып*). Ал... Гауһар... Гауһар сені жақсы көреді. Диалектикалық материализм тұрғысынан... (*Шығып кетеді*).

**Омар:** Не дейді? Гауһар?.. Диалектикалық материализм тұрғысынан?

 \* \* \*

**Қамажай** (*телефон номерін теріп жатыр*): Алло. Жатақхана ма? Маған Оспанов керек еді. Теміржан... Тимур Оспанов. Алло, бұл Темір ме? Теміржан. Әй, алтыным сол. Денің сау ма? Кәмила қалай? Иә, иә. Аман-есенбіз. Нәзила ағылшын тілінен сабақ беріп жүр. Ермектің жазған хатын алдың ба? Иә-иә, жақсы оқып келе жатыр. Бригадир ұрысты. Қалай? Бригадир етіп сайлады дейсің бе? Қашан? О, ақылдым менің. Ауыр емес пе? Құтты болсын, жарығым. Салған ақшаңды алдық. Енді салмай-ақ қой, өздерің жарата беріңдер. Бізге жетеді. Омаржан айына алты жүз доллар алады. Иә, керегі жоқ. Телефон соғып тұрсаңшы. Ал, кәмилаға сәлем айт. Сау бол... Уф! Соңынан естілмей кеткені. Бригадир бопты, бригадир. Жарығым сол (*Көзін сүртеді*). Осында жүргенде тентек деуші едік. Көз алдыңда қадірі болмайды екен...

*Нәзила кіреді, қуанышты.*

**Нәзила:** Әпке, сүйінші.

**Қамажай:** Тілеуіңді берсін, күнім-ау. Олне қуаныш?

**Нәзила:** Біздің Ом, яғни сіздің Омарыңыз Астананың жаңа ашылған университетінің филология факультетіне кафедра меңгерушісі боп баратын болды.

**Қамажай:** Кафедра меңгерушісі? Ойбай-ау, ол әлі жас емес пе?

**Нәзила:** За то, оның басы бар.

**Қамажай:** О, құлындарым менің. Теміржан да бригадир бопты.

**Нәзила:** Тимур бригадир бопты? Вот дает! Тимур бригадир болғанда, Омар неге кафедра меңгерушісі болмайды. Бүгін той жасамасақ болмас.

**Қамажай:** Айтпақшы, Астана дедің бе?

**Нәзила:** Иә.

**Қамажай:** Демек, ол да кетеді десеңші.

**Нәзила:** Әрине, барып-келіп істейтін оған өз алдына самолет береді дейсіз бе?

**Қамажай:** Сөйтіп, бұл да өз жөнімен кетеді де...

**Нәзила:** Өз жөніне емес, үкіметтің тапсыруымен барады. Омар жалғыз сіздікі ғана емес.

**Қамажай:** Иә, иә... солай... Бәлкім, сен де кететін шығарсың. Бәрің де кетіңдер жан-жаққа тарап, мен қалайын жападан-жалғыз.

**Нәзила:** Жалғызсырамассыз. Құдай қаласа, Ақтау жақтан кішкене немере ініңіз де кеп қалар. Әкеп тастайды ғой. Одан соң Омар да кешікпес.

**Қамажай** (*күліп*): Әй, тентегім-ай. Айтқаның келсін. Ол үшін Омаржан әуелі үйленуі керек қой.

**Нәзила:** Ол жағынан қам жемеңіз. Кафедра меңгерушісі болудан үйлену қиын деп пе едіңіз. Ол Алматыдан Астанаға біреу емес, екеу боп барады.

**Қамажай:** Нәзила-ау, сен студент емессің, мұғалім болдың, абайлап сөйлемейсің бе?

**Нәзила:** Абайлағанда да, абайламағанда да солай.

**Қамажай:** Кім екенін білесің бе?

**Қамажай:** Кім екенін өзің ойлап тапшы.

**Қамажай:** Қайдан білейін. Осы күні қыз көп. Шошандаған біреу болмаса жарар еді.

**Нәзила:** Жоқ, шошандаған емес. Өте сыпайы, ақылды, көрікті, сізді туған әпкесіндей сыйлайды. Оның үстіне мен сияқты ағылшын тілінен сабақ береді.

**Қамажай:** Не дейді, не дейді? Мыналарды жын ұрған шығар?! Гауһар?!

**Нәзила:** Дәл таптыңыз!

**Қамажай** (*теңселіп тұрып қалады*): Не боп кеткен бұл? Бәрің... бәрің, шеттеріңнен, залымсыңдар...

**Нәзила:** Ол екеуінің залымдығы жоқ. Залым – мына менмін. Екеуін былай иіп әкеп (*қолымен көрсетеді*), тоқайластырдым да қойдым.

**Қамажай:** Ұят болды-ау... Енді не амал бар?

**Нәзила:** Ұят ештеңесі жоқ, қайта алғыс айтсын. Бірін-бірі жақсы білетін адамдар қосылуы керек. (*пауза*) Жақында шақыру билеті де дайын болады.

**Қамажай:** Осыдан екеуі көзіме көрінер ме екен?

**Нәзила:** Омар ұзақ уақыт тіл қата алмай жүріпті. Ақырында, отырған сәкісінен ұшып тұрып: «Мен сізбен үлгілі семья құруға әрқашан дайынмын», - деп тоқ етерін бір-ақ айтыпты.

*Екеуі қосыла күледі.*

**Қамажай:** Ал, енді сенің ғана кетуің қалды.

**Нәзила:** Жоқ, мен ешқайда да кетпеймін.

**Қамажай:** Тентегім-ау, сонда тұрмысқа да шықпайсың ба?

**Нәзила:** Шықсам да, шықпасам да, өмір бойы сенің қасыңда боламын.

 \* \* \*

*Үйде той. Ұзын стол лық толы. Қарсы беттегі қабырғада АНА портреті. Оның астында «60 жас» деген жазу көрініп тұр. Көрші әйел кіреді. Қолындағы гүлін стол үстіндегі вазаға қояды.*

**Әйел:** Бақыт деген осы-ау деймін, Қамажай. Аналарыңның тойы құтты болсын. Бәрін жеткіздің, бәрін өсірдің. Азамат деген сендей-ақ болсын.

**Қамажай:** Көңіліңізге рақмет. Темір мен Омардың келетін уақыты болды. Кешігіп жатыр.

**Әйел:** Келеді ғой. Қара шаңырақ оларды қайда жіберер дейсің. Әй, Қамажай, өз дегеніңді орындап, бәрін жеткіздің. Омарың – ғалым, Тимурың – бригадир, Нәзилаң – мұғалім, Ермек – оқушы. Енді... өзіңді де ұмытпасаңшы. Саған ешкім ренжи қоймас.

**Қамажай:** Қайдам, осылардың анасын жоқтатпаймын деп жүріп, шын ана боп кеткен сияқтымын. Бәрі жас баладай көрінеді де тұрады.

**Әйел:** Түу, Қамажай-ай. Қызықсың-ау. Сенің орныңда басқаны қайдам, мына мен төзе алам ба, жоқ па, білмеймін. Білсем де, қолымнан келмес-ау деп қорқамын.

**Қамажай:** Менікі қайбір жүректіліктен дейсің, осыларға деген мейірімнің шарпуы шығар.

**Әйел.** А-а, айтпақшы, үйге шал да келіп қалған шығар. Әлгінде жиналыста отырмын деп звондап еді. Келсе, осында ертіп әкелейін. Қазір қайтып келемін.

*Шығып кетеді. Ермек кіреді. Қолында телеграмма. Өзінше күбірлеп, оқып келеді.*

**Ермек**. Мамуля, телеграмма!

**Қамажай:** Не болды, тыныштық па? Бұл не? Телеграмма. Япыр-ай, жүрегім бір нәрсені сезген сияқты еді, әкелші бермен (*Оқиды, репродуктор*).

«Мамуля! Бригаданың жылдық жоспарының орындалуы жайлы өндірістік басқарма алдында ертең есеп беруіме байланысты бара алмайтын болдым. Ол үшін бәріңнен мың мәрте кешірім сұраймын. Тимур».

«Мамуля, Кешір! Қазіргі түркі философиясының теориялық мәселелері бойынша Анкара қаласында өтетін халықаралық конференцияға шұғыл аттанып бара жатырмын. Қайтар жолда міндетті түрде соғамын. Өзіңді құшақтап сүюші—Омар!.

**Қамажай:** Сөйтіп... бұлар...келмейтін болды де.

**Ермек:** Әпке, олар келмей ме?

**Қамажай:** Иә, келмейтін болды. Жұмыстан... жұмыстан қолдары босамай жатыр екен. Кешірім сұрапты.

*Ермек телеграмманы қолын алып, орындық арқалығына сүйеніп, үнсіз тұрады.*

**Ермек:** Бұрын мына жерде Ом, мына жерде Тим отыратын еді. Енді бәрі жоқ. Олар бізді енді сағынбайды.

**Қамажай:** Неге? Олар келеді. Жұмыстан қолдары босаған бойы келеді. Бар, жуына ғой, тамақ ішеміз. (*Ермек басқа бөлмеге кетеді. Көрші әйел кіреді*). – Олар әлі жоқ... Қайтеміз, тойды өзіміз өткіземіз де. Бүгін көңілденетін күн еді, ән салатын күн еді. Амал бар ма! Нәзила да кешігіп жатыр, қазір барам деп телефон соғып еді. Мейлі, бастай берейік.

**Әйел:** Ойбай-ау, саған не болған. Қазір бәрі жиналады. Менің шалым да киініп жатыр.

**Қамажай:** Келсе, келе жатыр. Ашшы ана шампанды.

*Көрші әйел шампанды ашады.*

**Қамажай:** Құй. Өзіңе де. Маған да!

 *Қамажай бокалдағы шампанды түгел ішіп салады. Әйел оған таңданып қарап қалған. Сол кезде барып жерде жатқан телеграмманы көріп, оны қолына ала береді.Үнсіз оқып шығады.*

**Қамажай:** Өзіміз-ақ өткіземіз. Өзіміз-ақ! Олардың қолдары тимейді. Өзіміз-ақ... Өзіміз-ақ!

**Дәріс – 11**

**Тақырып 11.** Сөз өнері - өлеңде

***Лекцияның мақсаты*:** М.Мақатаевтың «Аққулар ұйықтағанда» поэмасы

***Негізгі сұрақтар:***

1. Мұқағали Мақатаевтың өмірбаяны

2. Поэзиядағы алғашқы қадамдары

## 3. Поэмалары

## 4. Ақынның заты өлгенмен, аты өлмейді

# Мұқағали Сүлейменұлы Мақатаев (1931 — 1976 жж.)

Дүниеге келгені: 1931

Алматы облысы, Нарынқол ауданы, Шалкөде ауылы

Қайтыс болғаны: 1976 ж. наурыздың 23

Мансабы: ақын, жазушы, аудармашы

Ұлты: қазақ

Мақатаев, Мұқағали Сүлейменұлы (1931–1976) – қазақтың лирик ақыны, мұзбалақ ақын, өз заманында лайық бағасын ала алмаса да өзінен кейінгілер үшін мәртебесі биік ақиық ақын.

Мазмұны

* 1. Өмірбаяны
* 2. Хронология
* 3. Поэзиядағы алғашқы қадамдары
* 4. Шығармалары мен аудармалары
	+ 4.1. Поэмалары
	+ 4.2. Өлең үзіндісі
	+ 4.3. Ақынның заты өлгенмен, аты өлмейді

## Өмірбаяны

Ол 1931 ж. 8-ші наурызында Алматы облысы, қазіргі Райымбек (бұрынғы Нарынқол) ауданының Қарасаз ауылында дүниеге келген. Алайда, құжаттар бойынша ақынның туған күні ақпанның 9-нда тойланады. Бұған тиісті ақынның анасы Нағиман апа былай деген: «Мұқағалиым 1931 жылы наурыз айының 8-інде дүниеге келген болатын. Жаңылысуым мүмкін емес. Себебі балам мынау фәнидің есігін ашқаннан біраз уақыт кейін Наурыз тойы болады, наурыз көже жасаймыз деп күтіп отырғанбыз.» Мұқағали Мақатаев атындағы әдеби сыйлықтың лауреаты Оразақын Асқар ақынның екінші туған күніне байланысты мынадай сөз айтады: «Ал құжат бойынша Мұқағали 9 ақпанда дүниеге келген. Бұл куәлікті ақын ес білген кезде сол кездегі сайлау науқанына байланысты өзі жаздырып алған екен». Азан шақырып қойылған аты — Мұхаметқали. Әкесі қарапайым шаруашы: колхозда сушы, шалғышы болып істеген. Мұқағали үйдің тұңғышы болған, оның артынан бір қыз және үш ұл туылған. Ақынның қарындасы мен алғашқы інісі ерте көз жұмған. Соңғыларының есімдері — Тоқтарбай мен Көрпеш. Қазақ дәстүрі бойынша үйдің алғашқы баласы ата-әжесінен тәрбие алуы тиіс, сондықтан Мұқағали әжесі Тиынның қолында өсіп, анасын жеңгесіндей қабылдайды. Балалық шағы соғыспен қатар өткендіктен, ақын тағдырдың ащы дәмін ерте татады («Неңді сенің аңсаймын, бала шағым?»). Мұқағалидің әкесі 1941ж Калиниград майданында қаза табады.

## Хронология

* 1948 — 49 ҚазМУ-дың филология факултетінің студенті;
* 1948 — оқуын тастап, Шибұт ауылында ауылдық кеңестің хатшысы;
* 1949 — көктемде жары Лашынмен отау құрады;
* 1949 — «Советтік шекара» газеті ақынның «Қырман басында», «Қойшы бала — Әкітай» деген өлеңдірін жариялады;
* 1950 — Алматыдағы Шет тілдер институтының неміс тілі факультетіне оқуға түсіп, көп ұзамай тұрмыстық жағдайына байланысты оқуын тастайды;
* 1954 — Қарасаздың бастауыш мектебінде орыс тілі мұғалімі болып тағайындалады, осы жылы ақынның үш өлеңі «Әдебиет және искусство» журналында жарияланды;
* 1957 — Республикалық радионың диктор қызметін атқарады;
* 1960–62 — «Советтік шекара» газетінің бөлім меңгерушісі;
* 1963–1965 — «Мәдениет және тұрмыс» журналында жұмыс істейді.

Ол 1962 жылы Алматыға қоныс аударып, әдеби ортаға етене араласа бастайды. Алматы Шет тілдері институтының неміс тілі, Қазақ мемлекеттік университетінің филология факультеттерінде оқып және Мәскеудегі М. Горький атындағы әлем әдебиеті институтында білім алады.

Мұнан соң «Социалистік Қазақстан» (қазіргі «Егемен Қазақстан») газетінің (1962–1963 жж.), «Мәдениет және тұрмыс» (қазіргі «Парасат») (1963–1965 жж.), «Жұлдыз» (1965–1972 жж.) журналдарының редакциясында, Қазақстан Жазушылар одағында (1972–1973 жж.) қызмет атқарады. Мұқағали Алматыдағы қазақ әдебиеті мен өнерінің қаймақтары шоғырланған ортада өткерген аз ғана жылдар ішінде өзіндік дара үнін, суреткерлік қайталанбас дарынын танытып, өнімді еңбектене білді. «Ильич» (1964), «Армысыңдар достар» (1966), «Қарлығашым келдің бе?», «Мавр» (1970), «Аққулар ұйықтағанда» (1973), «Шуағым менің» (1975) атты жыр жинақтарын көзінің тірісінде жариялап үлгерді. Мұқағали поэзиясының қайнар көзі, шабыт тұғыры туған елі, өскен жері, Отан тағдыры, замана тынысы, замандастарының арман аңсары. Осының бәрін Мұқағали жас дарынға тән қайталанбас шеберлікпен, тәңірдің таңдайынан төгілгендей поэтикалық мінсіз үйлесіммен, әр жүрекпен тіл табысар сыршыл да шыншыл сезіммен, нағыз поэзияға ғана тән бейнелі образдармен бедерлеп, өлмес өнер деңгейінде туындатып отырған.

## Поэзиядағы алғашқы қадамдары

Ақынның тұңғыш өлеңдері «Қырман басында», «Қойшы бала — Әкітай» ауданындағы «Советтік шекара» газетінде жарияланды (1949). «Інімнің ойы», «Шебер» өлеңдері «Жастық жыры» атты жинаққа енді (1951). Алғаш Мұқағали талантын бағалаған Ә. Тәжібаев: «Өзіңнен де жігерлілеу, оттылау жас жеткіншек жеткенде, мақтанбасқа бола ма?!» деген еді («Қазақ әдебиеті», 18.3.1960).

## Шығармалары мен аудармалары

Мұқағалидің «Қарлығашым, келдің бе?», «Дариға жүрек» (1972 ж.), «Аққулар ұйықтағанда», «Шуағым менің» (1975 ж.), «Соғады жүрек», «Шолпан», «Жырлайды жүрек», «Өмір-өзен», «Өмір-дастан» және т. б. жыр жинақтары, сондай-ақ, «Қош, махаббат!» (1988 ж.) атты прозалық кітабы да бар. Біршама өлеңдеріне ән жазылды. Өзін аудармашылық қырынан да сынап көрген Мұқағали Дантенің «Құдіретті комедиясының» «Тамұқ» деген бөлімін (1971 ж.), Шекспирдің «Сонеттерін» (1970 ж.), Уолт Уитменнің өлеңдерін (1969 ж.) қазақ тіліне аударды. Ақынның көзі тірісінде 3 аударма кітабы [У. Уитмен, «Шөп жапырақтары» (1969); У. Шекспир, «Сонеттер» (1970); Д. Алигерьи, «Құдіретті комедиясының» «Тамұқ» бөлімі (1971) ], 8 жыр жинағы ["Ильич" (1964), «Армысыңдар, достар» (1966), «Қарлығашым, келдің бе?» (1968), «Мавр» (1970), «Дариға-жүрек» (1972), «Аққулар ұйықтағанда» (1974), «Шуағым менің» (1975), «Өмірдастан» (1976) ] жарық көрді. У. Уитмен, У. Шекспир, Н. Тихонов, Р. Бернс, Ф. Ансари, А. Акопян, А. Исаакян, Е. Евтушенко, Ф. Моргуннің бірнеше өлеңдерін аударды. Ю. А. Александров, М. М. Курганцев тәржімалаған ақын өлеңдері «Зов души» деген атпен орыс тілінде басылып шықты.

## Поэмалары

Мұқағалидің «Ильич», «Ақ қайың әні», «Ару-ана», «Мавр», «Аққулар ұйықтағанда», «Қырандастар, қош болыңдар», «Чили-шуағым менің», «Шекарада», «Большевиктер», «Өмірдастан», «Арман», «Шолпан», «Досыма хат», «Алтай-Атырау», «Отаным, саған айтам», «Райымбек! Райымбек!», «Қашқын», «Жер үстінен репортаж», «Моцарт. Жан азасы» атты поэма-толғаулары бар. 650-ден астам лирикалық өлеңдерінде адам өмірінің мәні, әсемдік пен сұлулық, тазалық, ерлік, елдік, туған жер турасында терең толғаған. Ақын өмірінің соңғы кезеңінде жазған «Моцарт. Жан азасы» реквиемі пәлсапалық мазмұны, психологиялық тіні өзгеше туынды. «Табыт үні», «Халық үні», «Жесірлер үні», «Бесік жыры» аталатын 4 бөлімді туындының әрбір бөлімінде бірде табыт, бірде жесір-Ана, бірде Жер-Бесік атынан Өмір мен өлім туралы философиялық пайымдаулар айтылған. Ақын Моцарт тағдырын тілге тиек ете отырып, өмір туралы өз жанының оптимистік рухын, әрбір адамның жан түкпіріндегі арман-әнін жеткізеді. Ақын қай тақырыпта жазса да жалған сезім, жылтырақ сөзге әуес болмады, ол туралы: «Мен жырламаймын, Сырласамын. Сыры бір замандаспен мұңдасамын. Көгендеп жыр қосағын, Келмейді жыр жасағым» немесе «Тіпті де мен емес-ті» «Мен дегенім… Өзгенің жаны-сырын ұғу үшін, Өзімді зерттегенді жөн көремін» дейді. Мұқағали шығармашылығының тіні «өзін-өзі» зерттеуден тұрады. Мұқағалидің медитативті лирикасындағы лирик. Мен — өзін-өзі іздеген, өмір мен өлім, адам мен қоғам, ғаламнан үйлесімділік іздеп шарқ ұрған, толассыз ізденістегі пәлсапашыл Мен. Мұқағалидің шығармаларында философиялық тереңдік, адамның психологиялық жан күйзелісін суреттеу, медитация басым. «Өмірдастан» атты топтамалы толғауында жесір жеңге (Дариға) образы арқылы тылдағы халық өмірі мен адамдық, азаматтық, адалдық, ар-намыс, рух пен нәпсі арасындағы толассыз күрес психол. шиеленіс арқылы шебер жеткізілген. Мұқағалидің шеберлігі өзі өмірден көрген-білгенін көңіл елегінен өткізе терең жеткізуінде. Имандылық, ислам діні турасында «Я, Жаратушы Аллам», «Сатқан емен», «Дін-ғылымның анасы», «Я, Алла», «Бүкіл дүние мұсылмандарына хат», «Адам қайдан жаралған», «Жүрек арызы», «Күн батты, міне, кеш кірді», «Не керек, осы, адамға», т. б. өлеңдер жазды. «Сатқан емен, сатпайтын дінімді мен», «Мұхаммедтің үмбеті-мұсылманмын», «Сайтанның да, күнәсіз періштенің, Бал мен уын талғамай неге ішкенмін. Періштенің қайғысын бөліспедім, Сайтанменен болса да келіспедім» секілді жыр жолдарында адам табиғатына сай тартыс, пенденің жан тылсымындағы жұмбақ қақтығыстар көрініс тапқан. Ол әсіресе тауды, қазақ ауылын көп жырлайды («Тауда өстім», «Тау бір аңыз», т. б.). «Өлмесін деп берген ғой тауды маған, Мен күңіренсем, күрсініп тау жылаған». Ол қазақ өлеңін мазмұн, пішін жағынан түрлентті. «Қазақтың қара өлеңі құдіретім, онда бір сұмдық сыр бар естілмеген» дейді ақын. Мұқағали дәстүршіл ақын, ол өлеңге интонация, инверсия, мазмұн тұрғысынан жаңалық енгізді. Мұқағалидің поэзиясы ұлттық характерімен, мінезімен ерекшеленеді: «Су сұрасам, сүт берген, айран берген, Қартайып қалыпсың-ау, қайран жеңгем». Ақын өлеңге ерекше кие деп қарап, Музаға табынған: «О, Муза, маған алыс сөреңді бер, ұайыптан кел де, мені демеп жібер». Мұқағали адам жанының диалектикасына терең бойлап, оның болмысын шынайы бедерлейді («Жапырақ жүрек-жас қайың»). Ол «Нағыз ақын алдымен ойшыл, философ болуы қажет». Поэзияда философ болу өзін қоршаған әлемді ұғыну, әр заттың мәнін білу, ақырына дейін «адам жанының инженері болып қалу» дегенді ұстанды (Күнделік, 10.2.1976). Ақынның шеберлігі өмірден өзін, өзінен өмірді көре білуінде. «Бүкіл менің жазғаным — бар-жоғы бір ғана бүтін поэма. Адамның өмірі мен өлімі, қасіреті мен қуанышы туралы поэма» дейді ақын. Мұқағалидің адамзат ғұмыры мен әлем сырын жыр еткен лирикасы қазақ әдебиетіне қомақты мұра боп енді. Мұқағали поэзия жанрында ғана емес, проза, драма, сын саласында да қалам тартты. Қаламгердің «Қош, махаббат» жинағына (1988) әр жылдары жазылған «Құлпытас», «Марусяның тауы», «Өзгермепті», «Әже», әңгімелері, «Қос қарлығаш», «Жыл құстары» повестері мен «Қош, махаббат» пьесасы, бірнеше сыни еңбектері енген. «Рух және сезім», «Сезім найзағайы», «1969 жылғы қазақ поэзиясы» атты әдеби сын еңбектерінде О. Сүлейменов, М. Әлімбаев, Қ. Мырзалиев, Ж. Нәжімеденов, С. Мәуленов, т. б. шығармаларына талдау жасап, өнер, поэзия туралы ой толғайды. "

## Өлең үзіндісі

Мұқағали — өзіне дейінгі өлең өру мен жыр сомдаудағы қазақ халқының ұлттық мектептері мен дәстүрлерін жалғап қана қоймай, оны жан-жақты дамытқан, тереңдеткен, қазақтың өлең-сөзін жаңа заңғарларға көтерген, жаңа кеңістіктерге алып шыққан жиырмасыншы ғасырдың санаулы саңлақтарының бірі, ақынның өз сөзімен айтқанда:

… Ақынмын деп қалай мен айта аламын,
Халқымның өз айтқанын қайталадым.
Күпі киген қазақтың қара өлеңін,
Шекпен жауып өзіне қайтарамын, —
деген ерен жырдың жаратушысы, Ұлы түлға, Ұлы ақын.
Поэзия!
Менімен егіз бе едің
Сен мені сезесің бе, неге іздедім?
Алауыртқан таңдардан сені іздедім,
Қарауытқан таулардан сені іздедім.
Сені іздедім кездескен адамдардан,
Бүлақтардан, бақтардан, алаңдардан.
Шырақтардан, оттардан, жалаулардан
Сені іздедім жоғалған замандардан…
… Сені іздедім.
Іздеймін тағат бар ма?
Сені маған егіз ғып жаратқан ба?

Осы өлең жолдарын оқыған кезде алып жырдың жаратылысын, жаңа қыры мен сипатын танығандай күй кешесіз… Ақын өзінің қысқа ғұмырында өзіне-өзі сенген. Ары таза, жаны мөлдір, жүрегі отты, рухы асқақ жырлары мен көркем дастандары сол сенімінің жемісі. Ақын жаңа ғасыр қақпасын ентікпей, еркін ашып, жаңа мыңжылдық айдынына шығып отыр.

## Ақынның заты өлгенмен, аты өлмейді

Алматы қаласында дүниеден өтті. Негізгі жыр жинақтарын көзінің тірісінде жарыққа шығарды («Мавр», «Дариға-жүрек», «Аққулар ұйықтағанда», «Шуағым менің»). Дүниеден өтер алдын «Реквием» атты толғау-өлеңін жазды.

Шығармалары өзбек, қырғыз, т. б. тілдерге аударылған. Ақынның әдеби мұрасын зерттеуде 3 кандидаттық диссертация қорғалып К. Сейтова «Мұқағалидың ақындық мұрасы» (1991), К. Хамидуллаев «Мұқағалидың ақындық шеберлігі» (1993), тіл білімінде З. Қазанбаева «М. Мақатаев лирикасының грамматикалық ерекшеліктері» (1999) ], шығармашылығы турасында 700-ге тарта еңбек (мақала, естелік-эссе, роман, поэма, өлең, т. б.) жазылған. Мұқағали қайтыс болғаннан кейін ҚР Жазушылар одағы Мұқағалидің атындағы әдеби сыйлық тағайындады (1985), оған ҚР Мемлекеттік сыйлық (1999), «Ғасыр ақыны» атағы берілді. 60 жылдық мерейтойы қарсаңында ақынның туған жерінде мұражайы ашылды. Алматыда ақын атында мектеп, көше және сол көше бойында Мұқағалиға арналған ескерткіш бар. Мұқағали өлеңдеріне Н. Тілендиев, Д. Рақышев, Ш. Қалдаяқов, І. Жақанов, А. Қоразбаев, Т. Рахимов, М. Рүстемов, Т. Мұхамеджанов, Ә. Тінәлиев, Б. Оралұлы, Т. Досымов, т. б. сазгерлер ән жазды. 1985 жылы Қазақстан Жазушылары Одағының бастамасымен үздік әдеби шығарма авторларына М. Мақатаев атындағы сыйлық тағайындалды. Ал 2008 жылы М. Мақатаев атындағы жаңа сыйлық тағайындалды.

1999 жылы Мұқағалидың «Аманат» атты кітабы Мемлекеттік сыйлыққа ие болды (Абай атындағы Мемлекеттік сыйлық). 2011 жылы Мұқағали Мақатаевтың 80 жылдығы түрлі деңгейде аталып өтпек. Осы мерекеге орай «Ақын, туған күнінмен!» деген Асқаров Алимжан өлең арнаған.

# Мұқағали МАҚАТАЕВ. Аққулар ұйықтағанда (Поэма)

I
Өзен де жоқ сыймаған арнасына,
Жылға да жоқ даламен жалғасуға.
Таста тұнған жаңбырдың тамшысындай,
Қалай біткен мына көл тау басына?!
Мөлдірейді, қарайды қарға, шыңға,
Жалғыздықтан жамандық бар ма, сірә.
Қанша ғасыр өтті екен, қанша заман?
Қанша ұрпақ кетті екен, қаншама адам?
Қанша шырша өсті екен, құлады екен,
«Жетім көлге» қараудан шаршамаған?
«Жетім көлден» су ішкен қанша марал,
Қанша киік қалды екен сай-салада?
Қанатынан үзіліп ән-самалы,
Қаншама аққу кетті екен - аңсаған ән?
Ортаймаған «Жетім көл» толмаған да,
Болған өмір ұқсайды болмағанға.
Сызат та жоқ бетінде, сызық та жоқ,
Айдынына аққуы қонбаған ба?!
Қызғыштары қиқулап, қорғағанда,
Сорлағанға ұқсайды, сорлағанға,
Шүрегейлер айдынын қорлағанда,
Көкқұтандар қанатын қомдағанда...
Беу, дүние-ай, аққулар оралғанда,
Айдын көлдің иесі жол алғанда.
Жетісіп бір «Жетім көл» қалушы еді-ау,
Тынушы еді-ау, теңселген қара орман да.
Таянғанда аққулар қонар маңға,
Басушы еді-ау, байызын бар арман да!
Қанатынан аққудың балапандап,
Ән ұшатын сымпылдап таң атарда.
Сүйінші бер дегендей бір толықсып,
Сыбырлайтын «Жетім көл» Алатауға.
Тына қалып бұлбұл да жаға-талда,
Қарайтұғын айдынға, ақ отауға.
Таң мен күннің арасы таянғанда,
Таудың басы алаумен боялғанда,
Тірілетін таудағы бар тіршілік,
Қанатынан аққудың оянған ба?!
Көмейінде тәтті үні былай қалып,
Жаға-талда жас бұлбұл тұр ойланып.
Жетті аққулар.
Түгендеп «Жетім көлін»,
Жағалауда ұшып жүр шыр айналып,
(Бірден көлге қонбайды құлай барып.)
Сондайтұғын, аққулар сондайтұғын,
Асығыстық оларда болмайтұғын.
Қомағай көкқұтандар секілденіп,
Жалп беріп, жағаға кеп қонбайтұғын.
Сондайтұғын, аққулар сондайтұғын,
Ақ мүсін айдынға кеп орнайтұғын.
Әлдилеп ақ төсінде, бермей тыным,
Ақ айдын ақ мүсінін тербейтұғын.
Бұл көлге мылтық алған саятшы емес,
Тірі жан аяқ басып келмейтұғын.
Аққулар аман-есен қайтқанынша,
Суына «Жетім көлдің» шөлдейтұғын.
(Суымен сырқаттарын емдейтұғын.)
Ұрпақтан ұрпақ алып жалықпастан,
Сондай бір дәстүр бар-ды қалыптасқан.
Заманнан заман өткен, жаңарған жұрт,
Аққуын айдын көлдін, налытпастан
Дәстүрін аттамаған, анық басқан.
Сондай бір дәстүр бар-ды жарық шашқан,
Бір ұрпақ бір ұрпаққа алып қашқан.
Қайсыбір қиын-қыстау ай, күндерде,
Шойрылтып, түссе-дағы қайғым белге,
Алаңсыз аққуымды атпасын деп,
Жатқа да дастарқанды жайдым төрге,
Аққулар ұйықтағанда айдын көлде...
...Оралмады аққулар осы маңға,
Жылдар өтті, байғұстар шошыған ба?
«Жетім көл» жетімсіреп қала берді.
Арман-ай, аққуымен қосылар ма?!

II
Бала жатыр төсекте, албыраған,
Әке жатыр еденде, қалжыраған.
Түн күзетіп ана отыр, қос жанары
Шарасыздан шаршаған, жаудыраған.
Түні мынау - тамыздың маужыраған,
Тауың анау - шымылдық салбыраған.
Биік барып жаралған жер бетінен,
Сол байырғы «Жетім көл» келбетімен.
Айдынында аққулар ұйықтап жатыр,
Сайдан соққан самалмен тербетілген.
Жер бетінде тыныштық, көл бетінде,
Қауышыпты қара орман, көл де, түн де.
Бала жатыр төсекте күйіп-жанып,
Баласының ана отыр күйін бағып.
Қайдағы бір қатыгез, сұрқай ойлар,
Миын қарып барады, миын қарып.
«Сарқытындай өлімнің қалған қарға,
Екеу болса, дүние-ай, арман бар ма!..»
Аракідік назарын аударады,
Төрт бүктеліп еденде қалған жарға.
Қауіптеніп түндерге, таңдарға да,
Үн шығармай іш құса, зарлауда ана.
«Мана, күндіз, тәуіп шал не деп кетті?!
Әлде өтірік, әлде шын демеп кетті...
-Аққуменен баланы аластаңдар,
Деді-дағы жәйімен жөнеп кетті...»
-Тұрсаңшы,таяу қалды таң атуға,
Неткен жансың санасыз жаратылған?!
Манағы тәуіп шалдың айтқан сөзі,
Ұмытылып кетті ме санатыңнан?
...Айналайын аққудың қанатынан,
Қайтеміз, ол да адамға бола туған.
«Жетім көлге» барып қайт таң жамылып,
Таң атқанша қалайда тауға ілік.
Біреулердің көзіне түсіп қалып,
Дүрліктірме жұртыңды, салма бүлік!
Кім білсін, мүмкін, бәрі жалған үміт...
-Апыр-ай, қалай барам, қалай барам?!
Атармын аққу құсты қалай ғана?!
Айдынның аққулары ұйықтағанда,
Өрген мал, өскен шырша абайлаған,
Барлығы қасиетке қарайлаған
Оқ атам қасиетке қалай ғана?..
Бармаймын, бара алмаймын, қалай барам?!
Адуынды жан екен алған жары:
- Жалғыз ұлдан артық па, жалған бәрі'!
Балам өлсе, бақыттың керегі не?!
Топан су басып кетсін қалғандарын.
Перзент сұрап несіне армандадың?!
Құрысын онсыз сенің жанған бағың!
Мылтықты әкел!
Атты ертте!
Жалған бәрі!
...Оятып дүниені дел-сал қылып,
Тамыздың таңы да атты тамсандырып,
Сай-сайдан бошалаған бозала таң,
Таудағы тіршілікке ән салдырып,
Еміндіріп, еріксіз қарсы алдырып,
Бұлбұлға дүниеге жар салдырып,
Тамыздың таңы да атты тамсандырып.
Қасқа таң.
Бұлбүл үні.
Көл бетінде,
Аққулар ұйықтап жатыр тербетіле.
Бас бағып жағада отыр жалғыз ана,
Таңданып тәкаппар құс келбетіне.
Тығып ап тұмсықтарын мамығына,
Айдын - төсек, аспанды жамылуда.
Арша, шырша, жартастар жағадағы,
Сұғынып, бәрі көлге табынуда.
Аласұрып, қан ойнап тамырында,
Ана-жүрек тыпыршып, қабынуда,
He қыларын біле алмай, жабығуда.
Асқар белден күн нұры шашырады,
Шашырап, ол да көлге бас ұрады.
Құс аппақ, айдын аппақ, нұр да аппақ,
Аппақ нұр - аппақ нұрға қосылады.
Көл - көкке ,көк - көлге кеп асылады,
Ұйқы аққулардың ашылады.
Сұлулыққа сұқтанып, қашып әлі.
Ана-жүрек солқ етіп, басылады.
Қызғанып, қызғыш байғұс шыр айналды,
Абыржып ана-көңіл мың ойланды.
Ғазиздің көзінде емес, көңілінде,
Айдын көл астан-кестен лайланды.
Дәстүр, ырым, жәйімен құдай қалды,
Жалғыз ұлдан басқасы былай қалды.
Айдынның аққуының орынынан
Көргендей, көзі тұнып, құмайларды.
...Аққулар...
Аққу мойын, сүмбе қанат,
Алаңсыз тарануда күнге қарап.
Айдынның еркелері, білмей тұрмын,
Етермін тағдырыңды кімге аманат?!
Жаны сұлу ақ еркем, ары сұлу!
Бір мамығы майысса ауырсынып,
Тарақ етіп тұмсығын, тарайды кеп,
Тарайды кеп, тарайды қауырсынын,
Құм тұрса да бір түйір ауырсынып,
Жаны сұлу ақ еркем,ары сұлу!
Ақ қанатын сабалап, асыр салып,
Бірде суға сүңгиді басын малып.
...Ойнасыншы, ойнасын ерке құстар,
Тыныштығын олардың қашырмалық.
Мерген отыр жағада.
Ей, ақша бұлт,
Жаулығыңмен оларды жасыр барып.
Бас бағады шыршаның қалқасынан,
Қаруынан қолында қан сасыған.
...Ал, аққулар,
Аққулар тарануда,
Сусып түсіп, су моншақ арқасынан.
Қарайды ана шыршаның қалқасынан.
«Сірә, сорлы жоқ шығар менен өткен,
Құлынымның қасынан неге кеткем?!
Ошақ қасы, от басы, көрмеппін ғой,
Дүние-ау, сен осындай керемет пе ең?!»
Ана отыр.Озбыр ойлар қамалауда,
Қамалауда, әлдекім табалауда.
...Аққулар ақ айдынды қалдырды да,
Тартты кеп, ана отырған жағалауға.
Шошымай шолжаң өскен батырларың,
Ана отырған шыршаға жақындады.
Көзі тұнған бейбағың, топ аққуға,
Білмей қалды мылтықтың атылғанын.
Көздің алды көк түтін, ақыл жарым
Білмей отыр жаңағы тыныштықтың,
Сүт ұйыған тегешін сапырғанын!..
Ию-қию көл маңы, астан-кестен,
Жер айналып, тау құлап, аспан көшкен.
Жаңғырығып, жар салып, жартастар тұр,
«Жетім көлдің» қайғысын бастан кешкен,
Көріп-біліп, таныпты тастар да естен.
Алып аспан астына сыя алмай бір,
Айдын көлін аққулар қия алмай жүр.
Мөлдіреген «Жетім көл» көкке қарап,
Мөлтілдеген көз жасын тыя алмай тұр,
Айдын көлін аққулар қия алмай жүр.
Сан айналып, сұңқылдап ұшты-дағы,
Сапар жолға мезгілсіз түсті-дағы,
Бетін түзеп, батысқа бағыт алып,
Қарғыс атқан мекеннен күсті бәрі.
Тау жаңғыртып, тамаша құстың әні,
Қош айтысып көлменен, ұшты бәрі.
Көл бетінде көлбеңдеп, жаралы аққу,
Ұша алмайды, ұшпақ боп- күш қылады...
Сыңар қанат сынық құс байлауда тұр,
Тағы бірі айдында жайрап жатыр.
Қан аралас қалқыған мамығымен,
«Жетім көлдің» толқыны ойнап жатыр.
...Қасиетке оқ атып, жойған пақыр,
Қалай алып кетерін біле алмастан,
Сүле-сопа, жағада ойлауда құр.
«Жетім көлден» сән кетті мана тұнған,
Аққу кетті, ән кетті қанатыңда.
Асқар-асқар таулардан асып әрі,
Шың-кұздардың үн қалды қабатында.
Аққу әні естілмей қалатын ба?
Алатаудан үзілтіп, Қаратауға,
Жаңғырығып жартастар таратуда...

III
«Жетім көлдің» басында жылқы жатқан,
Дөңге шығып, қарт тұрған жылқы баққан
«...Апыр-ай, бұл кім болды, таңсәріде,
Көргенсіз, көл басында мылтық атқан?!
Құстардың зәре-құтын шырқыратқан,
Неғылған қаныпезер құлқы қатқан?!
Мылтықты атарлықтай көлге келіп,
Апыр-ай, жоқ еді ғой елде желік...»
Мылтық даусы, құстардың шулағаны -
Шыдамын алды қарттың бермеді ерік.
«Бұл маңның адамы емес, сірә-дағы,
Білейін, табайын да бір амалын.
Қаруы бар кәззапқа құрықпенен
Ұмтылса, қалай қайрат қыла аламын?!
Жөн болар алыс тұрып сұрағаным...»
...Аққу үркіп,батысқа бет түзеген,
Қамшы басты атына, шыдамады.
Алыс тұрып, ақырды қыр басынан:
«Берекесін бұл жердің кім қашырған?..»
Өңім бе, түсім бе деп таңданады,
Көз алмай орамалды ұрғашыдан,
Көз алмай сүле-сопа тұлғасынан:
- Ей!
Кімсің?
Тірісің бе?
Жаның бар ма?
Аққуды неге атасың, арың бар ма?!
Тастағын қаруыңды, келгін бері,
Келгін бері, кеудеңде жаның барда!
...Байғұс әйел үн-түнсіз жылап тұрды,
Қарттың үні мең-зең ғып құлаққа ұрды.
Қолындағы мылтығын құлаштап кеп,
Бөгелмей, «Жетім көлге» лақтырды.
Қартқа қарай ақырын аяңдады,
Қарусызға қарт келді, аянбады.
...Көзінен жас,көңілінен зар төгіліп,
Болған жәйтті келіні баяндады.
-Әй, балам!..
Болмады ғой, болмады ғой...
Қасиет кетті Көлден, сорлады ғой.
Тәуіптің айтқанының бәрі өтірік,
Атқа мін, ауылға қайт, олжаны қой!..
Мін атқа. қайт ауылға тағат қыл да,
...Білмеймін, cop аттың ба, бақ аттың ба?!
Аққуға кезенерде, ырым жасап,
Тым құрса саусағыңды қанаттың ба?
-Әлек боп, арпалысып сор-қайғымен,
Жоқ ата, жасамадым ондайды мен...
Жасымнан естігенім бар-тын еді,
Әйтеуір аққу атқан оңбайды деп...
-Солай, солай...
Аманат бір құдайға...
Қай-қайдағы түседі кұрғыр ойға...
...Ат басын шұғыл бұрып, тайып тұрды,
Қарт тастап - нелер сұмдық сырды бойға.
Бәрі ұмыт: бақытың да, байлығың да,
Күлкі шаттық, күйзелткен қайғы, мұң да.
«Жетім көл» жетімсіреп қалып қойды,
Бір өлі, бір тірі аққу айдынында...
Бар өмірден көңілі шайлығуда,
Байғұс ана еркінен айрылуда.
Әлденеден сұм жүрек сескенеді,
Аракідік әлдене ес береді.
Табиғаттың, таудың да, аққудың да,
Байғұсқа болмай қалды еш керегі.
Келеді ана, сезбейді ештеңені.
Бай ұмыт, әлсіз жатқан бала да ұмыт,
Қайтқан құстай алыстап барады үміт.
Көліменен қоштасқан аққу үні,
Құлағына келеді аракідік.-
Өмір емес өмірі, қораштайған,
Байғұс ана тірліктен қалас қалған.
Келеді ана, қарабет қарақшыдай,
Ел мен жерден біржола аласталған
Аппақ нұрды көре алмай ақ аспаннан,
Түн-түнекте бейне бір адасқан жан.
...Абыр-сабыр, үй маңы дүрбелең-ді,
Алғаш ана абыржып, білмеген-ді.
Ат үстінен түсе алмай қатып қалды
Мелшиіп, білмей тіл мен үн дегенді
Білмейді, қайда келді, кімге келді.
Өң бе, түс пе, әйтеуір таласуда,
Өлі менен тірінің арасында.
Отырғандай «Жетім көл» жағасында,
Аққу жатыр көзінің шарасында.
Аунап түсіп атынан, үйіне енді,
Есіне алып ерін де, баласын да.
Өліп жатқан ұлына қарасын да,
Қалсын ана «Жетім көл» жағасында,
Өлі менен тірінің арасында.
...Аппақ нұрмен шомылтып айналаны,
Ақ сәулемен айдынның ойнағаны,
Көз алдында...
Құлақтан кетер емес,
Таңда бұлбүл тамылжып сайрағаны,
Көз алдында - аққудың жайрағаны.
Сыңар канат, сынық құс - жаралы аққу
Өлі аққудан кете алмай айналады.
Ақ төсек - аппақ айдын, аққу - бала,
Жаралы аққу секілді жаттың ба, ана?..
«...Мына жатқан «Жетім көл», мына аққуды,
Өз қолыммен өлтірдім, аттым жаңа...
Жоқ!
Мен емес...
Мен атпадым...
Кеше гөр, кешіре гөр, жаратқаным?!»
Ғазиз ана, ербеңдеп екі қолы,
Жиылған жұртқа қарап алақтады.
Күледі, бірде жылап, зарланады,
Көкке қарап, бекерге қарманады.
Бірде үнсіз, мелшиіп тың тыңдайды,
Құлағында аққудың арман-әні.
Алдымен жұрт үн-түнсіз таңданады,
Қыбыр-сыбыр артынан жалғанады...
Бірде ана көкке жайып алақанын:
«Қазір, ботам...
Мінеки, таң атады...
Қазір, ботам, аққумен ұшықтаймын...
Жазыласың құлыным...балапаным!
Қасиет!..
О, қасірет!
Осындай ма ең?!
Сорымның қалыңдығы шашымдай ма ең!..
Қасиет!..
Қасиеттер ұшып кетті,
Қасірет!..
Қасымдағы досымдай ма ең!..
Қасиет... Қасірет...
Қасірет... қасиет...»

**ЭПИЛОГ**
...Сол кеткеннен мол кеттім, оралмадым,
Жерді аңсаймын...
Жалғыз-ақ сол - арманым.
Қиын екен, қимасың екі бірдей,
Көз алдыңда ғайып боп жоғалғаны...
Көрдің бе бір-біріне дөп келуін,
Бір қырсық бір қырсықпен шектелуін?
Балам-ай, мынау өмір-дарияның,
Білмейсің қайда екенін өткелінің.
Аққулар...
Аңыз көп қой олар жайлы,
Көзіңмен көргеніңдей бола алмайды...
Тек қана тыныштықта ұйықтайды олар,
Шошыса, екінші рет оралмайды.
Орнында екен «Жетім көл», жоғалмапгы
Ортаймапты, немесе тола алмапты.
Жағалауын жауыпты жасыл жалбыз,
Қасиетті аққулар оралмапты.

**Дәріс – 12**

**Тақырып 12.** Ақын өлеңдері толғантады

***Лекцияның мақсаты*:** М. Шахановтың «Отырар» дастаны

***Негізгі сұрақтар:***

1. Мұхтар Шахановтың өмірбаяны

2. Отырар дастаны

**Мұхтар Шаханов** 1942 жылы 2 шілдеде Оңтүстік Қазақстан облысы, Отырар ауданы, Шілік ауылында дүниеге келген. Мамандығы тракторшы, филолог. 1969 жылы Шымкент педагогикалық институтын сырттан оқып бітірген.

КСРО Жазушылар Одағының мүшесі (1969), КСРО Жазушылар Одағының пленум мүшесі (1978), «Жалын» альманахының (1984), «Жалын» журналының бас редакторы (1986), Қазақстанның халық жазушысы (1996), Қазақстан Жазушылар Одағы Басқармасының хатшысы (1986), Республикадағы тұңғыш құрылған экологиялық қозғалыс – Арал және Балқаш проблемалары жөніндегі қоғамдық комитеттің төрағасы (1988), 1986 жылғы Желтоқсан көтерілісі аясында қазақ халқына «ұлтшыл» деп кінә таққан КОКП Орталық комитеті Саяси Бюросының қаулысына қарсы және сол Желтоқсан кезіндегі шындықты қалыптастыру жөнінде тұңғыш рет Қазақстан Жазушылар Одағының Пленумында (1988), КСРО халық депутаттарының І-ші съезінде (Кремль, 1989) батыл мінез көрсетті. КСРО билігі бұған құлақ аспаған соң белгілі ғалым, Нобель сыйлығының лауреаты А.Сахаровтың, кейіннен Ресейдің тұңғыш Президенті болған Б.Ельциннің қолдауымен бұл проблеманы КСРО Жоғарғы Кеңесінің бірінші сессиясында екінші рет қайта көтеріп, КСРО Президенті М.Горбачевты Желтоқсан оқиғасын зерттеу және оған түбегейлі баға беру жөнінде жаңа комиссия құруға мәжбүрледі. Бұл комиссия КСРО билігі жүріп тұрған кездің өзінде-ақ КОКП Орталық комитетінің Саяси Бюросына Одақта бірінші боп саяси айып тақты…

М.Шаханов 1926 жылы ислам дінінің қалдығы деген желеумен Кеңестер Одағының тоталитарлық жүйесі тойлауға тыйым салған «Наурыз» мерекесінің 62 жылдан соң қайта салтанат құруына мұрындық болды (1988 ж.). 1989 жылы 22-қарашада Қазақ КСР Жоғарғы Кеңесі орыс және қазақ тілдеріне бірдей мемлекеттік дәреже берген заңды қабылдап, тіпті оған дүркірете қол соғып қойғанда, екінші рет қайта шығып сөйлеп, депутаттарды қазақ тілін жеке мемлекеттік тіл жасауға үндеді және қабылданған заңның үлкен зардабы болатынын ескертті. М.Шаханов ұсынысы Президенттің қолдауымен дауысқа қайта салынып қазақ тілі жекедара мемлекеттік мәртебе иеленді. Ақын соңғы жылдары «үш тұғырлы тілге» де, тікелей қазақ халқын және республикадағы аз ұлттарды тікелей жоюға алып баратын, бастауын «американдық ұлттан» алатын «қазақстандық ұлтқа» да батыл қарсылық танытып келеді.

М.Шаханов 1989-91 жылдар аралығында КСРО халық депутаты, КСРО Жоғарғы Кеңесінің мүшесі, 1990-93 жылдары – республика Жоғарғы Кеңесінің, 2004-2007 жылдары Қазақстан Республикасы Парламенті Мәжілісінің депутаты болып сайланды.

1992 жылы М.Шаханов Олжас Сүлейменовпен бірлесіп «Халық конгресі» партиясын құрды. Бірақ екі тілде тәрбиеленген екі тұлға арасында ұлттық мүдде мен космополиттік ағым жүйелі көзқарас таба алмағандықтан партия ұзақ ғұмыр кеше алмады. 1993-2003 жылдар аралығында М.Шаханов Қазақстан Республикасының Қырғыз Республикасындағы Төтенше және Өкілетті Елшісі болды. 2001 жылдан «ХХІ ғасыр және Руханият» атты халықаралық элита клубының президенті, 2004 жылдан «Мемлекеттік тіл» қоғамдық қозғалысының төрағасы, 2010 жылдан «Тәуелсіздікті қорғау» атты 50-ден астам қоғамдық ұйымдардың, партиялардың, баспасөз орындарының басын қосатын халықтық-демократиялық қозғалыстың төрағасы және республикалық «Жалын» журналының Бас редакторы.

М.Шахановтың «Өркениеттің адасуы», «Жазагер жады космоформуласы» (Шыңғыс ханның пенделік құпиясы) атты романдары ЮНЕСКО шеңберінде қаралып, әлемдік деңгейде қызу пікірталас тудырды. Оның шығармалары дүниежүзінің 50-ден астам тілдеріне аударылды. Автордың Ш.Айтматовпен бірлесіп жазылған «Құз басындағы аңшының зары» атты кітабы мен «Сократты ескеру түні» атты драмасы да бірнеше елдің кітап дүкендерінен, сахналарынан орын тепті.

Ақын өз елінің мемлекеттік дәрежедегі сыйлықтарынан, «Халық қаһарманы» атағынан, орден, медалдарынан жүйелі түрде бас тартты. Ол оны былай түсіндіреді. «Отан біздің ең үлкен анамыз. Әркім өз анасына еткен қызметі үшін жылу дәметпеуі керек. Отан да өзінің дараланған перзенттерін марапаттап отыруы шарт. Бірақ ол өте әділетті түрде шешім табуы тиіс. Қазір елімізде кез-келген заңдастырылған немесе заңдастырылмаған ұрылардың ең кемі екі орден, үш медалі бар. Солардың қатарында болғым келмейді. Ал шет мемлекеттер ұсынған сыйлықтарды алатын себебім, ел перзентіне көрсетілген, есепке құрылмаған риясыз құрмет сәл де болса республикамыздың рухани мәртебесін өсіреді».

Мұхтар Шаханов – «Қырғыз Республикасының халық ақыны», жиырмадан астам шет елдік академиялардың, университеттердің құрметті докторы, профессоры. Біріккен Ұлттар Ұйымының Қоршаған Орта Бағдарламасы сыйлығының, Қазақстан және Бүкілодақтық Ленин комсомолы сыйлықтарының, Түрік Республикасының «Түрік дүниесіне қызметі үшін» халықаралық сыйлығының, Қырғыз Республикасы халықаралық «Руханият», Түрік дүниесі жазушылар бірлестігінің «Шахрияр», ЮНЕСКО-ның «Боорукер» клубы сыйлықтарының, Түркия, Әзірбайжан, Солтүстік Кипр мемлекеттері тағайындаған «Түрік әлеміне сіңірген ерен еңбегі үшін» атағының иегері. 2002 жылы М.Шахановқа «Жазагер жады космоформуласы» атты шығармасы үшін Калифорния Ғылым, Индустрия, Білім және Өнер академиясының А.Эйнштейн атындағы Алтын медалі мен Түркияның Гебзе қаласында «Түркі тілдес халықтар арасындағы ең үздік әлем ақыны» атағы берілді. «Нобель» сыйлығының 100 жылдығына орай Тамбов қаласында өткен «Нобель» сыйлығы лауреаттары мен нобелшілердің халықаралық конгресінде «Нобель» ақпарат орталығы, «Нобель» қоры, Ресей жаратылыс ғылымдары академиясы бірлесіп бекіткен «Нобельдің Алтын медалімен» марапатталды.

**ОТЫРАР дастаны**

– Даңқың қайда төске өрлеген?
Екi жүз мың әскерменен
Алты ай бойы кiп-кiшкентай Отырарды ала алмау,
Алты ай бойы Отырардың осал тұсын таба алмау –
Ойы – дауыл, сезiмi – аспан,
Тек жеңiспен көзiн ашқан
Менiң алғыр ұрпағымның сүйегiне зор таңба,
Намысыма сызат түстi мына сенiң арқаңда, –
Деп Шыңғыс хан Шағатайға оқты көзiн қадады.
– Осы өкiнiш менi де өртеп барады.
Отырардың бақытына орнаған
Болар, бәлкiм,
Алдырмай тұр зор қамал.
Бiрақ, әке, жүргенiм жоқ аянып,
Қанша үмiтiм желге ұшты,
Қанша әскерiм жер құшты.
Дала жатыр қызыл қанға боялып,
Егep бүкпей, баяндасам шындықты,
Рухы – өр,
Тәнi – бекем,
Бұл бip қайсар халық екен,
Tipлiктен де артық қойған бiрлiктi.

Жүрегiнде ыза табы қалмағандай бip мысқал:
– Шалалаусың, – деп жымиды Шыңғыс хан. –
Сақталмауы мүмкiн емес зердеңде,
Сен тоғызға келгенде,
Ұлу жылы, Үкiтайдың тойында
Оқ өтпейтiн алып батыр жайында
Ертек айтқам оңашалап өзiңе,
Сол ертектi неге алмадың пайымға?
– Keшip, әке, балалық па,
Зерсiздiк пе,
Шалалық па,
Тек нобайы ғана қапты ойымда.
Ұмытпасам, Массагет даласында,
Аңдысқан қас пен достың арасында
Атса садақ дарымайтын,
Мыңмен жеке шайқасса, арымайтын,
Шапса, қылыш кеспейтiн,
Жанарынан мeйipiмi өшпейтiн,
Өтiптi бip өжет батыр нар кici,–
деп баласы кiбiртiктеп тоқтады, –
Есiмде жоқ, әке, одан арғысы.

– Eciң кетсе, естiге кipiптapcың,
Ең бастысын ұмытқансың, –
Деп Шыңғыс хан ызбарлана тiл қатты,
Әр сөзiнде атан түйе қайысардай зiл жатты, –
Жә, ендеше, түcipeйiн eciңe.
Жомарт, аңқау сайын дала төсiнде,
Сан мың әскер жеңбеген өр алыпты
Бip-ақ адам табанына салыпты.
Әлгi алыптың кеудесiнде бармақтай
Оқ өтетiн осал жepi болыпты.
Даңқ кiмнiң күлiп тұрса басында,
Сатқындық та бұғып жүрмек қасында,
Айлакер жан соны жазбай таныпты.
Қай кезде де айла кескен нарықты.
Жақын барып үңiлместен жауыңа,
Шығам деме, ұлым, жеңiс тауына,
Адам аз ба күшке сенiп адасқан?
Жауың мықты.
Бұған, cipә, таласпан.
Әр мықтының осал жерi болмай ма?
Болса қайсы,
Оған бастар жол қайда?
Ал бұл сұрақ бар кез сенiң жүру керек басыңда,
Менiң күллi жеңiсiмнiң құпиясы – осында!

Көңiлiнен күрт cepпiлiп наласы,
– Ұқтым, әке, – деп жымиды баласы.

**Дәріс – 13**

**Тақырып 13.** Қазіргі танымал жазушылар

***Лекцияның мақсаты*:** Р. Мұқанова «Мәңгілік бала бейне» әңгімесі

***Негізгі сұрақтар:***

1. Роза Мұқанованың өмірбаяны

2. «Мәңгілік бала бейне» әңгімесі

**Роза Мұқанова** - 1964 жылы 14 қазанда [Шығыс Қазақстан облысы](http://kk.wikipedia.org/wiki/%D0%A8%D1%8B%D2%93%D1%8B%D1%81_%D2%9A%D0%B0%D0%B7%D0%B0%D2%9B%D1%81%D1%82%D0%B0%D0%BD_%D0%BE%D0%B1%D0%BB%D1%8B%D1%81%D1%8B), [Үржар ауданы](http://kk.wikipedia.org/wiki/%D2%AE%D1%80%D0%B6%D0%B0%D1%80_%D0%B0%D1%83%D0%B4%D0%B0%D0%BD%D1%8B), Көлденең ауылында дүниеге келген. 1987 жылы [Қазақ Ұлттық Университетінің](http://kk.wikipedia.org/wiki/%D2%9A%D0%B0%D0%B7%D0%B0%D2%9B_%D2%B0%D0%BB%D1%82%D1%82%D1%8B%D2%9B_%D0%A3%D0%BD%D0%B8%D0%B2%D0%B5%D1%80%D1%81%D0%B8%D1%82%D0%B5%D1%82%D1%96) журналистика факультетін тамамдады. 1987 жылы Орталық мұражайдың Әдебиет және өнер бөлімінде қызмет жасады. 1989 жылы [Қазақстан Жазушылар одағының](http://kk.wikipedia.org/wiki/%D2%9A%D0%B0%D0%B7%D0%B0%D2%9B%D1%81%D1%82%D0%B0%D0%BD_%D0%96%D0%B0%D0%B7%D1%83%D1%88%D1%8B%D0%BB%D0%B0%D1%80_%D0%BE%D0%B4%D0%B0%D2%93%D1%8B) Аударма коллегиясында аға редактор, [ҚР Ақпарат министрлігінде](http://kk.wikipedia.org/w/index.php?title=%D2%9A%D0%A0_%D0%90%D2%9B%D0%BF%D0%B0%D1%80%D0%B0%D1%82_%D0%BC%D0%B8%D0%BD%D0%B8%D1%81%D1%82%D1%80%D0%BB%D1%96%D0%B3%D1%96&action=edit&redlink=1) жұмыс істеді. 2007 жылдан [ҚР Парламент Сенатында](http://kk.wikipedia.org/w/index.php?title=%D2%9A%D0%A0_%D0%9F%D0%B0%D1%80%D0%BB%D0%B0%D0%BC%D0%B5%D0%BD%D1%82_%D0%A1%D0%B5%D0%BD%D0%B0%D1%82%D1%8B&action=edit&redlink=1) жауапты қызметкер.

## Еңбектері

«Жарық дүние» (1994, «Жалын»), «Дүние кезек» (1997, «Жазушы») әңгімелер жинағы, «Қүдірет-Кие» ( 2001, «Сөздік-Словарь») әңгімелері мен драмалық хикаяттары, ІІ-томдық шығармалар жинағы (2007, «Қазығұрт»), жарық көрді. 2008 жылы «Көркем әдебиет» сериясымен [«Жазушы» баспасынан](http://kk.wikipedia.org/wiki/%D0%96%D0%B0%D0%B7%D1%83%D1%88%D1%8B_%D0%B1%D0%B0%D1%81%D0%BF%D0%B0%D1%81%D1%8B) әңгімелер жинағы шықты. 2001 жылы Рабғүзидің «Қисса-сүләнбия» кітабын алғаш рет қазақ тіліне тәржімалады. 1996 жылы [Қазақтың мемлекеттік М.Әуезов атындағы академиялық драма театрында](http://kk.wikipedia.org/wiki/%D2%9A%D0%B0%D0%B7%D0%B0%D2%9B_%D0%B0%D0%BA%D0%B0%D0%B4%D0%B5%D0%BC%D0%B8%D1%8F%D0%BB%D1%8B%D2%9B_%D0%B4%D1%80%D0%B0%D0%BC%D0%B0_%D1%82%D0%B5%D0%B0%D1%82%D1%80%D1%8B) «Мәңгілік бала бейне» пьесасы қойылды. 1997 жылы [Ғ.Мүсірепов атындағы мемлекеттік академиялық жастар мен балалар театрында](http://kk.wikipedia.org/w/index.php?title=%D2%92.%D0%9C%D2%AF%D1%81%D1%96%D1%80%D0%B5%D0%BF%D0%BE%D0%B2_%D0%B0%D1%82%D1%8B%D0%BD%D0%B4%D0%B0%D2%93%D1%8B_%D0%BC%D0%B5%D0%BC%D0%BB%D0%B5%D0%BA%D0%B5%D1%82%D1%82%D1%96%D0%BA_%D0%B0%D0%BA%D0%B0%D0%B4%D0%B5%D0%BC%D0%B8%D1%8F%D0%BB%D1%8B%D2%9B_%D0%B6%D0%B0%D1%81%D1%82%D0%B0%D1%80_%D0%BC%D0%B5%D0%BD_%D0%B1%D0%B0%D0%BB%D0%B0%D0%BB%D0%B0%D1%80_%D1%82%D0%B5%D0%B0%D1%82%D1%80%D1%8B&action=edit&redlink=1) М. Әуезовтің «Қаралы сұлу» әңгімесінің желісінде драмалық қойылымы сахналанды. 2001 жылы Ш.Айманов атындағы [«Қазақфильм» киностудиясы](http://kk.wikipedia.org/w/index.php?title=%D2%9A%D0%B0%D0%B7%D0%B0%D2%9B%D1%84%D0%B8%D0%BB%D1%8C%D0%BC_%D0%BA%D0%B8%D0%BD%D0%BE%D1%81%D1%82%D1%83%D0%B4%D0%B8%D1%8F%D1%81%D1%8B&action=edit&redlink=1) «Қыз жылаған» әңгімесінің желісімен кино түсірді. Халықаралық кинофестивальдарының бірнеше рет лауреаты атанған. «Мысықтар патшалығы» пьесасы «Самсунг» компаниясының «Қазіргі заман драматургиясы» жүлдесіне ие болды. 2008 жылы «Шатыр астындағы Мен» атты пьесасы Мемлекеттік Грант жүлдесін иеленді. Қазақстан Жастар одағы сыйлығының, «Жалын» журналының Т.Айбергенов атындағы сыйлығының (1989), Халықаралық «Алаш» әдеби сыйлығының лауреаты (2002)

|  |
| --- |
| **Мәңгілік бала бейне**  |

|  |
| --- |
|        Меңіреу қалпы, дел-сал болып мүлгіген жым-жырт түнді бетке алып, терең сайға шыққан Ләйлә-қыздың жолында қара жамылған әлде бір бейне қараңдап, сусып барады. «Жапан түзде жүрген неғылған жан?» - дейді қыз-көңіл алабұртып. «Мен адамдар әулетінің рухымын», дейді бейтаныс үрейлі үн сонау алыс бір жақтан дауыс салып. Терең сайға бет алған Ләйлә-қыз бұл сәтте беймезгіл рух тұрмақ, адамзат қасиетінің өзіне де сенуден қалған. Тек қана осындай меңіреу түнді, сол түнмен аймаласып, толыңсып тұратын қияқтай әдемі Айды сырлас еткен. Көкірегін кеулеген мұң-арызын осы арада, терең сайда сыбырлайтын. Дөп-дөңгелек Ай толықсып, сүттей аппақ көркімен қара жамылған Қарауылға сән беретін. Кейде үңіліп қарап қалған кіп-кішкентай Ләйла-қызбен, быт-шыл болып айырылып жатқан Қарауылдың жеріне есіркей қадалатын. Біресе осы түнді де, кішкентай ауылды да менсінбей қиғаштай шалқайып керіліп жатып алатын. Бәлкім, сонда үңірейіп, ойылып жатқан жаралы жерге қарап: «Апыр-ай, сенде шынымен-ақ қасиет қалмаған ба? Тозған шүберектей осынша жырым-жырым болдып, не күн туды? Түн ішінде сайға келіп, жасырынған мынау неғылған жан? Он алтыдағы бойжеткен қыздың кейпі ме? Сорлы-ау мәңгі бақи бала кейіпте қалуыңа не себеп болған, бұл азаптың қай түрі?» - деп бұлардың өздеріне кінә артып тұра ма? Әлде Қарауылдың жеріндегі бар сойқанды сезіп, әлдекімдерге көктен аңырап, қарғыс айта ма, әйтеуір, жанындағы жұқалтаң бұлттарға екі бүйрегін кезек тіреп алып, зарлап тұрғандай көрінеді. Ләйла Айға қараған қалпы, қалғып бара жатыр екен, селт етіп, көзін ашты. Жанарынан үзілген бір тамшы жас дір етіп, иегіне құлады. «О, жарық Ай, мүсіркеме сен мені. Мен күнәсіз қыз боламын. Сезімім бүтін, ақылым дұрыс. Бірақ мынау тіршілік дүниесінен безінген жұдырықтай жүрегім кек пен қасіретке толы. Мен өзіме адам сияқтымын, басқаларға адам емес адам пейілін тәубаға түсіретін мүгедекпін. Қарауылдың адамдары мені көрген сайын: «Мұны Алла тағала адамдар тәубасына келсін, қол-аяғының саулығына, он екі мүшесінің дін амандығына шүкір етсін деп жаратқан» - дейді. Солай ма, жарық Ай. Мен саған ғана, сенің өзіңе ғана сенемін. Тым болмағанда үмітімді сен ақтарсың. Сонда, бұл жұрт нені айтады? Мен кіммін, осы? Мәңгілік пе? Шынымен-ақ мәңгілік өспей қалған бала кейіп пе?». Ләйлә-қыз сөйлеп отыр. Мылқау Ай дөңгелеп алыстап барады. Ләйләны да, жерді де аймалап барады. «Өз жасыма лайық қыз болғым келеді. Иә... иә... Менің де әп- әдемі, нәп-нәзік қыз болғым ке...л...е...ді...», - Ләйлә, жаңағы өзі жасырынып отырған қап-қараңғы терең сайдан жүгіріп шықты. Жасаурап, үкідей қадалған қыз көзіне сұп-сұлу, аппақ. Ай үрке қашып бара жатқандай көрінді. Сол сегіз жасар мәңгілік бала бейнеде, өспей қатып қалған Ләйлә, тамыры адырайған егде қолдарын сермеп кекке көтерді. - Е...е...е...ей... Қашпа, менен, қашпа! Бәрібір, сені тауып аламын. Жасқандың ба, сен де менен жиіркенемісің, сен де менен қорқамысың жарық Ай?! Ай барған сайын алыстап, сырғып барады... Мүгедек қызды да жырым-жырым болып айырылған жер бетін де менсінбей, қап-қараңғы түн серігін қолтықтап, толықсып, кергіп барады, ұзап барады. Ләйлә-қыз одан сайын дауыстап, қол бұлғап айғайлап тұр. - Ертең де қайта оралшы. Ертең де терең сайда кездесейік. Мен сені сонда күтемін. Терең сайдан күтемін жарық Ай! Ең соңғы сөздерді айтқанда иегі кемсеңдеп, жүрегі құрғыр алай-дүлей соғып, езіліп кетті. Бұл жолы Қарауылға бет алған Ләйлә-қызға Шыңғыс тауының еңселі биік шыңы барған сайын шөгіп бара жатқандай көрінді. Бұл жолы қыз түн қойнындағы ербиіп көрінген тау белестерінен бір түрлі сескеніп, үрейленіп келеді. Әлгібір «адам рухымын» дейтін түн иесі де қартайған тау етегінен пана іздеп жүрген қаралы киімділер ме, көзі бұлдырлап кетті. Өзі тұратын Қатира тәтесінің үйіне жақындай бере тынысы тарылып, демі қалтырай шықты. Есіктің тұтқасынан қолын соза беріп, қайта тартып ала қойды. Үй ішіндегі өзіне тосырая қарайтын, ішіп-жеп қадалатын көздерді көргісі келмеді. «Жұрт ұйқыға батқанша отыра тұрсам да болар», - деп есік алдында кідіріп қалды. Сол сәт тосын шыққан дауыстан шошып кетіп, баж ете түсті. Қатира екен. - Әй, қас қарайса жын қуғандай осы сен қайда кетесің?Не пәлең бар, а? Ләйлә үнсіз төмен қарады. Ісініп, қызарған жанарын да, әбден сілесі қатып шаршаған күйін де тәтесіне сездіргісі келмеді. «Менің мұңымды бөлісер Қатира ма, онан да үнсіз тұрғанымның өзі жақсы». - дегендей ләм-мим деп тіс жармады. - Қайда жүрсің деймін мен саған? Ләйлә тағы да үн қатпады. «Жоқ, жоқ. Терең сайда отыратынымды ешкімге, ешбір жанға айтпаймын. Мен Аймен кездесуге, сонымен сырласуға барамын. Жарық Айдан басқа жанымды түсінер жан таппаған соң терең сайға жүгіремін. Ол сәтте, мені іздемеңдер, менен сұрамаңдар, мені көрмеңдер!» - Е, енді саған жетпей жүргені меңіреулік пе еді? Оған да жетерсің, меңіреу де атанарсың. Қыздың көзі жарқ етті. Қатира мырс етіп, айызы қанғандай қыздың аяқ-қолына сұқтана қарады. Ләйлә-қыз мүгедек денесіне сабырлылық жинай алмай, ызаға булығып, қалшылдап барады. Қолы мен аяғына әлдекімнің көзі түсе қалса, қу жанын қоярға жер таба алмай намыстанып, есі шығатын. Мынау шамадан тыс үлкейіп бара жатқан егде қолдар мен жетілмей қалған аяғына ешкімнің көзі түспесе екен, байқамаса екен деп зар қағатын. Ал, Қатира болса әдейі қақшиып, шошына именіп, мұның жанды жеріне тисе түскісі келгендей сұқтана, жиіркене көз тастады. Осындайда Ләйлә-қыздың жаны шырқырап, жасырынар жер таппай алас ұрады. - Қайда болдың деймін? Мал қораға қайтып, қол жетпей у-шу болып жатқанда, қайда қашып кетесің? Айт деймін енді, ойбай! Ләйлә көзін жерден алмаған қалпы: - Адам емеспіз бе? - деп ақырын күбір етті. Сол-ақ екен Қатира ыршып түсті. - Сөзді қара! «Адам емеспіз бе», - дейді. Адам сиқы жоқ кейпіңе неге қарамайсың, а? Қатираның ащы тілі сумаңдап, Ләйләның бала жүрегін қып-қызыл қан-жоса етіп тілгілеп, пара-парасын шығарып, түтіп жатыр, түтіп жатыр. Бұрын осындайда жанына тиер сөзді естігенде шыр-пыр болып, зар қағып, жылап еңірейтін қыз, бұл жолы бедірейіп қатқан қалпы, өңі қуарып, Қатирадан көзін алмады. «Сезімсіз, жүрексіз, қатыгез адамның төрт түлігі қашанда сай болады. Табалайсың ғой, табалай бер, табала! Мен осы қасіретті құдайдан сұрап алғанмын! Иә, иә, сеніңше сұрап алған тағдырым осы, осы! Отыңмен кіріп, күліңмен шығып жүрмін емес пе, не жазып едім саған?» Жетілмей қалған сәби бетін жап-жалпақ  алақанымен басып алып, жүресінен отыра кетті. Сол қалпы пысылдап бастап, төзімі таусылып, көз жасына ерік берді. Мұндайда бүкшиіп, босағада жылап отырған Ләйлә-қызға бірде-бір жан: «Әй, мынаған не болды, тиіскен кім?» - деп сұрамайды да. Бәлкім, осылай бейшара күй кешіп, жылап отыруы заңдылық деп ойлай ма? «Ей байғұс, көз жасыңды біз емес, құдай көрсін. Соның ілтипатын күт, пейілін көр!» - дей ме, теріс қарап күбірлеп өте шығатын. Ләйлә мұны да сезетін. Түн ішінде жарқырап, толықсып шығатын мылқау Айды есіне алып, терең сайға қарай жүгіре жөнелгісі келетіні де сондықтан. Терең сайға түскен Ай сәулесі бұрынғысынан да жап-жарық. Жер бетін кезіп, жылжыған қалпы Ләйлә-қызды іздеп жүр. Қарауылдың суынан да, жерінен де, тауынан да сұрап беу-беулеп іздеу салады. «Қайда кеттің?» Неғып бүгін терең сайда жоқсың?» деп ана-дауыс жып-жылы алақанымен қолын жайып, сай ішінде қалықтап жүргендей. Түн жамылған сай іші жап-жарық Ай таң атқандай ағартып барады. «Құлыным-ай» - деген ана-дауыс еміреніп келіп, сай ішін жағалап кетті. Сол-ақ екен тып-тыныш бір әлем орнады да көкірегі қарс айырылып, ана-бейне дауыс салды. «Сен құрсақта жатқанда Дегелең тауының түбінен жер астын дүмпілдетіп, жарылыс болып жатушы еді, сол басылды ма? Іңгәләп, бесікте жатқан сен талай рет сол жарылыстан қорқып, шыр етіп, қолды-аяққа тұрмай безілдеп кетуші едің. Сол әдеттің ес білгенше қалмап еді... Сен Шыңғыс тауының етегінен көтерілген ауадағы қып-қызыл, саңырауқұлақ іспетті лаулап тұрған алауға қызығып, жүгіре жөнелетін едің, қазір ше? «Апа, тау жақтағы әуеде қалықтап тұратын саңырауқұлақ бүгін тағы да түсіме кірді» - дейтін ең. Сонда әжең жарықтық: «О, қарғатайым-ау! Сен де, құдай жеткізсе сол саңырауқұлақ сияқты, жұрттың көзінің жауын алып, лаулап тұратын боласың», - деп мейірленіп, маңдайыңнан сүюші еді. «Қазір қайдасың? Қайда кетіп қалғансың?» Сай ішіндегі дауыс әлсіреп сөніп, Ай көтеріліп, биіктеп бара жатқандай болды. Сол қалпы, терең сайдағы әр тобылғының түбінен Ләйлә-қызды іздеп, кезіп барады. Бірақ бұл жолы Ай бетіне еміреніп қарайтын терең сайдағы қыз бейнесі көрінбеді. Адамдар қара-құрым болып, көп жиналған жерден бойын аулақ салып, көзге түспеуге тырысып жүруші еді. Қатира қояр да қоймай бүған жік-жапар болып, жабысып алды. |

- Жүр, Қарауылда той бар. Сонда барайық. Сен сорлы да бір сейіліп қайт.

Ләйлә не айтарын білмей, кезерген жұқалтаң ернін ігістелей берген: «Елдің көзі-ақ... Жұрттың сөзі...» Бұл ойын Қатираға сездіріп, мүсәпір күй танытқысы келмеді. Сылтауратып: «Шаршап отырмын», - деген.

- Қой-ей, жүр енді, жүр! - деп, әйел қызды жұлмалай берді де, көнбейтін болғасын, қолын әр жерден бір сумаңдатып, қытықтай бастады. Қыз қарқылдап кеп, қыстығып күле орнынан көтерілді де, үп-үлкен алақанымен әйелді кеудесінен итеріп қалды. Сол сәт, Қатираның өңі құп-қу болып кетті.

- Бармасаң қой әрі!

- Барамын! - Кенет Ләйлә әлдекімге ерегіскендей, «Барамын» деді.

      «Шіркін-ай, шіркін-ай десейші! Менен басқаның бәрі де бақытты, бәрі де көңілді. Бұл дүниенің бар бақыты - он екі мүшеңнің саулығында екен ғой. Көпке қиған бақыттың өзіне зар болған қандай сормаңдай едім». Ләйлә той өтіп жатқан үйдің көңілді адамдарына қызыға қарады. Бұршақ-бүршақ болып төгілген көз жасын өлсін-әлсін ел көзінен жасырып сүрте берді. «Білемін, өспеймін. Құдірет-ау, басқа мазағың жетпегендей, әлі көрсетер қасіретің көп пе? Онан да біржола жоқ етіп неге жібермейсің. Heгe неге? Саған да керегім жоқ па, менің қасиетсіз бейнеме ыржалаңдап күлгің келе ме? Көңіліңе басқа ермек таппай, мәңгі өспейтін қыз тағдырын қызықтайын дедің бе?»

- Ләйлә, Ләйлек! Ақ Ләйлә!

Қыз жып-жылы жігіт даусына елең етті. Қаптаған жұрттың арасынан әлдекім жырылып қолын созып

бұған қарай жақындай түсті.  «ОЙ...Й, - деп таңданды қыз. - Құмарды қара, Құмар! Қандай әдемі болып өсіп кеткенсің. Ғажап! Өзіммен бір партада отырған Құмарым ғой, көршім ғой. Құмар... иә, сен мені үнемі «Ләйлек, Ақ Ләйлек дейтінсің. Ләйлек деген құстың аты. Ол сондай нәзік, сүйкімді құс дейтінсің!» Қыз бір түрлі есінен адасқандай есеңгіреп тұрып қалды.

- Таныдың ба? - деді жігіт ақырын жымиып.

- Таныдым. Heгe танымауым керек? Сен сондай өзгеріп, әдемі болып кетіпсің. Бақыттысың гой... Кешір мені, ренжіме...

- Сен де... сен де бақыттысың, Ләйлек. Құмар, қыздың мәңгілік құрысып қатып қалған бала бейнесіне мән бермеді, көрмегенсіді, білмегенсіді. Қыздың онсыз да өзіне қадалған мұңлы жанарына жара салғысы келмеді. Оның ішкі дүниесінің ойсырап тұрғанын да сезбегендей, қыздың кіп-кішкентай иығына қолын салып:

- Ләйлек, жүр билейік. Мен сені биге шақыруға келдім.

Сол сәт, жәудіреп қараған Ләйлә-қызды жерден көтеріп алып, маңдайынан сүйді. Қыз жүрегі езіліп кетті. Жігіт, қызды көтерген қалпы, қаптаған көпшіліктің дәл ортасына еніп барады. Екеуі де бүкіл дүниені бір сәт ұмыт еткендей, айналып билеп жүр. Ләйлә-қыз көзін жұмды. Басы айналып кетті ме, әлде ұмыт болған қыз сезім селт етіп, мұның әлсіз денесінің тынышын алды ма, көзін аша алмады. Сол қалпы Құмардың мойнынан қапсыра құшақтап қатып калыпты. Жігіт сәл сыбыр етіп:

- Ләйлек! Ақ Ләйлә, - деді. Қыз есеңгіреп барып көзін ашты.

- Тойға келіп едік. Ауылда ешкім де қалмауға айналған ба, қалай? Сені көріп қуанып кеттім...

      Қыз жүзіне қызғылт рең пайда болды. Бір түрлі қысылып, ұялып түр. Үстіне киген қып-қысқа шыт

көйлегінен де, Қатираның қоярда-қоймай мұны бала сияқты етіп, дәл төбесіне қып-қызыл бантик тағып бергеніне де намыстанып, күйіп барады. Бірі балалықтан қол үзіп, бозбаланың күйін кешіп жүр. Бірі, керісінше, болашақтан қол үзіп, мәңгілік, мәңгі бақи өспей, жетілмей мүгедек кейіпте қалған. Әлде тағдыр дегеннің өзі осы ма? Өзіне сөйлеп тұрған жігіттің даусы бұл жолы әсерсіз болды ма, әлде тағы бір сүреңсіз, сұрғылт ойдың шырмауына түсіп кетті ме, әйтеуір, Құмардың бірде-бір сөзіне құлақ аспады. Меңіреу адамша сілейіп қатып қалыпты. Қыз егделеп кеткен қолын жасыра қойды. Ұйқыдан оянғандай есін жиып, жан-жағына қарады. Жалғыз өзі.

- Құмар, Құмар! Қайдасың?..

Қыз жан-жағына жалтақтай қарады. Ығы-жығы халықтың арасынан жігітті іздеген қыз, аласұрып, адамдарға

тіксіне карап:

- Құмар қайда? Қайда жібердіңдер, қайда кетті? Қайда... Қайда?! - деп сұрастыра берген. Өмірінде алғаш рет адамдармен қатарласып, арман дүниесінің жалынын мықтап бір ұстағандай еді, ол да сусып қолынан шығып кетті. Жаңа ғана бар қасірет атаулыдан біржола арылып, әуеде қалықтап жүр еді, топ етіп, қара жерге қайта түсті. Қыз тағы да жанұшыра: «Құмар!» деп дауыстап қалып еді, әлдекімдер мырс-мырс етіп күлгенін, пыш-пыш етіп сөйлегенін сезді. «Азаптан, осы бір азаптан құтқарыңдаршы мені», - деп қыз шыңғырып жібергісі келген. Сонда ғана, сонда ғана әлгі бір мейірімі мол, жап-жарық Айды іздеген. Соған қарай ентелеп ұшып, тобылғысы сірескен терең сайға беттеген. Ләйлә-қыз көкке қадалып, жас іркілген жанарымен жалаңаш Айды аймалап, иегін көтеріп, ғарыштағы жарық Айға бетін тосты. Бұл кезде Қарауыл қаралы күйде еді. Қарттар жағы күңіреінп, таяғына сүйеніп, күрсініп тұрған. Қара жамылған әйелдер бір-бірімен дауыс салып көрісіп, сай-сүйегіңді сырқыратып зарлап жүрген. Бастарын әрең көтеріп: «Айырылдық қой!» - дейді. Болашақтан үміт жоқ бейбақ болдық қой. Ұрпақсыз тұл қалдық қой. Ата-баба жері еді, күлін көкке ұшырды ғой. Әлсіреген әйелдер бірінің иығына бірі басын сүйеп, еңіреп жылаулы. Есі шыққан Ләйлә Қатираны іздеп таба алмады. Қарауылға не болғанын, неге осынша аңырап, зарлап жатқанын ұкпады. Көзі атыздай болып, шарасынан шығып кете жаздап тұр. «Ойпыр-ай, не күн туған? He болған адамдарға?!» Қыздың қол-аяғы қалш-қалш етіп, көзі жұмылып бара жатты. Қарауылдың тұрғындары сол күні қақ айырылып, үңірейіп жатқан жерді көрді. Тартылған су мен тұтылған Айды көрді.

Сол күнгі еңіреген қалың жұрттың дауысы әлдекімдердің құлағына жеткен бе, ақ киім киіп бейтаныс жандар түн ішінде келіп, жетілмей қалған, мәңгілік бала бейне әулетінің бәрін жинап, бітеу қара машинаға тиеп жатты. Ішінен шыққан баласы емес пе, қимастықпен боздаған ата-ана зарлап қала берді. Бұл сәтте Ләйлә терең сайда еді. Оны іздегендер де, іздескендер де таба алмады. Әдеттегідей ел көзінен жасырынып келген Ләйлә-қыз терең сайға жетіп, жарық  Аймен кездескен. Ұзақ үнсіздіктен кейін, балалық бар арман тілегін, Құмарға деген қыз сезімінің бой көтергенін, жасырмай ағынан жарылып түнгі сай ішінде жалғыз өзі күбір-күбір еткен. Сонда Ай жарықтық қыз сезімінің тіршілігіне сүйсініп, дірілдеп, жылап тұрғандай көрінген. Сол түннің суық ызғарын да ұмытып, екі тізесін ебедейсіз өсіп кеткен екі қолымен құшақтап алып Ләйлә ұзақ отырды. Орнынан тұра бере, бұрынғыдай емес денесінің ауырлығын сезді. Бойын күздің қара суығы алып қалды ма, әлде ыстығы көтеріліп тұр ма, егде қолдарының күші қайтып, қайраты таусылып, Қатира үйінің есігін зорға ашты. Әйелдің шатынаған көздері қадалып, мұның онсыз да жаралы жанын онан әрі жаныштап жіберді.

- Айтпады деме, енді кешігеді екенсің, күз болмақ түгілі, қыс болса да үйден қуып шығамын, білдің бе?

Қатира екіленіп алыпты. Қыздың құлағына алыстан талып қасқырдың ұлығаны естілді.

- Қумашы!, - деді жалына қарап иегі дірілдеп, көзі  бозарып кетіпті.

Ләйлә көзін аша алмады. Мұп-мұздай қолымен аяғына әлдене тиіп кетсе болды-ақ, еріндері қыбырлап: «Құмар, Құмармысың... Сен қайдан жүрсің? Мен сені сол күні ұзақ іздедім емес пе. Кел, өткендегідей мені биікке көтеріп, айналып биле. Кел... Құмар!» - деп сандырақтайды. Қыздың ауыр халіне ешкім де алаңдап көңіл бөлмегендіктен, оның не айтып, не сөйлеп жатқаны үйдегілерге беймәлім еді. Тек сол күні түнде дәрігер келіп кеткеннен кейін ғана қыз әлсіреп басын көтерді. Бас жағындағы өзін бағып отырғандарға көз салды. Екеуі де көрші ауданның басшы азаматтары сияқты.

- Өзіңнің көңіліңді де сұрай келдік, - дегендеріне Лөйлә масайрап, өңі қашқан жүзіне қызғылт рең жүгіріп, көзін жерге салды. Осы келіп отырған екеуден қыз жақсылықтың нышанын күтіп, сөздің аяғын бақты.

- Қарағым Ләйлә, сенің де көрген қасіретің аз емес. - Жаңағы сөз бастаған күмілжіп отырып қалды да: - Ертең біздің ауданда қаралы жиын өтпек. Өзің сияқты балаларды өткенде қала жаққа алып кеткен. Содан әлі күнге дейін хабар жоқ. Енді, міне, көзге көрінер өзің қалған екенсің. Ертең өтетін қаралы жиынға өзіңді қолға ұстап көтеріп шықсақ, деген ой келіп еді. Сол-ақ екен, қыздың құлағы шулап, басы айналып кетті.

- Алапат күннің белгісі ретінде, ел басына қатер тұнған күннің белгісі ретінде. Иә... иә, әйтеуір жақсылықтың емес, жамандықтың тек жамандықтың белгісімін. О, құдай...

- Ал, Ләйлә, жолға жиналсақ...

Қыз талықсып барып көзін ашты. Бұл жолы әлгібір ағыл-тегіл болып, жанарына толып кететін жас көрінбеді. Бірақ әлсін-әлсін өкси берді. Жамандықтың белгісі болғым келмейді. Мені аяңдаршы. Мен ел көзіне оғаш, мүгедек болғаныммен, жаксылықты ғана аңсаймын. Мен тек жақсылықты... Отырғандар түнеріп, үнсіз қалды. Қыздың онсыз да үзілгелі тұрған нәзік жанын ешкім түсіне алмады.

- Намысқойын қарай гөр! Жаман неменің! - деп, Қатира күңк-күңк етті. Ләйлә көзін қайта ашып, отырған адамдарға ұзак телміріп жатты. Сосын, оларға сыбырлап:

- Құмар да бола ма? Ол да сол қаралы жиынға қатыса ма? - деді, әрең жұтынып. Отырғандар ешнәрсе түсін-беді. Ләйлә көзін қайта жұмып, ұзақ жатты да, бір уақытта ап-анық етіп:

- Бармаймын, бара алмаймын. Кідірмей жүре беріңіздер, - деді.

- Тұңғышымның да қызығын көруге жеткізді. Осыған да тәуба, осы да жетеді, - деп сампылдаған Қатираның дауысы төсек тартып жатқан Ләйләға ап-анық естілді.  «Өмір қандай арзан. Бір ғана ыстығы басылмаған қуаныш үстінде жаныңды қия салу қиянат емес пе. Өй, байғұс тоқтатсайшы. Тоқтат! - деп, Ләйләнің дауыстағысы келген. Бірақ үні шықпады. Қатира үйіне келген біреуге даурығып, сөйлеп жатса керек.

- Той өткеннен кейін-ақ Қарауылдан кетемін.

«Қасиетті жер еді, қадірден әбден жұрдай болды. «Жақсының арты жын» деуші еді. Шынымен-ақ адам естіп, көз көрмеген қасіреттің бәрі Абай ата басқан топырақтан шығып жатқан жоқ па? Алланың әмірі деген осы да!» деп ойлады Ләйлә-қыз. Төсек тартып жатқан қыз бетіне Ай сәулесі түсті. Қарауылдың барлық терезесінен сығалап, іздеп,тінтіп жүріп, Ләйлә-қызды әрең тауып алған сияқты. Әппақ болып, дөңгеленіп, ерекше бір нұрмен қыз бетіне төніп тұр. Науқас қыз Айға қарап алғаш рет жымиған. Көптен күткен жан ашырын, сырласын терезе сыртынан байқап қалып, қыз-жүрегі елжіреп сала берген. Өз тағдырына, адамдарға деген өкпесі сол күнгі ағыл-тегіл көз жасына айналды. Сол сәт жап-жарық Айдан мәңгілік адасып қалатындай тағатсыздана сүйсініп тағы да қарады.

- Қасірет шеккен жан иесінің жалғыз ғана сырласы өзің екеніңді ұмытпа! - деді.

Ай да, қыз да бір-бірімен ажыраса алмай, бірін-бірі қимай ұзақ аймаласты. Жарық Ай Ләйлә-қызды қара жерге қимады. Ләйлә да алғаш рет Айды түн қойнына қимаған. Ұзақ кідірістен кейін, екеуінің бір-біріне деген тартылыс сезімі әлсірей берді. Екеуі екі тіршіліктің елшісіндей елеңдеп, алшақтап қашып бара жатты. Жап-жарық Ай қыз бен жерді айналып, алыстап барады. Ләйлө-қыздың жанары Айға қадалған қалпы айрылғысы келмеді. Соншалық қиналып жатып тырысып еді, жігері жететін емес. Бойына біткен күш-қайрат мүлдем азайып барады, бітіп барады. Қыз бетіне түскен Ай сәулесінен самайына қарай құлап, жол салып, дөңгелеп жатқан көз жасы анық көрінеді. Жанарындағы көлкілдеген жастың әсері ме, қыз көзінің сәулесі азайып кеткендей болды. Жанталасып, егде қолдарымен көз жасын сүртіп тастауға тырысып еді,қозғалтпады. Ләйлә-қыз мұңайып жанарын бір жұмып, дем алып тағы ашамын деген, бірақ... Жан тапсырған төсектегі қыз суретін ұзақ аймалаған Ай биіктеп, жылжып кетті. Мәңгілік қоштасып кетті. Екі тіршілік: Бірі - жер баласы, бірі - түн баласы. Қатира тойға дайындалып жүріп, әдеттен тыс ұзарып, сұлап жатқан Ләйләнің қасына ентелеп жетіп барады да, үңіле қарады:

- Ойбай, мына бейбақ өліп қалғаннан сау ма? Құдай-ау, өліп қалыпты. Енді қайттім? Қырсықты неменің дәл той күні өлетінін кім білген. Қатира езінен-өзі сөйлеп, әрлі-бері жүріп, сенделіп қалды.

«Қап, дәл той күні қылжия қалғанын көрмеймісің. Қасиетсіз неме. Той үстінде кімге барып, ат үсті өлімді хабарлайсың. Жатсын енді, менен басқа мұны әзір сезе қойған ешкім жоқ», - деген әйелдің сумақай жүйрік ойы бір сәтте шешім қабылдап, кезеріп жатқан қыз жүзін орамалмен жасырып жаба салған. Сол бойы үйден жүгіріп шыққан Қатира сасып қалды. Алыстан, өзіне таныс зарлы әуен талып естілді. Қара жамылған Қарауылдың топ-топ адамдары аңырап, тағы да керісіп жүр. Айтқан сөздерінен төбе қүйқаң шымырлап, сай-сүйегің сырқырайды.

- Ойпыр-ау, өлтіре ме, қайтеді. Түнде тағы... тағы да... жарылысы болды.. Қатира дір-дір етті.

Әлгінің өліміне сол жарылыстың әсері болмасын...» - деді іштей сыбырлап. Еңіреп жатқан сонау қаралы топты той болатын үйіне жақындатқысы келмеді.

- Аулақ! Аулақ! Тұңғышымның қызығын тойлатуға да мұрша бермедіңдер ме? Өлгенде бір көрген қызы-

ғымды қисаңдаршы, тым болмағанда! Сосын әлі үйінен шықпаған Ләйләнің сүйегі есіне түскенде әлсіреп, өңі қуарып, бүк түсіп, отыра кетті. Қарауылдың қаралы тобыры осылай қарай бет алыпты, шулап келеді. Қатираның дыбысы шықпады... Біресе алақанын жайып, көптен жәрдем сұрайды. Біресе екі қолын төбесіне қойып, аңырап, босағасына қарай теңселіп құлай береді. Қалықтап жылжыған Ай сәулесі қараңғыда қалып бара жатқан Қатираның жүзіне сонау алыстағы қалпы жіп-жіңішке болып түсті. Өзі шалқайып жатыр. Қатираның көзіне Ай жарылып, екіге бөлінгендей көрінді. - Ойпыр-ай, - деді ол сыбыр-сыбыр етіп: - Ендігі жерде Қарауылдың Айы бұрынғыдай толықсып сән бермейді десеңші. Сүттей аппақ болып, қап-караңғы түннің көзін ашпайды десеңші! Саусақтары дір-дір етіп, кеудесін қысып бара жатқан бешпетінің түймелерін ағыта берді, ағыта берді...

**Дәріс – 14**

**Тақырып 14.** Қазіргі танымал жазушылар

***Лекцияның мақсаты*:** Д. Рамазанның «Алланың әмірі», «Келіндер», әңгімесі

***Негізгі сұрақтар:***

1. Думан Рамазанның өмірбаяны

2. «Алланың әмірі», «Келіндер», әңгімесі

|  |
| --- |
| Жазушы, журналист, аудармашы, зерттеуші, драматург Думан Әмірғалиұлы Рамазан **1967** жылғы **1** тамызда қазіргі Шығыс Қазақстан (бұрынғы Семей) облысы, Абай ауданы, Қызылту кеңшарында дүниеге келген. **1985-92** жылдары әл-Фараби атындағы Қазақ Ұлттық университетінің Журналистика факультетінде оқыған. Одан соң М. Әуезов атындағы Әдебиет және өнер институтының аспирантурасын тәмамдаған. Ұзақ жыл республикалық «Халық Кеңесі», «Қазақ әдебиеті» газеттерінде қызмет істеген. Ғ. Мүсірепов атындағы Қазақ Мемлекеттік Академиялық Балалар мен жасөспірімдер театрында Әдебиет бөлімінің меңгерушісі және Қазақстан Саяси зерттеулер орталығының бас директоры қызметтерін атқарған.  |

Қазір «Әлем әдебиеті» журналының бас редакторы. «Көкжал», «Хан Кененің қазасы», «Алланың әмірі», «Жылап аққан тамшылар» атты кітаптардың және «Кенесары хан» деректі фильмі сценарийінің авторы. Харуки Мураками, Юкио Мисима, Джон Голсуорси, Уильям Сароян секілді әлемге әйгілі қаламгерлердің шығармаларын қазақ тіліне аударған. **«Кенесары-Күнімжан», «Апат», «Бала Қазыбек», «Жүрек қалауы»** атты драмалық шығармалары бар.

**2010** жылы Астанадағы Қалибек Қуанышбаев атындағы драма театрында және **2011** жылы Жамбыл атындағы Шығыс Қазақстан облыстық қазақ драма театрында «Кенесары-Күнімжан» пьесасы сахналанды. Осы пьесасы **2011** жылы Тәуелсіздігіміздің **20** жылдығына арналған республикалық театр фестивалінде **ең үздік драма** атанды.

Қазақстан Жастар Одағы мен Журналистер Одағының Баубек Бұлқышев атындағы сыйлығының лауреаты. Кенесары хан атындағы республикалық әдеби конкурстың және **«Жылдың ең үздік прозасы»** аталымы бойынша «Алтын қалам» байқауының бас жүлдегері. Президенттік және Мемлекеттік стипендияның иегері.

**Рамазан Д. Шығармалары:**
Рамазан, Думан. Алланың әмірі [Мәтін] : әңгімелер / Д. Рамазан. - Алматы : Жазушы, 2008. - 239 б (Введено оглавление)
Рамазан Д. Хан Кененің қазасы [Мәтін] / Рамазан Д. - Алматы : Қазақпарат, 2002. - 240 б.

Алтын қалам [Мәтін]. - Алматы : Өнер, 2010. - 240 б.
Рамазан Д. Алматыда 25 кітапхана жабылды. [Мәтін] / Рамазан Д. // Қазақ әдебиеті. - 2000. -  14 қаңтар.- Б.
Рамазан Д. Атажұртты аңсап келген ағайын, қасиетті Түркістанда бас қосты [Мәтін] / Рамазан Д. // Қазақ әдебиеті. - 2002. -  25 қазан.- Б.3
Рамазан Д. Әдебиетті таланттар ғана жасайды [Мәтін] / Рамазан Д. // Қазақ әдебиеті. - 2003. -  18 шілде.- Б.3

Думан Рамазан

**АЛЛАНЫҢ ӘМІРІ**

*Қазығұрттың басында кеме қалған,*

*Ол әулие болмаса неге қалған.*

**Халық жырынан.**

Төр көрпенiң үстiне жамбастай жантайған Нұһ пайғамбар оң қолына қыса ұстаған сырлы тостағандағы сусыннан әлсiн-әлсiн ұрттап қойып, үн-түнсiз ойға шомып отыр. Басына сұр жыландай сумаңдаған суық ойлардың бiрi кiрiп, бiрi шығып, еңсесiн езе түседi. Бiр уақ бойын сергiтiп, көңiлiн тыныштандырғысы келгенiмен, жаны жай таба алар емес. Тар бөлмеге ауа жетпей тұрғандай, жүрегi қағып, тынысы тарыла бастады. Күрсiнiсi де күшейе түскен. Қолындағы тостағанды қалай қатты қысып жiбергенiн өзi де байқамай қалса керек, бырт етiп сынып кеткенде шошына селк ете түстi.

– Өй, не болды саған?! – дедi күйеуiнiң көңiл-күйiн қас-қабағынан танитын әйелі бажырая қарап,- Осынша күңiренетiндей, басыңа не iс түстi?! Отбасың аман, ошағың орнында ғой...

– Заманның сұрынан қорқам. Елдiң беталысы жаман,-дедi пайғамбар қабағын кiржитiп,-Жүрегiм бiр жаманатты сезетiн сияқты. Соны айтсам, тыңдар құлақ, ұғар кеуде аз. Тым аз.

– Қайдағыны төндiрмей, жайыңа отыршы. Сөзiңдi ұғар адам болмаса, несiне құр өкпе боласың. Одан да бойыңдағы сол күш-қуатынды пайдалы iске жұмсамайсың ба?!

– Сонда мен пайдасыз iспен айналысып жүрмiн бе, сорлы-ау!- дедi тұла-бойын ашу кернеген Нұһ әйелiн көзiмен атып,- Байғұс-ау, сен не бiлем дейсiң!

– Мен бiлсем, дәл осы жүрiсiңнен ештеңе шықпайды. Сен ел кезiп, кезбе атанғалы қай заман!.. Содан тапқан пайдаң қайсы?! Не шықты, ал. Маңайыңа аннан-мұннан қашқан пақырларды жинап алғаның болмаса. Солар сенi пұшпаққа шығарар деген, тәйiрi! Оданда өз қамыңды күйттеп ел қатарлы тыныш өмiр сүрмейсiң бе! Болмасқа арып-ашқан мына жүрiсiң не ендi?!.

– Жетер, тарт тiлiңдi сумаңдата бермей! Мен ерiккеннен ел кезiп жүр дейсiң бе?! Алла аян берiп, аманат арқалап жүрмiн. Өмiрiмдi Құдай жолына бағыштаймын. Маңдайымды тауға ұрайын, тасқа соғайын, алған бетiмнен қайтпаймын, бағытымнан айнымаймын. Ендi менiң аяғыма оралғы бол ма! - Пайғамбар ашуын сабырға жеңдiрiп, салмақ арта сөйледi. - Айналайын-ау, өзiң де көрiп жүрсiң ғой, адам баласының қалай азғындап бара жатқанын. Сырттай қолдан жасап алған пұттарына табынып - сыйынғандарымен, iстерiңде береке, сөздерiнде пәтуа, ауыздарында иман жоқ!..

– Сонда соларды сен жөнге салам дейсiң бе?! Қолыңнан не келедi!

– Мен бiр Алланың әмiрiмен iс қылып жүрмiн. Алла өзi қолдайды!

– Әке! – дедi дәл осы сәт үлкен ұлы Хам сөзге араласып. Дауысы қатқылдау шықты. – Алла сiзге аян берiп, пайғамбарлыққа таңдап алғаны рас болса, бiздi неге көрмейдi, бiздi неғып жарылқамайды?!

– Әкемiздiкi дұрыс! – дедi ортаншы ұлы Сам орнынан атып тұрып,- Айтқанының бәрi шындық емес пе?!.

– Иә, шындық екенiн бәрiмiз бiлемiз. Бiрақ осыған осыншалық күйiп-пiсiп, жүйке жұқартудың қажетi қанша, – дедi кенже ұлы Иофес сабырмен сөз саптап, – Өмiр болған жерде жақсылық пен жамандық қатар жүрмей ме?!.

– Сонда бәрiне көз жұма қарау керек пе?!

– Әке, сiз менi дұрыс түсiнiңiз. Ниетiңiздiң түзу, пейiлiңiздiң ақ екенiне еш күмәнiм жоқ. Бiрақ керi кеткендердiң барлығын Құдай жолына салу сiздiң қолыңыздан келе қояр ма екен?!

– Келедi! – Пайғамбар қолын сермей сұқ саусағын шошайтты. – Келедi! Алланың құдiретi бәрiне жетедi!

Осы кезде сырт жақтан:

– Ұстаз, жұрт жиналып қалды, – деген әлдекiмнiң қарлығыңқы дауысы естiлдi.

Нұһ пайғамбар орнынан жаймен көтерiлiп, тысқа шықты. Күн сәулесiн молынан шаша шақырайып тұр. Көзiн қолымен көлбей алдыңғы жаққа бiр қарады да, жүрексiне басып, жүре бердi. Күн – Ананың нұрын төге ерекше жадырап тұрғанын жақсылыққа жорыса да, көңiлiн күптi еткен күдiктi ойлар андыздай анталайды: “Тағы да сөз тыңдамай, балағаттап, тас лақтырса қайтпекпiн! Жарайды... Құдай, басқа салғанды көрермiз! Алланың бiр бұйырғаны болар!” – деп iштей күбiрлеп қояды.

Тау етегiндегi тас құдайларға табынатын алаңқайға адам көп жиналыпты. У-шу етiп, ұлардай шуласып тұр. Ара-кiдiк айбаттана айғайлаған дауыстар естiледi.

– Елдi дүрлiктiрiп жүрген тағы да Нұһ па?!

– Иә, сол сабазың!

– Әй, бүйректен сирақ шығарғыш безбүйрек-ай!

– Шамасына қарамай тыныш жүре алмайды екен өзi!

– Осы жолы мықтап тойтарыс беру керек!

– Үнiн мүлде өшiру керек!

– Аузына құм құю керек!

– Әне... әне... Маймылдай маймаңдай басып келе жатқанын қарашы!.. – дедi ортада теректей сорайып тұрған ұзын бойлы қара жiгiт қарғадай қарқ- қарқ етiп, – Пайғамбардың түрiн...

Жиналған жұрт қыран-топан күлкiге кенелiп, бiр жырғап қалды. Өздерiнше қыр көрсеткендей, мырс-мырс етiп, миықтарынан күлiсiп қояды.

Пайғамбар ештеңенi елең қылмастан, аяғын жылдамдата басып келдi де, ортаға оза берiп:

– Ей, қауымым! – дедi сабырлы қалпында сөз бастап, – Сендер мына тас пұттарды өз қолдарыңмен қашап жасадыңдар. Олардың жай-әшейiн құр тас екенiн де бiлесiңдер. Сөйте тұра оларға бас ұрып, табынасыңдар. Қане айтыңдаршы, осыларың жөн бе? – Нұһ көптi көзiмен көктей бiр шолып өттi де, сұрағының жауабын күтпестен сөзiн қайта жалғады,- Бiле бiлсеңдер, Алладан басқа Тәңiр жоқ. Құдайға құлшылық етiңдер. Дүниенi жаратушы да, әлемнiң әмiршiсi де бiр Алла. Сендердi де Алла жаратты... ризық бердi. Жалғыз жаратушы – Аллаға сыйыныңдар! Тас пұттарға табынуды тоқтатыңдар!..

Алдыңғы жақта тұрған қабасақалды жiгiт ағасы мойнын соза түсiп:

– Шынында да бұл жөн сөз-ау! Мына тас мүсiндер не сөйлемейдi, не қозғалмайды, не бiр тылсым құдiрет-күшi жоқ. Ендеше, бұлар қалай Құдай болмақ!- деп едi ағынан жарыла. Жанында тұрған бүкiр шал оны иығымен қағып:

– Тарт тiлiңдi, ақымақ!- дедi көзiн бағжаң еткiзiп, – Олай деуге қалай аузың барды. Бұлар бiздiң ата-бабаларымыз сыйынған Құдайларымыз емес пе?!

– Иә, солай! – дедi тапал сары шалдың сөзiн iлiп әкетiп, – Бiз олардан ешқашан бас тартпаймыз. Өз салт-дәстүрiмiздi берiк сақтаймыз!

– Нұһтың өзi кiм, сөзi кiм! Бiзге ақыл айтатындай кiм ол өзi!

– Жарымай жүрген кембағал емес пе едi?!

– Ақымақты тапқан екен!

– Оның есi дұрыс емес!

– Расында да ақылынан алжасқан-ау, шамасы!..

Бойларына желiк бiтiп желiккен топ бiрiнiң сөзiн бiрi қайталай қаздай шуылдап қоя бердi. Азан-қазан, у да шу болды да кеттi. Сөз тыңдайтын түрлерi жоқ. Лепiре елiрiп, жын соққандай құтырып алған.

Осындай ұрымтал сәттi күтiп тұрған тайпа көсемi жұлқына ортаға суырылып шығып:

– Ей, Нұһ,- дедi кәрiн төгiп. Жұрттың сөзi сап тиылып, төңiрек құлаққа ұрған танадай тына қалды.- Сенiң есiң дұрыс емес. Ылғи да адамның ақылы жетпейтiн бiрдеңелердi айтасың да жүресiң!

– Мен – Алланың шын елшiсiмiн. Сендерге Тәңiрдiң аманатын жеткiзушiмiн. Алла өзi аян берiп, адасқандарды ақиқат жолына салуды тапсырған. Мен сендердiң бiлмейтiндерiңдi бiлемiн. Қияметтiң азабына ұшырай ма деп қорқамын. Содан сақтандырып, алдын ала ескерту үшiн, Алланың шапағатына бөленулерiң үшiн сөз арнаймын.

– Алланың таңдауы нелiктен саған түскенiн бiз бiлмеймiз. Түсiне де алмаймыз. Сен жарымаған жансың ғой. Тәңiрi өзiнiң елшiсi етiп жiберетiндей сенiң бiзден қай жерiң артық.

– Мен өзiмде Құдайдың қазынасы бар демеймiн, ғайыпты бiлушi едiм деп те айтпаймын, перiште едiм дегiм де келмейдi. Қолым қысқа болғанымен, Аллаға шын берiлген адал жанмын. Жаратқан адамдардың жүрегiндегiсiн бiледi. Өзiне шын берiлген сүйiктi пенделерiне екi дүниенiң сауабын жазады, нұрын төгiп, рахымына бөлейдi. Егер менi кедей деп көзге iлгiлерiң келмесе, байлық пен баланы берген Тәңiрдi неге ардақтамайсыңдар. Алла сендердiң дәулеттерiңдi молайтты, әулеттерiңдi көбейттi. Барлыққа кенелттi. Емiн - еркiн дәурен сүрiп, алаңсыз өмiр сүрулерiң үшiн жұмыр жердi мекен етiп бердi.

– Сенiң бұл өтiрiгiңе ешкiм де сенбейдi. Мен байлықты да, баланы да өзiм жасадым, сөйтiп бақтың сарайын өз қолыммен тұрғыздым.

– Астапыралла, – дедi пайғамбар жағасын ұстап, – Қалай-қалай сөйлейсiң. Мына қалпыңда ауыр азапға душар боласың-ау!. Жамағат, Алланың қаһарына ұшырамай тұрғанда, тәубаға келiңдер. Құдайға ғибадат етiңдер, маған бой ұсыныңдар! Сендердiң кейбiр күнәларың мен қателiктерiңдi Алла кешiредi. Алла кешiрiмдi һәм қатал!..

– Бiз бәрiбiр саған сенбеймiз. Сен нағыз су жұқпас суайтсың. Сен бар-жоғы кеудесiнде жаны бар бiз сияқты жұмыр басты пенденiң бiрi ғанасың. Сонымен қоймай бiзден үстем болғың келедi. Егер Тәңiрi шынымен пайғамбар жiбергiсi келсе, перiштелердi жiберер едi ғой.

– Сендер барып тұрған көрсоқырсыңдар. Ақиқатты ести алмайсыңдар, шындықты көре алмайсыңдар. Тәңiрдiң өзiне күмән келтiресiңдер. Соңғы рет айтамын, Алланың кәрiне ұшырамай тұрғанда, терiс жолдан бұрылып, түзу жолға түсiңдер. Алладан медет тiлеңдер!

– Ей, Нұһ! Сен бiздi ылғи Алланың азабымен қорқытпақ боласың. Егер айтқаның рас болса, көрсетшi сол құдiретiңдi. Қаһарыңды төгiп бақшы!

– Оны егер қаласа Құдай ғана көрсете алады. Сендер одан қашан болса да қашып құтыла алмайсыңдар. Сендердiң жаратушыларың – Алла, бәрiң де оның еркiне барасыңдар.

– Жетер ендi? – дедi ашуы терiсiне сыймай кеткен тайпа көсемi бақадай бақылдап, – Егер ендiгәрi бұл сандырағыңды қоймасаң, бiз сенi таспен атып өлтiремiз! Бiзден аулақ жүр! Мазасын алма мына жұрттың! Әйтпесе сенi де сол Аллаңның қасына жiберемiз! Ал бiз өз пұттарымызға сыйына беремiз!

– Осы сөз – сөз! – деп қойдай жамырап қоя бердi елiрген топ, – Аманыңда бұл жерден табаныңды жалтырат. Бұл насихатыңды қоймасаң, жаныңды жаһнамға жiберемiз.

Iстер амалы таусылып, дымы әбден құрыған Нұһ пайғамбар ендi ештеңе өндiре алмасын сезiп:

– Ей, жұртым! Егер сендердi Құдай сөзiмен сақтандырғаным күнә болса, мен Алламен болайын, өз бiлгендерiңдi iстей берiңдер. Тек соларың өз бастарыңа таяқ боп тиiп жүрмесiн. Маған да ойларыңдағыны жасаңдар. Мен сыйымды Құдайдан күтемiн, өйткенi, оған құлшылық етуге бұйырылғанмын! – дедi де керi бұрыла бердi.

– Ей, Нұһ, – дедi пұтқа табынушылар артынан айғайлап,- егер сен айтқаныңнан қайтпасаң, сөз жоқ, таспен атып өлтiрiлгендердiң бiрi боласың!

Қауымынан мүлде көңiлi қалып, жүрегi әбден шайлыққан Нұһ пайғамбар оңашалау шығып, өзiнiң жебеушiсi Аллаға жалбарына тiл қатты:

– О, Тәңiрiм! Мен өз қауымымды күндiз-түнi иманға үндеп, жар құлағым жастыққа тимей уағыз айттым. Бiрақ олар сөзiме құлақ аспай, бойларын менен аулақ салды. Күн-түн демей, насихатымды ашық та, жасырын да жүргiздiм. Онымнан жарытып ештеңе шықпады. Ендi Тәңiрiм өзiң қол ұшын бере гөр! Дүниенi шынымен тазартқың келсе, жер бетiнде бiрде-бiр дiнсiздi қалдыра көрме! Оларға ақиреттiк азабыңды жiбермесең, азғындардың жер бетiнде қаптап кетерi сөзсiз... Ал өзiңе иман айтқан адал пенделерiңдi ақ жолыңа бастай гөр, жамандығыңнан сақтай гөр! - деп Тәңiрден медет тiледi.

– Ей, Нұһ,- дедi Алла Тағала,- сен оған басыңды қатырмай-ақ қой. Мен жер бетiне топан су қаптатамын да, саған ерген мүмiндерден басқалардың бәрiн құрдымға жiберемiн. Сен ендi соған дайындал! Бүгiннен бастап кеме жасауға кiрiс!..

Нұһ пайғамбар Алланың әмiрiн екi етсiн бе, қасындағы серiктерiмен күндiз-түнi жан аямай жанталасып, аз ғана уақыттың iшiнде алып кеме жасап шықты. Олардың жұдырықтай жұмыла еңбектенiп жатқандарын көрген дiнпезерлер:

– Ей, Нұһ, сен кеше ғана өзiңдi Алланың елшiсiне балап, бiзге уағыз айтып жүр едiң. Ендi ағаш шауып, кеме жасауға көшкенсiң бе?! Тақуалықтан ағаш жонуды артық көргенсiң-ау, сiрә! Осының дұрыс! – деп мазаққа айналдырып, келеке қылып жүрдi.

– Егер бүгiн бiздi табаласаңдар, ертең дәл осылай бiз де сендердi тәлкек қыламыз. Көр азабын кiмдердiң тартатынына, тозақ отына кiмдердiң шыжғырылатынына көп ұзамай-ақ көздерiң жетедi, – дейтiн Нұһ пайғамбар да оларға қыр көрсетiп, – Әзiрше, азырақ асқақтай тұрыңдар. Сосын көресiңдер көрсiндi!..

Пайғамбар айтса айтқандай, күн өткен сайын азғындардың өмiрi қысқарып келе жатты.

– Кеме дайын! – дедi азық-түлiк тиеп бiткен күнi тастай түйiнген Нұһ Алла Тағалаға алдын ала ескертiп. – Бiз де дайынбыз! Не бұйырасыз!

– Ең алдымен жер бетiндегi жан-жануарлар мен жәндiктердiң әрқайсысынан бiр - бiр жұптан енгiз,- дедi Алла әмiр етiп,- Содан соң соңыңа ергендер кiрсiн!..

Пайғамбар мүминдерiн ертiп, жан-жануарларды бiртiндеп жұп-жұбымен кiргiзе бастады. Бiрiншi болып шырылдауық шегiртке секiрiп шықты. Сонан кейiн жыбырлап құмырсқа кiрдi. Сөйтiп, төрт түлiк бастатқан жан-жануарлар бiртiндеп келiп, жұп-жұбымен кемеге жайғасып алады. Есектiң iшке кiрмей, құлағы салпиып далада тұрып қалғанына ызасы келген Нұһ пайғамбар:

– Әй, малғұн, неге қақиып тұрсың! Кiр бол! – деп айғай салады. Сөйтсе, шайтан есектiң құйрығынан мықтап ұстап алып, тырп еткiзбей тұрса керек, пайғамбар ақырып қалғанда ол да зып берiп кемеге кiрiп кетедi. Оны байқап қалған Нұһ жанына жетiп барып:

– Әй, шайтан, саған бiздiң арамызда орын жоқ! Неге кiресiң. Шық, жаның барында! – дейдi қаһарланып.

– Өзiңiз “Кiр малғұн!” деп шақырдыңыз ғой!

– Мен сенi емес, есектi шақырдым.

– Малғұн деп есектi емес, менi атайды ғой! – дейдi шайтан табан астында моп-момақан бола қалып.

Пайғамбар сөзден ұтылғанын түсiнiп, қапелiмде не айтарын бiлмей, тосылып қалады да, “Бұл жалғыз, бiз көппiз. Не iстер дерсiң!” деген оймен үн-түнсiз керi бұрыла бередi.

Кезектесiп келiп бос тұрған орындарға пайғамбардың жанына ерткен серiктерi жұбайларымен жайғасады. Ең соңынан әйелiн алдыға салып, екi ұлы мен жалғыз қызы кiредi.

Сол-ақ екен, жер бетi шұрқ тесiлiп кеткендей, әр тұстан су атқылап шыға бастайды. Iле-шала көк аспанда қарақошқыл бұлттар қаптап, төңiрек күңгiрт тартып, ауа-райы аяқ астынан бұзылып сала бередi. Күн шатыр-шұтыр күркiреп, жарқ-жұрқ етiп найзағай ойнап, жаңбыр шелектеп тұрып құяды.

Лезде-ақ жер дүниенiң бәрiн су алып, теңiздей толқынданып, деңгейi тез-ақ көтерiлiп келе жатты. Дәл осылай болар деп ойламаған дiнпезерлер жандарын шүберекке түйiп, жандалбасалап тауға қарай ағылады.

Нұһ пайғамбар көппен бiрге жанталаса су кешiп бара жатқан үлкен ұлына жаны ашып:

– Балам, имансыздарға ерме, кемеге мiн!- дейдi айғайлап, – Бүгiн Алланың рақымы түспеген бiрде-бiр пенде тiрi қалмайды!

– Жарығым, қайда барасың... бiзден бөлiнiп. Келсеңшi берi! – дедi шешесi де шыж - быж болып,- Қайт... Қайт дедiм ғой! Құлыным... Ботам...

Хам ләм-мим деп жауап та қатқан жоқ, артына бұрылып та қарамады. Кеудесiн ұрған асау толқындар алды еркiне қоймай тербете бастаса да, қайрылып қарағысы келмедi, райынан қайта қоймады.

Кенет күштi дауыл соқты да, жал-жал толқын көкке шапшып, Хамды жұтып жiбердi. Баласының суға кеткенiн өз көзiмен көрiп тұрған Нұһ пайғамбар өзiнiң дәрменсiздiгiне күйiнiп, өзегi өртенiп бара жатты. Iшiнен дұғасын оқып, Аллаға жалбарынып, мiнәжат еттi:

– О, Жаратқан жаппар ием! Балам менiң нәсiлiмнен едi, құтқара гөр! Сен бәрiн бiлiп, бәрiн көрiп тұратын рақымдылардың рақымдысысың ғой! – деп зар қақты.

– Ей, Нұһ, – дедi Алла, – Сен өзiң бiлмейтiн нәрсеге килiгiп, орынсыз мiнәжат етушi бол ма! Ақиқатында имансыз ұл сенiң үмметiңнен емес!..

Өзiнiң буынсыз жерге пышақ ұрғанын түсiнген Нұһ амалсыздан Аллаға мойынсынып, тәубасына келдi:

– О, Жаратқан ием! Нағыз бiлгiр, нағыз дана өзiңсiң. Сенiң үкiмiңнен асқан әдiлет жоқ. Бiздi ақ жолыңа бастай гөр! – дедi қайғысын ақылға жеңдiрiп, – Сен орналастырушының ең құдiреттiсiсiң ғой! Бiздi ең құтты қонысқа қондыр! Бүкiл мадақ бiздi қараниеттiлер қауымынан құтқарған саған ғана лайық!

Кеме су бетiнде қалықтай жүзiп келе жатты. Арыңды, асау толқындар кеменi соғып шайқаған сайын iшiндегiлердiң зәре-құттары қалмай, Аллаға мiнәжат қып, жалынып-жалбарына түстi.

Күн өткен сайын ағыс күшейiп, жолдағы тау - қыраттар су астында көмiлiп қала бердi. Бiрте - бiрте топан су биiк шыңдардың ұшар басына дейiн көтерiлiп, кеме аспанмен астасып бара жатты.

Күн-түн демей ұзақ жүрiп, өзектерi талған кемедегiлердiң iшiп-жеуден қолдары бiр босамады. Кеменiң iшi дәретке толып, аяқ алып жүргiсiз ластанып кеттi. Сасыған иiс жер - көктi алып, тыныстарын тарылта түстi. Қандай қайла қыларын бiлмей сасқан Нұһ пайғамбар тағы да Аллаға жалбарынды:

– О, Жаратқан жаппар ием! Кеменiң iшi дәретке толып барады. Не iстесем екен?- дедi жәрдем тiлеп.

– Ей, Нұһ, – дедi Алла, – Пiлдiң арқасын сипа!

Пайғамбар пiлдiң арқасын сипап қалуы мұң екен, оның салақұлаш мұрнынан доңыз домалап түсiп, қомағайлана едендегi нәжiстердi сыпырып - сыйырып жей бастайды. Әп - сәттiң iшiнде кеменiң iшi тазарып сала бередi. Мұны байқап қалған шайтан жай жатсын ба, не болар екен дегендей, доңыздың арқасын сипап кеп жiбередi. Сол сол-ақ екен, доңыздың таңқы танауынан тымпиған тышқан ытып шығады да, тiмiскiленiп жүрiп, кеменiң ағашын кемiрiп, еденiн тесiп тастайды. Сол тұстан жылымдап су кiре бастағанда Нұһ Алладан қайыра ақыл сұрайды. Алла оған:

– Бұл тышқанның iсi. Жолбарыстың арқасын сипала!- деп нұсқау бередi.

Пайғамбар жолбарыстың арқасын сипаған сәтте оның тұмсығынан мысық мяулай атып шығып, тышқанға тап бередi. Доңыз сияқты оның да аш өзегiне түсiп кетсе керек, тышқанды тiсiне қысып алған күйi бұрыш жаққа алып барып, шайнап - шайнап, аузына тоғытып жiбередi. Сөйтсе, Нұһ пайғамбар осы үшеуiн кемеге кiргiзбей қойған екен. Доңыздың парықсыздығынан жиiркенiп, тышқанның сұғанақтығынан қауiптенiп, мысықтың тiлеуiнен қорықса керек.

Кеменiң астыңғы қабатына бiрте - бiрте су тола бастайды. Нұһ пайғамбар қасындағыларды жинап алып:

– Суды қалай тоқтатуға болады?- деп ақыл - кеңес құрады. Ыс-ыс етiп, басын қақшитып алған шұбар жылан:

– Тесiктi бекiтiп, суды тоқтатсам не берер едiңiз?- дейдi айыр тiлiн сумаң еткiзiп.- Не сұрасаң, соны беремiн!- дейдi амалы құрып, тағаты таусылып тұрған Нұһ дегбiрсiзденiп.

– Кiмнiң қаны тәттi болса, соны берiңiз!

– Жақсы. Қалауың болсын!

Пайғамбардың батасын алып, көңiлi марқайған жылан ирелеңдеп суға сүңгiп кетедi де, тесiктi құйрығымен бiтей жата қалады. Қалғандары қарап тұрмай, жиылған суды сарқа төгiп, кеме iшiн тап-тұйнақ етедi де, ағаштан тығын жасап, мық шегедей мықтап бекiтедi.

Пайғамбардың қолдауына, айналасындағылардың қолпаштауына ие болып, көп ұзамай арам ойының iске асатынына масаттанған шұбар жылан өрекпiген көңiлiн баса алмай, кеменiң еденiн тiлiмен жалап, айнадай жалтыратады да, сол екпiнмен пайғамбарға келiп:

– Ал ендi уәдеңiздi орындаңыз!- дейдi жалаңдап.

 “Уәде Құдай сөзi” екенiн бiлетiн Нұһ масаны шақыртып алып, кiмнiң қаны тәттi екенiн бiлiп келуге жұмсайды. Ол зырылдап жүрiп, бәрiнiң қанын татып көредi де, өз ойын айтуға қайтып келе жатады. Оны сырттай торуылдап жүрiп, жолдан тосып алған қарлығаш алдын кес-кестеп тоқтатады да:

– Кiмнiң қаны тәттi екен? - деп сұрайды түк бiлмегенсiп.

– Адамдiкiнен артығы жоқ екен!- дейдi маса ағынан жарылып.

– Оны бәрiмiз де бiлемiз. Менiң саған елшi болып келiп тұрғаным да сол. Сен қазiр пайғамбардың алдына барғанда жыланның көзiнше бақанiкiнен артық қан жоқ деп айтасың.

– Қалайша?

– Сонда адамның саған да мейiрiмi түсiп, қайырым жасайды.

– Жоқ, мен адам баласынан көп теперiш көрдiм. Талай мәрте тұмсығымды бұзып, аяғымды сындырды. Жаңада бiреуiнiң қанын татып көрiп жатқанда жалпақ алақанымен бiр ұрып, өлтiрiп қоя жаздады. Әйтеуiр, әупiрiмдеп аман қалдым. Сондықтан адамға бола өтiрiк айта алмаймын.

Масаны айтқанына сөзбен көндiре алмасын сезген қарлығаш:

– Қане, тiлiңдi шығаршы, мен де бiр жалап көрейiн! – дейдi айлаға көшiп. Маса аузын аңқитып ашып, тiлiн шығара бергенде қарлығаш оны түбiмен жұлып алады. Жаны шыға шырқыраған маса Нұһ пайғамбарға қарай зымырап ала жөнеледi. Соңынан қарлығаш та қалмай ұшып келедi. Пайғамбар масаның булығып сөйлей алмай тұрғанын көрiп:

– Ей, неғып қырылдап тұрсың. Кiмнiң қаны тәттi екен? – дейдi ашу шақырып. Сол кезде қарлығаш сөздi iлiп алып:

– Әлгінде ғана маған бақаның қаны тәттi екен деп келе жатқан, – дейді шиқылдап.
Нұһ пайғамбар жанында жайланып жатқан жыланға бұрылып:

– Бақаның қанын сор!- дейдi бұйыра.

Ашуы бетiне шығып, жарылардай iсiнiп кеткен шұбар жылан қарлығашқа ысылдай тап бередi. Қарлығаш қаша жөнелiп, жылан оның құйрығының екi ортасындағы қауырсынды ғана тiстеп қалады.

Кемедегi ұзақ жүрiстен қажыған әрi жер бетiнде бiрде-бiр дiнсiздiң тiрi қалмағанына көзi анық жеткен Нұһ пайғамбар Аллаға жалбарынып, топан суды тоқтатуды сұрайды.

Алла Тағала көкке жаңбыр жаудыруды қойдырып, жерге суды сiңiрiп алуды тапсырады. Сол-ақ екен, жауын жаууын тоқтатып, су тартыла бастайды.

Кеме жылдамдығын баяулата келiп, қазақ жерiндегi Қазығұрт тауының басына тоқтайды. Нұһ пайғамбар терезенiң перделерiн ашып, сыртқа көз салады. Шашырай түскен күн сәулелерiн көргенде кемедегiлер де жамырай шуласып қоя бередi.

– Нұһ, тезiрек есік аш! Далаға шығайық! Жерге түсейік! – дейді тағатсыздана.

– Сәл шыдай тұрыңдар! – дейдi Нұһ сабырға шақырып,- Алдымен жер жағдайын бiлiп алайық! Кәне, кiм барып, жер шолып қайтады. Әйтпесе, сазға отырып қалуымыз мүмкiн!

– Мен барып келейiн! – дейдi қарға қарқ-қарқ етiп.

– Саған бiреу кепiл болсын! – дейдi оған пайғамбар онша сенiңкiремей.

– Мен кепiлдiк беремiн! – дейдi қораз қоқиланып.

– Жарайды, ендеше!..

Нұһтың күптi көңiлi алдамапты. Қарға сол кеткеннен мол кетедi. Су тартылған, айнала саз - балшық, теңкиiп - теңкиiп жатқан өлiктер тiптен көп. Қарға өлекселерге құнығып, келген шаруасын мүлде ұмытып кетедi. Кепiлдiк берген сорлы қораз кеменiң үстiне шығып, қанша қыт-қыттап шақырғанымен, қарға қайтып оралмайды. Бұған қатты кейiген Нұһ пайғамбар қарғыс атқыр қарғаны қарғап, қораздың қанатып қиып ұша алмайтын етiп тастайды. Ашуы тарқамаған күйi көк кептердi шақырып алып:

– Сен барып, жер шолып келесiң! Қарға сияқты жоғалып кетпей, тезiрек қайт!- деп қатаң ескерту жасайды.

– Айтқаныңызды екi етпей орындаймын! – деп көк кептер ұша жөнеледi. Төмен құлдилай келiп қараса жер құрғаған сияқты көрiнедi. Байқап көрмек болып, жерге қонақтаса әлi сыздауыттау екен. Жалма-жан керi бұрылып, кемеге қайтып келедi.

– Жер әлi кебе қоймапты! – дейдi келе-сала.

– Мен саған жерге қонба деп едiм ғой! – дейдi пайғамбар кейiп.

– Қонған жоқпын ғой! – дейдi көк кептер ақталған болып.

– Неге жалған сөйлейсiң! Аяқтарыңдағы батпақты көрмейдi дейсiң бе?! Өтiрiк айтқаның үшiн аяқтарыңдағы батпақ жабысқан жердiң бәрiн түк бассын!- деп өз кесiмiн айтады.

Кемедегiлердiң “Қашанғы шыдаймыз! Есiктi аш!” деп улап-шулағанына қарамастан Нұһ пайғамбар сақтық жасап, ешкiмдi сыртқа шығармайды. Аз күн оздырып, барлауға ақ көгершiндi жiбередi. Оған тәтпiштеп ештеңе айтпайды, ешқандай ескерту жасамайды. Өйткенi, ақ көгершiннiң өзi-ақ тапсырманы ойдағыдай орындап келетiнiне нық сенімдi едi.

Пайғамбардың сенiмi бойына қуат бiтiрген ақ көгершiн төңiректi түгел шолып, тез-ақ қайтып келедi. Аузына тiстеген бiр тал жапырағы бар.

– Жер әбден құрғапты! – дедi жемсауы бүлк-бүлк етiп, – Ана бiр таудың ар жағында жалғыз бәйтерек жайқалып өсiп тұр. Сiзге көрсетейiн деп бiр тал жапырақты жұлып алып едiм, сол жерден ағараңдап су сорғалай бастады. Тер басып, шөлiркеп тұр едiм, неде болса шөлiмдi басайын деп ұрттап көрсем, тiптi тiлiмдi үйiрiп барады. Дәмi бал татиды, шырын дерсiң!- дедi тамсанып,- Қанғанымша жұтып, сiмiре берiппiн... Бойым сергiп, көзiмнiң шырадай жанғаны-ай!..

– Онда сол жерге барып, шатырымызды тiгемiз!

Осындай шешiм қабылдаған Нұһ пайғамбар ақ көгершiнге риза болып:

– Сенiң өмiрiң адамдармен бiрге болсын! Адамдар өз орталарынан саған орын берсiн! – деп ақ батасын берiп, мойнына алтын алқа тағады.

Төнiп тұрған ешқандай қауiп-қатердiң жоқтығына көзi әбден жеткен Нұһ пайғамбар кеменiң есiгiн ашып, жерге түседi. Екi ұлының демеуiмен сүйретiлiп аяғын әрең басып келе жатқан әйелi:

– Балам Хам... Жанымды отқа орап кеттiң ғой!.. Өспей жатып, өштiң ғой, құлыным! Жанбай жатып, сөндiң ғой, ботам! – деп зар қағады.

– “Болған iске болаттай берiк бол!” деген. Тағдыр солай болса, амалымыз қайсы! Алла өзi бердi, өзi алды. Сабырға көш, ақылға кел! Алланың жазуы солай! – деп пайғамбар жұбайын жұбатса да, iшiнен өзi бiлдiрмей егiлiп тұрды.

Ал серiктерiнiң ойларында ештеңе жоқ, қуаныштары қойындарына сыймай, жүздерi шаттықтан бал-бұл жайнап, қосыла ән шырқап, ырғатыла би билеп барады. Жан-жануарлар мен жәндiктер кемеден түсе сала жан-жаққа тарыдай шашырап, тау-тасты сағалап, жөндерiмен жөней бердi.

Нұһ таудан түсе бере сай жақтан өзiне қарай беттеп келе жатқан ақжаулықты ананы көзi шалды.

– Бұл кiм болды екен? – дедi таңданып, жер бетiнде бiзден басқа тiрi жан қалмап едi ғой!..

Жақындап келгенде ауылындағы қара кемпiрдi жазбай таныды. “Бұл қайдан жүр? Қала келдi? Қайтiп тiрi қалды?” деген сансыз сауалдар ой-санасын осып-осып өттi. Ең алғаш өзiнiң пайғамбар болатынын айтқан осы кейуана едi. Ол кезде Нұһтың пайғамбар болу өңi түгiл, түсiне де кiрмейтiн. Кемпiр байқұс жалғыз сиырын сауып, сүтiн Нұһқа өзi әкеп беретiн. Ылғи да берген пұлын алмай, қолын керi итерiп:

– Сен әлi Құдай қолдап, пайғамбар боласың. Адамдардың ниет-пиғылдары бұзыла бастағанда жер дүниенi топан су басып, азғындар ажал құшады. Сенi Алла кеме жасатып, адал пенделерiмен бiрге аман алып қалады. Сол кезде менi де, сиырымды да ұмытпай, өздерiңмен бiрге ала кетерсiң! – дейтiн. Нұһ сол кезде оның айтқандарына сене қоймаса да, сиырының сүтiн ақысыз әкеп беретiнiне шын көңiлмен разы болып, ұмытпауға уәде беретiн. Сол жалғыз сиырдың сүтiмен-ақ құрсақтарына ел қондырып, өзек жалғаған күндер де бастарынан өткен. Албасты басып, ала тайдай бүлiнген сапырылыс кезiнде сол кемпiрдi тарс есiнен шығарып алыпты. Нұһ пайғамбардың екi бетi алаулай қызарып кеттi. “Ұялған тек тұрмастың” кебiмен:

– Қалай аман қалдыңыз?- дедi сасқалақтай.

– Алладан сұра!- дедi кемпiр қолындағы шелек тола сүттi ұсынып жатып,- Ашыққан шығарсың!..

– Рахмет, шешей!- дейдi Нұһ басын иiп, – Айып менен!

– Жоқ... Қайта саған рахмет! Сиырым екеумiздiң аман-есен осы жерге жетуiмiздiң бiрден-бiр себепкерi өзiңсiң?

– Қалайша?

– Аллаға аян!- Кемпiр кетуге ыңғайланып, керi бұрыла бердi.

– Шешей, қайда барасыз?

– Бiр Алла бiледi!

– Сiзге айтар алғысымыз шексiз! – дедi Нұһ пайғамбар кемпiрдiң жақсылығын қайыра есiне алып,- Алла разы болсын!

– Саған да Алланың нұры жаусын! Екi дүниенiң қызық-рахатын көруге жазсын! Әманда алдың ашық болсын!- деп батасын бердi де, келген iзiмен жөнiне кете барды.

Нұһ пайғамбар бүкшеңдей басып, ұзап бара жатқан бүкiр кемпiрдiң соңынан көпке дейiн көз ала алмады. Қария өзiмен бiрге тұтас бiр дәуiрдi арқалап әкетiп бара жатқандай көрiндi. Ойына өткен өмiрi түсiп, көңiлi босап, көзiне жас iркiлдi.

– О, Жаратушы жаппар ием! – дедi қолын жайып, – Саған ғана құлшылық етiп, сенен ғана медет тiлеймiз! Бiр өзiң жар болып, пәле-жалаңнан сақтай гөр!..

– Ей, Нұһ, – дедi Алла, – Сендер үшiн жер бетiне ризық тараттым! Игiлiгiн көрiңдер!

– О, Жаратқан! – дедi Нұһ пайғамбар бетiн сипап, – бергенiңе де, алғаныңа да шүкiр!

Аспан шайдай ашық. Күн қасқайып тас төбеге көтерiлген. Лүп еткен жел жоқ. Көк жүзiнде қалықтап ақ көгершiн ұшып барады...

\* \* \*

Мiне, осылай, Нұһ пайғамбардың кемесi қасиеттi Қазығұрт тауының басына қайырылып, адамзат баласының топан судан кейiнгi өмiрi киелi қазақ даласынан басталған.

КЕЛIНДЕР

...Қараңғы көшемен белi иiнағаштай иiле түскен қария қос қолдап ұстаған таяғына сүйене, қалт-құлт етiп, әрең жүрiп келедi екен дейдi. Ол жақындаған сайын Жаңыл оны шырамыта түсiп, ақыры өз енесi екенiн таныды.

— Апа, сiз бұл жақта неғып жүрсiз?- деп ұмтыла бергенi сол едi, енесiнiң қолындағы таяғы сынып кетiп, етпеттей құлап түстi.

— Апа-аа-аа!

Жаңыл өз дауысынан өзi шошып оянды. Үстi - басы қара терге малшыныпты. Тұла - бойы дел - сал. Жайлап жамылғысын ысырып қойды да, жан-жағына бағдарлай көз тастады. Қыбыр еткен жан жоқ, тек, жанында қаннен қаперсiз, танауы пысылдап төрт жасар ұлы ұйықтап жатыр.

Еппен тұрып, терезенi ашты. Күздiң салқын лебi жүзiн аймалап, қалжыраған денесiне әл бергендей болды.

Ай сүттей жарық. Дала маужыраған тәттi ұйқыда. Әр тұста көше шамдары жарқырап тұр. Көк аспанды қара қошқыл бұлттар қаптап, жаңағы айды бұдан қызғанғандай бүркемелеп жауып тастады. Кенет, самсаған жұлдыздардың арасынан бiреуi төмен қарай жылжи берiп, көзден ғайып болды.

— Иә, уақыты жетсе жұлдыз да ағып түседi ғой,- дедi күрсiнiп.

Орнына келiп, баласының көрпесiн қымтап жапты да, аналық мейiрiммен өзiне тартып, маңдайынан иiскедi.

Ол көзiн жұмып әрi аунақшыды, берi аунақшыды. Ұйқысы келер емес. Қайдағы бiр асау сезiм арбап, өне бойын билеп барады... Көрпесiн умаждаған бойы, ақ төсiне қыса құшақтап жатып, дауысын шығармай жылап та алды.

Бұл Жаңылдың асыл жары Алтынбектен айырылғалы үшiншi күзi. Жалғыздықтың азабынан жалыққан сәттерде осылай көзiнiң жасын төгiп-төгiп алса, арқасынан ауыр жүк түскендей жеңiлдеп қалатын. Қазiр де кемсеңдеп жатып, күйеуiмен өткiзген тату-тәттi күндерiн ойлай бастады...

Екеуi мединститутта бiрге оқыды... Алғашқы жылдары достық өмiр өткiзген олар сынаптай сырғыған уақытпен қоса, бiрiн - бiрi ұнатып, “болашаққа да қол ұстасып бiрге аттанайық” деп уағдаласқан едi.

Алтынбек сұңғақ бойлы, қыр мұрынды, қой көздi, үстiне шаң жұқтырмай таза киiнiп жүретiн, салмақты да сабырлы жiгiт болатын. Түйiлiп жазылған қалың қабағы мен ойлы көзқарасы өзiне сондай жарасып тұрушы едi.

Оқуларын бiтiрген жылы үйленiп, отау тiктi. Қаланың шет жағындағы аядай үш бөлмелi үйде Алтынбектiң қартайған анасы мен iнiсi Еркiнбек төртеуi тұрып жатты. Дина шешей адамгершiлiгi мол, көңiлi дариядай шалқыған кеңпейiл жан едi. Өзiнiң ұзақ жылғы өмiрiнен жинақтаған мол тәжiрибесiн Жаңылға түсiндiрiп, келешек тiршiлiк жайлы ұғындырып отыратын.

Тұңғыштары Мұратбек дүниеге келгенде енесiнiң қуанышы қойнына сыймай: “Ендi өлсем, арманым жоқ” деп немересiн бауырына салып алған едi.

Үйдi жиыстырып тыным таппайтын бұған: “Қарағым, өзiң жұмыстан шаршап-шалдығып келесiң, күйбеңдей бермей, бiр уақ дем алсаңшы. Үйдiң шаруасы таусылушы ма едi!..”,- деп ылғи бәйек болып жүргенi.

Ал, Еркiнбек болса теңертең ертемен кетiп, түннiң бiр уағында келедi. Ешкiммен шешiлiп сөйлеспейдi. Қашан көрсең де бiр нәрседен көңiлi қалған адамдай томсырайып жүргенi. Кей күндерi аузынан арақ исi мүңкiп, қызара бөртiп келетiн. Ондайда ағасы мен iнiсiнiң арасында кикiлжiң туады. Араға көбiнесе Жаңыл түсiп, күйеуiне басу айтатын. Ал, Алтынбек болса:

— Жаным-ау, мен оған жамандық ойлайды дейсiң бе? Тек адам болып туғаннан кейiн “адам” болса екен деймiн де!- деп налитын.

Жаңыл өзiн бақытты санайтын. Бiрақ, ол қуанышы ұзаққа бармады. Күйеуi өз iсiне үлкен жауапкершiлiкпен қарайтын азамат едi. Жедел-жәрдем машинасымен адам өмiрiн сақтап қалуға асығып бара жатқанда жол апатына ұшырап, көз жұмды.

Бұл қаза жас сұлудың сүттей ұйыған тiршiлiгiне жазылмастай жара салды. Жаңыл қалың қайғы құшағында аңырап қала бердi.

— “Шынымен тастап кеткенiң бе?..” деп еңiрегенде етегi жасқа толатын. Аз уақыттың iшiнде көздерi шүңiрейiп, жақ еттерi солып, сүзектен тұрған адамдай құр сүлдерi қалды.

Енесiнiң де қайғыдан белi бүгiлiп, қайратты қара шашы бурыл тарта бастады. Қанша қайғырып, жылап - сықтағанмен ұлының қайтып келмесiн бiлетiн Дина шешей Жаңылға: “Болған iске болаттай берiк бол!” деген, қарағым. Қайтемiз, жазғанның жазмышына қылар шара бар ма?! Өлгеннiң артынан өлмек жоқ, көнемiз де... Еркiнбегiм аман болса, аштан өлiп, көштен қалмаспыз”,- деп жұбату айтатын.

Көп ұзамай Еркiнбек те үйлендi. Қалыңдығы орта бойлы, сұлу денелi, Паршагүл есiмдi қараторы қыз едi.

Уақыт зымырап өтiп жатты... Бiр күнi Жаңыл басының сақинасы ұстап, қатты ауырып қалды. Көзi қарауытып, шеке тамырлары солқылдап, әбден мазасы кеттi. Екi-үш қабат көрпе жамылса да денесi суық тартып қалтырай бердi. Дина шешей дәрiханадан дәрi-дәрмек әкелiп бердi де, бүкшеңдеп жүрiп кешкi ас қамына кiрiстi.

Кейiнгi кездерi ыңқыл - сыңқылы көбейiп, шөгiп бара жатқан енесiне жаны ашыған Жаңыл күндегi әдетiнше қолын төбесiне қойып, шалжиып жатқан абысынына:

— Паршагүл, апаңа көмектесiп жiберсеңшi,- дедi.

— Шын жаның ашыса , жатып алып бiреуге бұйрық бергенше, өзiң неге көмектеспейсiң?- дедi басын көтерiп алған Паршагүл көзiмен атып. Бұлай болар деп ойламаған Жаңыл тосылып қалды да:

— Көк желкемнен тартып, басым көтертпей жатқаны. Әйтпесе, өзiм-ақ...- деп еппен көтерiлiп ас үй жаққа беттедi. Iштей өзiне - өзi риза болған Паршагүл:

— Тап бүгiн өлетiн түрiң көрiнбейдi,- деп күбiрледi де, қайтадан түзелiп жатты. Осыдан кейiн-ақ екеуiнiң арасына сына түстi.

Бiрде Мұратбек ойнап жүрiп, үстелдi қағып кеттi де, үстiнде тұрған кеселердi сындырып алды. Оны байқап қалған Паршагүл:

— Өй, ойының осылғыр, ойының осылсын! Ыдыстың бәрiн осы-ақ қиратып бiтiретiн болды. Қарашы- ей, өзiн, қыршыныңнан қиылғыр,- деп қарғап- сiлеп, жақтауда тұрған сыпыртқыны ала сала Мұратбектiң жон арқасынан салып кеп жiбердi. Төр жақта iс тiгiп отырған Жаңыл кемсеңдеп келiп бауырына тығылған баласының басынан сипап отырып:

— Бала емес пе, әдейi қақты дейсiң бе? Байқамай қалды ғой, құлыным,- дедi қоңыр даусымен жайлап қана.

— Көп сөйлемей аузыңды жауып отыр. Бұл бала емес - пәле. Өзiңнiң үйiң болмаған соң, сенiң нең кетедi. Маған десе бәрiн шағып тастаса да... Түсiнсем бұйырмасын, бұл үйде әлi күнге дейiн не күтiп отырғаныңды... Әлде, ескi заманның ата салтына салып, қайын iнiңе тоқалдыққа тиiп алайын деп жүрмiсiң,- дедi Паршагүл зымияндықпен сылқ- сылқ күлiп. Мына сөз жүрегiне оқтай қадалған Жаңыл бұдан әрi бұл жерде тұрып опа таппасын сездi де, туған ауылына кетiп тынды...

Жаңыл дөңбекшiп жатып, көрер таңды көзiмен атырды. “Кейiнгi кездерi апам түсiме жиi кiрiп жүр. Бiздi ойлап сағынып жүр ме, әлде, ауырып қалды ма екен! Қарт адам ғой, қуанып қалсын, амандығын бiлiп, өз көзiммен көрiп қайтайын”,- деген оймен еретерек тұрып, жолға шықты.

Түнi бойы ауыр ойлардан әбден қалжыраған ол автобусқа мiнiсiмен талықсып барып көзi iлiнiп кеттi.

Қалаға кiре берiстегi ашық алаңға орналасқан зиратқа жақындай бере автобустан түсiп қалды да, күйеуiнiң қабiрiне келдi. Құлыптастағы суретке қарап көзiне жас алды. Тап бiр тiрi кезiндегiдей бұған күлiмсiрей қарап тұр.

...Алтынбек... Жаңыл оны жан-тәнiмен берiле сүйетiн. Ол кешiксе, көңiлi алабұртып, қашан келгенше тағат таппайтын. Мiнезiнiң ақжарқындығынан болар, Алтынбек келгенде үйдiң iшi күмiс күлкiге толып кетушi едi.

Кейде Жаңыл жұмыстан шаршап - шалдығып, түнере ашуланып қайтқанда Алтынбек алдынан шығып: “Жаным-ау, бүгiн “ауа райы” бұзылып тұр ғой. Суық түсiп, қар жаумаса игi едi”,- деп ақсия күлетiн. Нәзiк белiнен құшақтап, тамағынан иiскеп, құшырлана сүйiп - сүйiп алушы едi. Жаңыл оның осы тауып айтқан қалжыңы мен баладай пәк қылығына сүйсiнiп, тамылжыған жаз күнiндей лезде жадырап шыға келетiн. Алтынбек одан әрi: “Өмiр ағыны қатты арынды өзен. Жүзе бiлмесең ол сенi ағызып әкетедi. Сондықтан, малтуды үйренiп, ағысқа қарсы жүзе алатындай күш - қайратың болуы керек. Сонда ғана бақытқа жетесiң. Ал, бақыт дегенiмiз - сыйластықпен тату-тәттi ғұмыр кешу”,- дейтiн жымия түсiп.

...Иә, сол - осы көзқарас.

Кенет, зираттың арғы жағына машина келiп тоқтады да, адамдар үстiнен мәйiт салынған табытты түсiрiп жатты...

— Иә,- дедi оны көрген Жаңыл ауыр күрсiнiп. “Адам - адамға, жан - денеге қонақ”, - деген осы да. Жарық дүниеге бiреу келедi, бiреу кетедi. Сөйтiп, тiршiлiк жалғаса бередi. Бiз бақыттымыз, Алтынбек, артымызда өмiрiмiздi жалғайтын ұрпағымыз - Мұратбегiмiз бар. Өзiң өлсең де, рухың тiрi”.

Ол осылай жансыз бейнемен үнсiз сырласып ұзақ тұрды.

 Аспанды қою қара бұлттар торлаған. Қоңыр күздiң сумаңдаған суық желi сұр жыландай ысылдап, ышқына ысқырып тұр. Жартылай жалаңаш жас қайыңдар гуiлдеген желдiң екпiнiмен бiр жағына қарай майысып, иiле түскен. Бiр кезде қалықтап жүрген сансыз жапырақтардың бiреуi қалбаң қағып Жаңылдың пальтосының жағасына қонды. Алақанына салып, байыппен көз жүгiрттi. Жапырақта үш түрлi рең байқалады. Үшi күреңденiп, ортасы сарғыш тартыпты. Ал, түп жағы әлi жап-жасыл. Жаңыл оны лақтырып тастауға қимай, қол сөмкесiнен блокнотын алып, ортасына еппен салып қойды.

Аздан соң әлдене есiне түскендей, орнынан қозғалып: “Разы бол, жаным! Қу тiземдi құшақтап өтсем де, сенiң аруағыңның алдында, көзiңе шөп салмауға ант-су iшемiн!”,- дедi де, енесiнiң үйiне бет алды.

Жаңыл ауызғы бөлмеге кiре бере состиып тұрып қалды. Қабырғаларының кейбiр тұстары құлап, сiлбi мен өрмекшiнiң торлары шырмаған. Мүңкiген күлiмсi иiс адамның қолқасын қабады. Бұрыш жақтағы үстелдiң үстiнде темекiнiң тұқылдары мен қатқан нанның қалдықтары шашылып жатыр.

Ол көз алдындағы келеңсiз көрiнiстерге таңырқап тұрған кезде төргi бөлменiң есiгi ашылып, Еркiнбектiң сорайған бойы көрiндi. Көздерiн алақ-жұлақ еткiзiп, аяқ- қолы қалшылдаған қалпы, бұны көре сала есiктi қайта жауып алды. Жаңылдың қорқыныштан жүрегi дүрсiлдей соғып, үйден қалай атып шыққанын өзi де бiлмей қалды.

Күн нұрын шаша тас төбеге көтерiлген. Жел де бәсеңсiп, айнала тылсым тыныштыққа бөленген. Көршi үйдiң алдыңғы жағындағы орындықта енесiмен жақсы араласып жүретiн, өзi де қолынан талай мәрте дәм татқан қара кемпiр немересiн ойнатып отыр екен. Жаңыл жақындап келiп:

— Сәлеметсiз бе, әжей?- дедi аптығын баса алмай.

— Амансың ба, шырағым? Құдайға шүкiр, бала - шағаның арқасында қыбырлап жүрiп жатырмыз ғой, әйтеуiр...

Аман- саулық бiлiскеннен кейiн Жаңыл:

— Әже Еркiнбекке не болған?- дедi келген жағына жалтақтай қарап.

— Өзiң кеткеннен кейiн байғұс бала араққа мүлдем салынып кеттi. Тiптi, кейiнгi кездерi үйiнде жатып iштi. Содан психоздық дей ме, әйтеуiр, өзiн - өзi ұстай алмайтын елiрме ауруына шалдыққан. Ал, әйелiнiң төркiнiне кетiп қалғанына да бiраз уақыт болды. Сол жақта тағы бiреуге тиiп алыпты дейдi ғой, қарабет, жүзқара.

— Ал, апам ше, апам қайда?

— Әкесi өлгендi де естiртедi, қызым. Дина бейшараны мына жетесiздер қарттар үйiне...- дедi сөзiнiң аяғын жұтып қойған ана жанарына тығылған жасты қол орамалымен сүртiп жатып.

Оның жан дүниесi дауылды күнгi теңiздей толқып келедi. “Қайран асыл апашым, сорлаған екенсiз ғой. Ұрпағыңның қызығын көрiп, өз ошағыңның түтiнiн түтетуге құштар ана емес пе едiң. Тасжүрек ұлың тiрiдей жерге көмiптi ғой. “Қолда барда алтынның қадiрi жоқ” деген осы да”.

Жаңыл қарттар үйiне келгенде күн ұясына батып, ымырт үйiрiле бастаған. Еңсенi басқан ауыр ой құшағында iшке ендi. Енесi терезе алдындағы төсекте басын төмен салып, iш көйлегiн жамап отыр екен.

Өзiне қарай келе жатқан аяқ тықырын сезген Дина шешей басын көтерiп алды да, көзi шарасынан шыға аң-таң күйде аңырды да қалды. Сылбыр көтерiлiп танымай тұрған адамдай бұған тесiле қарады.

— Апа, мен ғой, танымай қалдыңыз ба?.. Жаңылмын ғой...- дедi даусы дiрiлдеп.

— Қарағым... Жаңыл... Шынымен... шынымен... сен...- дедi әжей тамағы бүлк- бүлк ете жұтынып, иегi кемсеңдеп, жанары жасаурай бердi. Жүрегi лүпiлдеп, қалтыраған тарамыс қолдарын соза келiнiне тақап келiп, бетiнен сүйдi. Сол сәтте әжейдiң көз алдына үлкен ұлының бейнесi елестеп кеттi де, көңiл-күйi сеңдей бұзылып, кеңкiлдеп жылап жiбердi...

 х х х

Бiрнеше күннен кейiн қызғылт түстi автобустың iшiнде жүдеп, қуаң тартқан жүзiне қан жүгiрiп, жадыраған енесi мен мейiрiмдi келiнi әлденелердi еске алып, жарасымдылықпен шүйiркелесiп бара жатты...

Осы кезде қарашаның алғашқы қары жапалақтай жауып, Жер - Ана ақ көрпесiн жамылды. Күн - Ене де елжiреп: “О, қасиеттi Адам баласы, қуаныштарыңа ортақпыз” дегендей

**«Қазақ тілі мен әдебиеті» пәнінен емтихан сұрақтары**

|  |  |  |
| --- | --- | --- |
| 1 | Алқалық ұйым іс қағаздары. Хаттама құрылымы мен ерекшелігі. | орташа |
| 2 | Қызметтік хат: хаттың түрлері, құрылымы, ерекшеліктері | қиын |
| 3 | Жеке іс парағы . Мысал келтіріңіз. |  |
| 4 | Берілген сөздердің синонимін табыңыз: аты, өмір сүру, ұстаз, талантты, белгілі, тілмаш.  | жеңіл |
| 5 | Жақшаны ашып, керектісін жазыңыз: Ыбырай – қазақ халқының (суретшісі, ақыны, инженері), Ыбырай (Семей, Қарағанды, Торғай) облысында туылған, Ыбырайды (атасы, әкесі, әжесі) тәрбиелеген. Ол өз шығармаларын (балаларға, қыздарға, үлкендерге) арнап жазды. | жеңіл |
| 6 | Өз тобыңызда өткен бір жиналысқа хаттама жазыңыз. | орташа |
| 7 | Белгілі бір шешеннің шешендік сөзін жатқа жазыңыз. | жеңіл |
| 8 | Үстеулер, түрлері, жасалуы. | жеңіл |
| 9 | Берілген тақырыптарға бұйрық жазыңыз:а) жұмысқа қабылдау туралыә) марапаттау туралыб) қызметке тағайындау туралы | орташа |
| 10 | Қазіргі қазақ әдеби тілінің тармақтары. Қанша тармақтары бар, атаңыз.  | қиын |
| 11 | Қызметтің хаттар дегеніміз не? Қызметтік хат жазу. | қиын |
| 12 | Іс қағаздары және олардың түрлері | қиын |
| 13 |  Етістік түрлері. | жеңіл |
| 14 | Мәлімдеме жазыңыз | жеңіл |
| 15 | «Мен таңдаған шығарма» тақырыбына эссе жазыңыз | орташа |
| 16 | Сын есімнің шырайлары. | жеңіл |
| 17 | Хабарландыру жазыңыз | жеңіл |
| 18 | Одағай сөздер, түрлері. | жеңіл |
| 19 | Жұмыстан өз еркімен босату туралы өтініш жазу. | жеңіл |
| 20 | Қаратпа сөздер туралы. | орташа |
| 21 | Еліктеуіштер, түрлері, жасалуы. | орташа |
| 22 | Мінездеменің түрлері. Олар қандай мақсатта жазылады?  | қиын |
| 23 | Аттестациялық мінездеме мен жеке (функционалды) мінездемелердің айырмашылығы неде? Аттестациялық мінездеме жазыңыз. | қиын |
| 24 | Қолхат жазыңыз | жеңіл |
| 25 | Ә.Нұршайықовтың өмірі мен шығармашылығы туралы жазыңыз.  | орташа |
| 26 | Ә.Нұршайықовтың «Махаббат , қызық мол жылдар» романы. Роман атының қойылу тарихы. Ербол-Ментай образдарындағы жастық пен достық сырлар. | қиын |
| 27 | Мақатаев өлеңдерінің бірін жатқа жазыңыз | жеңіл |
| 28 | М.Мақатаевтың өмірбаяны, шығармалары мен аудармалары. | орташа |
| 29 | М.Мақатаев «Аққулар қайтқанда» поэмасы. | қиын |
| 30 | М.Мақатаевтың поэзиядағы алғашқы қадамдары | қиын |
| 31 | М.Әуезовтың өмірі мен шығармашылығы. | орташа |
| 32 | М.Әуезовтің «Абай жолы» романының «Қайтқанда» тарауындағы Абай образы туралы жазыңыз. | қиын |
| 33 | Анықтама жазыңыз | жеңіл |
| 34 | М.Әуезовтің «Абай жолы» романындағы Салиқалы қыз дауы қалай аяқталды? | қиын |
| 35 | Ұлы Абайдың әкесі Құнанбай туралы не білесіз? Абай мен Құнанбайдың қарым-қатынасы қандай болған? Өз ойыңызды жазыңыз. | орташа |
| 36 | М.Әуезовтің |  |
| 37 | Сөз таптарын мақал-мәтелдерден көрсету. | жеңіл |
| 38 | М.Шахановтың өмірі мен шығармашылығы. | орташа |
| 39 | М.Шахановтың бір өлеңін жатқа жазыңыз . | орташа |
| 40 | М.Шахановтың «Танакөз», «Отырар» дастандарында көтерілетін мәселені талдаңыз | қиын |
| 41 | Күрделі сөйлем құраудағы жалғаулықтардың ролі мен маңызы. | орташа |
| 42 | Баланы бала бақшаға орналастыруға өтініш жазыңыз | жеңіл |
| 43 | Хаттама дегеніміз не? Хаттама үлгісін жазыңыз. | орташа |
| 44 |  Р.Мұқанованың «Мәңгілік бала бейне» шығармасында көтерілген негізгі ойлар | қиын |
| 45 | А.Кемелбаеваның шығармашылығы | орташа |
| 46 | Н.Ораштың .... | орташа |
| 47 | М.Мақатаевтың «Жапырақ жүрек жас қайың» өлеңін жатқа жазу. | қиын |
| 48 | М.Райымбекұлының «Алғашқы сезім» өлеңін жатқа жазыңыз | қиын |
| 49 | Ж.Сәрсектің шығармашылығы ......  | орташа |
| 50 | Публицистикалық стиль туралы айтыңыз. Баспасөз материалдарында публицистикалық стильдің қолданылу аясы. | қиын |
| 51 | Зат есімдер, түрлері, жасалуы. | орташа |
| 52 | Өмірбаян жазу. | жеңіл |
| 53 | Өмірбаянның түрлерін жазыңыз.  | ж |
| 54 | Сын есімдер, жасалуы, түрлері. | о |
| 55 | Түйіндеме жазыңыз. | о |
| 56 | Түйіндеменің қандай түрлерін білесіз. Мысал келтіріңіз. | қ |
| 57 | Тіл туралы мақал-мәтелдер жазу. | о |
| 58 | Сан есімдер, түрлері. | ж |
| 59 | Баланы мектепке орналастыруға өтініш жазу. | ж |
| 60 | Есімдіктер туралы. | о |
| 61 | Есімшелер, түрлері, қызметі. | о |
| 62 | Көсемшелер, түрлері, қызметі. | о |
| 63 | Арыз бен өтініш айырмашылығы неде? Мысал келтіріңіз. | қ |
| 64 | Өтініш қандай жағдайда жазылады?Өтініштің негізінде қандай құжат дайындалады? Өтініш жазыңыз.  | қ |
| 65 | Мынадай тақырыптарға өтініші жазыңыз:а) Кезекті еңбек демалысын алу туралыә) Жұмысқа орналасу туралыб) Ақысыз демалыс алу туралы (себебін көрсету керек) | о |
| 66 | Ә.Балқыбек..... | о |
| 67 | Ж.Сәрсек ..... | о |

**Айтылым**

1. Ресми, іс қағаздар тілі - қазақ әдеби тілінің бір тармағы
2. Ресми іс қағаздары стилінің мазмұны мен мәні
3. Ресми іс қағаздары стилінің қолданыс аясына қарай түрлері
4. Ресми құжаттар түрі, ерекшеліктері
5. Ресми құжаттардың стильдік ерекшеліктері
6. Ресми құжаттарды жазуда ескерілетін емле қағидалары
7. Ресми құжаттарда реттік сан есімдердің жазылуы.
8. Хаттама құрылымы ерекшелігі
9. Публицистикалық стиль.
10. Ауызекі сөйлеу стилі.
11. Ғылыми-көпшілік әдебиеттер стилі
12. Көркем әдебиет тілінің стилі.
13. Жеке адамға қатысты құжаттар.
14. Мұхтар Әуезов шығармашылығы
15. М. Әуезовтың «Абай жолы» романының «Қайтқанда» тарауы талдау
16. Дулат Исабеков шығармашылығы
17. Д.Исабековтың «Әпке» әңгімесін талдау
18. М. Мақатаев шығармашылығы
19. М. Мақатаевтың «Аққулар ұйықтағанда» поэмасы
20. М. Мақатаевтың «Қырандар, қош болыңдар» поэмасы
21. М. Шаханов шығармашылығы
22. М. Шахановтың «Танакөз» дастаны
23. М. Шахановтың «Отырар», дастаны
24. Р. Мұқанова шығармашылығы
25. Р. Мұқанова «Мәңгілік бала бейне» әңгімесі
26. Д. Рамазан шығармашылығы
27. А. Кемелбаева шығармашылығы
28. А. Алтай шығармашылығы
29. Н. Ораш шығармашылығы
30. М.Райымбекұлы шығармашылығы
31. Ә. Балқыбек шығармашылығы
32. Ж. Сәрсек шығармашылығы

**Пәннің оқу-әдістемелік қамтамасыз етілуінің картасы**

|  |  |  |  |
| --- | --- | --- | --- |
| **№** | **Пәннің атауы** | **Авторы және оқулықтың аты** | **Әл-Фараби атындағы ҚазҰУ кітапханасындағы саны** |
| **негізгі** | **қосымша** |
| **қаз.** | **орыс.** | **қаз.** | **орыс.** |
| 1 | Қазақ тілі мен әдебиеті | Дүйсембекова Л.С. "Іс қағаздарын қазақша жүргізу". Оқу құралы. Алматы. "Ана тілі" баспасы, 2003ж. 2011 ж. | 40 |  |  |  |
| 2 |  | Дүйсембекова Л.С. Қазақ тілі: "іс қағаздарын жүргізу". Оқу құралы. Алматы. баспасы, 2011ж.  | 29 |  |  |  |
| 3 |  | Алдашева А., Ахметжанова З., Қадашева Қ., Сүлейменова Э. Ресми іс қағаздары. Астана, 2006 | 50 |  |  |  |
| 4 |  | Ақанова Д.Х., Алдашева А.М., Ахметжанова З.Қ., Қадашева Қ.Қ., Сүлейменова Э.Д. Ресми - іскери қазақ тілі: 1-деңгей, 2-деңгей, 3-деңгей. Алматы, 2005 ж. | 20 |  |  |  |